
Prefaţă la ediţia în limba română 

Prin cartea de faţă, oferim cititorului român o lucrare aparţinând unui gen 
rarisim în literatura duhovnicească: autobiografia unui Sfânt. Mai mult: ea aparţine 
unui contemporan al părinţilor noştri şi - ceea ce vine să adauge la savoarea şi ineditul 
acestei minunate cărţi - încă unuia cu totul neobişnuit între marile figuri ale vremii sale. 
Urmaş al unei vechi familii princiare, artist înzestrat, chirurg genial, profesor universitar 
care în plină teroare roşie refuza să apară la cursuri altfel decât în haine preoţeşti şi opera 
(în sala de operaţii) doar cu icoana pe peretele sălii (scandal nemaivăzut în epocă şi 
neegalat decât de comportarea la fel de eroică şi mărturisitoare a lui Pavel Florenskin), 
pătimitor pentru credinţă în temniţele bolşevismului, păstor şi învăţător, unul din cei mai 
mari predicatori ai secolului, Sfântul Luca Voino-Iaseneţki, arhiepiscop al Crimeii, apare 
ca o stea de o strălucire unică pe cerul Ortodoxiei vremurilor din urmă. Canonizat în 
rândul Sfinţilor Ierarhi Mărturisitori, el face parte în aceeaşi măsură şi din soborul 
Doctorilor fără de arginţi, iar Premiul Stalin - cea mai înaltă recunoaştere a meritelor 
ştiinţifice în Uniunea Sovietică de atunci - nu a putut adăuga nimic la înălţimea 
duhovnicească a doctorului care toată viaţa sa a păzit cuvântul Marelui Doctor al 
sufletelor şi trupurilor noastre: în dar aţi luat, în dar să daţi. 

Viaţa acestui om uimitor a fost slujire şi mărturisire de la un cap la altul: 
medic în slujba trupurilor, preot şi arhiereu în slujba sufletelor, mărturisind ca medic în 
faţa pacienţilor şi a oamenilor de ştiinţă, mărturisind ca pătimitor pentru Hristos înaintea 
mai-marilor acestei lumi, mărturisind ca slujitor al altarului, ca propovăduitor şi învăţător 

în faţa turmei sale. Arhiepiscopul Luca a fost unul dintre acei oameni atât de rari ce şi-au 
păstrat verticalitatea fără să urască şi au spus întotdeauna adevărul tară dorinţa de a răni. 
Răzbunarea i-a fost străină, şi singurul lucru pe care n-a putut să-1 ierte a fost faptul că 
prigonitorii l-au împiedicat să ajute celor care aveau nevoie de geniul lui medical. 

Când îţi vei aţinti privirile asupra rândurilor acestei cărţi, adu-ţi aminte, 
cititorule, că Sfinţii au fost şi sunt oameni la fel ca noi, cu slăbiciuni şi neputinţe 
omeneşti, care au urcat la desăvârşire atrăgând, prin pocăinţă, harul lui Dumnezeu; şi, nu 
în ultimul rând, ia în seamă faptul că acolo unde nu o cerea slava numelui lui Dumnezeu, 
ei vorbeau mai mult despre cele rele, nu despre cele bune ale lor. Dintre faptele vrednice 
de pomenire, pe care Sfântul Luca le-a trecut sub tăcere o bună parte, sunt istorisite în 
notele foarte cuprinzătoare întocmite de redacţia rusă în parantezele pătrate. 

Adevărata lărgime şi lungime şi înălţime şi adâncime (Efeseni 3, 18) a 
nevoinţei lui sunt cunoscute însă numai de Bunul Dumnezeu, iar nouă ne rămâne doar să 
ne mulţumim cu acele „farâmituri ale ospăţului" duhovnicesc al arhiepiscopului Luca pe 
care Stăpânul a binevoit să ni le descopere. 

Editorii 

Tinereţea 



Tatăl meu era catolic, foarte evlavios; mergea întotdeauna la biserică şi se 
ruga îndelung acasă. A fost un om de o curăţie sufletească uimitoare; nu vedea nimic rău 
în nimeni, avea încredere în toţi, chiar dacă în postul său era înconjurat de oameni 
necinstiţi. In familia noastră ortodoxă, el, catolic fiind, era întrucâtva izolat. 

Mama se ruga acasă cu osârdie, dar la biserică, după cât se pare, nu mergea 
niciodată. Pricina? S-a smintit de lăcomia preoţilor şi certurile dintre ei, pe care le văzuse 
cu ochii săi. 

Cei doi fraţi ai mei, jurişti, nu dădeau semne de religiozitate. Totuşi, mergeau 
întotdeauna la scoaterea Epitafului şi îl sărutau, şi erau nelipsiţi la Utrenia Paştilor. 

Sora mai mare, pe când era studentă, a fost atât de zguduită de catastrofa de 
pe câmpul Hodânsk, încât s-a îmbolnăvit psihic şi s-a aruncat pe fereastră de la etajul al 
doilea, suferind fracturi grave de femur şi humerus, precum şi rupturi ale rinichilor, în 
urma cărora s-a îmbolnăvit de litiază renală, care i-a pricinuit şi moartea la numai 
douăzeci şi cinci de ani [Este vorba de tragedia care s-a petrecut în ziua unei adunări 
prilejuite de încoronarea ţarului Nicolae al II-lea, când au murit călcaţi în picioare 
numeroşi oameni (nota traducătorului)]. 

Sora mai mică, în viaţă şi sănătoasă până în ziua de astăzi, este o femeie 
minunată, foarte cucernică. 

Educaţie religioasă nu am primit în familie şi dacă se poate vorbi de o 
religiozitate moştenită, pe aceasta am moştenit-o, probabil, mai ales de la tata, care era 
foarte evlavios. 

Din copilărie, am avut pasiunea desenului şi, o dată cu gimnaziul, am absolvit 

şcoala de artă din Kiev, unde am arătat capacităţi artistice vrednice de luat în seamă, luând 
parte şi la o expoziţie itinerantă cu un tablou nu prea mare, care înfăţişa un bătrân sărac cu 
mâna întinsă. Atracţia mea către pictură era atât de mare că, după terminarea gimnaziului, 
am hotărât să intru la Academia de Arte din Petersburg. 

în vremea examenelor de admitere însă au pus stăpânire pe mine îndoieli 
grele: este oare bun drumul pe care vreau să mi-1 aleg în viaţă? Şovăielile, care n-au ţinut 
multă vreme, s-au încheiat cu hotărârea că nu am dreptul să mă ocup cu ceea ce îmi place 
mie, ci cu ceea ce este de folos pentru oamenii care suferă. Din Academie i-am trimis 
mamei o telegramă în care îmi arătam dorinţa de a intra la facultatea de medicină. Toate 
locurile fiind deja ocupate, mi s-a propus să intru la facultatea de ştiinţele naturii, ca mai 
apoi să mă transfer la medicină. Am refuzat, întrucât nu iubeam deloc ştiinţele naturii, în 
schimb aveam un interes puternic faţă de ştiinţele umaniste, mai ales faţă de teologie, 
filozofie şi istorie. Ca atare, am preferat să intru la facultatea de drept şi, vreme de un an, 
am studiat cu interes istoria şi filozofia dreptului, economia politică şi dreptul roman. 

După un an însă am simţit din nou o atracţie nebiruită către pictură. Am mers 
la Munchen, unde m-am înscris la şcoala particulară de artă a profesorului Knirr. Totuşi, 
după trei săptămâni, dorul de patrie m-a mânat acasă tară putinţă de împotrivire. Am 
plecat la Kiev şi timp de încă un an m-am ocupat intens, împreună cu un grup de prieteni, 
cu desenul şi cu pictura. 

In această perioadă a început prima dată să se manifeste religiozitatea mea. In 
fiecare zi, uneori şi de două ori pe zi, mergeam în Lavra Pecerska, deseori mergeam şi în 
bisericile Kievului şi la întoarcere desenam ceea ce văzusem în Lavră şi în biserici. Am 
făcut numeroase desene, schiţe şi crochiuri (desen rapid, schiţă) având ca subiect oamenii 
care se roagă, închinătorii din Lavră, veniţi acolo de la nenumărate verste (verstă = 
aproximativ 1 kilometru; unitate de măsură veche în Rusia), şi pe atunci era deja 
cristalizată orientarea activităţii artistice pe care aş fi susţinut-o de nu aş fi lăsat pictura. 

Aş fi mers pe drumul lui Vasneţov şi al lui Nesterov [celebri pictori ruşi de la sfârşitul 
secolului 19 şi începutul secolului 20 (nota traducătorului)], fiindcă în îndeletnicirile mele 
picturale era deja bine definită orientarea religioasă. In acea perioadă am înţeles limpede 
scopul creaţiei artistice. Pretutindeni - pe străzi şi în tramvaie, în pieţe şi bazaruri - 
observam toate trăsăturile puternic marcate ale chipurilor, figurilor, mişcărilor şi, după 
întoarcerea acasă, desenam toate aceste lucruri. La expoziţia organizată la şcoala de artă 
din Kiev, am primit chiar un premiu pentru aceste desene. 

Ca să mă odihnesc de această muncă, în fiecare zi mă plimbam câte două 
verste pe malul Niprului, pe drum cugetând adânc la probleme teologice şi filozofice din 
cele mai dificile. Din acele cugetări, fireşte, nu a ieşit nimic, fiindcă nu aveam nici o 
pregătire ştiinţifică. 

In acea vreme am căpătat o atracţie pătimaşă către învăţătura lui Lev Tolstoi şi 
am devenit, se poate spune, tolstovist înrăit: dormeam pe podea, întins pe covor, iar vara, 
mergând la vila de la ţară, coseam iarbă şi secară cot la cot cu ţăranii. Totuşi, tolstovismul 
meu n-a ţinut multă vreme - doar până când am citit lucrarea lui interzisă, editată în 
străinătate, intitulată „In ce constă credinţa mea", care mi s-a părut foarte respingătoare 
din pricina batjocoririi credinţei ortodoxe. Am priceput îndată că Tolstoi este un eretic, 
foarte îndepărtat de creştinismul autentic. 

Concepţia corectă despre învăţătura lui Hristos mi-o formasem nu cu mult 
timp înainte, citind tot Noul Testament, pe care, după bunul obicei vechi, îl primisem de la 
directorul gimnaziului o dată cu înmânarea atestatului de maturitate, drept tovarăş de 
drum în viaţă. Foarte multe locuri din această Carte Sfântă, pe care am păstrat-o zeci de 
ani, au produs asupra mea o impresie cât se poate de adâncă, şi le-am însemnat cu 
creionul roşu. 

Nimic însă nu a putut să se compare în privinţa uriaşei impresii făcute asupra 
mea cu acel loc din Evanghelie în care Iisus, arătându-le ucenicilor câmpul cu grâne 

coapte, le-a grăit: „Secerişul este mult, iar lucrătorii puţini: deci, rugaţi pe Domnul 
secerişului să scoată lucrători la secerişul Său" (Matei 9, 37-38). Inima a început pur şi 
simplu să-mi tremure şi am strigat tară cuvinte: „O, Doamne! Nu cumva sunt puţini 
lucrătorii Tăi?!". Mai târziu, după mulţi ani, când Domnul m-a chemat să lucrez în ţarina 
Sa, am dobândit încredinţarea că acest text evanghelic a fost prima chemare a lui 
Dumnezeu la slujirea Lui. 

Astfel a trecut acel an destul de ciudat. Aş fi putut să intru la facultatea de 
medicină, însă din nou m-a prins curentul gândirii de tip narodnic [este vorba de 
„poporanismul" partidului revoluţionar „Narodnaia Volia", răspunzător pentru numeroase 
acte teroriste, între care asasinarea ţarului Alexandru al II-lea (nota traducătorului)] şi în 
aprinderea tinereţii am hotărât că trebuie să mă apuc cât mai degrabă de o activitate 
practică, folositoare pentru poporul simplu. Mă bătea gândul să devin felcer (agent 
sanitar) sau învăţător de ţară, şi în această dispoziţie sufletească am mers odată la 
directoral şcolilor populare din circumscripţia şcolară Kiev cu rugămintea de a-mi da un 
post la una din aceste şcoli. Directorul s-a arătat a fi un om inteligent şi pătrunzător. El a 
apreciat corect năzuinţele mele narodnice, dar m-a înduplecat cu multă energie să-mi 
părăsesc planul şi să mă înscriu la facultatea de medicină. 

Aceasta corespundea cu năzuinţele mele de a fi folositor ţăranilor, care stăteau 
atât de prost în ce priveşte asistenţa medicală, însă în calea mea stătea simţământul foarte 
apropiat de scârbă pe care îl aveam faţă de ştiinţele naturale. Totuşi, mi-am biruit această 
scârbă şi am intrat la facultatea de medicină a universităţii din Kiev. 

In timp ce studiam fizica, chimia, mineralogia, aveam senzaţia, fizică aproape, 
că îmi silesc creierul să lucreze cu lucruri care îi sunt străine. Creierul, întocmai ca o 
minge de cauciuc comprimată, tindea să arunce afară conţinutul ce îi era străin. Totuşi, 
luam numai note maxime şi am căpătat pe neaşteptate un interes enorm pentru anatomie. 
Studiam oasele, le desenam şi acasă le modelam din argilă, iar prin felul în care preparam 

cadavrele am atras imediat atenţia tuturor colegilor şi a profesorului de anatomie. In anul 
doi, colegii hotărâseră deja în unanimitate că eu voi fi profesor de anatomie - şi prorocia 
lor s-a împlinit. După douăzeci de ani am devenit, într-adevăr, profesor de anatomie şi 
chirurgie topografică. 

In anul trei am dobândit o atracţie pătimaşă faţă de studierea operaţiilor pe 
cadavre. A avut loc o evoluţie interesantă a însuşirilor mele: capacitatea de a desena cu 
mare fineţe şi dragostea mea pentru formă s-au transformat în dragoste de anatomie şi 
muncă artistică de fineţe în realizarea preparatelor anatomice şi a operaţiilor pe cadavre. 
Dintr-un artist ratat, am devenit artist în anatomie şi chirurgie. 

In anul trei am fost ales pe neaşteptate şef de an. Iată cum s-a întâmplat asta: 
înaintea unui curs am aflat că unul dintre colegii de an, polonez, lovise peste faţă pe un alt 
coleg, care era evreu. După sfârşitul cursului, m-am ridicat şi am cerut atenţie. Toţi au 
tăcut. Am rostit o cuvântare pătimaşă ce înfiera fapta urâtă a studentului polonez. Am 
vorbit despre cele mai înalte norme morale, despre răbdarea jignirilor, am amintit de 
marele Socrate, ce îndura liniştit faptul că arţăgoasa lui nevastă i-a aruncat în cap o oală 
cu lături. Acea cuvântare a produs o impresie atât de mare încât am fost ales în 
unanimitate şef de an. 

Examenele de stat le-am susţinut strălucit, numai cu note maxime, şi 
profesorul de chirurgie generală mi-a spus la examen: „Doctore, acum ştiţi cu mult mai 
mult decât mine, deoarece cunoaşteţi minunat toate ramurile medicinii, în vreme ce eu am 
uitat deja multe lucruri ce nu privesc în mod direct specialitatea mea". 

Doar la examenul de chimie medicală (acum se numeşte biochimie) am primit 
un trei [sistemul de notare rus cuprindea atunci, ca şi mai târziu, note de la 1 la 5 (nota 
traducătorului)]. La examenul teoretic am răspuns excelent, însă trebuia să efectuez şi o 
analiză de urină. Aşa cum era, din păcate, obiceiul, laborantul destăinuia studenţilor, în 
schimbul unei sume oarecare, ce trebuie aflat în prima retortă şi eprubetă - şi eu ştiam că 

în urina pe care trebuia să o analizez se află glucoză. Totuşi, datorită unei mici greşeli, 
reacţia Trommer nu mi-a ieşit, şi când profesorul a întrebat tară să mă privească: „Ei, ce 
aţi găsit acolo?" aş fi putut să spun că am descoperit glucoză, însă am spus că reacţia 
Trommer n-a decelat glucoză. 

Acest singur trei nu m-a împiedicat să primesc diplomă de merit. 

După ce toţi am primit diplomele, colegii de an m-au întrebat cu ce am de 
gând să mă ocup. Când am răspuns că sunt hotărât să devin medic de ţară, au zis cu ochii 
căscaţi de uimire: „Cum, dumneavoastră să fiţi medic de ţară?! Doar sunteţi savant de 
vocaţie!". Am fost necăjit de faptul că nu mă înţeleg deloc, fiindcă eu studiasem medicina 
cu singurul scop de a fi toată viaţa medic de ţară, pentru a da ajutor oamenilor sărmani. 

Activitatea în spitalele de ţară 



Nu am putut deveni îndată medic de ţară, fiindcă am terminat universitatea în 
toamna lui 1903, chiar înainte de începerea războiului cu Japonia - şi începutul activităţii 
mele de medic a constat în chirurgie militară de campanie în spitalul Crucii Roşii kievene 
de lângă oraşul Cita. 

In spitalul nostru erau două secţii chirurgicale: una era condusă de un 
experimentat chirurg din Odessa, iar pe cealaltă medicul şef mi-a încredinţat-o mie, cu 
toate că în detaşamentul medical se aflau încă doi chirurgi mult mai în vârstă decât mine. 
Am început îndată să desfăşor un mare efort chirurgical, operând răniţii, şi, fară a avea 
pregătire specială în domeniul chirurgiei, am început fară întârziere să fac operaţii majore 
pe oase, articulaţii, craniu. Rezultatele erau pe deplin mulţumitoare, cazuri nefericite nu 
existau. In această muncă mi-a ajutat mult strălucita carte a chirurgului francez Lejart, 
apărută nu cu mult timp în urmă şi intitulată „Chirurgia de urgenţă", pe care o studiasem 
temeinic înaintea călătoriei în Extremul Orient. 

Nu am fost propriu-zis medic militar şi niciodată nu am purtat uniformă 

militară. 

In Cita, m-am căsătorit cu o soră de caritate ce lucrase mai înainte în spitalul 
militar din Kiev, unde o numiseră „sora sfântă". Ea m-a cucerit nu atât prin frumuseţea sa, 
cât prin excepţionala bunătate şi blândeţe a caracterului. Acolo îi ceruseră mâna doi 
medici, dar ea făcuse legământ că va rămâne fecioară. Căsătorindu-se cu mine, a călcat 
acest legământ, şi în noaptea dinaintea căsătoriei noastre religioase, ce a avut loc în 
biserica construită de decembrişti [este vorba, probabil, de unii dintre acei participanţi la 
conjuraţia decembristă care au fost exilaţi sau întemniţaţi în Siberia (nota traducătorului)], 
s-a rugat înaintea icoanei Mântuitorului şi dintr-o dată i s-a părut că Hristos Şi-a întors 

faţa şi icoana Lui a dispărut din chivotul ei. Aceasta, pare-se, a fost spre a-i aduce aminte 
de legământ, şi pentru încălcarea lui Domnul a pedepsit-o greu, şi anume cu o gelozie 
insuportabilă, patologică. 

Am plecat din Cita înainte de terminarea războiului şi m-am angajat ca medic 
în judeţul Ardatov din gubernia Simbirsk. Acolo am ajuns şef de spital orăşenesc. In 
condiţii grele şi mizerabile, am început fară întârziere să fac operaţii din toate ramurile 
chirurgiei şi oftalmologiei. Totuşi, peste câteva luni a trebuit să renunţ la munca din 
Ardatov din pricina dificultăţii ei insuportabile. 

Trebuie remarcat că în spitalul din Ardatov m-am izbit imediat de marile 
dificultăţi şi pericole ale aplicării anesteziei generale în condiţiile unui personal auxiliar 
de proastă calitate, şi îmi venise deja gândul că este absolut necesar să se evite pe cât 
posibil anestezia generală şi aceasta să fie înlocuită pe scară cât mai largă cu anestezia 
locală. M-am hotărât să mă transfer cu munca într-un spital mic, şi am aflat unul în satul 
Verhnii Liubaj din judeţul Fatej, gubernia Kursk. Totuşi, nici acolo nu era mai uşor, 
fiindcă într-un spital mic, de zece paturi, am început să operez - şi în scurtă vreme am 
dobândit o asemenea faimă încât veneau la mine bolnavi din toate părţile, chiar şi din alte 
judeţe ale guberniei, precum şi din gubernia vecină, a Orlovului. 

îmi amintesc un caz curios, când un tânăr sărac, orb din fragedă copilărie, a 
început să vadă în urma operaţiei. După două luni, a adunat o mulţime de orbi din toată 
circumscripţia şi au venit cu toţii la mine într-un şir lung, ţinându-se unul de toiagul altuia 
şi aşteptând vindecare. 

Pe atunci a apărut prima ediţie a cărţii profesorului Braun „Anestezia locală, 
fundamentarea ei ştiinţifică şi aplicaţiile practice". Am citit-o cu lăcomie şi din ea am aflat 
pentru prima dată de anestezia regională, ale cărei metode, reduse la număr, fuseseră 
publicate nu cu multă vreme în urmă. Mi-am amintit, între altele, că Braun socotea 
realizarea anesteziei regionale a nervului sciatic aproape imposibilă. în mine s-a trezit un 

viu interes faţă de anestezia regională şi mi-am fixat ca sarcină să mă ocup de elaborarea 
unor noi metode ale acesteia. 

In Liubaj am întâlnit câteva cazuri chirurgicale rare şi foarte interesante, şi 
despre ele am scris primele mele două articole: „Elefantiazis al feţei, neurom plexiform" 
şi „Strangularea retrogradă în hernia de ansă intestinală". 

Faima exagerată devenise cu neputinţă de suportat. Trebuia să primesc o 
sumedenie de bolnavi în ambulatoriu şi să operez în spital de la nouă dimineaţa până 
seara, să merg pe teren având de acoperit o suprafaţă apreciabilă şi noaptea să cercetez la 
microscop ţesuturile excizate în cursul operaţiilor, să fac pentru articolele mele desene ale 
preparatelor microscopice - şi în curând nici tinerele mele puteri nu au mai fost îndeajuns 
pentru această muncă uriaşă. 

Merită amintită şi prima mea traheotomie, făcută în condiţii cu totul 
excepţionale, [traheotomie = incizarea traheii urmată de introducerea în conductul traheal 
a unui tub, în vederea restabilirii respiraţiei în caz de obstrucţie severă a căilor respiratorii 
superioare (nota traducătorului)]. Venisem pentru a inspecta şcoala judeţeană din 
apropiere de Liubaj. Orele se terminaseră deja. Pe neaşteptate, dă fuga în şcoală o fată, 
ţinând în mâini un copil ce se asfixia. Acesta se înecase cu o bucăţică de zahăr. Nu aveam 
decât un briceag, puţină vată şi puţină soluţie dezinfectantă. Totuşi, am hotărât să fac 
traheotomia şi am rugat-o pe învăţătoare să mă ajute - însă aceasta, închizând ochii, a 
fugit. Ceva mai vitează s-a arătat băbuţa care făcea curat în şcoală, dar şi aceasta m-a 
părăsit când am purces la operaţie. Am aşezat copilul înfăşat pe genunchi şi i-am făcut 
repede traheotomia, care a decurs cum nu se poate mai bine. In locul tubului special am 
introdus în trahee o pană de gâscă, pregătită dinainte de băbuţă. Din păcate, operaţia nu a 
ajutat, întrucât bucăţica de zahăr se oprise mai jos - pe cât se pare, în trahee. 

Conducerea locală m-a transferat în spitalul judeţean din Fatej, dar nici acolo 
n-am rămas pentru multă vreme. Judeţul Fatej era cuibul celor mai înverşunaţi partizani ai 

Sutelor Negre [organizaţie de dreapta, monarhist-patriotică, născută în deceniile 
premergătoare revoluţiei bolşevice din 1917 şi având scopul de a contracara activitatea 
din ce în ce mai puternică a mişcărilor revoluţionare de stânga. La fel de controversată în 
Rusia ca mişcarea legionară la noi, pentru unii reprezintă o adunătură de bandiţi şi asasini 
fanatici, pentru alţii o întruchipare a eroismului şi patriotismului (nota traducătorului)] - şi 
cel mai extremist dintre aceştia era preşedintele conducerii locale, Botezatul, care cu mult 
înainte de război devenise vestit prin proiectul său de lege cu privire la emigrarea forţată 
în Rusia a ţăranilor chinezi pentru a fi daţi ca robi moşierilor. 

Botezatul m-a socotit revoluţionar pentru faptul că nu am mers imediat, 
lăsând toate baltă, la ispravnicul care se îmbolnăvise, şi prin hotărârea conducerii am fost 
eliberat din slujbă. Oricum, afacerea a ieşit prost pentru ei. Intr-o zi de târg, unul dintre 
orbii vindecaţi de mine s-a suit pe un butoi, a rostit o cuvântare incendiară pe tema 
concedierii mele şi, sub conducerea lui, mulţimea a început să devasteze sediul 
conducerii, ce se afla chiar în piaţa unde se ţinea târgul. Acolo se afla un singur membru al 
conducerii, care de frică s-a băgat sub masă. După aceea a trebuit, fireşte, să plec cât mai 
repede din Fatej. Asta s-a întâmplat în anul 1909. 

In anul 1907 s-a născut în Liubaj primul meu copil - Mişa, iar în cel următor, 
1908, s-a născut fiica mea Elena. îndatorirea de moaşă a fost împlinită chiar de mine. Din 
Fatej am plecat la Moscova, şi acolo am fost ceva mai puţin de un an extern în clinica de 
chirurgie a profesorului Diakonov. Potrivit regulilor acelei clinici, toţi externii erau 
obligaţi să-şi susţină teza de doctorat, şi mie mi s-a propus tema „Tuberculoza articulaţiei 
genunchiului". După două-trei săptămâni m-a chemat profesorul Diakonov şi m-a întrebat 
cum merge lucrul la dizertaţie. Răspunsul meu a fost că am parcurs deja bibliografia, însă 
tema nu mă interesează. Inteligentul profesor a dat atenţie răspunsului meu şi, aflând că 
am propria mea temă, a început să-mi pună cu viu interes întrebări asupra ei. A reieşit că 
el nu ştia nimic despre anestezia regională, şi a trebuit să-i povestesc despre cartea lui 

Braun. Spre bucuria mea, el mi-a propus să continui munca pe tema anesteziei regionale, 
abandonând tema iniţială. 

[Textele incluse între paranteze drepte sunt notele redacţiei ruse. Datorită 
mărimii lor, în general apreciabile, şi, totodată, marelui interes pe care îl prezintă, am 
considerat că este oportun să le inserăm în acest mod (nota traducătorului)] 

[Cu privire la felul în care se raporta arhiepiscopul Luca la munca sa, este 
grăitoare următoarea scrisoare către soţie: „Din Moscova nu vreau să plec mai înainte de a 
lua de la ea lucrurile de care am nevoie: cunoştinţele şi abilitatea de a lucra ştiinţific. 
După obiceiul meu, nu am măsură în muncă şi deja sunt extenuat... Iar munca ce îmi stă 
înainte este mare: pentru dizertaţie trebuie să învăţ limba franceză şi să parcurg vreo cinci 
sute de lucrări în limbile franceză şi germană. Pe lângă asta, trebuie să lucrez mult pentru 
examenele de doctorat... în orice caz, nu voi putea deveni doctor în medicină înainte de 
ianuarie 1910, şi asta numai dacă în tot acest răstimp voi fi liber de orice altă ocupaţie. In 
schimb, după aceea voi avea înainte perspective largi..."] 

Dat fiind că tema mea cerea cercetări de anatomie şi experienţe cu gelatină 
colorată pe cadavre, am fost nevoit să trec în Institutul de anatomie şi chirurgie 
topografică, al cărei director era profesorul Rein, preşedintele Societăţii chirurgicale 
moscovite. S-a dovedit însă că nici acesta nu auzise şi nu citise nimic despre anestezia 
regională. 

Nu după multă vreme, am reuşit să descopăr un mijloc simplu şi eficace de 
injectare a anestezicului în nervul sciatic, chiar la ieşirea lui din bazin, lucru pe care 
Heinrich Braun îl credea aproape cu neputinţă. Am descoperit şi metoda injectării 
nervului median şi anesteziei regionale a întregii încheieturi a mâinii. Cu privire la toate 
aceste descoperiri ale mele am înaintat un raport Societăţii chirurgicale moscovite, raport 

Pagina 15 



ce a stârnit un mare interes. 

[Indeletnicindu-se cu munca ştiinţifică, Vlădica urmărea întotdeauna scopuri 
practice, având ca imbold dorinţa de a uşura suferinţele bolnavilor şi efortul medicilor. In 
acea vreme, anestezia generală, foarte puţin perfecţionată, era adeseori, după propriile lui 
cuvinte, „incomparabil mai periculoasă decât operaţia în sine", şi aplicarea unei metode 
atât de perfecţionate de anestezie locală era o necesitate practică uriaşă, mai ales la 
medicii de ţară. Chirurgia avea pentru Vlădica Luca o însemnătate uriaşă, întrucât 
mulţumită ei putea sluji oamenilor săraci şi în suferinţă. 

In anii 1908-1909, apar în revista „Chirurgia" cele dintâi lucrări ştiinţifice al 
lui V. F. Voino-Iaseneţki, dedicate problemelor anesteziei. In primii 12 ani de activitate 
chirurgicală, viitorul episcop a publicat 19 dintre cele 42 de lucrări ştiinţifice pe care le-a 
elaborat] 

Nu aveam însă din ce să trăiesc în Moscova cu soţia şi doi copii mici, aşa 
încât am fost silit să plec în satul Romanovka din judeţul Balaşovsk, gubernia Saratov, 
pentru a lucra într-un spital cu douăzeci şi cinci de paturi, unde am susţinut o intensă 
activitate chirurgicală şi am elaborat o dare de seamă tipărită după modelul dărilor de 
seamă din clinica profesorului Diakonov. 

[Romanovka este un imens sat de stepă situat pe râul Hoper, cu două biserici 
şi patru cârciumi. De fiecare praznic, pe uliţele largi ale Romanovkăi începeau beţii, 
gâlcevi, bătăi cu şişuri (cuţit lung ascuns într-un baston). Potrivit relatărilor bătrânului 
medic Victor Fedosievici Elatomiev, care a lucrat în Romanovka la scurtă vreme după 
Voino-Iaseneţki, bolile căpătau acolo o amploare uriaşă: de sifilis putea fi bolnav la un 
moment dat tot satul, „pneumonia o vedeai de la o poştă, în flegmoane era puroi cu 
vadra". Doi medici, trei felceriţe şi un felcer (agent sanitar), lucrând tară odihnă zile şi 

nopţi întregi, de-abia făceau faţă afluxului de bolnavi. în ambulatoriu veneau câte o sută, 
o sută cincizeci de bolnavi. Pe lângă asta, medicul trebuia să meargă călare sau cu brişcă 
prin satele mai mici din împrejurimi. De lucru era destul şi acolo, fiindcă în grija 
medicului din Romanovka erau douăzeci de sate şi douăsprezece cătune, unde adeseori 
trebuiau făcute operaţii sub narcoză şi aplicaţii de forceps pe teren. 

Iată cum se prezenta spitalul local din Romanovka potrivit „Privirii de 
ansamblu asupra stării medicinii din judeţul Balaşov pe anii 1907-1910 şi o parte a anului 
1911": 

„Circumscripţia Romanovka. Suprafaţa: 580 verste pătrate. Populaţia: 30506 
oameni. Mai mult de 70% dintre locuitori domiciliază la mai mult de 8 verste de casa 
doctorului. In ambulatoriu sunt în medie 31640 de solicitări pe an. Circumscripţia este de 
două ori mai mare ca suprafaţă şi de trei ori mai mare ca populaţie şi volum de muncă 
decât norma". 

Primind 25-30 de bolnavi pe oră, puteau fi acordate fiecăruia nu mai mult de 
două minute. Examinarea şi diagnosticul trebuiau să fie fulger. Ziua de muncă ţinea până 
la 5-7 seara. După calculele autorului „Privirii de ansamblu...", „numai în 45 de cazuri din 
100 putea fi pus un diagnostic relativ exact, iar 55 rămâneau nediagnosticate. Unui singur 
medic îi revenea nu rareori sarcina să primească până la 200 de oameni într-o zi... în 
localul pentru ambulatoriu este prea puţin spaţiu. In circumscripţia Balaşov, de exemplu, 
trei doctori dau consultaţii în aceeaşi cameră, doi dintre ei împărţind aceeaşi masă. în 
acelaşi loc, în spatele unei perdele, se efectuează consultaţiile ginecologice, alături, în sala 
de pansamente, se fac incizii, vaccinuri copiilor; toate acestea pe un fond sonor de ţipete 
şi plânsete. In sălile de aşteptare este înghesuială şi gălăgie; au fost înregistrate cazuri de 
lipotimie (leşin) din pricina lipsei de aer. Despre vreo auscultaţie (ascultarea cu 
stetoscopul a inimii sau a respiraţiei) a bolnavului nici nu poate fi vorba". 

în această înghesuială, atmosferă înăbuşitoare şi gălăgie a lucrat şi Valentin 



Pagina 17 



Felixovici. In afara consulturilor şi a muncii de teren, în sarcina lui cădea toată activitatea 
chirurgicală. „Am făcut în Romanovka nu mai puţin de 300 de operaţii pe an", scrie el 
într-un curriculum vitae din anul 1945. „Privirea de ansamblu" confirmă: în anul 1909 
chirurgul a făcut 292 operaţii. La începutul anului următor tempoul a crescut şi mai 
mult...] 

La problema anesteziei regionale am continuat să lucrez la Moscova pe timpul 
concediilor de o lună din fiecare an, muncind de dimineaţă până seara în Institutul 
profesorilor Rein şi Karuzin pe lângă catedra de anatomie descriptivă. Acolo am studiat 
sute de cranii şi am descoperit o metodă foarte valoroasă de anesteziere a celei de-a doua 
ramuri a nervului trigemen chiar la ieşirea din foramen rotundum. Când am ajuns la 
sfârşitul acestei lucrări nu mai eram în Romanovka, ci eram medic şef şi chirurg al 
spitalului judeţean cu cincizeci de paturi din Pereiaslav-Zalesski. 

[Spitalul din Pereiaslav nu se deosebea aproape deloc de cel din Romanovka: 
nu tu curent electric, nu tu aparat Roentgen, apa era adusă de sacagiu cu butoiul, iar 
curăţarea aproape zilnică a gropii puturoase care ţinea loc de canalizare paraliza pentru 
câteva ceasuri activitatea din spital. Acesta servea drept centru de asistenţă medicală 
pentru întreg judeţul, aşa încât la consultaţii veneau mai ales ţăranii din împrejurimi. La 
opt şi jumătate dimineaţa, Alexandru, vizitiul spitalului, venea cu brişcă la casa medicului 
şef. Familia Voino-Iaseneţki ocupa o casă din lemn, destul de spaţioasă, a moşieresei 
Lileeva de pe strada Troiţkaia, nu departe de locul unde şoseaua Moscova-Iaroslav 
intersectează vechiul val de pământ. De la locuinţă până la spital nu era mai mult de o 
verstă, dar medicul şef nu pierdea nici această vreme, ci lua cu sine în brişcă 15-20 de fişe 
cu cuvinte germane şi franceze şi le învăţa pe drum. 

Fiul cel mare al Vlădicăi Luca, Mihail Valentinovici, amintindu-şi de 

vremurile acelea, povestea: „Tata lucra ziua, seara, noaptea. Dimineaţa nu-1 vedeam, 
fiindcă pleca la spital devreme. Luam prânzul împreună, dar tata rămânea şi atunci tăcut, 
şi de obicei citea la masă o carte. Mama se străduia să nu-i distragă atenţia. Nici ea nu era 
prea vorbăreaţă". 

Fosta menajeră a familiei Voino-Iaseneţki, care s-a aflat şapte ani în serviciul 
ei, Elisaveta Nikanorovna Kokina, îşi aminteşte despre ei cu multă dragoste: „Ana 
Vasilievna era cea mai arătoasă femeie din tot oraşul, înaltă, zdravănă la înfăţişare, însă 
obosea repede. Şi cum să nu obosească? Să coşi hainele şi să faci mâncare pentru şase 
oameni nu-i lucru de glumă. Pe atunci nu era ca acuma, să te duci la magazin şi să 
cumperi tot ce-ţi trebuie. 

Bărbatul şi-1 iubea la nebunie, în nici o privinţă nu trecea peste voia lui. Poate 
că erau şi între ei neînţelegeri, dar în faţa copiilor şi a servitorilor nu arătau nimic. 
Stăpânul era sever. De treburile casei nu se atingea. Niciodată nu vorbea în plus. Dacă 
ceva nu-i plăcea la prânz, se scula şi pleca în tăcere, iar Ana Vasilievna se uita îndată în 
farfurie să vadă ce nu-i mersese la suflet. 

Stăpânul lua micul dejun singur la opt dimineaţa. De prânzit venea să 
prânzească la cinci. După prânz se odihnea puţin, după care primea bolnavii în cabinet. 
După ceaiul de seară pleca la el în cabinet. Scria acolo şi citea până se termina gazul din 
lampă. Deseori îl chemau noaptea la spital. Se îmbrăca în tăcere şi pleca. Niciodată nu se 
supăra când era chemat...". „Era om drept", a repetat de câteva ori Elisaveta Nikanorovna. 

„Duceau o viaţă liniştită. O dată pe lună venea o igumenă cunoscută din 
mănăstirea Feodorov şi lua ceaiul cu ei. Femeie cu minte mare. Mai venea în vizită 
doctorul Mihnievici cu soţia, Sofia Mihailovna. Erau colegi la spital. Cu copiii", continuă 
Elisaveta Nikanorovna, „stăpânul şi stăpâna erau foarte drăgăstoşi. Nu-i pedepseau 
niciodată, nici vreun cuvânt mai grosolan nu le spuneau. Numai pe Mişa îl mai închidea 

câteodată mama lui în magazie pentru ştrengării, dar nu-1 ţinea acolo mult". 

Mihail Valentinovici nu-şi mai amintea de magazie, dar atmosfera 
mângâietoare din familie i s-a întipărit adânc în amintire. „Mobila din casa de la 
Pereiaslav era cât se poate de urâtă", povestea el. „Tata n-a avut economii nici atunci, nici 
după aceea". Despre aceasta vorbeşte şi E. N. Kokina: „Familia Iaseneţki n-avea cu ce să 
se împăuneze. Vin, tutun nu ţineau în casă, nici delicatese n-aveau niciodată. Doar cărţi îi 
veneau lui multe, prin poştă. Avea multe cărţi. Nu mergeau nici la teatru, nici în vizite, şi 
rareori venea cineva la ei"] 

Nu cu multă vreme înainte de plecarea noastră din Romanovka, s-a născut fiul 
nostru Alioşa, cu care a fost o întreagă aventură. Se apropia vremea naşterii, dar am riscat 
să merg în Balaşov pentru şedinţa Comitetului sanitar, sperând să mă întorc în scurtă 
vreme. Fără să mai aştept încheierea şedinţei, am grăbit spre staţie şi am văzut că trenul 
dădea deja pentru a doua oară semnalul de plecare. Neapucând să-mi mai iau bilet, m-am 
aşezat în vagon, dar după scurtă vreme am băgat de seamă că în el sunt numeroşi tătari, 
ceea ce nu se întâmpla în trenul de Romanovka. S-a dovedit că nimerisem nu în trenul 
meu, ci în cel de Harkov, aşa încât am fost nevoit să cobor la prima staţie şi să mă întorc 
la Balaşov. Insă Dumnezeu mi-a ajutat, şi în Romanovka mi-am găsit fiul deja născut: la 
naştere asistase o doctoriţă care se întorsese înaintea mea de la şedinţă şi trecuse pe acolo 
în drum spre circumscripţia sa. 

In anul 1916, pe când locuiam în Pereiaslav, mi-am susţinut la Moscova 
dizertaţia de doctorat despre anestezia regională. Comisia a fost alcătuită din profesorul 
Martânov, un privat-docent în anatomie şi chirurgie topografică al cărui nume nu mi-1 
amintesc şi profesorul Karuzin. 

Interesantă a fost aprecierea profesorului Martânov. El a spus: „Ne-am 

obişnuit ca dizertaţiile de doctorat să fie scrise de obicei pe o temă dată cu scopul 
dobândirii unor funcţii mai înalte şi ca atare să nu aibă mare valoare ştiinţifică. Când am 
citit însă cartea dumneavoastră am rămas cu impresia că este cântecul unei păsări care nu 
poate să nu cânte şi am apreciat-o în mod deosebit". Iar profesorul Karuzin, foarte 
emoţionat, s-a apropiat precipitat de mine şi, scuturându-mi mâna, mi-a cerut din tot 
sufletul iertare pentru că nu se interesase de munca mea din podul unde se păstrau craniile 
şi nu bănuise că acolo se înfiripă o lucrare atât de strălucită. 

Pentru dizertaţia mea am primit de la Universitatea din Varşovia importantul 
premiu Hoinaţki, în valoare de nouă sute ruble aur, oferite „pentru cele mai bune lucrări 
care deschid noi căi în medicină". Totuşi, nu am ajuns să primesc banii, deoarece cartea 
fusese tipărită într-un tiraj mic, de numai 750 de exemplare, şi se vânduse grabnic în 
librării, unde făcusem imprudenţa să o trimit, şi n-am putut prezenta Universităţii din 
Varşovia numărul cerut de exemplare. 

Pentru un medic de ţară, cum am fost eu treisprezece ani, duminicile şi 
sărbătorile sunt cele mai ocupate zile, în care se depune o muncă uriaşă. Ca atare, nici în 
Liubaj, nici în Romano vka, nici în Pereiaslav-Zalesski n-am avut posibilitatea să merg la 
slujbe şi mulţi ani nu am postit. Totuşi, în ultimii ani ai şederii mele în Pereiaslav am 
reuşit, cu mare greutate, să merg la biserică, unde aveam locul meu statornic - lucru ce a 
stârnit o mare bucurie între credincioşii Pereiaslavului. 

In viaţa mea a mai fost un mare eveniment căruia Domnul i-a pus început în 

Pereiaslav. 

Chiar de la începutul activităţii mele chirurgicale în Cita, Liubaj şi 
Romanovka, înţelesesem limpede ce însemnătate uriaşă are chirurgia septică şi cât de 
puţine cunoştinţe despre ea dobândisem în universitate. Mi-am luat ca sarcină studiul 
aprofundat, de sine stătător, al diagnozei şi terapiei bolilor septice. La sfârşitul şederii 

mele în Pereiaslav mi-a venit în gând să îmi expun experienţa într-o carte separată: „Studii 
de chirurgie septică". Am alcătuit planul acestei cărţi şi i-am scris prefaţa. Şi atunci, spre 
mirarea mea, mi-a venit un gând stăruitor şi extrem de straniu: „Când această carte va fi 
terminată, pe ea va sta numele unui episcop". 

Nici nu visam să fiu cleric, cu atât mai puţin episcop, însă neştiutele căi ale 
vieţii noastre sunt pe deplin ştiute de Atotştiutorul Dumnezeu încă din vremea când 
suntem în pântecele mamei. După cum veţi vedea mai departe, după câţiva ani gândul 
meu cel stăruitor: „Când această carte va fi terminată, pe ea va sta numele unui episcop" a 
devenit pe deplin real. 

In Pereiaslav-Zalesski am trăit şase ani şi jumătate. Acolo s-a născut fiul meu 
cel mai mic, Valentin. 

în spitalul orăşenesc şi în cele de pe lângă fabrică am susţinut o vastă 
activitate chirurgicală şi am fost unul dintre pionierii operaţiilor majore, noi pe atunci, pe 
căile biliare, stomac, pancreas şi chiar pe creier. Pe lângă asta, în anii 1915-1916 am 
condus un mic spital pentru răniţi. 

La începutul anului 1917, a venit sora mai mare a soţiei mele, care tocmai îşi 
îngropase în Crimeea fiica moartă de tuberculoză galopantă. Din nenorocire, ea adusese 
cu sine plapuma vătuită sub care zăcuse fiica ei bolnavă. I-am spus soţiei că în plapumă a 
fost adusă la noi moartea. Aşa s-a şi întâmplat: sora Anei a stat la noi două săptămâni, iar 
la scurtă vreme după plecare ei am descoperit la Ana semne vădite de tuberculoză 
pulmonară. 

Asta se întâmpla atunci când, în urma unui concurs foarte puternic, la care 
participasem în urma unui anunţ din presă, am primit invitaţia de a ocupa în Taşkent 
postul de chirurg şi medic-şef al marelui spital orăşenesc. Ne-a însoţit acolo o servitoare 
ce tocmai născuse. La jumătatea drumului de la Pereiaslav la Moscova am fost nevoiţi să 

ne oprim pentru o săptămână în arhondaricul Lavrei Troiţe- Serghieva, ca urmare a 
faptului că Ana făcuse febră mare. Călătoria cu copiii mici pe tren până la Moscova şi în 
continuare la Taşkent a fost cumplit de grea, întrucât circulaţia feroviară era deja foarte 
dezorganizată. 

In Taşkent am primit excelentul apartament de pe lângă spital, cuvenit 
medicului- şef, apartament de cinci camere. Totuşi, nu rareori a trebuit să spăl singur 
podelele din pricina inevitabilei dezorganizări produse de revoluţie. 

[începând cu sfârşitul anului 1917, situaţia din Taşkent a început să se 
înrăutăţească simţitor. S-au scumpit alimentele, pieţele erau sărăcăcioase. Menajera 
familiei Voino-Iaseneţki stătea la cozi de dimineaţa până seara. Pe deasupra curţii 
spitalului şuierau gloanţele. Găurile pricinuite de acestea acopereau precum vărsatul 

a 

zidurile. In vremea unui asemenea schimb de focuri a fost rănită în coapsă sora de 
chirurgie Sofia Sergheevna Beleţkaia. Altă dată un glonţ a şuierat chiar pe lângă urechea 
medicului- şef. 

Profesorul antropolog Lev Vasilievici Oşanin, care a lucrat trei ani ca medic în 
spitalul din Taşkent sub îndrumarea lui Voino-Iaseneţki şi care nutrea un mare respect faţă 
de acesta, îşi aminteşte în manuscrisul său Studii privitoare la istoria comunităţii 
medicale din Taşkent: 

„Erau vremuri de tulburare. Făceam gărzi tot la două- trei zile. In anii 1917- 
1920, în oraş era întuneric. Pe străzi se trăgea noaptea mereu. Cine şi de ce trăgea nu 
ştiam, dar răniţii erau aduşi la spital. Eu nu sunt chirurg şi, cu excepţia cazurilor uşoare, îl 
chemam întotdeauna pe Voino-Iaseneţki pentru a hotărî dacă bolnavul trebuie pansat şi 
lăsat până dimineaţa sau operat fără întârziere. La orice oră a nopţii el se îmbrăca imediat 
şi venea la apelul meu. Uneori răniţii veneau încontinuu. Adeseori erau operaţi imediat, 

aşa încât noaptea trecea tară somn. Se întâmpla ca Voino-Iaseneţki să fie chemat noaptea 
pentru consultaţie sau operaţie imediată acasă la un bolnav sau în alt spital. El purcedea 
tară întârziere la acele drumuri de noapte ce nu erau nici pe departe lipsite de primejdie, 
fiindcă jafurile erau la ordinea zilei. La fel de prompt venea când îl chemai în secţia de 
interne pentru consult. Niciodată nu se vedea pe faţa lui supărare, nemulţumire că este 
deranjat pentru lucruri care în ochii unui chirurg cu experienţă sunt nişte fleacuri. 
Dimpotrivă, se simţea disponibilitatea totală de a ajuta. 

Nu l-am văzut niciodată mânios, înfierbântat sau pur şi simplu iritat. Vorbea 
întotdeauna liniştit, fără grabă, fără să ridice vreodată vocea. Asta nu înseamnă că era 
nepăsător: multe lucruri îl nemulţumeau, dar niciodată nu îşi ieşea din fire, ci îşi arăta 
nemulţumirea cu acelaşi glas calm". 

Sănătatea Anei Vasilievna se înrăutăţea, nervii ei erau mereu încordaţi. Spre 
iarnă a venit de-a binelea foametea. Ana umbla de bine, de rău prin casă, dar nu mai putea 
nici să gătească, nici să deretice (a aranja prin casă). Copiii îşi amintesc că Valentin 
Felixovici spăla seara podelele, înfaşurând bandaje vechi pe peria de frecat podele. Masa 
a început să li se aducă de la bucătăria spitalului: varză murată dubioasă care plutea într-o 
zeamă tulbure. Pe Ana Vasilievna o trata doctorul Moise Slonim, cel mai bun internist al 
oraşului, care trata persoanele sus-puse şi avea cabinet particular. Om bun, acesta se 
străduia s-o întărească pe bolnavă nu numai cu medicamente, ci şi prin îmbunătăţirea 
regimului de hrană: îi trimitea de la propria sa masă prânzuri destul de bogate pentru acele 
vremuri. Dar nici prânzurile lui Slonim, nici alimentele pe care, în ascuns de Voino- 
Iaseneţki, le trimitea soţiei lui familia chirurgului Rotenberg nu au adus mare folos. Ana 
împărţea mâncarea copiilor, iar ea mânca aceeaşi ciorbă de varză ca soţul său. In cele din 
urmă, sănătatea ei a fost definitiv distrusă de arestarea lui Valentin Felixovici în vremea 
revoltei regimentului turcmen] 

In anul 1919, în oraş au avut loc lupte între garnizoana fortăreţei şi regimentul 
de soldaţi turcmeni condus de un comisar militar care trădase revoluţia. Prin tot oraşul, 
chiar pe deasupra spitalului, zburau din amândouă părţile numeroase obuze, şi trebuia să 
merg la spital trecând pe sub bombardament. 

[Comisarul militar al Republicii Turkestan, K. Osipov, a încercat în ianuarie 
1919 să dobândească puterea în Taşkent. Nu se ştie dacă acea revoltă a fost pricinuită de 
grozăviile bolşevicilor sau Osipov a încercat pur şi simplu să devină dictator, dar cu 
prilejul înăbuşirii revoltei au suferit numeroşi oameni nevinovaţi] 

Revolta regimentului turcmen a fost înăbuşită şi a început răfuiala cu 
contrarevoluţionarii. Cu acest prilej, atât eu cât şi directorul economic al spitalului am 
trecut prin ceasuri de groază. Am fost arestaţi de un oarecare Andrei, lucrător la morga 
spitalului, care nutrea ură faţă de mine întrucât fusese pedepsit de comandantul oraşului în 
urma unei plângeri făcute de mine. Eu şi directorul economic am fost duşi în atelierele 
căilor ferate, unde avea loc judecarea regimentului turcmen. Când am trecut pe podul de 
cale ferată, muncitorii care stăteau pe şine i-au strigat ceva lui Andrei. După cum aveam 
să aflu mai apoi, îl sfatuiseră să nu se mai împovăreze cu noi, ci să ne împuşte sub pod. 

Uriaşa clădire era plină cu soldaţi din regimentul revoltat. Aceştia erau 
chemaţi pe rând într-o cameră separată, unde aproape în dreptul fiecăruia se punea, pe 
lista numelor, cruce. Din tribunal făceau parte şi Andrei împreună cu un alt lucrător al 
spitalului, care a reuşit să îi prevină pe ceilalţi judecători că eu şi directorul economic 
fuseserăm arestaţi de Andrei din ură personală. In dreptul numelor noastre nu s-a pus 
cruce şi am fost eliberaţi în scurtă vreme. Când am fost conduşi înapoi la spital, 
muncitorii de pe drum au fost foarte uimiţi de faptul că ni se dăduse drumul din ateliere. 

[Profesorul Oşanin povesteşte despre arestarea lui Voino-Iaseneţki 

următoarele: 

„Medicul-şef a fost arestat împreună cu cel mai apropiat discipol al său, 
chirurgul R. A. Rotenberg, de o patrulă formată din doi muncitori şi doi matrozi (soldat în 
marină). Aceştia fuseseră aduşi în secţia chirurgicală de Andrei, lucrător la morgă - beţiv 
şi hoţ, căruia Voino-Iaseneţki, cu toată răbdarea sa, îi promisese de mult că-1 va concedia. 
Vestea că Valentin Felixovici a fost dus în atelierele căilor ferate a stârnit în spital o 
deznădejde adâncă. Atelierele aveau o reputaţie cumplită. însăşi propoziţia: „a duce în 
atelierele căilor ferate" era în acele zile sinonimă cu „a împuşca". Asta s-a întâmplat 
dimineaţa devreme, şi până noaptea târziu nimeni nu aflase nimic despre soarta celor 
arestaţi. Amănunte ne-a adus la cunoştinţă Rotenberg, care se întorsese însoţit de doi 
muncitori. In ateliere fuseseră duşi într-o încăpere destul de spaţioasă, unde erau mulţi alţi 
arestaţi. O uşă ducea în camera unde se afla „troika extraordinară". Totul se hotăra cu 
repeziciune. De acolo se întorceau puţini. Majoritatea condamnaţilor (pentru a hotărî 
soarta fiecăruia, „tribunalul" pierdea nu mai mult de trei minute) erau scoşi pe o altă uşă, 
iar sentinţa era executată fară întârziere. 

Cei doi medici au petrecut înaintea uşii fatale mai mult de o jumătate de zi. In 
tot acest timp, Voino-Iaseneţki a rămas absolut netulburat. La desele întrebări pline de 
îngrijorare ale lui Rotenberg: „De ce nu ne cheamă? Ce poate să însemne asta?", Valentin 
Felixovici răspundea: „O să ne cheme când va veni vremea, staţi liniştit". Seara târziu, 
prin „sala morţii", a trecut un comunist de vază, care îl cunoştea pe medicul-şef după 
figură. Acesta s-a mirat văzându-1 acolo pe faimosul chirurg, a întrebat ce s-a întâmplat şi 
a dispărut în camera de judecată. După zece minute, medicilor li s-au înmânat permise de 
liberă trecere până la spital. Comunistul ce îi eliberase nu i-a lăsat, totuşi, singuri: situaţia 
din oraş era prea încinsă, medicii puteau fi împuşcaţi de orice patrulă întâlnită în cale, în 
ciuda ştampilei „troikăi". 

Vestea că arestaţii s-au întors a făcut grabnic înconjurul spitalului. In camera 

de gardă au început să se adune în fugă medicii şi surorile; fiecare voia să se încredinţeze 
cu proprii ochi de faptul că doctorul Voino-Iaseneţki este viu. Acesta i-a prevenit, totuşi, 
că cere nu numai să nu fie îngăduite nici un fel de ovaţii, ci, îndeobşte, nici un fel de 
izbucnire emoţională. La ora stabilită, bolnavul a fost pregătit şi adus în sala operatorie. 
Toţi se aflau la locurile lor. Cu o punctualitate desăvârşită, chirurgul s-a apropiat de masa 
operatorie şi a început să acţioneze cu scalpelul ca şi cum nimic nu se întâmplase"] 

Mai târziu am aflat că, în seara aceleiaşi zile, în uriaşul cămin al atelierelor, 
fusese organizat un groaznic abator uman, fuseseră ucişi soldaţii regimentului turcmen şi 
numeroşi orăşeni. 

Iar biata, bolnava mea Ana ştia că fusesem arestat, ştia unde fusesem dus şi 
trăise ceasuri cumplite până la întoarcerea mea. Acea profundă zguduire sufletească s-a 
reflectat în mod foarte vătămător asupra sănătăţii ei, şi boala a început să progreseze 
repede. Au venit şi ultimele zile ale vieţii ei. Ardea de febră, nu mai putea deloc să doarmă 
şi se chinuia foarte mult. Ultimele douăsprezece nopţi am şezut la căpătâiul ei, iar ziua 
lucram în spital. A venit cea din urmă şi înfricoşătoare noapte. Pentru a uşura suferinţele 
muribundei i-am făcut o injecţie cu morfină, şi ea s-a liniştit vizibil. După douăzeci de 
minute aud: „Mai fa-mi o injecţie". După o jumătate de oră aceasta s-a repetat, şi în 
decurs de două-trei ore îi făcusem o mulţime de injecţii, depăşind cu mult doza admisă. 
Acţiune toxică însă nu am observat. Deodată Ana s-a ridicat în capul oaselor şi a spus cu 
glas destul de puternic: „Cheamă copiii". Au venit copiii şi i-a însemnat pe toţi cu semnul 
crucii, dar nu i-a sărutat, temându-se pesemne să nu îi molipsească. După ce s-a iertat cu 
copiii, s-a întins, zăcând liniştită cu ochii închişi, şi respiraţia i s-a rărit din ce în ce mai 
mult, până ce a venit şi ultima suflare. 

Sicriul fusese pregătit din vreme. Dimineaţa au venit infirmierele mele, au 
spălat şi au îmbrăcat trupul lipsit de viaţă şi l-au pus în sicriu. Ana a murit în vârstă de 

treizeci şi opt de ani, la sfârşitul lui octombrie 1919, şi am rămas cu patru copii, dintre 
care cel mai mare avea 12 ani, iar cel mai mic 6 ani. 

Două nopţi am citit eu însumi deasupra sicriului Psaltirea, stând la picioarele 
răposatei în deplină singurătate. In cea de-a doua noapte, la ora trei, citeam psalmul 112, 
al cărui început se cântă la intrarea arhiereului în biserică: De la răsăriturile soarelui 
până la apusuri (Psalmi 112, 3), şi ultimele cuvinte ale psalmului m-au uimit şi m-au 
cutremurat, fiindcă le-am primit fără nici o îndoială ca pe nişte cuvinte ale lui Dumnezeu 
însuşi către mine: Cel ce face a locui cea stearpă în casă, maica ce se veseleşte de feciori 
(Psalmi 112, 9). 

Domnul Dumnezeu ştia ce cale grea, spinoasă mă aştepta şi, îndată după 
moartea mamei copiilor mei, S-a îngrijit de ei El însuşi, şi a uşurat starea grea în care mă 
aflam. Din oarecare imbold lăuntric, am înţeles din acele cuvinte din psalm, ce mă 
cutremuraseră, că Dumnezeu îmi arată spre asistenta mea Sofia Sergheevna Beleţkaia, 
despre care ştiam numai că îşi înmormântase nu demult soţul şi nu avea copii şi toată 
relaţia dintre noi se reducea la convorbiri legate de operaţii. Şi totuşi, am luat, fară nici o 
îndoială, cuvintele: face a locui cea stearpă în casă, maica ce se veseleşte de feciori, ca pe 
un semn al lui Dumnezeu că trebuie să pun asupra ei sarcina îngrijirii şi educării copiilor 
mei. 

[Soţul Sofiei Sergheevna fusese ofiţer al Ţarului şi pierise pe front. Intr-o 
fotografie unde ea apare împreună cu colegii în sala de operaţie vedem o femeie uscăţivă 
de vreo patruzeci de ani, cu o faţă vioaie, plină de bunăvoinţă şi compasiune: adevărată 
soră de caritate de şcoală veche. Era apreciată pentru măiestrie şi modestie: fără nici un 
cuvânt de prisos, ghicea din mers de ce instrument are nevoie chirurgul în clipa 
următoare... 

Sofia Sergheevna a murit la adânci bătrâneţi în casa lui Valentin Voino- 

Iaseneţki, fiul cel mai tânăr al Vlădicăi Luca] 



De-abia am aşteptat să vină orele şapte dimineaţa şi am mers la Sofia 
Sergheevna, care locuia în secţia de chirurgie. Am bătut la uşă. Deschizând-o, ea s-a dat 
înapoi cu uimire văzându-1 la o asemenea oră pe severul său şef, şi a ascultat adânc 
mişcată ceea ce se întâmplase noaptea lângă sicriul soţiei mele. 

Am întrebat-o numai dacă crede în Dumnezeu şi dacă vrea să împlinească 
porunca dumnezeiască de a o înlocui, pentru copiii mei, pe mama lor decedată. Sofia 
Sergheevna s-a învoit cu bucurie. 

Ea a spus că i-a venit foarte greu să privească doar de la depărtare cum se 
chinuia soţia mea şi că ar fi vrut foarte mult să ne ajute, dar se sfiise să ne propună 
ajutorul său. Ea îi iubea pe copiii mei mai mici, dar se temea că n-o să se împace cu Mişa, 
fiul meu cel mare, fiindcă îi necăjea pe cei mai mici. Aşa s-a şi întâmplat. Pe cei trei copii 
mai mici îi iubea foarte mult, şi mai ales mezinul, Valia, nu se mai dădea jos de pe 
genunchii ei. Pe Mişa însă a trebuit să-1 reeduce. 

Apartamentul meu de medic-şef era alcătuit din cinci camere atât de fericit 
dispuse că Sofia Sergheevna a putut să ocupe o cameră cu totul izolată de cele pe care le 
ocupam eu. Ea a trăit în familia mea vreme îndelungată, însă a fost doar o a doua mamă 
pentru copii, fiindcă Cel preaînalt ştie că legătura dintre noi a fost cu totul curată. Mă voi 
opri aici, iar despre marile binefaceri pe care copiii mei le-au primit de la Dumnezeu prin 
Sofia Sergheevna voi povesti mai apoi. 

Preoţia 



In curând am aflat că în Taşkent există o frăţie bisericească şi am mers la una 
dintre adunările ei. La una din temele discutate am intervenit cu o cuvântare destul de 
întinsă, ce a produs mare impresie, care s-a transformat în bucurie când au aflat că sunt 
medicul-şef al spitalului orăşenesc. 

[Mai înainte de a începe operaţia, viitorul episcop îşi făcea întotdeauna 
semnul crucii şi se ruga concentrat, întorcându-se către icoana Maicii Domnului care a 
atârnat mulţi ani în sala de operaţie a spitalului orăşenesc. Doctorii atei au încetat până la 
urmă să dea atenţie acestui fapt, iar credincioşii îl socoteau un lucru cât se poate de 
obişnuit. La începutul anilor 1920, una dintre comisiile de revizie a dispus să fie dată jos 
icoana. Drept răspuns, Valentin Felixovici a plecat din spital, declarând că se va întoarce 
doar după ce icoana va fi pusă la locul ei. Potrivit amintirilor profesorului L.V. Oşanin, 
comisia s-a pronunţat la modul că „sala de operaţie este a statului. La noi Biserica este 
separată de stat. Dacă chirurgul vostru vrea să se roage, nimeni nu îl împiedică, dar să îşi 
ţină icoana acasă". 

Voino-Iaseneţki a repetat că nu se va întoarce în sala de operaţie. Intre timp 
însă, un membru de partid important şi-a adus la spital soţia în vederea unei operaţii care 
nu suferea întârziere. Femeia a declarat categoric că doreşte să fie operată de Voino- 
Iaseneţki. „A fost chemat la camera de gardă", scrie profesorul Oşanin. „A repetat că îi 
pare foarte rău, dar potrivit convingerilor sale religioase nu va intra în sala de 
operaţie până când icoana nu va fi pusă la loc... Soţul bolnavei şi-a dat cuvântul de onoare 
că icoana va fi a doua zi la locul ei dacă bolnava este operată fară întârziere. Iaseneţki a 
intrat imediat în aripa de chirurgie şi a operat-o pe femeie, care s-a însănătoşit complet. In 

dimineaţa următoare, icoana atârna într-adevăr la locul ei"] 



Cunoscutul protoiereu Mihail Andreev, parohul bisericii de lângă gară, 
organiza adunări la biserică în zilele de duminică, adunări la care el sau alţi doritori, din 
rândul celor de faţă, vorbeau pe teme scripturistice, după care cântau cu toţii cântări 
duhovniceşti. Luam parte des la adunările acestea şi nu rareori susţineam discuţii serioase. 
Nu ştiam, fireşte, că ele vor fi doar începutul uriaşei lucrări de propovăduire care mă 
aştepta în viitor. 

Când a apărut „Biserica vie" cea de rea pomenire [grupare schismatică 
susţinută de bolşevici, care a produs multe suferinţe Bisericii Ortodoxe Ruse în anii de 
început ai stăpânirii sovietice (nota traducătorului)], pretutindeni era, precum se ştie, 
judecată activitatea episcopilor în congrese locale ale clerului şi mirenilor, şi unii dintre ei 
erau înlocuiţi de la catedre. Astfel, „judecarea" episcopului de Taşkent şi Turkmenia a 
avut loc la Taşkent într-o cameră mare pentru cântăreţi, foarte aproape de catedrală. Am 
fost de faţă şi eu, în calitate de invitat, şi asupra unei probleme de mare importanţă am 
ţinut o cuvântare lungă şi aprinsă. 

Luări de cuvânt dure nu au fost, şi activitatea Preasfmţitului Inochentie 
(Pustânski) a primit o apreciere pozitivă. După ce s-a terminat congresul şi participanţii au 
plecat, m-am ciocnit pe neaşteptate în uşă cu Vlădica Inochentie. Acesta m-a luat de braţ 
şi m-a dus pe platforma din jurul catedralei. Am înconjurat de două ori catedrala, şi 
Preasfînţitul mi-a spus că discursul meu a produs mare impresie - după care, oprindu-se 
dintr-o dată, mi-a spus: „Doctore, trebuie să deveniţi preot!" 

Precum am spus mai înainte, nici prin cap nu-mi trecuse vreodată să devin 
preot, dar am primit cuvintele Preasfmţitului Inochentie ca pe o chemare a lui Dumnezeu 
prin gură arhierească, şi fără a sta pe gânduri nici o clipă, am răspuns: „Bine, Stăpâne! Voi 
fi preot, dacă aşa îi place lui Dumnezeu!" 

Totuşi, mai târziu am vorbit cu Vlădica despre faptul că în casa mea locuieşte 
asistenta Beleţkaia, pe care în urma unei vădite şi minunate porunci a lui Dumnezeu am 
adus-o în casă ca maică ce se veseleşte de feciori, iar preotul nu poate locui în aceeaşi 
casă cu o femeie străină. Vlădica însă n-a dat însemnătate obiecţiei mele, spunând că nu se 
îndoieşte de credincioşia mea faţă de porunca a şaptea. 

In duminica următoare, în timp ce se citeau ceasurile, îmbrăcat într-o dulamă 
străină, am fost dus de doi diaconi, la arhiereul care stătea pe catedră [este vorba de un 
podium ridicat în mijlocul naosului, după obiceiul rusesc, în vederea slujbelor arhiereşti 
(nota traducătorului)] şi am fost hirotonit de el întru citeţ, ipodiacon, iar în vremea 
Liturghiei întru diacon. 

Fireşte, acest eveniment neobişnuit al hirotonirii întru diacon a unui profesor 
care se bucura de o înaltă apreciere, a produs o uriaşă senzaţie în Taşkent, şi la mine a 
venit un grup mare de studenţi ai Facultăţii de medicină în frunte cu unul dintre profesori. 

[Pentru primirea hirotoniei, părintele Valentin a fost luat în răspăr (bătaie de 
joc) de către toţi colaboratorii săi. Tinerele studente îndrăzneau să-i facă observaţie şi să-1 
„demaşte" pe chirurgul-preot. La aceasta el răspundea, din câte îşi aminteşte prof. Z.I. 
Umidova, doar printr-un zâmbet plin de condescendenţă. Iar în prima zi când părintele 
Valentin a venit la spital în rasă, studenta lui A. I. Veniaminovici a declarat: „Eu sunt atee 
şi orice aţi inventa, vă voi spune doar pe nume. Pentru mine nu există nici un părinte 
Valentin!"] 

Fireşte, ei nu puteau să înţeleagă şi să aprecieze gestul meu, fiindcă erau 
depărtaţi de religie. Ce ar fi priceput ei dacă le-aş fi spus că la vederea mascaradelor 
blasfemiatoare şi a batjocurilor îndreptate asupra Domnului nostru Iisus Hristos inima 
mea striga cu putere: „Nu pot să tac!" şi simţeam că datoria mea este să apăr prin 

propovăduire pe Mântuitorul nostru jignit şi să laud nemăsurata Lui milostivire faţă de 
neamul omenesc? 

După o săptămână de la hirotonirea întru diacon, de praznicul întâmpinării 
Domnului din anul 1921, am fost hirotonit întru preot de către episcopul Inochentie. 

Mai devreme am uitat să amintesc de faptul că am fost unul dintre iniţiatorii 
deschiderii Universităţii din Taşkent. Majoritatea catedrelor de medicină au fost ocupate 
de profesori aleşi din rândul doctorilor în medicină, originari din Taşkent şi numai eu, nu 
ştiu de ce, am fost ales de Moscova la catedra de anatomie şi chirurgie topografică. 

[Universitatea din Taşkent s-a deschis în toamna anului 1920. Devenind 
profesor, Valentin Felixovici a fost nevoit să muncească mai mult şi mai încordat în 
fiecare zi. El se pregătea cu conştiinciozitate pentru cursuri, neţinând seamă de liniştea şi 
odihna sa. Intre timp, alţi oameni prefăceau viaţa cetăţenilor Taşkentului într-un coşmar 
insuportabil. 

în Taşkent bântuiau malaria, holera, tifosul exantematic. Foametea de pe 
Volga mâna în Turkestan mase de refugiaţi flămânzi. Mergând la cursuri, profesorul 
întâlnea căruţe încărcate de cadavre despuiate, care veneau din secţia de tifos exantematic, 
plină dincolo de orice imaginaţie. Bolnavi şi cadavre zăceau chiar şi lângă porţile 
spitalului. In faţa nesfârşitului potop de suferinzi, pe medici îi copleşea neputinţa, în timp 
ce autorităţile continuau măcelul început în anul 1917, măcel al cărui sfârşit nu se 
întrezărea. 

In tot Turkestanul erau vânaţi cei ce aveau vreo oarecare legătură cu fostul 
regim: funcţionarii mari şi mici ai administraţiei ţariste, deputaţii Dumei de stat, ofiţerii. 
Pentru „foşti" nu existau dezvinovăţiri. Erau împuşcaţi fără judecată. Un general care îşi 
arătase deplinul dispreţ faţă de prigonitorii săi a fost împuşcat într-o celulă de închisoare... 
prin ferestruica uşii. In ziar s-a scris despre asta ca despre o întâmplare obişnuită. 

Potrivit amintirilor profesorului Oşanin, părintele Valentin „umbla prin oraş în 
rasă, cu crucea pe piept, şi prin aceasta enerva foarte tare conducerea Taşkentului. Pe 
atunci era medic-şef al spitalului orăşenesc, recunoscut de toată lumea ca cel mai bun 
chirurg, preşedinte al Uniunii Medicilor. In Universitate le preda studenţilor cu crucea pe 
piept. Preda bine, studenţii îl iubeau, chiar dacă se şi temeau puţin de el. In afara 
operaţiilor şi a cursurilor, Voino-Iaseneţki se ocupa mult şi cu pictura: zugrăvea icoane 
pentru biserică şi desena planşe de anatomie pentru cursuri. Autorităţile au răbdat vreme 
îndelungată, încercând să-1 convingă să renunţe la îndeletnicirile bisericeşti, dar el nu se 
lăsa înduplecat". Iar în spital, chirurgul- şef binecuvânta bolnavii înainte de operaţie. 

Cei ce îl socoteau pe Voino-Iaseneţki „pierdut pentru ştiinţă" au fost, probabil, 
dezamăgiţi întâlnindu-se cu părintele Valentin la primul Congres ştiinţific al medicilor din 
Turkestan, ce a avut loc la Taşkent în anul 1922, unde preotul-chirurg a prezentat patru 
comunicări de dimensiuni mari şi a luat de zece ori cuvântul în dezbateri, având o mare 
experienţă ştiinţifică şi practică. 

Mulţi medici povesteau că părintele Valentin arăta multă dragoste şi profundă 
atenţie fiecărui bolnav, că atitudinea lui faţă de bolnav era „ideală"] 

Am fost nevoit să îmbin activitatea chirurgicală cu susţinerea de cursuri în 
cadrul Facultăţii de medicină, pe care veneau să le asculte şi mulţi studenţi de la alte 
cursuri. Predam în rasă, cu crucea pe piept; pe atunci încă se mai putea ceea ce acum este 
cu neputinţă. Am rămas şi chirurg-şef al spitalului orăşenesc din Taşkent, drept care 
slujeam la catedrală numai duminicile. 

Preasfinţitul Inochentie, care predica rar, m-a numit al patrulea preot al 
catedralei şi mi-a încredinţat toată lucrarea propovăduirii, spunându-mi cu cuvintele 
apostolului Pavel: „Lucrarea dumneavoastră nu este să botezaţi, ci să binevestiţi (1 
Corinteni 1, 17). 

A 

[In vara anului 1921, părintele Valentin a fost nevoit să ia cuvântul în mod 
public la un proces. Profesorul Oşanin îşi aminteşte: 

„In Taşkent a fost adus din Buhara un grup de militari răniţi ai Armatei Roşii, 
care fuseseră bandajaţi pe drum în trenul sanitar. Era vară însă, şi pe sub bandaje s-au 
dezvoltat ouă de muşte... Răniţii au fost internaţi în clinica profesorului Sitkovski. Ziua de 
lucru se sfârşise şi medicii au plecat acasă. Medicul de gardă a făcut rapid pansamente 
acolo unde era neapărată nevoie, iar pe ceilalţi răniţi i-a bandajat superficial, amânând 
tratamentul radical pentru a doua zi dimineaţa, îndată s-a răspândit nu se ştie de unde 
zvonul că medicii clinicii se ocupă cu sabotajul, îi infectează pe ostaşii răniţi, ale căror 
răni sunt năpădite de viermi". 

Pe atunci, Ceka locală era condusă de letonul Peters. Acesta avea în oraş 
sinistra reputaţie a unui om de o cruzime implacabilă şi foarte rapid în ce priveşte 
pronunţarea sentinţelor capitale. La ordinul lui au fost imediat arestaţi şi închişi profesorul 
P.P. Sitkovski şi toţi medicii clinicii lui. Au fost arestaţi şi doi-trei medici din Comisariatul 
poporului pentru sănătate. 

Peters a hotărât să facă un proces exemplar. La fel ca majoritatea letonilor din 

A 

Ceka, vorbea o rusă mizerabilă. Cu toate astea, s-a numit singur acuzator public. In acest 
rol, a rostit un discurs acuzator nu prea corect gramatical, însă „zdrobitor". Acesta 
conţinea, bineînţeles, şi expresiile „canalii albe", „contrarevoluţie" şi „trădare evidentă". 
Pe acuzaţi îi ameninţa împuşcarea. 

„Nu-mi aduc aminte alte luări de cuvânt", scrie profesorul Oşanin, „afară de 
cea a lui Voino-Iaseneţki, care fusese citat alături de alţii ca expert-chirurg. Acesta 1-a 
atacat imediat, fară teamă, pe înfricoşătorul Peters, literalmente 1-a demolat ca pe un 
ignorant desăvârşit, care se apucă să judece în probleme pe care nu le înţelege deloc, ca pe 
un demagog neruşinat, care cere pedeapsa capitală pentru oameni absolut cinstiţi şi bine 

intenţionaţi". 

Profesorul S.A. Maximov îşi aminteşte despre proces următoarele: 

„Sala de judecată era plină. Cei mai numeroşi erau muncitorii, dar câteva 
permise primiseră şi medicii oraşului. La ordinul lui Peters, profesorul Sitkovski a fost 
adus din închisoare sub paza cavaleriştilor. Profesorul a mers pe stradă cu mâinile legate 
la spate, iar de amândouă părţile călăreau paznicii cu săbiile scoase din teacă. Procesul era 
necesar pentru scopuri „educative", ca să fie arătaţi mai bine clasei muncitoare duşmanii 
ei - servitorii capitalismului mondial. Insă spectacolul măiestru conceput şi regizat s-a dus 
de râpă când preşedintele tribunalului 1-a chemat la bară, în calitate de expert, pe 
profesorul Voino-Iaseneţki. 

- Popo şi profesore Iaseneţki-Voino - se adresă Peters părintelui Valentin - 
consideraţi că profesorul Sitkovski este vinovat de dezordinile descoperite în clinica lui? 

întrebarea viza primul cap de acuzare. Directorului clinicii i se pusese în spate 
vina prăbuşirii disciplinei în rândul bolnavilor şi personalului de deservire. Răniţii 
internaţi în clinică se îmbătau, se băteau, aduceau în saloane prostituate, iar medicii şi 
asistentele, pasămite, îi acopereau. 

- Cetăţene acuzator public - urmă răspunsul expertului Voino-Iaseneţki - cer 
ca pentru aceasta să fiu arestat şi eu, deoarece şi în clinica mea domneşte aceeaşi 
dezordine ca la profesorul Sitkovski. 

- Nu vă grăbiţi, va veni şi vremea dumneavoastră! - urlă Peters. 

în clinicile de chirurgie ale oraşului aveau loc, într-adevăr, neorânduieli 
cumplite. Majoritatea răniţilor internaţi în clinicile profesorilor Sitkovski, Voino-Iaseneţki 
şi Borovski erau soldaţi ai Armatei Roşii. In uriaşele săli pentru instrucţia de marş ale 
corpului superior de cădeţi, transformate în saloane de spital, gaşca ce îşi făcuse de cap pe 
fronturi bea tară întrerupere samagon (votcă de casă), fuma mahorcă, desfrâna pe faţă în 

saloane. Tot acolo zăceau cei grav răniţi, dar când aceştia cereau să se facă linişte, cei cu 
răni uşoare nu le dădeau nici o atenţie. 

Odată, doctoriţa Beniaminovici i-a raportat profesorului la vizită despre o 
nouă orgie care avea loc în salon. Valentin Felixovici a dispus ca dezmăţaţii să fie chemaţi 
la el. Insă de-abia a urcat la etajul doi în cabinetul său, că o întreagă ceată de soldaţi beţi a 
năvălit pe scară „ca să-1 bată pe popă". Doctoriţa Beniaminovici a reuşit să se încuie în 
sala de operaţii, dar pe profesor l-au bătut. L-au bătut crunt, lovindu-1 cu picioarele şi cu 
cârjele. După bătaia încasată, şeful clinicii a fost ţintuit la pat pentru câteva zile. 

Medicii aflaţi în sală ştiau bine istoria aceasta, ştiau şi despre celelalte 
dezordini pricinuite de ostaşi în spital. Dezordinea din clinica lui Sitkovski, pe care o 
descrisese Peters în discursul său, nu a mirat pe nimeni: ca şi Voino-Iaseneţki, profesorul 
Sitkovski n-avea putere, fizic, să se descurce cu pacienţii turbulenţi. 

A doua întrebare a acuzatorului public privea întâmplarea cu „viermii". Voino- 
Iaseneţki a explicat amănunţit tribunalului că sub bandajele ostaşilor nu erau nici un fel de 
viermi, ci ouă de muşte. Chirurgii nu se tem de asemenea cazuri şi nu se grăbesc să cureţe 
rănile de ouă, dat fiind că s-a observat de multă vreme că ouăle de muşte au o acţiune 
binefăcătoare asupra cicatrizării rănilor. Medicii englezi chiar au folosit ouăle de muşte în 
calitate de stimulatori sui generis ai cicatrizării. Vorbitor cu experienţă, Valentin 
Felixovici a lămurit atât de convingător miezul problemei încât prin partea muncitorească 
a sălii a trecut un murmur de aprobare. 

- Ce ouă... De unde ştiţi toate astea? - s-a enervat Peters. 

- Cetăţeanul acuzator public să ia la cunoştinţă - răspunse cu demnitate 
Voino-Iaseneţki - că nu am terminat şcoala sovietică de doi ani pentru felceri, ci 
Facultatea de medicină a Universităţii „Sfântul Vladimir" din Kiev. 

In sală au răsunat aplauze. 

Ultimul răspuns 1-a scos definitiv din sărite pe atotputernicul cekist. înalta 
poziţie a reprezentantului autorităţilor cerea ca îndrăzneţul expert să fie tară întârziere 
nimicit, umilit, zdrobit. 

- Spuneţi, popo şi profesore Iaseneţki-Voino, cum se face că noaptea vă 
rugaţi, iar ziua tăiaţi oameni? - continuă Peters. 

De fapt, Sfântul Patriarh mărturisitor Tihon, aflând că profesorul Voino- 
Iaseneţki a primit cinul preoţesc, i-a dat binecuvântare să se ocupe în continuare cu 
chirurgia. Părintele Valentin nu s-a apucat să-i dea explicaţii lui Peters, ci a răspuns: 

- Eu tai oameni ca să-i salvez, dar în numele a ce dumneavoastră tăiaţi 
oamenii, cetăţene acuzator public? 

Sala a întâmpinat nimeritul răspuns cu hohote de râs şi aplauze. Toate 
simpatiile erau acum de partea preotului-chirurg, pe care îl aplaudau şi muncitorii, şi 
medicii. Următoarea întrebare trebuia, după socotelile lui Peters, să schimbe dispoziţia 
auditoriului muncitoresc: 

- Cum se face că credeţi în Dumnezeu, popo şi profesore Iaseneţki-Voino? 
Oare l-aţi văzut pe Dumnezeu al dumneavoastră? 

- într-adevăr, pe Dumnezeu nu L-am văzut, cetăţene acuzator public. Dar am 
operat mult pe creier şi deschizând cutia craniană nu am văzut vreodată acolo nici mintea. 
Şi nici conştiinţa n-am găsit-o. 

(Clopoţelul preşedintelui fu înăbuşit de hohotul prelung al întregii săli.) 

„Cazul medicilor" a suferit o cădere răsunătoare. Totuşi, pentru a salva 
prestigiul lui Peters, „judecătorii" i-au condamnat pe profesorul Sitkovski şi colaboratorii 
lui la şaisprezece ani de închisoare. Această vădită nedreptate a pricinuit nemulţumire în 
oraş. Atunci cekiştii au suspendat complet sentinţa „tribunalului". După o lună au început 
să le dea drumul medicilor în clinică pe timpul zilei, iar după două luni i-au pus definitiv 

în libertate. După părerea tuturor, de împuşcare au scăpat datorită cuvântării preotului- 
chirurg Voino-Iaseneţki. 

După mai multe săptămâni, în oraş s-a aflat că, în seara când fuseseră aduşi 
soldaţii răniţi, profesorul Sitkovski nu avusese cum să vină în clinică; soţia lui încercase 
să se otrăvească şi el o salvase. 

La cinci luni după procesul profesorului Sitkovski, comisia de revizie, care se 
întrunea la intervale regulate, a dispus să fie scoasă icoana din sala de operaţii a spitalului 
orăşenesc. Părintele Valentin a declarat că nu va merge la muncă până când icoana nu va 
fi repusă la locul ei şi a plecat acasă. La sfârşitul anului 1921, un asemenea „sabotaj" era 
pedepsit ca o crimă politică de cea mai mare greutate. Pe Voino-Iaseneţki îl ameninţa 
arestul. Prietenul lui, M.I. Slonim, a mijlocit pe lângă Rudzutak, preşedintele Biroului 
Central-Asiatic al CC al partidului comunist rus, spunând că dacă va fi arestat 
excepţionalul chirurg, savant şi pedagog Voino-Iaseneţki, va avea de pierdut în primul 
rând republica muncitorilor şi ţăranilor, medicina şi ştiinţa ei. Rudzutak a promis că 
profesorul nu avea să fie deocamdată arestat, lăsând în sarcina medicilor înşişi să afle o 
soluţie. 

Părintele Valentin nu ştia nimic de mijlocirea lui Slonim. Trecuseră deja 
câteva zile de când se afla în grevă. Chirurgii trimişi la el în calitate de „iscoade" au 
povestit că medicul-şef lucrează tot timpul la birou, ba scrie, ba citeşte. Să încerce să-1 
convingă era inutil. Potrivit amintirilor profesorului Oşanin, o delegaţie alcătuită din doi 
sau trei medici a fost trimisă la arhiepiscopul Turkestanului. Vlădica a făgăduit că va vorbi 
cu părintele Valentin, şi în ziua următoare Voino-Iaseneţki a mers la lucru. 

Medicul-şef însă a protestat vreme îndelungată împotriva îndepărtării icoanei. 
Nu s-a prezentat la Societatea ştiinţifică medicală, unde avea de prezentat o comunicare. 
Iar când la următoarea şedinţă, părintele Valentin, îmbrăcat ca întotdeauna în rasă, s-a suit 
la tribună pentru a-şi prezenta comunicarea, a început prin a face următoarea declaraţie: 

„Prezint Societăţii scuzele mele pentru faptul că nu mi-am prezentat comunicarea în ziua 
desemnată, dar asta s-a întâmplat nu din vina mea, ci din vina lui Helfgott, comisarul 
nostru pentru ocrotirea sănătăţii, în care s-a sălăşluit dracul. Acesta a profanat icoana". 

In sală s-a înstăpânit o linişte mormântală; comisarul Helfgott era de faţă la 
şedinţă. Pe cât se pare însă, acesta se temea de scandal. Preşedintele Societăţii ştiinţifice, 
profesorul M.A. Zaharcenko, i-a şoptit secretarului Societăţii, doctorul L.V. Oşanin, ca în 
nici un caz să nu treacă în protocolul şedinţei cuvintele lipsite de respect la adresa 
reprezentantului puterii. 

Până şi colegii atei nu puteau să nu vadă înalta moralitate a preotului ortodox 
şi viitorului arhiepiscop. Fosta asistentă medicală a spitalului orăşenesc din Taşkent, M. 
Gh. Nejanskaia, vorbea despre el, în anii 1970: „In problemele care cereau o decizie pe 
plan moral, Valentin Felixovici se purta ca şi cum în jurul lui nu ar fi fost nimeni. El stătea 
totdeauna singur înaintea propriei conştiinţe, şi judecata cu care se judeca singur era mai 
aspră decât orice tribunal"] 

El ştia bine ce spune (Preasfmţitul Inochentie), iar cuvântul lui a fost aproape 
prorocesc: şi acum, în al treizeci şi optulea an de preoţie şi al treizeci şi şaselea an de 
arhierie, înţeleg cât se poate de limpede că chemarea mea de la Dumnezeu a fost tocmai 
propovăduirea şi mărturisirea numelui lui Hristos. In lungul răstimp al preoţiei mele n-am 
săvârşit aproape nici o ierurgie, nici măcar n-am botezat o singură dată după rânduiala 
întreagă. Afară de predicile de la slujbe, pe care le ţineam Preasfmţitul Inochentie şi cu 
mine, purtam la catedrală, în fiecare duminică după vecernie, discuţii lungi pe teme 
teologice însemnate şi dificile, care atrăgeau mulţi ascultători. Un întreg ciclu al acestor 
discuţii a fost dedicat criticii materialismului. Educaţie teologică nu aveam, însă cu 
ajutorul lui Dumnezeu am biruit uşor dificultăţile discuţiilor cu pricina. 

Pe lângă aceasta, de-a lungul a doi ani, am purtat dispute publice în faţa unui 

numeros auditoriu cu protoiereul apostat Lomakin, fost misionar în eparhia Kurskului, ce 
conducea propaganda antireligioasă în Asia Centrală. 

De regulă aceste dispute se încheiau prin faptul că apostatul se făcea de râs şi 
credincioşii îl petreceau cu întrebarea: „Spime-ne, când minţeai: când erai popă sau 
acum?". Nefericitul hulitor al lui Dumnezeu a ajuns să se teamă de mine şi îi ruga pe 
organizatorii disputelor să-1 scape de „filozoful acela". 

Odată, lucrătorii căilor ferate m-au invitat la clubul lor fară ştirea lui pentru a 
lua parte la o dispută despre religie. In aşteptarea disputei, eu stăteam pe scenă în spatele 
draperiei lăsate, când deodată am văzut că pe scenă se suie oponentul meu obişnuit. 
Văzându-mă, s-a tulburat foarte tare, a mormăit: „iarăşi doctorul ăsta", a salutat şi a 
coborât. Primul a vorbit el, dar ca întotdeauna i-am zdrobit toate argumentele şi muncitorii 
m-au răsplătit cu aplauze răsunătoare. 

Asupra nefericitului hulitor al Duhului Sfânt s-a împlinit în chip înfricoşător 
cuvântul psalmistului David: moartea păcătoşilor este cumplită. El s-a îmbolnăvit de 
cancer rectal şi la operaţie s-a descoperit că tumora penetrase deja în vezica urinară. In 
bazin i s-a format în scurtă vreme o cavitate profundă, extrem de fetidă, plină cu puroi, 
fecale şi urină, în care colcăiau o mulţime de viermi. Vrăjmaşul lui Dumnezeu s-a înrăit 
îngrozitor în urma suferinţelor, încât până şi asistentele comuniste care fuseseră numite 
să-1 îngrijească nu puteau suporta răutatea şi blestemele lui şi refuzau să se mai ocupe de 
el. 

în această perioadă grea pentru mine, când am avut de îmbinat slujirea şi 
propovăduirea în catedrală cu activitatea la catedra de anatomie şi chirurgie topografică, 
am fost nevoit să învăţ în grabă teologie. Şi aici mi-a ajutat Domnul Dumnezeu printr- 
unul din cei care veneau la discuţiile şi disputele pe care le susţineam - un anticar 
credincios, care mi-a adus atâtea cărţi de teologie încât în scurtă vreme am căpătat o 
bibliotecă decentă. 

Dar nu numai atât: am continuat să lucrez ca medic-şef al spitalului, să operez 
pe scară largă în spital în fiecare zi şi chiar nopţile, şi n-am putut să nu îmi prelucrez în 
mod ştiinţific observaţiile. Pentru aceasta am fost nevoit să fac nu rareori cercetări pe 
cadavre în morga spitalului, unde veneau zilnic căruţe încărcate vârf cu cadavre de 
refugiaţi din Povoljie, unde bântuiau foametea cruntă şi epidemii de boli contagioase. 
Munca pe aceste cadavre trebuia s-o încep prin a le curăţa cu mâinile mele de păduchi şi 
murdării. Multe din aceste cercetări pe cadavre au stat la baza cărţii mele „Studii de 
chirurgie septică", care a cunoscut trei ediţii într-un tiraj general de 60.000 de exemplare. 
Pentru ea, am primit premiul Stalin clasa întâi. 

[„Calea extrem de grea de chirurg rural autodidact, pe care am parcurs-o eu, 
m-a învăţat foarte multe lucruri, pe care aş dori acum, spre apusul activităţii 
mele chirurgicale, să le împărtăşesc colegilor tineri, ca să le uşurez grelele sarcini", scria 
Vlădica Luca în prefaţa la prima ediţie a monografiei sale unice, care a devenit carte de 
căpătâi a medicilor. 

Medicii dau mărturie că monografia Vlădicăi Luca este cu adevărat o lucrare 
clasică, fundamentală, care cuprinde practic toate aspectele chirurgiei septice. Materialul 
cărţii este expus neobişnuit de limpede, inteligibil şi totodată cu un înalt profesionalism. 
Astfel putea să scrie doar un om care a început el însuşi să lucreze fără ajutor şi îndrumare 
practică. 

înainte de epoca antibioticelor, când nu exista altă posibilitate de a lupta cu 
puroiul în afara celei chirurgicale, cartea era pur şi simplu indispensabilă - iar având-o, 
tânărul chirurg putea realiza operaţii complexe în condiţiile dificile ale unui spital de ţară. 
Mulţi savanţi observă că „Studiile de chirurgie septică" au fost scrise cu mare dragoste 
pentru omul aflat în suferinţă şi cu mare dragoste către cititor. 

„Publicarea în anul 1934 a «Studiilor de chirurgie septică» a stârnit interesul 

general. Eminentul chirurg LI. Grekov a emis aprecieri entuziaste la adresa cărţii. De 
atunci - şi sunt deja mai mult de 40 de ani - nu apare nici o lucrare cât de cât importantă în 
domeniul chirurgiei septice care să nu facă trimiteri la «Studiile de chirurgie septică» şi la 
autorul lor..." - scria în anul 1977, V.I. Kolosov în „Vestnik Hirurghii" („Vestitorul 
chirurgical", Nr. 9). Tirajul, cărţii s-a epuizat instantaneu. Adeseori s-a cerut reeditarea ei. 

Sunt mărturii ale unor atei potrivit cărora, chiar neştiind că „Studiile de 
chirurgie septică" sunt scrise de episcopul Luca, nu se poate să nu remarci că lucrarea a 
fost scrisă de un creştin. Sunt în ea rânduri care arată cât de creştinească era atitudinea 
Vlădicăi faţă de bolnav: 

„Când purcedem la operaţie, trebuie să avem în vedere nu numai cavitatea 
abdominală, ci întreg bolnavul, pe care din păcate medicii îl numesc atât de des „caz". 
Omul este cuprins de tristeţe şi frică de moarte, inima i se cutremură nu numai la propriu, 
ci şi la figurat. Ca atare, nu vă mulţumiţi cu îndeplinirea sarcinii foarte importante de a 
întări inima cu camfor sau digitalice, ci aveţi grijă să îl scăpaţi de greaua traumă psihică 
produsă de vederea mesei de operaţie, a instrumentelor întinse, a oamenilor în halate albe, 
măşti, mănuşi de cauciuc: adormiţi-1 în afara sălii de operaţie. Aveţi grijă de încălzirea lui 
în timpul operaţiei, fiindcă acesta este un lucru extrem de important"] 

Totuşi, munca pe cadavre acoperite de păduchi m-a costat scump. M-am 
molipsit de tifos recurent într-o formă foarte severă, însă prin milostivirea lui Dumnezeu 
boala s-a limitat la o criză gravă şi încă una lipsită de însemnătate. 

In primăvara anului 1923, nu cu multă vreme înainte de schismă şi apariţia 
„Bisericii vii", episcopul Inochentie a convocat un congres al clerului din eparhia 
Taşkentului şi Turkestanului, care trebuia să aleagă doi candidaţi la ridicarea în rangul 
arhieresc. Alegerea a căzut asupra arhimandritului Visarion şi asupra mea. 

La scurt timp a avut loc revolta preoţilor din Moscova şi Petrograd împotriva 

Patriarhului Tihon, revoltă condusă de protoiereul Alexandru Vvedenski. In toată Rusia s- 
a produs împărţirea clerului în cei statornici şi tari cu duhul, credincioşi Bisericii 
Ortodoxe şi Patriarhului Tihon, pe de o parte, şi pe de alta, în cei mici la suflet, tară 
credinţă, sau care n-au avut discernământ în furtunoasele evenimente bisericeşti, care au 
intrat în „Biserica vie" condusă de Vvedenski şi câţiva părtaşi ai acestuia, ale căror nume 
nu mi le mai amintesc. 

Schisma a avut urmări şi în eparhia noastră. Arhiepiscopul Inochentie, care 
propovăduia foarte rar el însuşi, a ţinut o predică îndrăzneaţă, puternică, despre faptul că 
în Biserică are loc o răzvrătire şi că este neapărată nevoie să rămânem credincioşi 
Bisericii Ortodoxe şi Patriarhului Tihon şi să nu intrăm în nici un fel de legături cu 
episcopul „Bisericii vii", a cărui venire era aşteptată. 

Spre surprinderea tuturor, doi protoierei de vază, oameni socotiţi absolut de 
nădejde, au trecut de partea schismei; acestora li s-au alăturat şi alţii, încât credincioşii au 
rămas puţini. 

Preasfmţitul Inochentie s-a grăbit să săvârşească hirotonia arhimandritului 
Visarion. împreună cu episcopul Serghie (Lavrov), care nu demult fusese mutat în Taşkent 
din Aşhabad, care era locul lui de exil, a săvârşit după toată rânduiala hirotonia întru 
episcop a arhimandritului Visarion. In ziua următoare însă noul episcop a fost arestat şi 
exilat din Taşkent. Mai târziu el s-a alipit la schisma gregoriană şi a primit rangul de 
mitropolit. 

Preasfmţitul Inochentie era foarte speriat şi a fugit în taină, noaptea, la 
Moscova, nădăjduind să ajungă de acolo în mănăstirea Valaam. Acest plan, fireşte, nu i-a 
reuşit, şi numai după multă vreme a reuşit să ajungă în satul său natal, Pustânka. 

Episcopul plecase. In Biserică era schismă. Atunci, protoiereul Mihail 
Andreev şi cu mine i-am unit pe toţi preoţii şi epitropii rămaşi credincioşi, am organizat 

un consiliu al credincioşilor rămaşi, am prevenit GPU-ul despre aceasta [Gosudarstvennoe 
Politiceskoe Upravlenie (Direcţia Politică de Stat) - Poliţia politică sovietică a vremii 
(nota traducătorului)], cerându-le permisiunea şi trimiterea unui observator. Eu şi 
protoiereul Andreev am luat asupra noastră conducerea treburilor eparhiale şi am 
convocat în Taşkent, la adunarea eparhială, pe acei preoţi şi membri ai consiliului 
bisericesc ce respinseseră „Biserica vie". Am rugat GPU-ul să-şi trimită reprezentanţii la 
aceste adunări, însă n-au venit nici măcar o dată. S-ar fi părut că totul este perfect, dar în 
special pentru asta m-am ales cu primul exil. 

Pe atunci a venit în Taşkent un arhiereu de mare vază - Preasfinţitul Andrei 
(nu-mi amintesc numele de familie). Aflând cum stau lucrurile la noi, el m-a numit paroh 
al catedralei şi m-a hirotesit protoiereu. 

La scurtă vreme după aceasta, a fost mutat din Aşhabad în Taşkent alt exilat, 
Preasfinţitul Andrei Ufîmski, în lume cneaz Uhtomski [Episcopul Andrei (în lume cneazul 
Alexandru Uhtomski, 1872-1944). In anul 1925 s-a abătut în schisma celor de rit vechi. 
Cu toate că nu şi-a declarat unirea cu cei de rit vechi, a fost dat în vileag şi oprit de la 
slujire de către locţiitorul scaunului Patriarhal, mitropolitul Petru al Krutiţkului 
(nota redacţiei ruse)] . Nu cu multă vreme înainte de arestarea şi exilarea sa în Asia 
Centrală, acesta fusese în Moscova, şi Patriarhul Tihon, care se afla sub arest la domiciliu, 
i-a dat dreptul de a alege candidaţi pentru ridicarea în cinul de episcop şi de a-i hirotoni în 
taină. 

Ajungând în Taşkent, Preasfinţitul Andrei a încuviinţat alegerea mea de către 
soborul clerului din Taşkent drept candidat la hirotonia întru episcop şi m-a tuns în taină 
întru monahism în dormitorul meu. 

[Alexei, fiul mijlociu al Vlădicăi Luca, povestea: „Odată, când eram întins în 
patul meu (care se afla în cabinetul tatei), a venit Sofia Sergheevna. Crezând că dorm, ea a 

încercat cu lacrimi în ochi să-1 convingă pe tata ca de dragul nostru, al copiilor, să nu intre 
în monahism. Tata însă a rămas neclintit".] 



El mi-a spus că voia să-mi dea numele lui Pantelimon vindecătorul, dar după 
ce a luat parte la o Liturghie săvârşită de mine şi a ascultat predica mea a găsit că mi se 
potriveşte cu mult mai bine numele apostolului-evanghelist, doctor şi iconar, Luca. 

Preasfmţitul Andrei m-a trimis în oraşul tadjic Pendjikent, aflat la 90 de verste 
de Samarkand. In Pendjikent trăiau doi episcopi exilaţi: Daniil al Volhovului şi Vasilie al 
Suzdalului [Preasfmţitul Vasilie (Summer), episcop al Suzdalului, vicar al eparhiei 
Vladimirului, s-a săvârşit în acelaşi an în exil, în localitatea Ura- Tube din Asia Centrală 
(nota redacţiei ruse)]; episcopul Andrei le-a transmis, prin mine, o scrisoare în care îşi 
arăta dorinţa ca ei să mă hirotonească întru arhiereu. 

Precum am scris mai sus, am fost timp de doi ani şi patru luni preot al 
catedralei din Taşkent, continuând să lucrez ca medic şi chirurg-şef al spitalului orăşenesc. 
Plecarea mea la Samarkand trebuia să aibă loc în taină, şi de aceea am fixat pentru ziua 
următoare patru operaţii, iar seara am plecat cu trenul la Samarkand însoţit de un 
ieromonah, de un diacon şi de fiul meu cel mare, Mihail, care avea atunci şaisprezece ani. 

Am ajuns la Samarkand dimineaţa, însă ne-a fost aproape cu neputinţă să 
găsim un birjar care să ne ducă în continuare până la Pendjikent; nici unul nu voia să 
meargă, fiindcă toţi se temeau de atacurile basmacilor [bandiţi musulmani din Asia 
Centrală (nota traducătorului)] . In cele din urmă s-a găsit un îndrăzneţ care s-a hotărât să 
ne ducă. Am mers vreme îndelungată. La jumătatea drumului ne-am oprit într-o ceaihane 
[han şi ceainărie din Asia Centrală (nota traducătorului)] să ne odihnim şi să hrănim caii. 
In ultimele două nopţi nu dormisem nici un minut şi acolo, îndată ce m-am întins pe 
platforma din scânduri unde beau ceai uzbecii, m-am cufundat într-un somn adânc ca într- 
o prăpastie. Am dormit doar trei sferturi de ceas, dar somnul m-a întărit şi m-am odihnit 

minunat. Cu ajutorul lui Dumnezeu, am ajuns la ţintă cu bine. 

Preasfinţiţii Daniil şi Vasilie ne-au întâmpinat cu dragoste. Citind scrisoarea 
episcopului Andrei Uhtomski, au hotărât săvârşirea hirotoniei pentru Liturghia de a doua 
zi şi au slujit fară întârziere Vecernia şi Utrenia în bisericuţa Sfântului Nicolae al Mirelor 
Lichiei, fără sunet de clopote şi cu uşile închise. împreună cu episcopii, locuia protoiereul 
moscovit Svenţiţki, cunoscut scriitor bisericesc, care a fost şi el de faţă la hirotonirea mea. 
La Vecernie şi la Liturghie au citit şi au cântat tovarăşii mei de drum şi protoiereul 
Svenţiţki. 

[Protoiereul Valentin Svenţiţki s-a născut în Kazan, într-o familie aristocratică, 
în anul 1882. In tinereţe, a studiat în Universitatea din Moscova, a fost membru al unor 
diverse cercuri filozofice, mai ales cu orientare religioasă, a scris povestiri, nuvele, drame, 
a ţinut conferinţe. Atât în anii de tinereţe, cât şi mai apoi V.P. Svenţiţki avea o neobişnuită 
înrâurire (influenţă) prin cuvântul său asupra oamenilor, atât când ţinea conferinţe, cât şi 
când predica sau purta discuţii particulare. 

El povestea că în copilărie credea în Dumnezeu, după care urmase o perioadă 
de şaisprezece-şaptesprezece ani când ajunsese la deplină tăgăduire a Lui şi deznădejde. 
Starea lui sufletească era insuportabilă, aproape că îşi ieşise din minţi: dar iată că a mers 
la mănăstirea Optina, renumită pentru stareţii ei cu viaţă sfântă, şi a ajuns la stareţul 
Anatolie (Potapov). Stareţul 1-a influenţat profund pe tânăr şi acesta şi-a recăpătat 
credinţa, încă mai adâncă şi mai serioasă decât fusese înainte. 

Evenimentele anului 1905 au făcut ca V.P. Svenţiţki să fie atras de ideile 
socialismului creştin şi l-au determinat să organizeze societatea ilegală „Frăţia creştină de 
luptă", din care mai făceau parte P. Florenski, V. Ern, A. Elceaninov, părintele Iona 
Brihnicev. Mai apoi V. Svenţiţki avea să renege complet ideile socialiste. 

a 

In anul 1917 a primit preoţia la Petrograd, după care s-a mutat la Moscova, 

unde a slujit şi a predicat adeseori în diferite biserici. La scurtă vreme, părintele Valentin a 
fost exilat în localitatea Pendjikent din Asia Centrală. 

După ce s-a întors în anul 1925 din primul exil, părintele Valentin Svenţiţki a 
început să slujească în biserica sfinţitului mucenic Pangratie, unde purta în mod regulat 
discuţii, cu enoriaşii, despre credinţă şi viaţa în Biserică. Având binecuvântarea 
Patriarhului Tihon, a ţinut şase predici despre Taina spovedaniei, îndreptate împotriva 
practicii spovedaniei publice, care începea pe atunci să se răspândească. în predicile sale, 
părintele Valentin a dovedit cu numeroase argumente istorice deplina ei necanonicitate şi 
faptul că o astfel de practică reprezintă o deformare a Tainei. 

Declaraţia mitropolitului Serghie (Stragorodski) din data de 16/29 iulie 1927 a 
stârnit protestele vii ale părintelui Valentin [celebra declaraţie de loialitate faţă de puterea 
sovietică, atât de discutată şi contestată până în ziua de astăzi, care a provocat 
desprinderea aşa-numitei „Biserici din catacombe" (nota traducătorului)]. Acesta s-a alipit 
la schisma iosifiană [este vorba de schisma sus-pomenită, condusă iniţial de mitropolitul 
Iosif (nota traducătorului)], chiar interzicând fiilor săi duhovniceşti să mai meargă la 
bisericile rămase sub jurisdicţia mitropolitului Serghie. In anul 1928, părintele Valentin a 
fost arestat din nou şi exilat în Siberia. Acolo, într-un sătuc aflat la optzeci de kilometri 
distanţă de staţia feroviară Taişet a fost lovit de o boală gravă şi chinuitoare. In exil, 
părintele Valentin a ajuns, prin pătimire, la hotărârea de a se întoarce în comuniunea cu 
mitropolitul Serghie. înaintea morţii, el s-a pocăit fără făţărnicie. Iată extrase din 
scrisoarea părintelui Valentin către mitropolitul Serghie: 

„înalt Preasfinţia voastră, preamilostive arhipăstor şi părinte, mor. 

De mult mă chinuie conştiinţa faptului că am păcătuit greu faţă de Sfânta 
Biserică, şi înaintea morţii am ajuns să nu mă mai îndoiesc deloc că aşa stau lucrurile. Vă 
rog să îmi iertaţi păcatul şi să mă uniţi iarăşi cu Sfânta Biserică Ortodoxă. Aduc pocăinţă 

pentru faptul că am avut trufia ca, în pofida sfintelor canoane, să nu vă recunosc drept 
prim episcop legiuit, punând înţelegerea mea personală şi simţămintele mele personale 
mai presus de înţelegerea sobornicească a Bisericii... Nu am nevoie de nimic - nici de 
libertate, nici de îmbunătăţirea condiţiilor exterioare de viaţă -, fiindcă acum îmi aştept 
sfârşitul, ci primiţi, pentru Hristos, pocăinţa mea şi lăsaţi-mă să mor în unire cu Sfânta 
Biserică Ortodoxă". 

Din scrisorile către fiii duhovniceşti: 

„Părintele vostru duhovnicesc a făcut o cumplită greşeală duhovnicească şi a 
păcătuit greu. Acum trei ani m-am despărţit de mitropolitul Serghie şi mi-am scos turma 
din sânul Bisericii Ortodoxe. Vai celui prin care vine în lume sminteala - iar eu am smintit 
pe mulţi... Mor şi în faţa morţii îmi recunosc acest cumplit păcat înaintea Sfintei Biserici 
şi înaintea voastră. Pentru Hristos, iertaţi-mă şi întoarceţi-vă împreună cu mine în sânul 
Bisericii Ortodoxe, aducând pocăinţă pentru despărţirea, pentru căderea de la Ortodoxie în 
care v-am aruncat. Acela dintre voi care, în ciuda cumplitei mele rătăciri, nu-şi pierde 
credinţa în mine ca îndrumător duhovnicesc, să rămână în unire cu mine". 

„înţelepciunea omenească a făcut să nu se mai vadă ceea ce este veşnic şi 
preaînţelept. Sinoadele au prevăzut toată istoria, ştiau ce grozăvii vor face oamenii aşezaţi 
pe tronurile patriarhale, câte lupte, cruzimi, nedreptăţi, compromisuri inadmisibile, vecine 
cu crima aveau să fie, şi ştiau ce sminteală va fi aceasta pentru sufletele omeneşti, 
sminteală asemenea celei în care v-am dus eu pe voi... Ele au îngrădit în chip preaînţelept 
sufletele omeneşti de aceste sminteli prin canoane cât se poate de stricte, statornicind că 
putem să nu-i recunoaştem pe întâi-stătătorii Bisericii numai atunci când sunt stricate 
dogmele de credinţă... îmi este aproape cu neputinţă să povestesc cum s-a întâmplat că mi 
s-a descoperit pe deplin adevărul, dar să ştiţi că aceasta are legătură nemijlocită cu 

sfârşitul meu, şi poate că Domnul m-a păzit înaintea morţii şi mi-a dat putinţa să aduc 
pocăinţă... Cumplit lucru, peste puterea omului este conştiinţa, înfricoşător lucru. Ea pune 
asupra lui poveri înspăimântătoare, dar fără ea nu se poate trăi". 

Părintele Valentin Svenţiţki a murit pe 20 octombrie 1931, după ce a primit 
deplină iertare de la mitropolitul Serghie. A fost dată permisiunea ca trupul răposatului să 

a 

fie adus la Moscova. In timpul slujbelor de pomenire, un şuvoi nesfârşit de oameni a 
urmat sicriul.] 

Preasfinţiţii Daniil şi Vasilie au fost puşi în încurcătură de faptul că nu eram 
arhimandrit, ci doar ieromonah, şi nu avusese loc alegerea mea în cinul de episcop. Totuşi 
nu au şovăit multă vreme, şi-au amintit o serie de precedente când fuseseră hirotoniţi întru 
episcop ieromonahi şi s-au liniştit. în dimineaţa următoare am mers cu toţii la biserică. 
Am închis uşile şi nu am tras clopotele, ci am început imediat slujba şi la începutul 
Liturghiei au săvârşit hirotonia. 

La hirotonie cel hirotonit se apleacă peste prestol, iar arhiereul ţine deasupra 
capului său Evanghelia deschisă. In acest moment însemnat al hirotoniei, când au citit 
rugăciunea de săvârşire a Tainei, am fost cuprins de o emoţie atât de adâncă încât 
tremuram cu tot trupul şi mai apoi arhiereii aveau să spună că nu mai văzuseră niciodată 
asemenea emoţie. De la biserică Preasfinţiţii Daniil şi Vasilie împreună cu protoiereul 
Svenţiţki s-au întors acasă ceva mai devreme decât mine şi m-au întâmpinat cu urarea 
cuvenită arhiereului: Ton despotin ke arhierea imon... [„Pe Stăpânul şi Arhiereul nostru, 
Doamne, îl păzeşte întru mulţi ani!" în limba greacă veche (nota traducătorului)]. Am 
devenit arhiereu pe 18/31 mai 1923. In Taşkent ne-am întors cu bine în ziua următoare. 

Când această hirotonie a fost adusă la cunoştinţa Sanctităţii Sale, Patriarhul 
Tihon, acesta a confirmat-o şi a recunoscut-o ca legitimă fară să şovăie vreo clipă. 

Pe 21 mai, într-o duminică, de pomenirea Sfinţilor, întocmai cu apostolii, 
Constantin şi Elena, am săvârşit prima mea slujbă arhierească. Preasfinţitul Inochentie 
plecase deja. Toţi preoţii catedralei rugiseră ca şobolanii de pe o corabie care se scufundă, 
şi prima mea priveghere de toată noaptea şi Liturghie le-am putut sluji doar cu protoiereul 
Mihail Andreev. 

La prima mea slujbă a fost de faţă, în altar, Preasfinţitul Andrei al Ufimei; 
acesta se temea că nu voi putea sluji tară să fac greşeli. Din mila lui Dumnezeu însă n-au 
fost greşeli. 

Săptămâna următoare s-a scurs în linişte şi am slujit netulburat cea de-a doua 
priveghere de toată noaptea. După ce m-am întors acasă, citeam rânduiala după 
împărtăşirea cu Sfintele Taine. La ora 11 seara s-a auzit o bătaie în uşă: a urmat 
percheziţia şi primul arest. M-am iertat cu copiii şi cu Sofia Sergheevna şi am intrat 
pentru prima dată în „cioara neagră", cum era numit automobilul GPU. Aşa au început cei 
unsprezece ani ai închisorilor şi exilurilor mele. 

[Cunoscând popularitatea Vlădicăi Luca (profesorului Voino-Iaseneţki), 
autorităţile se temeau să nu iasă vreo tulburare şi, ca atare, arestul lui a fost însoţit de o 
campanie denigratoare în „presa muncitoresc-ţărănească". Au urmat câteva articole 
calomniatoare, evident la comanda GPU. Şi mai apoi gazetele sovietice aveau să-1 
clevetească nu o dată pe Vlădica Luca; printre alţii, 1-a atacat în presă fostul protoiereu 
Lomakin, care se lepădase de Dumnezeu.] 

Cei patru copii ai mei au rămas în grija Sofiei Sergheevna. Ea şi copiii au fost 
alungaţi din apartamentul meu de medic-şef şi repartizaţi într-o cămăruţă unde abia aveau 
loc să stea, deşi copiii erau cazaţi în paturi suprapuse, „pe două etaje". Totuşi, Sofia 
Sergheevna nu a fost dată afară din serviciu; primea douăzeci de ruble pe lună şi din 

acestea trăiau ea şi copiii. 

Pe mine m-au închis în beciul GPU. Primul interogatoriu a fost absolut stupid. 
Am fost întrebat de legăturile mele cu oameni pe care nu-i cunoşteam deloc, despre 
colaborarea mea cu cazacii din Orenburg, despre care, fireşte, nu ştiam nimic. 

[Vlădica Luca a fost învinuit atunci de legături cu englezii, pe care le-ar fi 
întreţinut, pasămite, peste graniţa cu Turcia. Povestind despre asta, Vlădica a observat 
zâmbind: „Nu puteam fi participant la conspiraţia căzăcească şi lucrător al spionajului 
internaţional din două motive: în primul rând acest lucru ar fi contravenit convingerilor 
mele, iar în al doilea rând cekiştii au afirmat că acţionam simultan în Caucaz şi în Urali. 
Toate încercările mele, de a-i lămuri că pentru un singur om lucrul acesta este fizic 
imposibil, n-au dus la nici un rezultat"] 

Odată am fost chemat noaptea la un interogatoriu care s-a prelungit vreme de 
două ore. Acesta a fost condus de un cekist foarte important, care mai apoi a ocupat un 
post de marcă în GPU-ul moscovit [potrivit lui M. Popovski, acesta era Peters 
(nota redacţiei ruse)] . El m-a interogat cu privire la vederile mele politice şi raportarea 
mea la puterea sovietică. Auzind că am fost dintotdeauna un democrat, a pus problema 
decis: „Ei bine, cine sunteţi dumneavoastră: prietenul nostru sau adversarul nostru?". Eu 
am răspuns: „Şi una şi alta. Dacă nu aş fi fost creştin, probabil că aş fi devenit comunist. 
Dar dumneavoastră aţi pornit prigoană împotriva creştinismului şi, ca atare, fireşte că nu 
vă sunt prieten". 

Pentru o vreme am fost lăsat în pace şi din beci am fost mutat într-un loc mai 
confortabil. Eram ţinut într-o curte mare amenajată în pripă ca închisoare GPU împreună 
cu dependinţele sale. La interogatoriile ce au urmat, am fost acuzat în mod stupid că aş fi 
avut legături cu cazacii din Orenburg, punându-mi-se în spate şi alte născociri. 

In anii de preoţie şi muncă în calitate de medic-şef al spitalului din Taşkent n- 
am încetat să scriu la „Studiile de chirurgie septică", pe care vroiam să le public în două 
volume, lucru pe care presupuneam că îl voi face în curând: rămăsese să scriu ultimul 
eseu din primul volum: „Despre inflamaţia purulentă a urechii medii şi complicaţiile ei". 

M-am adresat directorului secţiei de închisoare în care mă aflam cu 
rugămintea să mi se dea posibilitatea de a scrie acest capitol. Acesta a fost atât de amabil 
încât mi-a dat dreptul de a scrie în cabinetul său după ce îşi încheia programul. In scurtă 
vreme, am terminat primul volum al cărţii. Pe pagina de gardă am scris: „Episcop Luca. 
Profesor Voino-Iaseneţki. Studii de chirurgie septică". 

Aşa s-a împlinit în chip uimitor tainica şi neînţeleasa de către mine prevestire 
dumnezeiască despre această carte, prevestire pe care am primit-o cu ani în urmă, când 
încă mă mai aflam în Pereiaslav-Zalesski: „Când această carte va fi încheiată, pe ea va sta 
numele unui episcop". 

Să public cartea în două volume nu am reuşit; ea a fost tipărită pentru prima 
dată, într-o ediţie departe de a fi completă, doar după primul meu exil. Cuvântul „episcop" 
a fost, fireşte, cenzurat. 

[Mai înainte de a fi trimis în exil, Vlădica Luca a reuşit să-i scrie comisarului 
poporului pentru cultură, A.V. Lunacearski, care diriguia de asemenea ştiinţa şi 
problemele editoriale. Profesorul întemniţat i-a cerut comisarului nu libertate şi nici o 
judecată corectă. El şi-a exprimat numai dorinţa ca pe coperta viitoarei monografii 
medicale să fie menţionat alături de numele autorului şi cinul lui duhovnicesc. 
Lunacearski a răspuns printr-un refuz hotărât. O editură de stat sovietică nu putea scoate 
cărţile unui episcop. Vlădica avea să arate mai târziu, în exil, cu multă amărăciune, 
studentului medicinist F.I. Nakladov răspunsul bătut la maşină al comisarului poporului. 

Mai apoi, Vlădica a publicat în reviste din străinătate câteva lucrări în limba 

germană, pe care le-a semnat „Episcop Luca"] 

In închisoare n-am fost ţinut multă vreme: mi-au dat drumul pentru o zi ca să 
merg la Moscova în libertate. Fostul meu apartament de medic-şef a fost plin toată 
noaptea de enoriaşii catedralei care veneau să se ierte cu mine. Pe atunci scaunul arhieresc 
al Taşkentului era deja ocupat de către Nicolae, mitropolitul „Bisericii Vii", pe care îl 
numisem „mistreţ sălbatic" suit pe locul de sus [este vorba de locul din altar unde se află 
tronul arhieresc (nota traducătorului)] şi le-am interzis credincioşilor să aibă împărtăşire 
cu el. Această poruncă a mea i-a făcut să turbeze pe cekişti. 

[S-a păstrat integral textul poruncii Vlădicăi Luca, ce a fost alcătuită poate cu 
câteva ceasuri înainte de plecare: 

„Spre împlinire cu tărie şi fără abatere vă poruncesc: staţi neclintiţi pe calea 
pe care v-am povăţuit. 

Să vă supuneţi silniciei dacă vă vor lua bisericile şi le vor da în seama 
mistreţului sălbatic ce s-a suit pe locul de sus al bisericii noastre. De felul în care sunt la 
arătare slujbele să nu vă lăsaţi smintiţi şi batjocura de slujire pe care o săvârşeşte mistreţul 
să nu o socotiţi slujire. Să mergeţi la bisericile unde slujesc preoţi vrednici, care nu s-au 
supus mistreţului. Dacă mistreţul va pune stăpânire pe toate bisericile, să socotiţi că 
Dumnezeu v-a lipsit de biserici şi v-a aruncat în foamete de auzire a cuvântului 
dumnezeiesc. Cu mistreţul şi cu slugile sale să nu aveţi nici o împărtăşie şi să nu vă 
înjosiţi până la a vă sfădi cu ei. 

împotriva stăpânirii rânduite de Dumnezeu pentru păcatele noastre să nu vă 
răsculaţi defel şi să vă supuneţi ei cu smerenie întru totul. 

Cu stăpânirea de urmaş al apostolilor cea dată mie de Domnul nostru Iisus 

Hristos vă poruncesc vouă, tuturor fiilor Bisericii Turkestanului, să păziţi cu străşnicie şi 
fară abatere diata mea. Pe cei ce se vor depărta de ea şi vor intra în împărtăşire de 
rugăciune cu mistreţul, îi ameninţ cu mânia şi osânda lui Dumnezeu. Smeritul Luca". 

In timpul anchetelor GPU, episcopul Luca spunea despre cei din „Biserica 
Vie": „Calcă dreptatea lui Hristos cel ce, dându-se bine pe lângă puterea sovietică, 
sfinţeşte şi acoperă cu autoritatea Bisericii lui Hristos toate faptele ei". 

Spre mijlocul lui august, toate bisericile din oraş au trecut la „Biserica Vie"... 
dar au rămas pustii. „Diata" episcopului Luca, sub forma câtorva zeci de exemplare bătute 
la maşină, a avut asupra credincioşilor o mult mai mare înrâurire (influenţă) decât 
imprecaţiile (mizeriile) din gazete ale propagandiştilor de partid şi ale celor din „Biserica 
Vie". La GPU au priceput: Vlădica Luca trebuia scos cât mai repede dintre graniţele 
Turkestanului] 

Dimineaţa, după ce m-am iertat cu copiii, m-am îndreptat spre gară şi am 
ocupat loc nu în vagonul pentru arestaţi, ci într-unui de pasageri. Sirena locomotivei a 
răsunat o dată, de două ori, de trei, dar trenul nu s-a mişcat din loc preţ de douăzeci de 
minute. Precum aveam să aflu după multă vreme, trenul nu putea să se mişte din pricină 
că o mulţime de popor se întinsese pe şine în dorinţa de a nu mă lăsa să plec din 
Taşkent - dar acest lucru a fost, fireşte, cu neputinţă. 

Primul exil 



In Moscova, m-am prezentat la GPU-ul central unde, după un interogatoriu 
scurt şi nesemnificativ, mi s-a declarat că pot locui în libertate în Moscova o săptămână, 
după care va trebui să mă prezint din nou la GPU. In cursul acelei săptămâni, am fost de 
două ori la Patriarhul Tihon şi am slujit o dată împreună cu el [în biserica cu hramul 
înălţării Domnului din Kadaşî (nota redacţiei ruse)] . 

Când m-am înfăţişat pentru a doua oară la GPU, am fost arestat şi trimis la 
închisoarea Butârka. După ce am stat o săptămână în carantină, am fost plasat într-o celulă 
pentru deţinuţii de drept comun, unde bandiţii şi escrocii s-au purtat totuşi cu mine destul 

a 

de cuviincios. In spitalul închisorii, am făcut cunoştinţă pentru prima dată cu mitropolitul 
Arsenie al Novgorodului [mitropolitul Arsenie (Stadniţki) a murit exilat în Taşkent, în 
anul 1936 (nota redacţiei ruse)]. 

In celula vecină, tot a celor de drept comun, se afla un preot care avea mare 
influenţă asupra bandiţilor şi escrocilor. Aceasta s-a terminat brusc atunci când în celulă a 
fost adus un hoţ bătrân, pe care cei de drept comun l-au întâmpinat cu mare cinste, ca pe 
conducătorul lor. 

în fiecare zi, eram scoşi la plimbare în curtea închisorii. întorcându-mă din 
curte la etajul unu, am observat pentru prima dată că am dispnee. 

Odată, spre marea mea mirare, am fost chemat la vorbitor. Printre gratii am 
stat de vorbă cu fiul meu mai mare, Mişa. Mi-a spus că, în căutare de lucru, avusese de 
trecut prin multe încercări. De pildă, în Kiev fusese nevoit să vopsească podul de cale 
ferată, fiind suspendat în leagăn deasupra Niprului. 

a 

In biblioteca închisorii Butârka am reuşit, spre marea mea bucurie, să capăt 

Noul Testament în limba germană, pe care îl citeam cu râvnă. Spre mijlocul toamnei, un 
lot numeros de deţinuţi a fost mânat pe jos prin toată Moscova până la închisoarea 
Taganki. Eu mergeam în primul rând, iar nu departe de mine mergea bătrânul hoţ ce 
poruncea criminalilor din camera vecină la Butârka. 

în închisoarea Taganki, am fost băgat nu cu criminalii, ci în celula deţinuţilor 
politici. Toţi deţinuţii, inclusiv eu, am primit cojocele de la soţia scriitorului Maxim 
Gorki. Mergând către closet, pe coridorul lung, am văzut prin uşa cu zăbrele a unei celule 
izolate, pustii, unde apa ajungea până la glezne, un hoţ prăpădit, pe jumătate gol, care 
şedea lângă coloana de apă şi tremura. I-am dat cojocelul, care nu-mi trebuia. Lucrul 
acesta i-a făcut o impresie teribilă bătrânului conducător al hoţilor şi, de fiecare dată când 
treceam pe lângă camera celor de drept comun, mă saluta cu multă prietenie, numindu-mă 
„părinte". Mai târziu, în alte închisori, aveam să mă încredinţez nu o dată cât de mult 
preţuiesc hoţii şi bandiţii purtarea omenoasă faţă de ei. 

în închisoarea Taganki m-am îmbolnăvit de o răceală severă, probabil virală, 
şi am zăcut cam o săptămână în închisoarea spitalului cu febră în jurul a 40 de grade. De 
la medicul închisorii, am primit o adeverinţă în care era scris că nu pot merge pe jos şi 
trebuie să fiu transportat cu căruţa. In închisorile moscovite am ajuns să stau împreună cu 
protoiereul Mihail Andree v, care venise din Taşkent împreună cu mine. împreună cu el, 
am plecat şi din Moscova în primul meu exil, la începutul iernii anului 1923. 

Când trenul a ajuns în oraşul Tiumeni, era o seară liniştită cu lună şi am vrut 
să merg la închisoare pe jos, deşi paznicul propusese să mergem cu căruţa. Până la 
închisoare nu era mai mult de o verstă, dar, din nefericire pentru mine, eram mânaţi în pas 
alergător şi la închisoare am ajuns cu o dispnee puternică. Pulsul era slab şi rapid, iar pe 
picioare îmi apăruseră edeme mari până la genunchi. 

Aceasta a fost prima manifestare a miocarditei pe care mi-a pricinuit-o, tară 
îndoială, tifosul recurent de care suferisem în Taşkent, la un an după primirea preoţiei. în 

închisoarea din Tiumeni nu ne-am oprit prea multă vreme - în jurul a două săptămâni - şi 
am zăcut tot timpul lipsit de asistenţă medicală, dat fiind că singura fiolă de preparat 
digitalic am primit-o abia după douăsprezece zile. în închisoarea din Tiumeni ne-am 
întâlnit pentru prima dată cu protoiereul Ilarion Golubiatnikov şi mai departe am mers 
împreună cu el. 

Cea de-a doua oprire am facut-o în oraşul Omsk, însă cu privire la ea nu mi- 
au rămas nici un fel de amintiri. De la Omsk am mers până la Novosibirsk într-un vagon 
„tip Stolâpin" pentru deţinuţi, alcătuit din camere separate cu uşi zăbrelite şi un coridor 
îngust cu ferestre mici, aflate sus. In camera unde fuseserăm repartizaţi eu şi tovarăşii mei 
de drum, cei doi protoierei, au mai fost băgaţi un bandit care omorâse opt oameni şi o 
prostituată care mergea noaptea să „practice meseria" cu paznicii, [contele Stolâpin, 
asasinat în cele din urmă de terorişti, a fost ministru de interne în timpul revoluţiei 
nereuşite din 1905, care a eşuat în bună măsură datorită energicelor lui măsuri (nota 
traducătorului)] 

Banditul ştia că la Taganki îi dădusem cojocul hoţului care tremura şi a fost 
foarte respectuos cu mine. El m-a asigurat că niciodată şi nicăieri nu voi fi necăjit de 
nimeni din frăţia lor delicventă. Totuşi, chiar în închisoarea din Novosibirsk, în timp ce 
mă spălam în baie, mi s-au furat câteva sute de ruble, iar mai târziu, în aceeaşi închisoare, 
mi-a fost furat geamantanul cu lucruri. 

In închisoarea cu pricina am fost băgaţi la început într-o celulă separată, însă 
în scurtă vreme am fost mutaţi într-o celulă mare pentru deţinuţii de drept comun, unde 
hoţimea ne-a întâmpinat cu atâta vrăjmăşie încât am fost silit să scap de ei cu fuga. Am 
început să bat în uşă sub pretextul că trebuie să merg neapărat la closet, iar după ce am 
ieşit i-am declarat supraveghetorului că în nici un caz nu mă mai întorc în cameră. 

De la Novosibirsk până la Krasnoiarsk am mers fără peripeţii deosebite. La 
Krasnoiarsk, am fost băgaţi într-un beci mare al casei cu două etaje a GPU. Beciul era 

foarte murdar şi plin de excremente omeneşti pe care am fost nevoiţi să le curăţăm tară să 
ni se dea nici măcar lopeţi. Alături de beciul nostru se afla altul, unde se aflau cazacii 
dintr-un detaşament răsculat. Numele conducătorului lor nu mi-1 amintesc, însă nu voi uita 
nicicând cum se auzeau focurile de armă când au fost împuşcaţi cazacii. în beciul GPU nu 
am stat multă vreme şi am fost trimişi mai departe pe drumul de iarnă în oraşul Eniseisk, 
la trei sute douăzeci de kilometri nord de Krasnoiarsk. 

Despre acest drum, îmi amintesc puţine lucruri. N-am uitat însă operaţia pe 
care am ajuns s-o fac, la unul dintre popasurile de noapte, unui ţăran în vârstă de treizeci 
de ani. După o osteomielită gravă netratată de nimeni, acestuia îi ieşeau dintr-o rană 
căscată, aflată în regiunea deltoidiană, întreaga treime superioară humerală cu capul 
humeral cu tot. N-aveau cu ce să îl panseze, încât cămaşa şi patul lui erau mereu inundate 
de puroi. Am cerut să mi se facă rost de un cleşte de lăcătuş şi cu acesta am extras fără 
nici o dificultate un sechestru imens. 

In Eniseisk, am primit o locuinţă bună în casa unui om avut şi am trăit acolo 
în jur de două luni. Ni s-a alăturat încă un preot exilat şi săvârşeam cu toţii, în zilele de 
sărbătoare, privegherea de toată noaptea şi Liturghia. Asta se întâmpla în locuinţa noastră, 
ce cuprindea şi o cameră de oaspeţi. In Eniseisk erau foarte multe biserici, dar şi aici, ca şi 
în Krasnoiarsk, preoţii se abătuseră în schisma „Bisericii Vii" şi împreună cu aceştia 
fireşte că nu puteam să ne rugăm. Un singur diacon rămăsese credincios Ortodoxiei şi 1- 
am hirotonit întru presbiter. 

Intr-una din zilele de sărbătoare, am intrat în camera de oaspeţi ca să încep 
Liturghia şi dintr-o dată am văzut un bătrân monah necunoscut care stătea în picioare 
lângă uşa din capătul celălalt. Acesta a rămas pur şi simplu înlemnit văzându-mă şi nici 
măcar nu a făcut închinăciune. După ce şi-a venit în fire a zis, răspunzând întrebării mele, 
că în Krasnoiarsk poporul nu vrea să aibă împărtăşire cu preoţii necredincioşi şi 1-a trimis 
în oraşul Minusinsk, la trei sute de verste depărtare spre sud de Krasnoiarsk, unde trăia un 

episcop ortodox al cărui nume nu mi-1 mai amintesc. Monahul Hristofor (aşa îl chema) n- 
a mers însă la el, căci o putere nevăzută 1-a atras la mine, în Eniseisk. 

„Dar ce ai înlemnit aşa văzându-mă?" - l-am întrebat. „Cum să nu 
înlemnesc?! Cu zece ani în urmă am văzut în vis că mă aflu în biserică şi un arhiereu 
necunoscut mă hirotoneşte întru ieromonah. Acum, când aţi intrat, l-am recunoscut în 
dumneavoastră pe arhiereul cu pricina". 

Monahul mi-a făcut închinăciune până la pământ şi la Liturghie l-am hirotonit 
întru ieromonah. 

Cu zece ani înainte, când mă văzuse el în vis, eram chirurg în târgul 
Pereiaslav-Zalesski şi nici nu mă gândeam la preoţie sau arhierie. Iar la Dumnezeu eram 
pe atunci deja episcop. Iată ce necunoscute sunt căile Domnului. 

Venirea mea în Eniseisk a produs foarte mare senzaţie, ce a ajuns la apogeu 
când am efectuat extracţie de cataractă congenitală unor băieţei orbi - trei fraţi - redându- 
le vederea. La rugămintea doctorului Vasilii Alexandrovici Başurov, directorul spitalului 
din Eniseisk, am început să operez la el - şi în două luni cât am trăit în Eniseisk am făcut 
nu puţine operaţii chirurgicale majore, inclusiv ginecologice. In acelaşi timp consultam 
din plin acasă iar doritorii erau atât de mulţi încât chiar din primele zile s-a dovedit 
indispensabilă înscrierea bolnavilor pe o listă de programare. Această listă, începută în 
primele zile ale lui martie, a ajuns repede la ziua Sfintei Treimi. 

[In toate locurile, unde a fost exilat Vlădica Luca, trăiesc şi în ziua de astăzi 
zeci de oameni ce îi păstrează o amintire plină de recunoştinţă. Vlădica nu refuza ajutorul 
său nici celor mai săraci şi umili oameni, nu lua nici o plată pentru tratament şi era în stare 
să-şi bată capul zile întregi cu copilaşii bolnavi şi murdari de la ţară. 

Pentru fiecare operaţie efectuată cu participarea episcopului Luca, era nevoie 
de permisiune specială, care era dată în silă, şi popularitatea crescândă a exilatului îi irita 

pe mai-marii oraşului. In Eniseisk se povesteşte că episcopul a fost odată chemat la Ceka. 
îndată ce a trecut pragul cabinetului, îmbrăcat ca de obicei în rasă şi cu crucea pe piept, 
cekistul a început să urle: „Cine v-a permis să practicaţi ?" Vlădica Luca a răspuns: „Eu 
nu practic în sensul pe care îl daţi cuvântului dumneavoastră. Eu nu iau bani de la bolnavi 
- iar să-i refuz (pe bolnavi), iertaţi-mă, nu am dreptul". 

La episcopul-doctor au fost trimise de câteva ori „iscoade" (spioni), dar s-a 
dovedit că el nu lua nici o plată de la bolnavi, iar ca răspuns la recunoştinţa pacienţilor 
obişnuia să spună: „Dumnezeu este Cel ce v-a vindecat prin mâinile mele. Rugaţi- vă Lui". 
După aceasta, autorităţile au început să privească mai îngăduitor activitatea medicală a 
profesorului exilat. 

Pe Enisei bântuia pe atunci trahomul [conjunctivită infecţioasă cu evoluţie 
cronică, produsă de Chlamydia trachomatis, care, netratată, duce în timp la orbire (nota 
traducătorului)]. Din pricina acestei boli, mulţi băştinaşi - keţi, selkuni, evenci - îşi 
pierdeau vederea. Fostul şef al transportului fluvial de pe Enisei, I.M. Nazarov, redă 
următoarele cuvinte auzite în anii 1930 de la văcarul evenc Nichita, din Imbaţkul de Jos: 
„Un şaman mare cu barbă albă a venit pe râul nostru, un popă-şaman. Popa-şaman spune 
un cuvânt, orbul începe să vadă pe dată. După aceea a plecat popa-şaman, şi iarăşi s-au 
îmbolnăvit oamenii". Căpitanul Nazarov crede că este vorba de profesorul Voino- 
Iaseneţki, care opera cu mult succes bolnavii cu sechele de trahom] 

Nu cu multă vreme înainte de venirea mea în Eniseisk, fusese închisă o 
mănăstire de femei şi două surori din acea mănăstire mi-au povestit câtă pângărire şi 
batjocorire a celor sfinte însoţise faptul cu pricina. 

[In Eniseisk, aveau o deosebită amploare neorânduielile ateilor-comsomolişti. 
Un fost miliţian povestea cu multă satisfacţie cum el însuşi scosese pe atunci 

îmbrăcăminţile din aur de pe icoanele catedralei Adormirii, cum încărcase în căruţă 
potirele şi cădelniţele confiscate, cum ajutase să fie date jos clopotele. In timpul 
confiscării, credincioşii - uneori se adunau câteva sute de oameni - îi ocărau de la oarecare 
depărtare pe reprezentanţii autorităţilor şi pe activiştii comsomolişti. Se auzeau blesteme 
şi rugăciuni pentru pedepsirea hulitorilor lui Dumnezeu. Miliţianul trăgea împuşcături de 
avertisment în aer, pe unii îi ducea la secţie. In iarna anului 1924, comsomoliştii au 
dărâmat bisericuţa din satul Sotnikovo „aşa, pentru distracţie", cum spuneau ei. O fostă 
conducătoare de pionieri îşi aminteşte că în Eniseisk s-au auzit detunături tot anul 1924: 
comsomoliştii, conduşi de secretarul lor, organizator de carnavaluri şi reprezentaţii 
profanatoare, distrugeau bisericile. 

Vlădica Luca a rostit de câteva ori predici în care înfiera (condamna) 
păgânătăţile săvârşite, îi făcea de ruşine pe demolatorii bisericilor; a luat parte şi la o 
dispută publică, în faţa unui numeros auditoriu, cu tânărul medic ateu Cegleţov. Astfel a 
pornit şi mai mult împotriva sa conducerea sovietică din Eniseisk. 

Duşmănos se purtau cu episcopul Luca şi unii dintre medicii locali, probabil 
foşti felceri (asistenţi) care pe atunci practicau în particular înlocuind medicii cu 
experienţe. Voino-Iaseneţki îi lipsea de clientelă. întreprinzătorii din medicină, care 
adunaseră capitaluri în vremea NEP-ului (Novaia Ekonomiceskaia Politika, iniţiată de 
Lenin, care, văzând că economia se află în derivă, a încercat să dea oarecare frâu liber 
iniţiativei particulare. După moartea lui, acest program a fost prompt lichidat de Stalin 
(nota traducătorului)), au început să se plângă cu făţărnicie autorităţilor de „popa" care 
efectuează operaţii „iresponsabile"...] 

Lucrurile au ajuns până acolo că o comsomolistă, ce se afla în rândul 
devastatorilor mănăstirii, şi-a ridicat toate fustele şi s-a aşezat pe altar. Pe acele două 
surori le-am tuns întru monahism şi le-am dat numele ocrotitorilor mei cereşti: pe cea mai 

în vârstă am numit-o Lucia, pe cea mai tânără Valentina. 

Nu cu multă vreme înainte de Buna Vestire, am fost trimis în locul de exil ce 
îmi fusese desemnat: satul Haia de pe râul Ciuna, un afluent al Angarei. 

[Haia este un cătun cu opt case, în jurul căruia se află o nemărginită întindere 
de taiga nelocuită. In martie, acolo este încă miez de iarnă. Casele sunt adesea troienite 
până la acoperiş, încât trebuia să aştepţi până dimineaţa, când făceau cerbii cărare, ca să 
poţi aduce vreascuri pentru a face focul. In spălătorul din prispă, îngheţa apa. 

Vlădica Luca îndura cu adâncă răbdare creştinească toate greutăţile exilului: 
„Pentru mine să nu-ţi faci griji, nu am nevoie de nimic", îi scria el din Eniseisk fiului 
Mihail, iar după câteva luni: „Pentru mine să nu vă faceţi griji. Domnul m-a aranjat 
minunat în Haia. Sunt bucuros, am linişte adâncă, nu încerc nici o lipsă: monahiile se 
îngrijesc de mine cu mare dragoste"] 

Lucia şi Valentina au mers cu lucrurile înaintea mea, iar împreună cu mine au 
călătorit până la satul Boguceanî protoiereii Ilarion Golubiatnikov şi Mihail Andreev. Am 
mers pe cai pe Enisei şi Angara, care erau îngheţate, până la Boguceanî, unde ne-au 
despărţit, trimiţându-i pe Golubiatnikov şi Andreev în sate aflate nu departe de Boguceanî, 
iar pe mine la o sută douăzeci de verste depărtare, în satul Haia. In Boguceanî, am operat 
un bolnav cu echinococoză hepatică supurată, şi după câteva luni, întorcându-mă din 
Haia, l-am găsit complet sănătos. 

In Boguceanî mi-a fost arătat un ţăran evlavios din satul Haia, la care am fost 
sfătuit să trag în gazdă, dar am fost prevenit că bătrâna lui mamă e o femeie rea. In Haia 
mă aşteptau deja monahiile mele, care se instalaseră la ţăranul cu pricina. Bătrâna lui 
mamă m-a întâmpinat cu mare bucurie. Mi s-au dat în primire două odăi: într-una din ele 
săvârşeam slujbele împreună cu monahiile, în cealaltă dormeam. Bătrâna cea rea a venit la 

slujbele noastre doar în primele zile, iar după aceea nu doar că rămânea în partea sa de 
casă, ci se şi străduia din răsputeri să ne pună beţe în roate cu slujbele. 

Ea a început să ne strâmtoreze din ce în ce mai tare, ajungând să ne dea de-a 
dreptul afară din casă. Lucrurile au ajuns până-ntr-acolo că am scos lucrurile din casă 
împreună cu monahiile şi ne-am aşezat pe ele lângă perete. Văzând că am fost alungaţi din 
casă, oamenii s-au tulburat şi au pus-o pe bătrână să ne primească înapoi în casă. 

In Haia, am ajuns să operez de cataractă un bătrân, în împrejurări 
excepţionale. Aveam cu mine o trusă de instrumente pentru chirurgie oculară şi un 
sterilizator mic. într-o izbă pustie, nelocuită, l-am întins pe bătrân pe o laviţă îngustă sub o 
fereastră şi, în singurătate deplină, i-am efectuat extracţia de cataractă. Operaţia s-a 
desfăşurat cu succes deplin. Pentru ea am primit zece piei de veveriţă, care preţuiau câte o 
rublă fiecare. Am săvârşit de asemenea împreună cu monahiile mele şi înmormântarea 
unui ţăran, după rânduiala pascală. 

In Haia am petrecut două luni, după care a venit ordin să fiu trimis înapoi la 
Eniseisk. Ni s-au dat doi ţărani, ca însoţitori, şi cai de călărit. Monahiile călăreau pentru 
prima dată. Strechele [insectă mare de culoare galben-brună, păroasă, care îşi depune 
ouăle pe corpul sau pe coama cailor, de unde larvele ajung în intestin 
(nota traducătorului)], care erau foarte mari, înţepau caii atât de crunt că acestora li se 
prelingea sângele pe coaste şi picioare. Calul pe care călărea monahia Lucia s-a culcat şi 
s-a rostogolit pe pământ nu o dată ca să scape de streche, prinzându-i până la urmă 
piciorul sub el şi strivindu-1 destul de urât. 

La jumătatea drumului până la Boguceanî, am înnoptat într-o izbă mică din 
pădure, în ciuda pretenţiei însoţitorilor de a merge mai departe întreaga noapte. Asupra lor 
n-a avut înrâurire (influenţă) decât ameninţarea mea că vor răspunde înaintea tribunalului 
pentru purtarea lor neomenoasă faţă de mine, care eram profesor. La zece verste de 
Boguceanî, călătoria noastră călare s-a întrerupt. însoţitorii au fost nevoiţi să mă dea jos 

pe braţe de pe cal, fiindcă nu mai mersesem niciodată călare şi eram foarte obosit. Până la 
Bogucean am mers în teleagă. După aceea, am plutit pe Angara în bărci, fiind nevoiţi însă 
să ocolim pragurile primejdioase. Seara, pe malul Eniseiului, în dreptul gurii Angarei, am 
slujit sub cerul liber, împreună cu monahiile, o vecernie de neuitat. 

După sosirea în Eniseisk, am fost dus la închisoare şi vârât într-o celulă de o 
singură persoană. Noaptea am suferit un atac de neînchipuit al ploşniţelor. Am adormit 
repede, însă m-am deşteptat nu după multă vreme, am aprins lampa electrică şi am văzut 
că toată perna, patul şi pereţii camerei erau acoperiţi cu un strat aproape compact de 
ploşniţe. Am aprins o lumânare şi am început să ard ploşniţele, care au început să cadă pe 
podea de pe pereţi şi pat. Efectul acestei pârjoliri a fost uimitor. După un ceas nu rămăsese 
în celulă nici o ploşniţă. Acestea, după câte se pare, îşi spuseseră cumva: „Fraţilor, scapă 
cine poate! Aici se arde!". In zilele următoare, nu am mai văzut ploşniţe: toate plecaseră 
în alte celule. 

In închisoarea din Enisei n-am fost ţinut mult timp. M-au trimis mai departe, 
pe Enisei în jos, când a venit din Krasnoiarsk un convoi alcătuit dintr-un vaporaş care 
trăgea câteva barje. Am fost îmbarcat pe una din barje împreună cu social-revoluţionarii 
trimişi în regiunea Turuhansk. Monahiile Lucia şi Valentina au vrut să mă însoţească, dar 
nu li s-a îngăduit. 

Calea pe largul Enisei, care curgea prin taigaua nemărginită, era plictisitoare 
şi monotonă. La jumătatea drumului până la Turuhansk, a fost făcut un mic popas într-o 
localitate destul de însemnată, al cărui nume nu mi-1 amintesc. Pe ţărm, m-a întâmpinat un 
grup mare de exilaţi care veneau la fiecare vapor cu nădejdea de a mă vedea, fiindcă se 
auzise - nu ştiu în ce fel - despre exilarea mea în Turuhansk. Din acest grup, s-a apropiat 
de mine, ca să se prezinte, presbiterul comunităţii baptiste din Leningrad, pe nume Şilov, 
care mă aşteptase cu o deosebită nerăbdare. Mai târziu avea să vină la mine, în Turuhansk, 
pentru a purta îndelungi discuţii. 

Ceva mai departe stătea un alt grup de oameni, care tot pe mine mă aşteptau. 
Erau tunguşi, toţi bolnavi de trahom. Unuia dintre ei, care era pe jumătate orb din pricina 
entropionului [entropionul cicatriceal, sechelă a trahomului, se caracterizează prin faptul 
că marginea pleoapei cu genele este întoarsă spre ochi, producând inflamarea acestuia prin 
fricţiune (nota traducătorului)], i-am propus să vină la mine la spital, în Turuhansk, să se 
opereze. Mi-a urmat sfatul în scurtă vreme şi i-am făcut transplant de mucoasă labială pe 
pleoape. 

în Turuhansk, când am ieşit din barjă, mulţimea de popor care mă aştepta s-a 
lăsat deodată în genunchi, aşteptând binecuvântare. Am fost cazat îndată în apartamentul 
medicului spitalului şi mi s-a propus să lucrez ca medic. 

[După spusele unei bătrâne simple, fostă infirmieră a spitalului raional, în 
Turuhansk, „pe profesorul Luca îl ştie şi acum tot poporul", aducându-şi cu recunoştinţă 
aminte cum a înapoiat el sănătatea multora în ciuda faptului că dotarea spitalului era în 
anii 1920 cât se poate de primitivă: de exemplu, înainte de operaţie instrumentele erau 
fierte în samovar (vas de făcut ceai)... 

Se povesteşte că Vlădica Luca trăia în mare sărăcie şi aproape că n-avea alte 
lucruri, afară de cărţi] 

Nu cu multă vreme în urmă, medicul spitalului, descoperindu-şi tardiv un 
cancer al buzei de jos, plecase la Krasnoiarsk, unde a fost operat - dar prea târziu, după 
cum avea să se dovedească. In spital rămăsese felcerul, şi cu mine venise din Krasnoiarsk 
o asistentă tânără, care abia terminase şcoala de felceri (ucenici medicali) şi pe care o 
emoţiona foarte tare perspectiva de a lucra cu un profesor. Cu aceste două ajutoare, am 
făcut operaţii majore cum ar fi rezecţia de maxilar superior, laparotomii mari, operaţii 
ginecologice şi, nu puţine, oftalmologice. 

Pe Enisei începuse deja plutirea gheţurilor când, spre uluirea mea, a venit la 
mine cu barca, de la şapte sute de verste depărtare, presbiterul baptist leningrădean Şilov. 
Şilov întreprinsese această călătorie grea şi primejdioasă doar pentru a discuta cu mine. 
înaintea lui, venise în Turuhansk un evreiaş firav, care venise la Moscova din America în 
calitate de comunist, dar stârnise, din oarecare pricini, bănuieli şi fusese închis în 
mănăstirea desfiinţată de la Soloveţ. 

Acest evreiaş s-a nimerit de faţă la una din convorbirile mele cu Şilov şi i-am 
îngăduit, la rugămintea lui, să asiste la discuţiile noastre care s-au prelungit vreme de trei 
zile, câteva ceasuri în fiecare zi. Şilov mi-a cerut să explic o serie întreagă de texte din 
Sfânta Scriptură şi, fireşte, i le-am explicat în duh ortodox. In mod ciudat însă, Şilov m-a 
considerat, precum se va vedea în continuare, convins de adevărul baptismului. 
Convorbirile noastre au luat sfârşit. Şilov a reuşit să se întoarcă la Krasnoiarsk cu un 
vapor întârziat. 

în Turuhansk era o mănăstire de călugări care fusese închisă, dar în care un 
bătrân preot săvârşea totuşi slujbele. 

[Numele preotului era Martin Rimşa. înainte de preoţire acesta fusese aproape 
patruzeci de ani învăţător în satele Bielorusiei natale. Era un om profund credincios şi 
intelectual. Din durerea inimii, a părăsit activitatea didactică, a absolvit la Moscova 
cursurile de pastoraţie pentru Siberia ale protoiereului Ioan Vostorgov (mort în 1917) şi cu 
toată familia sa mare a plecat pe Enisei nu cu mult timp înainte de primul război mondial. 
Ţăranii din Turuhansk îl respectau pe părintele Martin; adeseori veneau la el bolşevicii 
exilaţi în Turuhansk ca să discute. 

Aflând de la Vlădica Luca din ce „aluat" politic este frământată „Biserica 

Vie", părintele Martin a priceput totul şi s-a întors din schismă cu uşurinţă. In viaţa 
părintelui a fost un necaz mare. El se străduia din răsputeri să-şi crească fiica în credinţă şi 
evlavie. A dat-o la şcoala eparhială, iar apoi, pentru continuarea studiilor, în mănăstirea 
Eniseisk. Vera era bine înzestrată pentru învăţătură, îşi însuşea bine Istoria sfântă şi 
catehismul - însă (pesemne din pricina studierii creştinismului mai mult după literă decât 
după duh) fata, precum s-a întâmplat de multe ori la începutul revoluţiei, şi-a pierdut cu 
desăvârşire credinţa în Dumnezeu, a devenit activistă, a plecat de la părinţi în 
Krasnoiarsk, s-a măritat, a devenit atee-comsomolistă. 

Venind după moartea mamei să-şi viziteze tatăl şi fraţii, Vera a adus câteva 
numere din revista „Ateul", în care se tipărea pe atunci „Biblia pentru necredincioşi" a lui 
Emelian Iaroslavski. 

[Emelian Iaroslavski era pseudonimul lui Gubelman Minei Izrailevici, 
lucrător de partid, ce a condus „Uniunea ateilor militanţi - SVB", întemeiată în 1925, 
pornindu-se de la nucleul format din personalul revistei „Bezbojnik (Ateul)". Această 
organizaţie de distrugere a adus pagube ireparabile culturii naţionale. Folosindu-se de 
monopolul pe care îl avea în sfera ideologiei, posedând o vastă reţea de publicaţii 
periodice (ziarul „Bezhojnik", revistele „Bezbojnik", „Ateist", „Antirelighioznik", „Iunâie 
bezbojniki (Tinerii atei)" ş.a.), având editură proprie, uniunea ducea o campanie pe scară 
largă de calomnie, hulă, defăimare a Sfintei Biserici, îndemna la pogromuri (jefuire şi 
ucidere) „ateii" de rând şi „masele populare" amăgite. Pângărirea lucrurilor sfinte, 
închiderea şi demolarea bisericilor, arderea icoanelor, jignirea aproape zilnică a 
simţămintelor poporului ortodox - iată lista, departe de a fi completă, a fărădelegilor SVB. 
Cu Uniunea colaborau Krupskaia, Krasikov, Skvorţov-Stepanov, Demian Bednâi şi alţii. 
In timpul războiului SVB şi-a încheiat practic ignobila existenţă. In 1947, funcţiile ei au 
fost transmise Societăţii unionale de răspândire a cunoştinţelor politice şi ştiinţifice 
(Societatea „Cunoaşterea")]. 

Tatăl Verei numea aceste scrieri „filozofie satanică". 

La scurtă vreme după aceasta, a apărut în Turuhansk Vlădica Luca. Vera 
Martinovna Savinskaia îşi amintea: „Una dintre primele întrebări pe care le-a pus tatei a 
fost: „Cui te supui, batiuşka, celor din „Biserica Vie" sau Patriarhului Tihon?". „Atât unii 
cât şi ceilalţi îmi scriu şi trebuie să le dau răspuns ambelor părţi" a răspuns părintele 
Martin. „Credinţa dreaptă este la Patriarhul Tihon, iar cei din „Biserica Vie" sunt lingăi ai 
puterii sovietice", a spus episcopul". 

Pe atunci, fiicei părintelui Martin îi era neplăcut că tatăl ei se afla sub 
înrâurirea (influenţa) unui partizan exilat al Patriarhului Tihon - însă şi mai mult s-a 
necăjit când Vlădica Luca, după propriile ei spuse, „fără să îşi dea seama, a anihilat toată 
propaganda ei antireligioasă". Vera Savinskaia scrie: „înainte de a veni el, foarte puţină 
lume mergea la biserică, însă, după venirea lui, afluxul enoriaşilor a sporit mult. Oamenii 
din Turuhansk îmi spuneau că de cele douăsprezece praznice împărăteşti credincioşii îi 
aşterneau drumul de la spital până la biserică cu stofa roşie, covoare şi carpete. Iar mie 
tata chiar a încetat să-mi mai răspundă la scrisori..." 

După mulţi ani, Verei Martinovna i-a părut rău că nu a vrut să se întâlnească 
cu Vlădica Luca în 1926, când el, aflându-se în Krasnoiarsk la întoarcerea din exil, a 
invitat-o să treacă pe la el. Părintele Martin a fost arestat mai apoi pentru nesupunere faţă 
de autorităţi, care consta în aceea că preotul refuzase să fie prezent la deschiderea 
moaştelor sfântului mucenic Vasile al Mangasiei, care odihneau în fosta mănăstire din 
Turuhansk. Părintele Martin a suferit doisprezece ani de exil şi lagăre. In 1936 îi scria 
fiicei că ar vrea să vină în Krasnoiarsk. Pe atunci îşi socotea tatăl mort demult. Vera îşi 
aminteşte: „Când ne-am întâlnit, tata mi-a arătat un teanc întreg de mandate poştale. 
Vlădica Luca îi trimisese în tot acest răstimp câte treizeci, uneori şi câte cincizeci de ruble 
pe lună". Părintele Martin Rimşa a murit în 1941, în casa fiicei sale] 

Acesta (părintele Martin) era în supunere faţă de arhiereul „Bisericii Vii" din 
Krasnoiarsk, încât am fost nevoit să îl întorc pe el şi toată turma din Turuhansk pe calea 
credincioşiei faţă de vechea Ortodoxie. Am atins acest scop propovăduind despre marele 
păcat al schismei. Preotul a făcut pocăinţă înaintea poporului, iar eu am putut lua parte la 
slujbe, predicând aproape întotdeauna. Ţăranii din Turuhansk îmi erau foarte 
recunoscători şi mă duceau la mănăstire în sănii căptuşite cu covoare. La spital, fireşte, nu 
refuzam nimănui binecuvântarea, pe care tunguşii o preţuiau mult şi o cereau întotdeauna. 
Pentru aceasta şi pentru predici aveam să plătesc scump. 

[In sala de operaţii a Vlădicăi Luca, la fel ca în Taşkent, pe dulap se afla o 
icoană, iar sub aceasta o candelă aprinsă. Se povesteşte că, înainte de operaţie, Vlădica 
făcea cu tinctură de iod cruce pe trupul bolnavului] 

Fusesem prevenit că preşedintele sovietului regional Turuhansk este un mare 
vrăjmaş şi urător al religiei (aceasta, totuşi, nu 1-a împiedicat să strige către Dumnezeu 
după ajutor când 1-a prins furtuna cumplită într-o bărcuţă pe Enisei). La cererea acestui 
preşedinte, împuternicitul GPU m-a convocat şi mi-a declarat că mi se interzice cu 
stricteţe să binecuvântez bolnavii în spital, să predic în mănăstire şi să merg acolo în sănii 
căptuşite cu covoare. Am răspuns că datoria arhierească nu-mi îngăduie să refuz 
oamenilor binecuvântarea şi i-am propus să atârne el la poarta spitalului un anunţ în care 
să scrie că este interzis bolnavilor să-mi ceară binecuvântare. Asta, bineînţeles, n-a putut 
s-o facă. Iar cu privire la cealaltă problemă, i-am propus, de asemenea, să le interzică 
ţăranilor să mă ducă în sănii căptuşite cu covoare. Nici asta n-a facut-o. 

Totuşi, dârzenia mea nu a fost suportată multă vreme. Clădirea GPU se afla 
chiar lângă spital. Am fost chemat acolo şi la intrare am văzut o sanie trasă de doi cai şi un 
miliţian. împuternicitul GPU m-a întâmpinat cu multă răutate, declarându-mi că pentru 
nesupunere faţă de cerinţele comitetului executiv sunt obligat să plec imediat din 

Turuhansk, având o jumătate de ceas ca să mă pregătesc. M-am mulţumit să întreb liniştit 
unde anume sunt trimis - şi am primit răspunsul iritat: „La Oceanul îngheţat". 

[Lucru echivalent cu un asasinat. In toiul iernii, care în acel an era deosebit de 
aspră, să trimiţi la un drum de o mie cinci sute de verste, într-o sanie deschisă, un om fară 
îmbrăcăminte călduroasă, însemna să-1 sorteşti un morţi sigure. Preşedintele sovietului 
regional Turuhansk (partizan roşu, erou al războiului civil, F.I. Babkin), ca om al locului, 
îşi dădea bine seama de acest lucru] 

Am plecat liniştit la spital, cu miliţianul după mine. Acesta mi-a şoptit la 
ureche: „Vă rog, vă rog, profesore, pregătiţi-vă cât mai repede: trebuie doar să plecăm de 
aici şi să ajungem cât mai repede la satul cel mai apropiat, iar mai departe o să mergem în 
tihnă". Am ajuns repede la satul Selivaniha, nu departe de Turuhansk, ce îşi primise 
numele de la capul sectei scopiţilor, Selivanov, care îşi petrecuse acolo exilul, [sectă în 
care era obiceiul ca bărbaţii, după ce lăsau urmaşi, să se castreze la o anumită vârstă. Din 
această sectă făceau parte celebrii birjari „moscali" din Bucureştiul antecomunist (nota 
traducătorului)] 

In scurtă vreme, s-au adunat tovarăşi de exil - social-revoluţionari, care mi-au 
arătat un mare interes şi au discutat cu mine vreme îndelungată. Ei m-au aprovizionat cu 
bani şi îmbrăcăminte din blană, care avea să-mi prindă foarte bine. După ce am înnoptat 
în izba pentru călători, am plecat mai departe. 

[Evreu din Bielorusia, eserul („eseri" se numeau membrii Partidului Socialist- 
Revoluţionar) Rosenfeld era ateist şi materialist din principiu. Pe acest motiv a purtat nu o 
dată dispute aprige cu episcopul, însă îndată ce a aflat că Voino-Iaseneţki este exilat, 
Rosenfeld s-a apucat să meargă pe la casele tovarăşilor săi eseri, reuşind până la urmă să 
adune un braţ întreg de lucruri călduroase şi chiar ceva bani] 

Calea pe Eniseiul îngheţat, în condiţii de ger cumplit, a fost foarte anevoioasă 
pentru mine. Totuşi anume în acest răstimp greu simţeam foarte limpede, aproape aievea, 
că alături de mine este însuşi Domnul Iisus Hristos, sprijinindu-mă şi întărindu-mă. 

înnoptând în cătunele de pe maluri [numele acestor cătune este în original 
„stanki". Este vorba de minusculele localităţi aflate de-a lungul drumurilor, care constituie 
şi popasuri pentru cei ce parcurg imensele depărtări siberiene (nota traducătorului)], am 
ajuns până la Cercul polar de nord, dincolo de care se afla un sătuc al cărui nume nu mi-1 
mai amintesc. Acolo trăise în exil LV. Stalin. 

Când am intrat în izbă, stăpânul ei mi-a întins mâna. L-am întrebat: „Oare tu 
nu eşti ortodox? Nu ştii că de la arhiereu se cere binecuvântare, nu i se dă mâna?". Lucrul 
acesta, precum avea să se lămurească mai târziu, a făcut foarte mare impresie asupra 
miliţianului care mă însoţea. Acesta (miliţianul) îmi spusese şi mai înainte, pe drumul de 
la Selivaniha până în cătunul următor: „Mă simt parcă aş fi Maliuta Skuratov ducându-1 
pe mitropolitul Filip în mănăstirea Otroci". [este vorba de Sfântul Filip al Moscovei, 
închis în mănăstirea Otroci şi apoi omorât pentru că îndrăznise să-1 mustre pe Ivan cel 
Groaznic pentru fărădelegile săvârşite de acesta, şi de asasinul lui, Maliuta Skuratov, 
favorit al ţarului (nota traducătorului)] 

Următorul popas de noapte l-am făcut într-un cătun cu două case în care 
asprul bătrân Afmoghen trăia cu cei patru fii ai săi în poziţia unui baron medieval. Acesta 
îşi însuşise în exclusivitate dreptul de a pescui pe Enisei pe o întindere de patruzeci de 
kilometri şi nimeni nu cuteza să îi conteste acest drept. Cel mai tânăr dintre fiii bătrânului, 
constituia un exemplu neobişnuit de lenevie patologică. Refuza orice muncă şi zăcea cu 
zilele. îl bătuseră în numeroase rânduri cu sălbăticie, lăsându-1 pe jumătate mort, dar asta 
nu ajutase cu nimic. Moşul Afmoghen se socotea un creştin exemplar şi îi plăcea să 
citească Sfânta Scriptură. Stăteam de vorbă cu el până noaptea târziu, lămurindu-i ceea ce 

el înţelegea greşit. [Aici se contravin două informaţii total diferite, citate din aceeaşi sursă, 
şi anume: în lucrarea prezentă, „Am iubit pătimirea", se menţionează că moşul Afinoghen 
se considera un creştin exemplar, pe când în cartea „Viaţa Sfântului Luca al Crimeii - 
Chirurgul fară de arginţi", se menţionează că tânărul leneş se considera un creştin 
exemplar, iar nu bătrânul (la capitolul „Exil la Cercul polar de Nord - Plahino"). Cu totul 
ciudat este că sursa celor două informaţii diferite este aceeaşi: autobiografia Sfântului 
Luca al Crimeii] [Am rezolvat problema: în ediţia rusă a cărţii „Am iubit pătimirea" 
(Moscova, 1999. Capitolul IIEPBAil CCMJIKA) se specifică clar că este vorba de 
bătrânul Afinoghen] 

In continuare, drumul a fost şi mai greu. Unul din cătunele, în care trebuia să 
facem oprire, arsese nu demult. Nu am putut să înnoptăm acolo şi cu greutate am găsit 
nişte reni slăbiţi din pricina hranei neîndestulătoare. Cu aceştia a trebuit să mergem până 
în cătunul următor. Străbătând fară popas nu mai puţin de şaptezeci de verste, am slăbit 
mult şi îngheţasem în aşa hal că m-au adus în izbă pe braţe şi m-au încălzit acolo vreme 
îndelungată. Calea în continuare până în cătunul Plahino, aflat la două sute treizeci de 
kilometri depărtare de Cercul polar de nord, am străbătut-o fară peripeţii. 
Comsomolistului meu, după cum mi-a spus-o chiar el, i se încredinţase sarcina de a-mi 
alege chiar el locul de exil, şi el s-a hotărât să mă lase în Plahino. 

Acesta era un cătun deloc mare, alcătuit din trei izbe şi încă două (mi s-au 
părut mie) grămezi mari de bălegar şi paie, care de fapt erau locuinţele a încă două familii 
mai mici. Am intrat în izba principală, unde s-au arătat în scurtă vreme unul după altul şi 
locuitorii, foarte puţini la număr, din Plahino. Toţi s-au închinat adânc şi preşedintele 
cătunului mi-a zis: „Prea Sfinţia voastră! Binevoiţi a nu vă face griji pentru nimic, noi 
vom aranja totul pentru dumneavoastră". Mi i-a prezentat unul după altul pe ceilalţi 
săteni, bărbaţi şi femei, spunând: „Binevoiţi a nu vă face griji pentru nimic. Noi am 
chibzuit deja totul. Fiecare mujic ia asupra lui sarcina să vă dea câte o jumătate de sajen 

de lemne pe lună [un sajen este echivalent cu trei arşini, adică 2,13 m (nota 
traducătorului)]. Uitaţi, femeia asta o să vă gătească, iar asta o să vă spele. Binevoiţi a nu 
vă face griji pentru nimic". 

Toţi mi-au cerut binecuvântare şi mi-au arătat locuinţa pregătită pentru mine 
în altă izbă, împărţită în două jumătăţi. Intr-una din jumătăţi locuia un ţăran tânăr cu soţia 
sa. Aceştia au fost mutaţi în cealaltă jumătate a izbei, înghesuindu-i pe cei ce locuiau 
acolo. Comsomolistul care mă escortase observa cu luare-aminte cum făceam cunoştinţă 
cu locuitorii cătunului. El trebuia să plece imediat ca să înnopteze în punctul comercial 
aflat la câţiva kilometri de Plahino. Se vedea că îl emoţionează despărţirea de mine. L-am 
scos însă din încurcătură binecuvântându-1 şi sărutându-1. Lucrul acesta, precum vom 
vedea mai încolo, i-a făcut o puternică impresie. 

Am rămas singur în locuinţa mea. Aceasta era o jumătate de izbă destul de 
spaţioasă, cu două ferestre în care, pe post de al doilea rând de geamuri, erau lipite 
dinafară de ger straturi groase de gheaţă. Crăpăturile din ferestre nu erau astupate cu 
nimic, iar în colţul dinafară se vedea pe alocuri, printr-o crăpătură mare, lumina zilei. Pe 
podea zăcea într-un colţ o grămadă de zăpadă. O a doua grămadă, care la fel ca prima nu 
se topea niciodată, zăcea înăuntrul izbei în pragul uşii de la intrare. Pentru somn şi odihna 
din timpul zilei, ţăranii făcuseră laviţe largi şi le acoperiseră cu piei de ren. Pernă îmi 
luasem cu mine. In apropierea laviţelor se afla o sobă de fier pe care seara o umpleam cu 
lemne şi o aprindeam, iar întinzându-mă pe laviţă mă acopeream cu şuba mea din blană de 
enot şi cu plapuma de blană care îmi fuseseră dăruite în Selivaniha. Noaptea mă speriau 
scânteile care ţâşneau pe neaşteptate în sobă, iar dimineaţa, când mă sculam din pat, mă 
lua gerul din izbă care făcea ca apa din hârdău să se acopere cu un strat gros de gheaţă. 

Chiar din prima zi am încercat să astup crăpăturile din fereastră cu clei şi 
hârtie groasă din aceea în care erau împachetate cumpărăturile făcute în punctul comercial 
şi tot aşa am încercat să astup crăpătura din colţul dinafară al izbei. Ţineam aprinsă soba 

zi şi noapte. Când mă aşezam la masă în hainele călduroase, deasupra brâului îmi era cald, 
mai jos de brâu îmi era frig. Odată am fost nevoit să mă spăl în frigul acela. Mi s-au adus 
un lighean şi două hârdaie cu apă: într-unui apa era rece, cu bucăţi de gheaţă, în celălalt 
fierbinte; şi dacă stau acum să mă gândesc nu pricep cum am reuşit să mă spăl în astfel de 
condiţii. Câteodată mă trezea noaptea un tunet foarte puternic, însă nu era tunet, ci trosnea 
gheaţa de-a curmezişul Eniseiului, cât e fluviul de larg. 

Nu am primit prea multă vreme mâncare de la femeia care îşi luase obligaţia 
să-mi gătească. Aceasta s-a certat cu iubitul şi a refuzat să îmi mai facă de mâncare. Am 
fost nevoit pentru prima dată în viaţă să încerc să îmi gătesc singur, neavând nici o idee 
despre gătit. Peşte mi-au adus ţăranii, iar celelalte alimente le-am cumpărat de la punctul 
comercial. Nu-mi mai aduc aminte ce curiozitate mi-a ieşit la prima tentativă de a prăji 
peşte, dar îmi aduc bine aminte cum am făcut kiseli (kiseli este o mâncare tradiţională 
rusească, un fel de fiertură gelatinoasă (n. tr.)). Am fiert răchiţele şi am început să torn 
peste ele amidon. Oricât turnam, tot mi se părea că fiertura este prea diluată, aşa că am 
continuat să torn amidon până când totul s-a transformat într-o masă tare. Suferind un 
astfel de fiasco în privinţa artei mele culinare, trebuia să găsesc o izbăvire. Până la urmă s- 
a îndurat de mine altă femeie, şi a început să îmi gătească. 

Aveam cu mine Noul Testament, de care nu m-am despărţit nici în timpul 
exilurilor mele. Şi, în Plahino, le-am propus ţăranilor să le citesc şi să le tâlcuiesc 
Evanghelia. Ei au părut că răspund îndemnului meu cu bucurie, dar bucuria n-a fost lungă: 
cu fiecare nouă lectură, auditoriul se împuţina din ce în ce mai mult şi, în curând, citirea şi 
predicile au încetat. 

Voi mai povesti încă un lucru al lui Dumnezeu pe care am ajuns să-1 săvârşesc 
în Plahino. Acum, când scriu aceste amintiri, am mai mult de treizeci şi şapte de ani în 
treapta preoţiei şi mai mult de treizeci şi cinci în cea a arhieriei, dar, oricât ar părea de 
ciudat, am botezat doar trei copii. Pe unul, care era aproape de moarte, cu rânduiala pe 

scurt, iar pe ceilalţi doi într-un chip cu totul neobişnuit. 

Tocmai în exilul meu cel mai îndepărtat, la două sute treizeci de verste 
dincolo de Cercul polar de nord, în cătunul Plahino, am ajuns să botez doi micuţi în 
împrejurări absolut ieşite din comun. Precum am spus deja, în afara celor trei izbe mai 
erau în cătun două locuinţe omeneşti, dintre care pe una o luasem drept stog de fân, iar pe 
cealaltă drept morman de bălegar. Şi iată că tocmai în aceasta din urmă am ajuns să botez. 
N-aveam nimic - nici veşminte, nici molitfelnic - şi neavând molitfelnic, am alcătuit 
rugăciunile eu însumi, făcând dintr-un cearşaf o imitaţie de epitrahil. Locuinţa 
sărăcăcioasă era atât de scundă că nu puteam sta în picioare decât încovoiat. Drept 
cristelniţă a slujit o copaie din lemn, iar în tot răstimpul săvârşirii Tainei m-a încurcat 
viţelul care se învârtea lângă cristelniţă. 

Acum eu, arhiereu, nu mai ajung să botez, căci botează preoţii mei. 

în Plahino sunt deseori geruri năprasnice, încât acolo nu trăiesc ciori şi vrăbii, 
căci, pe friguri ca acelea, ele pot să îngheţe în zbor şi să se prăvălească la pământ ca nişte 
bolovani. în două luni cât am trăit în Plahino am văzut o singură dată o păsărică ce şedea 
pe un tufiş, asemeni unui mare ghemotoc de puf rozaliu. Odată am trecut printr-un ger 
foarte aspru, când vreme de câteva zile la rând a bătut necontenit vântul de miazănoapte, 
căruia localnicii îi spun „siver". Este un vânt de gheaţă, lin, dar care nu încetează nici 
noaptea, nici ziua şi pe care caii şi vacile abia îl suferă. Sărmanele animale stau nemişcate 
zi şi noapte, întorcându-se cu spatele către nord. 

In prispa izbei mele erau atârnate năvoade pescăreşti cu plutitori mari din 
lemn. Când bătea „siver"-ul plutitorii clincăiau tară încetare şi clincăitul lor îmi amintea 
„Dansul morţilor" de Grieg. Bineînţeles că eram silit să ies din izbă atât ziua cât şi 
noaptea, pe zăpadă şi ger, din pricina fireştilor trebuinţe. Acesta era un lucru foarte 
anevoios şi pe vreme obişnuită, dar când bătea „siver"-ul situaţia devenea deznădăjduită, 
în Plahino am petrecut ceva mai mult de două luni - până la începutul lui martie - şi între 

timp nu a mai trecut nimeni prin cătun. 

[Episcopul Luca a fost vizitat în Plahino de A.K. Konstantinov, fost funcţionar 
poştal şi comercial, iar în anii 1920 împuternicit al întreprinderii de prelucrare a pufului 
din Moscova. Prin acesta, directorul biroului poştal din Turuhansk, căruia Vlădica Luca îi 
salvase copilul bolnav, i-a transmis episcopului exilat corespondenţa, încălcând interdicţia 
strictă a autorităţilor. 

Konstantinov a trecut pragul acoperit de zăpadă şi a văzut o izbă afumată, 
demult nemăturată, cu soba nespoită. Tot acolo zăcea un braţ de lemne. Sărăcia locuinţei 
se vedea în toate amănuntele. Pe masa nevopsită se aflau o cană cu apă şi o bucată de 
pâine neagră. Nu se vedea nici o altă hrană. Episcopul Luca se ruga. Cu un semn din 
mână, acesta 1-a rugat pe oaspete să aştepte. După zece minute, facându-şi ultima metanie 
înaintea icoanei mari şi vechi, s-a întors către oaspete şi a zis: „Iar acum să facem 
cunoştinţă". 

Aflând că femeile refuzaseră să mai gătească pentru Vlădica Luca şi că în 
general nici nu era nimic de gătit, Konstantinov a scris două note pentru cele mai 
apropiate puncte comerciale, ca profesorului să i se vândă faină albă, zahăr, pesmeţi, păsat 
de grâu. S-a vădit că Vlădica n-avea nici bani, aşa că oaspetele i-a propus să ia de la el cu 
împrumut o sută de ruble. După aceea, la rugămintea episcopului, Konstantinov a reuşit 
pe drum să dea o telegramă rudelor acestuia, deşi telegrame personale nu erau primite în 
acei ani. 

Stând de vorbă cu Konstantinov, Vlădica Luca i-a vorbit despre întoarcerea în 
Turuhansk şi a adăugat: „Domnul Dumnezeu mi-a dat de veste: peste o lună voi fi în 
Turuhansk". 

Pe faţa lui Konstantinov se citea nedumerirea, însă Vlădica, clătinând din cap, 
a spus: „Văd, văd, sunteţi necredincios. Cuvintele mele vi se par de necrezut, însă aşa va 

fi". După o lună şi jumătate, Konstantinov a venit din nou în Plahino, însă Vlădica Luca 
nu mai era acolo: fusese dus în Turuhansk] 



Doar la începutul lui martie, Domnul mi-a trimis pe neaşteptate izbăvire. La 
începutul Postului Mare a sosit în Plahino un curier din Turuhansk aducându-mi o 
scrisoare în care împuternicitul GPU îmi propunea respectuos să mă întorc în Turuhansk. 
Nu pricepeam ce se întâmplase, de ce sunt adus înapoi în Turuhansk, şi am aflat abia după 
întoarcerea acolo. S-a arătat că în spitalul din Turuhansk murise un ţăran care avea nevoie 
imediată de o operaţie ce nu putea fi făcută fără mine. Lucrul acesta i-a stârnit atât de tare 
pe ţăranii din Turuhansk încât aceştia s-au înarmat cu furci, coase şi topoare, punând la 
cale un pogrom (acţiune de ucidere) împotriva GPU şi a sovietului sătesc. Autorităţile din 
Turuhansk s-au speriat atât de tare că au trimis îndată după mine un curier în Plahino. 

Calea întoarsă până în Turuhansk n-a fost prea grea, şi numai în cătunul lui 
Afmoghen am cunoscut neplăceri. Ca să mă ducă în cătunul unde trăise Stalin, Afmoghen 
1-a trimis pe unul dintre fiii săi. Calul mergea tot timpul la pas şi vizitiul nu voia să îi dea 
zor. N-am mai răbdat, i-am smuls frâiele din mâini şi am început să dau bice calului. 
Vizitiul a sărit din sanie şi a dat fuga înapoi. Nu mi-a rămas altceva de făcut decât să 
întorc calul şi să merg la pas până la izba lui Afmoghen. Acest „adevărat creştin" m-a 
ocărât din cale afară de grosolan pe mine, arhiereu, însă mânia lui s-a potolit îndată ce a 
primit de la mine o monedă din aur de cinci ruble. Atunci mi-a dat o pereche de cai buni, 
iar ca vizitiu pe un alt fiu al său. 

Intr-unul din cătunele următoare, am făcut experienţa călătoriei cu un echipaj 
de câini: la sanie au fost înhămaţi şase dulăi zdraveni siberieni. Aceştia fugeau bine, dar 
dintr-o dată unul dintre ei 1-a muşcat pe altul, acesta pe un al treilea şi toţi au sfârşit prin a 
se încăiera la grămadă. Vizitiul a coborât şi a început să-i altoiască pe câini cu j oarda din 
lemn pe care o folosea pentru a-i cârmui pe câini. Ordinea a fost restabilită şi câinii ne-au 

dus cu bine până la destinaţie. 

Primul care m-a întâmpinat în Turuhansk cu braţele deschise şi cu neprefacută 
bucurie a fost chiar miliţianul-comsomolist ce mă dusese din Turuhansk în Plahino. 

Am început iarăşi lucrul în spital. împuternicitul GPU, care cu multă răutate şi 
scrâşnire a dinţilor mă trimisese din Turuhansk în nord, pe Enisei în jos, pentru 
nesupunerea mea, m-a întâmpinat cu o politeţe căutată, informându-se despre sănătatea 
mea şi felul în care o dusesem în Plahino. 

Odată s-a întâmplat un incident picant. împuternicitul venise la mine la spital 
cu oarecare treabă. In timp ce discutam cu el, s-a deschis uşa şi în cameră a intrat un şir 
întreg de tunguşi cu mâinile împreunate spre a primi binecuvântare de la mine. M-am 
ridicat şi i-am binecuvântat pe toţi, iar împuternicitul s-a făcut că nu bagă de seamă. Şi la 
mănăstire, fireşte, am continuat să merg în sănii acoperite cu covoare. 

Această a doua petrecere a mea în Turuhansk s-a prelungit opt luni: de la 
Buna Vestire a Prea Sfintei Născătoare de Dumnezeu până în noiembrie. 

[In acest răstimp, Vlădica Luca i-a scris celebrului fiziolog, şi om de adâncă 
credinţă, academicianului Pavlov: 

„Iubite în Hristos frate şi profund stimate coleg, Ivan Petrovici! 

Surghiunit pentru Hristos la capătul lumii (am petrecut trei luni la 400 verste 
nord de Turuhansk), aproape cu totul rupt de lume, am aflat de curând despre sărbătorirea 
dumneavoastră care a avut loc cu prilejul aniversării a 75 de ani de viaţă acoperită de 
slavă şi despre sărbătorirea care urmează să aibă loc a 200 de ani de existenţă a Academiei 
de ştiinţe. Vă rog să primiţi şi felicitarea mea întârziată. Dau slavă lui Dumnezeu, Care v- 
a dat o atât de mare putere a minţii şi a binecuvântat ostenelile dumneavoastră. Mă închin 

adânc înainte- Vă pentru măreaţa Dumneavoastră operă. Pe lângă profundul meu respect, 
primiţi dragostea mea şi binecuvântarea mea pentru evlavia Dumneavoastră, a cărei veste 
a ajuns la mine prin cei ce vă cunosc. 

Regret că felicitarea mea nu poate ajunge la timp la festivitatea academică. 

Harul şi mila Domnului nostru Iisus Hristos să fie cu Dumneavoastră. 

Smeritul Luca, episcop de Taşkent şi Turkestan (fost profesor de anatomie şi 
chirurgie topografică Iaseneţki-Voino), 

Turhansk, 28.08.1925". 

Această scrisoare a fost scrisă pe o foaie ruptă dintr-un caiet, deasupra fiind 
desenată cu cerneală o cruce. Ca răspuns la felicitarea episcopului, I.P. Pavlov a scris în 
Turuhansk: 

„Prea Sfinţia Voastră şi dragă tovarăşe! 

Sunt adânc mişcat de calda Dumneavoastră felicitare şi vă aduc recunoştinţa 
mea din inimă pentru ea. In vremuri grele, pline de necazuri cu neputinţă de ocolit pentru 
cei care gândesc şi simt omeneşte, rămâne un singur sprijin în viaţă: împlinirea după 
putere a datoriei luate asupra noastră. Sunt alături de Dumneavoastră cu tot sufletul în 
mucenicia Dumneavoastră. 

Al Dumneavoastră sincer devotat, Ivan Pavlov"] 

La mijlocul verii, nu îmi aduc aminte exact în ce chip, am avut o prevestire de 
la Dumnezeu - aşa mi s-a părut mie - despre grabnica întoarcere din exil. Aşteptam cu 

nerăbdare împlinirea acelei făgăduinţe, dar săptămânile treceau una după alta şi totul 
rămânea la fel ca înainte. Am căzut în descurajare şi odată, în altarul bisericii de iarnă, 
care dădea printr-o uşă în biserica de vară, mă rugam cu lacrimi în faţa icoanei din fundul 
altarului. în rugăciunea mea era, e limpede, şi cârtire împotriva Domnului Iisus pentru 
îndelunga neîmplinire a făgăduinţei de slobozire. Şi dintr-o dată am văzut că Iisus Hristos 
zugrăvit în icoană Şi-a întors preacurata Sa faţă de la mine. Am căzut în groază şi 
deznădejde şi n-am cutezat să privesc mai mult icoana. Ca un câine bătut am mers din 
altar în biserica de vară, unde am văzut în strană Apostolul. L-am deschis maşinal şi am 
citit primul lucru ce mi-a căzut sub ochi. 

Spre marele meu necaz, nu-mi amintesc textul pe care l-am citit, dar acel text 
a avut asupra mea o înrâurire (influenţă) de-a dreptul minunată. Prin aceasta erau înfierate 
nechibzuinţa mea şi obrăznicia cârtirii împotriva lui Dumnezeu şi totodată era întărită 
făgăduinţa slobozirii pe care o aşteptam cu nerăbdare. 

M-am întors în altarul bisericii de iarnă şi am văzut cu bucurie, privind 
icoana, că Domnul Iisus caută iar spre mine cu o privire dătătoare de har şi luminoasă. 

Oare n-a fost aceasta o minune? 

înaintea celui de-al doilea exil 



Se apropia sfârşitul exilului meu din Turuhansk. De la gura Eniseiului veneau 
unul după altul vapoarele ce aduceau pe numeroşii mei tovarăşi de exil, care primiseră o 
dată cu mine acelaşi termen. Termenul nostru se încheiase, şi ultimele vapoare trebuiau să 
ne ducă în Krasnoiarsk. Câte unul şi în grupuri veneau vapoarele zi de zi, iar eu nu eram 
chemat la GPU pentru primirea documentelor. 

Odată, într-o seară de la sfârşitul lui august, a venit ultimul vapor, ce trebuia 
să plece a doua zi dimineaţa. N-am fost chemat şi mă tulburasem, neştiind că exista ordin 
să fiu reţinut încă un an. 

In dimineaţa zilei de 20 august, citeam ca de obicei Utrenia, iar din cazanul 
vaporului ieşeau aburi. Primul răsunet prelung al sirenei de pe vapor... Citesc a patra 
catismă din Psaltire... Ultimele cuvinte ale psalmului 31 mă izbesc ca trăsnetul... Le 
primesc cu toată fiinţa mea ca pe glasul lui Dumnezeu către mine. Acolo spune: 
„Inţelepţi-te-voi şi te voi îndrepta în calea aceasta în care vei merge; aţinti-voi spre tine 
ochii Mei. Nu fi ca un cal şi ca un catâr, la care nu este pricepere; cu zăbală şi cu frâu 
fălcile lor vei strânge, ale celor ce nu se apropie de Tine" (Psalmi 31,9-10). 

Şi, dintr-o dată, vine o linişte adâncă în sufletul meu tulburat... Sirena răsună 
pentru a treia oară şi vaporul se depărtează încet de chei. îl urmăresc cu un zâmbet lin şi 
bucuros până ce dispare din ochii mei. „Mergi, mergi, nu-mi faci trebuinţă... Domnul mi-a 
pregătit o altă cale - nu calea într-o barjă murdară pe care o tragi tu, ci luminoasa cale 
arhierească!". 

După trei luni (noiembrie), iar nu după un an, Domnul a poruncit să mi se dea 
drumul, trimiţându-mi un mic ulcer varicos al gambei, însoţit de o inflamaţie violentă a 
tegumentelor din jur. Au fost nevoiţi să mă trimită la Krasnoiarsk. 

Eniseiul îngheţase într-o haotică îngrămădire de gheţuri enorme. Drumul cu 
sania pe el trebuia să devină sigur doar la mijlocul lui ianuarie. Doar unul dintre exilaţi, 
eserul Ciudinov, mai fusese reţinut când plecaseră ultimele vapoare şi a fost nevoit să 
plece împreună cu mine. La acesta veniseră soţia şi fiica de zece ani, care a murit pe 
neaşteptate în Turuhansk. 

In ultima vreme, băgasem de seamă că Ciudinov vine mereu la biserică, 
ascultându-mi cu luare-aminte predicile. Pe Enisei, călătorii erau duşi doar cu nartele (un 
fel de sănii înguste), dar pentru mine ţăranii au făcut o sanie mare şi acoperită. A venit 
mult aşteptata zi a plecării... Am trecut pe lângă biserica mănăstirii, ce se afla la ieşirea 
din Turuhansk, unde predicasem mult şi uneori chiar slujisem. în biserică m-au întâmpinat 
preotul cu crucea şi o mare mulţime de popor. 

Preotul mi-a povestit o întâmplare neobişnuită. După încheierea Liturghiei din 
ziua plecării mele, stinsese împreună cu epitropul toate lumânările, însă când a intrat în 
biserică pregătindu-se să mă petreacă s-a aprins deodată o lumânare din policandru, a 
strălucit o clipă şi apoi s-a stins. 

Aşa m-a petrecut iubita mea biserică, în care se aflau moaştele sfântului 
mucenic Vasile de Mangasia. 

Calea anevoioasă pe Enisei a fost acea luminoasă cale arhierească pe care, la 
plecarea ultimului vapor, mi-o prevestise însuşi Dumnezeu prin cuvintele psalmului 31: 
înţelepţi-te-voi şi te voi îndrepta în calea aceasta în care vei merge; aţinti-voi spre tine 
ochii Mei. „Voi privi cum mergi pe această cale, iar tu nu te năpusti spre vapor ca un cal 
sau ca un catâr fără minte, care trebuie cârmuit cu frâie şi zăbală". 

Calea mea pe Enisei a fost cu adevărat cale arhierească, fiindcă la toate 
popasurile unde erau biserici, unele chiar deschise, eram întâmpinat cu sunet de clopote, 
slujeam te-deumuri (slujbă de Te Deum) şi predicam. 

In locurile acelea nu se mai văzuse arhiereu din cele mai îndepărtate vremuri. 

Intr-un sat mare, la nici 400 de verste de Eniseisk, am fost prevenit că nu se 
poate merge mai departe, că drumul este primejdios, fiindcă pe Enisei se făcuse o 
crăpătură mare în gheaţă, iar lângă maluri apa ieşise deasupra gheţii pe întinderi mari, 
dând naştere aşa-numitelor „zabereghi", şi dealtfel nu erau nici drumuri în taigaua de 
lângă maluri. Şi totuşi, am mers mai departe. 

Am ajuns la o crăpătură mare, largă de un metru, ce străbătea de-a curmezişul 
întreg râul. Am văzut că în ea se scufundau o sanie şi calul înhămat la ea, avutul unei 
femei sărmane, care se străduia în zadar să îl tragă afară. I-am ajutat femeii să scoată calul 
şi sania din apă, după care am început să chibzuim ce este de făcut. Vizitiul meu, un 
flăcău creţ şi aprig, iar în urma acestuia şi vizitiul lui Ciudinov, n-au şovăit. Au spus doar: 
„Ţine-te bine!", s-au ridicat în picioare, au urlat sălbatic la cai şi le-au dat bice; caii s-au 
încordat din răsputeri - şi au trecut în salt peste crăpătură, iar în urma lor au zburat prin 
văzduh şi săniile noastre. 

De la Turuhansk până la Krasnoiarsk am mers o lună şi jumătate. In timpul 
unei zile străbăteam distanţa între un cătun şi altul - în medie patruzeci de verste. Eram 
îmbrăcat în haine din blană tunguse, iar picioarele mi le acopeream cu o şubă din enot. 
Odată vizitiul m-a rugat să ţin frâiele până ce avea să îndrepte el hamaşamentul de pe cai. 
în mâini aveam mănuşi din blană de iepure, însă îndată ce mi-am scos mâinile de sub şubă 
şi am luat frâiele mâinile au început să-mi ardă ca în foc, aşa cumplit era gerul. 

în unele cătune veneau la mine foşti pacienţi pe care îi operasem în 
Turuhansk. îmi aduc aminte în special de un bătrânel tungus, pe jumătate orb în urma 
trahomului, căruia îi corectasem entropionul prin transplant de mucoasă. Rezultatul 
operaţiei fusese atât de bun încât bătrânul împuşca la fel ca înainte vreme veveriţe 
nimerindu-le drept în ochi. Un băieţel operat pentru osteomielită femurală extrem de 
avansată, a venit la mine sănătos. Au fost şi alte întâlniri asemănătoare. 

Am ajuns cu bine la Eniseisk, unde clerul, care mai înainte era pe de-a-ntregul 
sub ascultarea „Bisericii Vii", dar fusese întors de mine pe calea dreptăţii înainte să plec la 
Turuhansk, mi-a organizat o primire triumfală. Au făcut slujbă de mulţumire şi, după ce 
am străbătut încă trei sute treizeci de verste, am ajuns în Krasnoiarsk, cu două zile înainte 
de praznicul Naşterii lui Hristos. 

In Krasnoiarsk, poporul, aşteptându-mi sosirea, aştepta în zadar fiecare vapor 
venit de la gurile Eniseiului. Şi aşa n-au reuşit să îmi iasă în întâmpinare. 

Am mers la episcopul Amfilohie. Slujitorul lui de chilie, monahul Meletie, era 
orb de un ochi în urma unui leucom central al corneei şi trebuia să i se facă iridectomie 
optică. L-am trimis la medicul-şef al spitalului cu o scrisoare în care îi solicitam 
permisiunea să efectuez operaţia cu pricina în secţia de oftalmologie. Cererii mele i s-a 
dat curs cu multă solicitudine şi, în ziua următoare, venind cu Meletie la spital, am văzut 
în secţia de oftalmologie, spre surprinderea mea, o mulţime întreagă de medici care 
veniseră să privească operaţia efectuată de mine. 

Terminând repede cu iridectomia, mi-am arătat părerea de rău pentru faptul că 
nu pot să le demonstrez medicilor operaţia de extirpare a sacului lacrimal, care prezintă 
pentru ei un mult mai mare interes. Mi s-a spus imediat că există în spital un bolnav care 
aşteaptă această operaţie. L-au pregătit repede şi le-am relatat medicilor cum am de gând 
să fac această operaţie. Am început cu descrierea amănunţită a anatomiei topografice a 
sacului lacrimal, le-am povestit despre metoda mea de anestezie regională şi, după ce am 
început operaţia, le-am demonstrat pas cu pas ceea ce tocmai le spusesem. Operaţia s-a 
desfăşurat fără nici o durere pentru bolnav şi aproape fară hemoragie. 

In ziua următoare, eu şi Ciudinov eram obligaţi să ne prezentăm la GPU, aşa 
că am mers acolo şi aşteptam pe un coridor de la etajul întâi să fim chemaţi. Am fost 
chemat primul, la etajul doi. Un cekist tânăr a început respectuos interogatoriul, însă după 
scurt timp a intrat adjunctul şefului GPU, a întrerupt interogatoriul şi 1-a încredinţat altui 

lucrător. Acesta a scos foaia de anchetă şi a început să mă întrebe despre nesupusele şi 
îndrăzneţele mele încontrări cu împuternicitul GPU din Turuhansk. Am răspuns în aşa fel 
că nu mă scuzam, ci îi învinovăţeam eu pe împuternicit şi pe preşedintele comitetului 
executiv raional. Cekistul ce consemna în scris răspunsurile mele s-a tulburat şi era într-o 
vădită încurcătură. 

A intrat iarăşi adjunctul şefului GPU, a citit peste umărul cekistului ce mă 
interoga însemnările acestuia, după care le-a aruncat în sertarul mesei. Spre uluirea mea, 
şi-a schimbat brusc tonul dur de dinainte şi, arătând pe fereastră spre catedrala „Bisericii 
Vii", mi-a zis: „Iată, pe aceştia îi dispreţuim, iar pe cei ca dumneavoastră îi respectăm 
mult". M-a întrebat unde am de gând să merg, lucru ce m-a mirat. „Cum, pot oare să merg 
unde vreau?". „Da, bineînţeles". „Chiar şi în Taşkent?". „Bineînţeles, şi în Taşkent. Numai 
că vă rog: plecaţi cât mai repede". „Dar mâine este marele praznic al Naşterii lui Hristos 
şi trebuie neapărat să fiu la biserică". Cekistul însă a acceptat aceasta cu mare greutate, 
rugându-mă ca totuşi să plec imediat după Liturghie. „Veţi primi bilet de tren şi veţi fi dus 
la gară. Vă rog, vă rog, o să vă ducem noi". împreună cu cekistul ce mă interogase, m-a 
condus foarte respectuos jos, în curtea aceea de pomină pentru mine din care o uşă dădea 
în beciul mare plin de excremente în care eu şi tovarăşii mei de drum fusesem ţinuţi până 
la plecarea în Eniseisk, iar altă uşă dădea într-un alt beci unde avusese loc împuşcarea 
cazacilor. 

In acea curte, adjunctul GPU m-a pus cu o politeţe căutată într-un automobil, 
ordonându-i cekistului să mă conducă la locuinţa unde trăsesem. 

Ştiam din experienţă ce periculos este să crezi în spusele cekiştilor şi aşteptam 
cu grijă să văd încotro va întoarce automobilul acolo unde drumul o ia la stânga spre 
puşcărie, iar la dreapta spre catedrala ortodoxă. Odată ajunşi, cekistul a sunat la uşă, iar 
după ce gazda a ieşit, i-a spus acesteia să nu îşi facă griji cu privire la viza mea de flotant. 
Salutându-mă cu respect, a plecat, apoi am trecut strada îndreptându-mă spre catedrală, 

unde locuia Prea Sfinţitul Amfilohie. 

Chiar de la începutul discuţiei, a intrat monahul Meletie spunând că a venit, 
gâfâind, în fugă, un oarecare domn şi cere îngăduinţa de a mă vedea. După cum am ghicit 
îndată, era vorba de Ciudinov, care fugise îngrijorat în urma automobilului în care eram 
dus, aşteptând la fel de înfrigurat ca mine să vadă în ce parte va întoarce maşina - la 
dreapta, spre catedrală, ori la stânga, spre puşcărie. 

După ce Prea Sfinţitul Amfilohie a dat permisiunea, în cameră a intrat în fugă 
Ciudinov, din cale-afară de emoţionat, şi s-a aruncat în genunchi la picioarele mele, 
tânguindu-se. După ce a primit binecuvântare de la mine şi de la episcopul Amfilohie, ne- 
a rugat pe amândoi să ne rugăm pentru odihna sufletului fiicei sale de zece ani, care 
murise pe neaşteptate în Turkestan. 

După privegherea şi Liturghia de Crăciun, pe care le-am slujit împreună cu 
episcopul Amfilohie al Krasnoiarskului, cei de la GPU mi-au dat o trăsurică trasă de cai şi 
am plecat la gară cu Ciudinov. La jumătatea drumului ne-a oprit pe neaşteptate un tânăr 
miliţian şi a sărit pe treapta trăsurii, începând să mă îmbrăţişeze şi să mă sărute. Era 
acelaşi miliţian ce mă dusese din Turuhansk în cătunul Plahino, la 230 verste nord de 
Cercul Polar. 

La gară mă aştepta deja o mulţime de oameni care veniseră să mă petreacă. 

In Taşkent m-am întors prin oraşul Cerkassk din regiunea Kiev, unde locuiau 
părinţii mei şi Vladimir, fratele meu mai mare. Din Krasnoiarsk am ajuns, cu bine s-ar 
putea spune, până la Cerkassk. 

Călătoream împreună cu Ciudinov, şi la Omsk trebuia să telegrafiez în 
Cerkassk. Oprirea era scurtă, iar telegraful la etaj, şi nu am reuşit să dau fuga jos înainte 
ca trenul să pornească. In urma unei telegrame date de mine, Ciudinov mi-a lăsat lucrurile 
în staţia următoare, unde le-am şi primit - însă cu bunul meu tovarăş de drum, care mergea 

în regiunea Arhanghelsk, nu m-am mai întâlnit. 

Mişcătoare a fost întâlnirea bătrânilor mei părinţi cu fiul lor, profesor de 
chirurgie devenit episcop. Au sărutat cu dragoste mâna fiului lor, au ascultat cu lacrimi 
panihida (slujba parastasului) pe care am slujit-o pe mormântul răposatei mele surori, 
Olga. 

In fine, din Cerkassk m-am întors în Taşkent - asta s-a întâmplat la sfârşitul lui 
ianuarie 1926. în Taşkent am rămas în locuinţa unde trăia Sofia Beleţkaia cu copiii mei, 
pe care îi crescuse, îi educase şi îi ţinuse în şcoli pe timpul exilului meu. 

Cei dintâi care au venit la mine să mă felicite au fost patru membri principali 
ai comunităţii baptiste. Aceştia erau în mod evident jenaţi, în timp ce pentru mine era de 
neînţeles scopul vizitei lor. Mai târziu am aflat că primiseră de la Şilov, presbiterul 
comunităţii lor leningrădene, o telegramă în care acesta le recomanda să mă salute ca pe 
un nou frate al baptiştilor. Fireşte, am fost nevoit să îi dezamăgesc în această privinţă 
printr-un oarecare Nalivaiko, fost enoriaş plin de râvnă al catedralei şi trecut mai apoi în 
comunitatea baptistă. 

Pe atunci, catedrala era deja demolată, iar în biserica cu hramul Cuviosului 
Serghie de Radonej, a slujit de câteva ori un episcop exilat, trecut în „Biserica Vie" cât 
fusesem eu exilat. 

Protoiereul Mihail Andreev, care împărţise cu mine greutăţile exilului în 
ţinutul Eniseiului, apoi în Boguceanî, şi care se înapoiase nu cu mult înaintea mea, 
pretindea să sfinţesc biserica Sfântului Serghie după episcopul trecut în schismă. Am 
refuzat să îndeplinesc pretenţia lui, fapt care a slujit drept început al unei grele 
amărăciuni. Protoiereul Andreev a ieşit din supunerea faţă de mine şi a început să 
slujească la el acasă pentru un grup mic de partizani ai săi. 

El i-a scris de mai multe ori despre mine locţiitorului patriarhal, mitropolitul 

Serghie şi a reuşit să îl monteze împotriva mea pe locţiitor, de la care am primit, în luna 
septembrie a aceluiaşi an, trei hotărâri care s-au succedat rapid despre transferul meu de la 
catedra eparhială a Taşkentului în oraşul Râlsk din regiunea Kursk ca vicar, apoi în oraşul 
Eleţ ca vicar al episcopului de Orlov şi, în fine, ca episcop titular în Ijevsk. 

Voiam să mă supun fără cârtire acestor mutări, însă Arsenie, mitropolitul 
Novgorodului, care trăia pe atunci în Taşkent ca exilat şi era în mare prietenie cu mine şi 
copiii mei, m-a sfătuit stăruitor să nu plec nicăieri, ci să dau cerere pentru a fi scos la 
pensie. 

Mi s-a părut că trebuie să urmez sfatul venerabilului ierarh, care fusese unul 
dintre cei trei candidaţi la scaunul patriarhal în Sinodul din 1917. Aşa am şi făcut, şi am 
fost scos la pensie în anul 1927. Acesta a fost începutul unei căi păcătoase şi al pedepselor 
dumnezeieşti pentru urmarea ei. La catedra Taşkentului m-a înlocuit mitropolitul 
Nicandru, care făcea parte tot dintre exilaţii din Taşkent. 

Ocupându-mă doar cu primirea bolnavilor la mine acasă, fireşte că nu am 
încetat să mă rog în biserica Sfântului Serghie la toate slujbele, stând în altar împreună cu 
mitropolitul Arsenie. 

[Vlădica Luca locuia nu departe de biserica Sfântul Serghie. In ziua fixată 
pentru înscrierea bolnavilor, oamenii se adunau sub ferestre dinainte de a răsări soarele. 
La cinci dimineaţa începea înscrierea şi după un ceas şi jumătate-două, pe lista pentru 
luna următoare se adunau peste patru sute de nume. 

K.F. Pankratieva, pensionară din Taşkent, îşi aminteşte următoarea întâmplare. 
Când avea şaisprezece ani, la dispensar i s-a spus că suferă de tuberculoză pulmonară, fapt 
în urma căruia ea s-a umplut de tulburare. Oameni buni au sfatuit-o să se adreseze 
episcopului-profesor. Fata a şovăit multă vreme să se înscrie pentru consult la celebrul 
chirurg. Educată într-o familie de necredincioşi, ea nu purta cruce la gât. Până la urmă s-a 

înscris la consult, dar rândul ei a venit abia după o lună. Plin de bunăvoinţă, doctorul a 
examinat-o şi a ascultat-o cu multă atenţie pe pacientă. I-a spus că plămânii sunt într- 
adevăr slabi, dar că până la tuberculoză mai are mult. I-a recomandat o dietă strictă, 
sfatuind-o să meargă într-un loc unde se face cumâs (băutură fermentată obţinută din lapte 
de iapă) pentru a se trata cu cumâs. A întrebat-o: „Dar mijloace aveţi pentru călătorie?". 
Tânăra auzise, nu o dată, că Vlădica Luca nu numai că tratează, ci şi ajută material 
bolnavii nevoiaşi. S-a grăbit să spună că are bani pentru tratament şi drum, iar Vlădica a 
lăsat-o să plece, dându-i mai înainte binecuvântare pentru drum. 

Odată, Vlădica Luca a văzut pe treptele spitalului orăşenesc o adolescentă şi 
un băieţel. Sensibil la necazurile străine, a bănuit îndată o nenorocire şi s-a apropiat de 
copii. S-a dovedit că tatăl lor murise, iar singurul om din oraş care le era apropiat - mama 
lor - era în spital, evident pentru multă vreme. Luca i-a dus pe copii la el acasă şi a angajat 
o femeie care să aibă grijă de ei până ce avea să li se însănătoşească mama. 

Fata (o chema Şura Kojuşko), care avea avea pe atunci cincisprezece- 
şaisprezece ani, a început să îl ajute pe Vlădica Luca la consultaţii. Ea şi-a însuşit repede 
bazele medicinii şi, după un an, fără să fi făcut nici o şcoală de specialitate, a devenit o 
bună asistentă medicală. Vlădica Luca o trimitea mereu pe Şura în oraş să caute bolnavi 
aflaţi în nevoie de ajutor şi susţinere materială. Una dintre orfanele descoperite de ea a 
fost Raia Purtova. 

Această fată venise în Taşkent îndată după terminarea gimnaziului în nădejdea 
de a-şi continua studiile. Din păcate, ea s-a îmbolnăvit de pneumonie. Zăcea într-o casă 
străină, iar să o trateze şi să o îngrijească nu avea cine. Raia era epuizată. In acele 
vremuri, când încă nu existau antibiotice, ar fi putut foarte uşor să moară. La rugămintea 
episcopului Luca, fata a început să primească mâncare bună într-o familie de credincioşi. 
Raia s-a întărit, s-a pus pe picioare. A mers de câteva ori ca pacientă la doctorul care o 
salvase, apoi s-a împrietenit cu Şura Kojuşko şi a devenit de-a casei. Trimisă de Vlădica, 

ea îi căuta cu bucurie pe cei la fel ca ea - săraci chinuiţi de boală vreme îndelungată. Pe 
cei descoperiţi de ea şi Şura, Vlădica îi vizita apoi în persoană, îi ajuta cu bani. Casa de pe 
strada Ucitelskaia a devenit pentru mult timp cel mai drag loc al Raiei. 

După ce îşi terminau treburile, fetele veneau în cabinetul plin cu rafturi de 
cărţi Vlădicăi Luca. Episcopul şedea în fotoliu, fetele pe taburete în jurul lui. Stăteau de 
vorbă despre feluritele întâmplări ale vieţii, despre cărţile citite. Raia îşi amintea cuvintele 
pe care le rostise odată Vlădica Luca: „Principalul în viaţă este să faci întotdeauna bine 
oamenilor. Dacă nu poţi să faci pentru oameni un bine mare, străduieşte-te să faci măcar 
unul mic". 

„Orice discuţie cu el lua parcă de la sine o asemenea întorsătură încât am 
început să înţelegem valoarea omului, importanţa vieţii duhovniceşti", îşi amintea mai 
apoi Raisa Petrovna. „Pentru ce vii la mine?" - a întrebat-o Vlădica pe Raia. „Se vede că 
vii la mine după mângâiere. In viaţa ta a fost, se pare, puţină mângâiere..." 

Uzbecii care trăiau în Taşkent îl cinsteau foarte mult pe episcopul-medic. O 
mulţime de bolnavi uzbeci veneau în casa de pe Ucitelskaia. Traducător era Şura, care 
vorbea fluent uzbeca. Toţi îl cinsteau pe Vlădica Luca, luându-1 şi ca judecător în 
conflictele dintre ei. 

După Liturghie, pe episcopul Luca îl petrecea de obicei o mulţime mare de 
oameni. Dragostea lor faţă de Vlădica se revărsa mai ales în ziua lui de nume, 31 
octombrie. In biserică se săvârşea o slujbă sărbătorească. Mulţimile de credincioşi nici nu 
încăpeau sub bolţile bisericii Sfântului Serghie, umpleau curtea bisericii şi chiar o parte 
din strada Puşkin. De la casa episcopului înspre biserică, strada era acoperită pe întinderea 
a două blocuri cu flori târzii de toamnă. Iar în curtea casei unde trăia familia Voino- 
Iaseneţki, de la cerdac până la poartă, stăteau crizanteme albe în ghivece] 

In primăvara anului 1930, s-a aflat că şi biserica Sfântului Serghie este menită 

demolării. Nu am putut îndura acest gând şi, când s-a apropiat sorocul şi fusese deja fixată 
data pentru închiderea bisericii, am luat hotărârea nestrămutată de a sluji în acea zi ultima 
Liturghie, după care, atunci când aveau să se arate vrăjmaşii lui Dumnezeu, să zăvorăsc 
uşile bisericii, să îngrămădesc în mijlocul bisericii toate icoanele pe lemn mai mari, să le 
stropesc cu benzină, să mă sui pe ele în mantia arhierească, să aprind benzina cu chibritul 
şi să ard pe rug... Nu puteam să rabd demolarea bisericii... Să rămân în viaţă trecând prin 
grozăviile pângăririi şi dărâmării bisericilor lui Dumnezeu, era pentru mine un lucru 
absolut insuportabil. Gândeam că, în urma jertfei mele, vrăjmaşii lui Dumnezeu - 
vrăjmaşii religiei - se vor speria şi se vor potoli, oprind distrugerea bisericilor, care se 
revărsa peste toată faţa pământului rusesc ca un colosal val al diavolului. 

Totuşi, a plăcut lui Dumnezeu ca eu să nu pier chiar la începutul slujirii mele 
arhiereşti şi, prin voinţa Lui, închiderea bisericii Sfântului Serghie a fost amânată din 
oarecare pricină pentru o scurtă vreme. Iar eu am fost arestat chiar în ziua cu pricina. 

Pe 23 aprilie 1930 am fost pentru ultima dată la Liturghie în biserica Sfântului 
Serghie şi, în timp ce se citea Evanghelia, m-am întărit deodată cu deplină încredinţare în 
gândul că voi fi arestat în seara acelei zile. Aşa s-a şi întâmplat, iar biserica a fost 
demolată când eu eram în închisoare. 

In vestita sa omilie pascală, Sfântul Ioan Gură de Aur spune că Dumnezeu nu 
numai „faptele le primeşte", ci şi „gândul îl ţine în seamă". Pentru hotărârea mea de a 
primi moarte mucenicească, să-mi ierte Domnul Dumnezeu mulţimea păcatelor mele! 

Exilul din Arhanghelsk 



In ziua de 23 aprilie 1930, am fost arestat din nou. 

[Autorităţile oraşului voiau să scape de Vlădica Luca, episcop pensionat, 
profesor lipsit de auditoriu studenţesc, savant ale cărui cărţi nu se publicau; voiau să-1 
izgonească din oraş pe încă un creştin cu coloana vertebrală nefrântă. In anul 1929, au 
început să caute un pretext pentru a-1 exila pe Vlădica. GPU nu avea nevoie de încălcări 
reale ale legilor statului şi, în curând, s-a prezentat ocazia pentru arestarea influentului 
episcop, pe care folosind-o, puteau dobândi şi un oarecare câştig politic. A fost fabricată o 
acuzaţie stupidă împotriva episcopului. 

Profesorul fiziolog I.P. Mihailovski, care îşi pierduse în 1924 fiul, s-a 
îmbolnăvit de o psihoză însoţită de crize furioase. El a cerut să fie omorât; fiind mai 
înainte vreme om credincios, a ajuns să cârtească nebuneşte împotriva lui Dumnezeu şi să 
hulească, spărgând icoanele cu toporul. A refuzat să îşi înmormânteze fiul, declarând că îl 
va învia şi se ocupa cu experienţe implicând transfuzii sanguine. Profesorul a formolizat 
cadavrul băiatului şi 1-a pus într-un dulap din sediul catedrei sale, înfaşurându-1 într-o 
împletitură de răchită. Ii cumpăra mortului haine, încălţăminte, dulciuri. Mihailovski a 
devenit grosolan şi crud, se întâmpla să-şi bată soţia şi copiii. Soţia 1-a părăsit. După cinci 
ani el a luat în căsătorie o fată cu douăzeci de ani mai tânără şi s-a cununat cu ea la 
biserică. Nu după multă vreme, nefericitul profesor s-a împuşcat. 

In aceeaşi zi, tânăra lui văduvă a venit la episcopul Luca, i-a povestit despre 
sinucidere şi 1-a rugat cu lacrimi pe Vlădica să intervină ca Mihailovski să fie prohodit şi 
înmormântat creştineşte. Vlădica Luca nu mai era arhiereul locului şi ca atare nu putea da 
dezlegare pentru o astfel de înmormântare. Făcându-i-se milă de nefericita femeie, el i-a 

scris un bilet mitropolitului Arsenic Vlădica Arsenie a răspuns: „După legile dinainte, se 
cerea adeverinţă medicală care să ateste anormalitatea psihică a celui care s-a împuşcat, în 
care caz este posibil să i se facă înmormântare creştinească". Episcopul Luca a scris pe o 
foaie parafată: „Adeveresc că profesorul Mihailovski, pe care l-am cunoscut personal, şi-a 
pus capăt vieţii prin sinucidere, într-o stare de neîndoielnică boală psihică, de care suferea 
de mai bine de doi ani. Doctor în medicină, episcop Luca. 5 august 1929". 

Anchetatorul sovietic care conducea cazul Mihailovski a preferat, din 
considerente politice, să considere că are de-a face nu cu o sinucidere, ci cu un asasinat, şi 
acuzată a fost văduva profesorului. In presă au apărut foiletoane despre această tragedie în 
care, ca pricină a omorului, era indicată religiozitatea celei de-a doua soţii (creştină 
ortodoxă) a lui Mihailovski, care el ar fi fost pasămite ateu înverşunat, şi se făceau aluzii 
politice făţişe. De caz s-au interesat şi cei din Moscova fiind trimis acolo pentru a fi 
studiat. La GPU s-a hotărât să fie transformat într-un caz politic şi antibisericesc. In el a 
fost implicat şi Vlădica Luca. Adeverinţa eliberată de el a devenit probă de bază pentru 
acuzare. 

Din celulă, episcopul Luca i-a trimis anchetatorului următorul bilet: „Vă rog 
să luaţi la cunoştinţă că nu cred absolut deloc în seriozitatea acuzării mele în cazul 
Mihailovski. Drept motiv al arestării mele a servit, fără îndoială, răspunsul dat de mine 
procurorului G. (Goldovski) cu prilejul ultimei vizite pe care mi-a facut-o...". 

La acest bilet, ca şi la cel de-al doilea, nu a urmat nici un răspuns. 
Anchetatorul GPU i-a convocat unul după altul în cabinetul său pe cei mai importanţi 
medici ai oraşului, dorind să capete dovezi „fundamentate ştiinţific" cu privire la 
conflictul dintre Voino-Iaseneţki şi „materialistul" Mihailovski. Savanţii însă vorbeau cu 
încăpăţânare despre instabilitatea psihică a lui Mihailovski, iar despre episcopul Luca 
dădeau referinţe foarte respectuoase şi chiar admirative. Nu existase nici un conflict şi nici 
nu avea cum să existe. 

Un oarecare ajutor de autopsier de la catedra profesorului Mihailovski, băiat 
agramat de la ţară, care era totuşi activist de partid, implicat în caz de noul şi perspicacele 
anchetator, a dat mărturia dorită, în care printre altele se spunea: „Experienţele 
profesorului Mihailovski lovesc puternic în principiile religioase, soţia profesorului este 
religioasă. Adeverinţa clar mincinoasă despre „boala psihică" a profesorului Mihailovski 
pe care a eliberat-o profesorul-medic Iaseneţki (Luca) poate fi interpretată în primul rând 
ca având scopul ascunderii unei crime - asasinarea lui Mihailovski - punându-se ca 
paravan sinuciderea din motive de boală psihică veche de doi ani, crima având ca scop 
înlăturarea lui Mihailovski în vederea apărării principiilor religioase ş.a.m.d.". 

Profesorii Slonim şi Ragoza i-au dat anchetatorului Pleşanov o adeverinţă 
autentificată oficial care atesta faptul că V.F. Voino-Iaseneţki suferă de scleroză aortică, 
cardioscleroză şi dilataţie semnificativă a inimii. Cei doi, cei mai buni internişti din 
Taşkent, au scris că „natura afecţiunii de care suferă Voino-Iaseneţki impune un regim de 
repaus strict şi tratament sistematic de lungă durată". Acelaşi lucru a scris şi doctorul în 
medicină V.A. Sokolov, care trata insuficienţa cardiacă a Vlădicăi. Declaraţiile medicilor 
nu au fost luate în seamă. Fiica acuzatului, Elena Valentinovna, a cerut permisiunea să-şi 
vadă tatăl spre a-i transmite medicamentele necesare pentru boala lui de inimă. A urmat 
rezoluţia: „A se lăsa tară consecinţe". Episcopul Luca 1-a rugat pe anchetator să-i îngăduie 
primirea de cărţi ştiinţifice. Pe cerere s-a scris: „A se refuza". In celula supraplină, unde 
nu era aer, Vlădica Luca şi-a pierdut cunoştinţa după interogatoriu. Administraţia 
închisorii s-a făcut că nu vede nimic. 

La câteva zile după leşin, Vlădica Luca a fost ridicat de pe laviţa din celulă şi 
dus în cabinetul anchetatorului Pleşanov. I s-a citit din nou protocolul de acuzare: 

„Oraşul Taşkent, anul 1930, 6 iulie. 
...Şi luând în considerare faptul că: 

1) Voino-Iaseneţki... este demascat în privinţa faptului că pe data de 5 august 
1929, adică în ziua morţii lui Mihailovski, dorind să ascundă urmele crimei asasinei de 
facto a lui Mihailovski - soţia lui, Ekaterina, a eliberat o adeverinţă premeditat falsă în 
care atesta că cel ucis era anormal din punct de vedere psihic, cu scopul de a adormi 
vigilenţa expertizei medico-legale; 

2) că acest fapt este confirmat de mărturisirile acuzatului şi documentele 
anexate la dosar; 

3) aceste acţiuni criminale sunt prevăzute în art. 10-14, punctul 1, din Codul 
Penal al RSF Uzbekistan. 

...S-A HOTĂRÂT: 

ca cetăţeanul Voino-Iaseneţki Valentin Felixovici... să fie inculpat pentru 
infracţiunea de tăinuire a ucigaşului, prevăzută în art. 10-14, punctul 1, din Codul Penal al 
RSF Uzbekistan. 

împuternicitul Pleşanov. 

Sunt de acord: Butenko, Şeful Secţiei Secrete. 

Confirm: Karuţki, împuternicit al Secţiei Secrete". 

Vlădica Luca a ascultat în picioare toate aceste nerozii. De pe el curgeau 
şiroaie de sudoare, de slăbiciune îi tremurau mâinile, genunchii i se îndoiau, dar a găsit 
destulă putere pentru a scrie, înmuind tocul în cerneală, sub textul bătut la maşină: 
„Acuzaţia mi-a fost prezentată pe data de 13 iunie 1930. Nu mă recunosc vinovat". După 
câteva ceasuri, episcopul Luca era deja în spitalul închisorii. Inima îi cedase. 

Vlădica Luca a petrecut un an în celulele închisorii, lipsit de cărţi, tară să 
primească pachete, tară să se vadă cu cei apropiaţi. Ancheta a fost închisă, însă la GPU tot 
mai discutau problema. Iarna, în strâmtele celule ale închisorii era umed şi rece. 
Arhiepiscopul Luca era bolnav. De câteva ori a fost dus la spital, apoi din nou la 
interogatorii. După aceea, din închisoarea internă a GPU a fost dus în cea comună. 

Numai pe data de 15 mai a anului următor, 1931, a urmat un protocol al 
Consfătuirii Speciale a colegiilor GPU. Trei necunoscuţi (este vorba de unul din celebrele 
tribunale formate din trei persoane ale poliţiei secrete numite troiki) au stabilit, tară nici o 
confruntare cu acuzatul, următoarele: „...Voino-Iaseneţki Valentin Feliksovici să fie exilat 
prin punctul de frontieră GPU pentru o perioadă de trei ani calculaţi începând cu data de 6 
mai 1930". Ekaterina Mihailovskaia a fost lipsită de dreptul de reşedinţă în 12 localităţi şi 
a fos exilată în raionul Cita sau Oinsk pentru trei ani. 

Vlădica Luca a scris de trei ori anchetatorului şi şefilor acestuia cu rugămintea 
de a i se înlocui exilul în Siberia cu cel în Asia Centrală sau Turkestanul Chinez, dar a fost 
refuzat. 

In presa „muncitoresc-ţărănească", cazul Mihailovski a luat o amploare 
nemaivăzută. Au fost scrise la comandă o serie întreagă de producţii artistice: romanul 
„Graniţa" al lui Borisoglebski, piesa „Experienţa" a lui Treniov, drama „Vom trăi!" a lui 
Lavrenev. In fiecare dintre acestea, genialul savant materialist, care prin experienţele 
sale ajunsese gata să descopere cum pot fi înviaţi morţii, cădea jertfa fanatismului religios. 
Erau chiar cazuri de savanţi care reacţionau în presă împotriva caracterului absolut 
neştiinţific al acestor producţii] 

La interogatorii, m-am convins că vor de la mine să mă lepăd de cinul 
arhieresc. Atunci am declarat greva foamei în semn de protest. De obicei aceste declaraţii 



Pagina 97 



nu sunt luate în seamă şi deţinuţii sunt lăsaţi să flămânzească în celulă până când starea 
lor devine periculoasă, şi doar atunci sunt transferaţi în spitalul închisorii. Pe mine însă m- 
au trimis la spital dis-de-dimineaţă, îndată după ce am intrat în greva foamei. Am răbdat 
de foame şapte zile. Insuficienţa cardiacă devenea din ce în ce mai pregnantă şi, în cele 
din urmă, am început să vomit sânge. Acest fapt 1-a alarmat foarte tare pe medicul-şef al 
GPU, care mă vizita în fiecare zi. 

In a opta zi de greva foamei, pe la prânz, dormitam. In starea de somnolenţă 
în care eram, am simţit că lângă patul meu se află un grup de oameni. Deschizând ochii, 
am văzut un grup de cekişti şi medici, între care celebrul internist, profesorul Slonim. 
Medicii mi-au examinat inima şi i-au şoptit şefului cekiştilor că lucrurile stau prost. S-a 
dat ordin să fiu dus cu pat cu tot în cabinetul medicului închisorii, unde nu i s-a permis să 
rămână nici măcar profesorului Slonim. 

Şeful cekiştilor mi-a spus: „Daţi-mi voie să mă prezint - nu mă cunoaşteţi - 
sunt locţiitorul şefului GPU din Asia Centrală. Noi ţinem foarte mult cont de marea 
popularitate de care vă bucuraţi atât ca mare chirurg, cât şi ca episcop. Nu putem permite 
sub nici o formă să continuaţi greva foamei. Vă dau cuvântul de onoare ca activist politic 
că veţi fi eliberat dacă încetaţi greva foamei". Tăceam. „De ce tăceţi? N-aveţi încredere în 
mine?". Am răspuns: „Ştiţi doar că sunt creştin, iar legea lui Hristos ne porunceşte să nu 
gândim rău despre nimeni. Bine, vă cred". 

Am fost dus, nu în locul dinainte, ci într-o cameră de spital mare şi pustie. 
Incuietoarea a bubuit şi mi s-a părut că am rămas singur. Deodată însă am auzit tânguiri 
surde, din ce în ce mai puternice, şi am întrebat: „Cine plânge? Pentru ce plângeţi?". Şi 
am auzit următoarele cuvinte, întretăiate de suspine: „Cum să nu plâng văzându-vă? De 
mult timp urmărim cu încordare soarta dumneavoastră şi vă preţuim mult lupta eroică. Eu 
sunt un membru al comitetului central al partidului socialist-revoluţionarilor". N-a reuşit 
să îşi termine vorba că încuietoarea a bubuit şi în cameră a intrat şeful departamentului 

secret al GPU. Acesta i-a spus eserului că îl vor duce în Samarkand, unde fusese arestat, şi 
acolo îl vor elibera. Până şi un om care avusese mult de-a face cu GPU, ca eserul, a crezut 
în spusele cekistului. El era în a nouăsprezecea zi de greva foamei şi ajunsese în acea stare 
de slăbire a voinţei de rezistenţă, de autocompătimire şi frică de moarte care este 
inevitabilă la cei ce flămânzesc vreme îndelungată. L-au lăsat în Samarkand câteva zile şi 
bineînţeles că nu l-au eliberat, ci l-au dus la Moscova. Ce s-a mai întâmplat cu el după 
aceea, nu ştiu. 

Fireşte că nici pe mine nu m-au eliberat, în ciuda cuvântului de onoare al 
„activistului politic". 

Timp de două-trei zile am primit pachete îmbelşugate de la copiii mei, după 
care am refuzat să le mai accept şi am declarat din nou greva foamei. Aceasta s- 
a prelungit două săptămâni, la capătul cărora ajunsesem în aşa o stare că de-abia puteam 
umbla pe coridorul spitalului ţinându-mă de pereţi. încercam să citesc ziarul, dar nu 
înţelegeam nimic, căci parcă mi se aşternuse pe creier un văl greu. 

Din nou a venit la mine adjunctul şefului departamentului secret şi mi-a zis: 
„Am comunicat la Moscova faptul că faceţi greva foamei şi de acolo a venit verdictul în 
cazul dumneavoastră, dar nu putem să vi-1 comunicăm până nu încetaţi greva foamei". 
Rămăşiţa de încredere pe care o mai aveam în spusele cekiştilor s-a încălzit şi am căzut de 
acord să încetez greva foamei. Atunci mi s-a declarat că trebuie să merg în oraşul Kotlas, 
nu dus sub pază din etapă în etapă, ci liber - însă şi de această dată am fost înşelat. După 
aproximativ o săptămână am fost trimis din etapă în etapă şi am mers în vagonul pentru 
deţinuţi până la Samara, unde ne-au lăsat cam o săptămână în închisoare. Cu privire la 
acea săptămână, mi-au rămas amintiri întunecate şi apăsătoare. 

La Moscova am fost transferaţi în alt vagon pentru deţinuţi şi am mers în 
continuare până în oraşul Kotlas. 

In vagon erau atât de mulţi păduchi, că dimineaţa şi seara scoteam de pe mine 

toată lenjeria, găsind în fiecare zi în ea în jurul a o sută de păduchi; printre ei se aflau 
păduchi negri de o mărime cum nu mai văzusem. Ca merinde pentru drum, am primit câte 
o bucată de pâine şi un peşte sărat la doi oameni. Eu nu le-am mâncat. 

După sosirea în Kotlas, am fost duşi la trei verste de acesta, pe malul nisipos 
al Dvinei de Nord, într-un lagăr care primise numele de „Makariha", alcătuit din două sute 
de barăci, în care trăiau familii întregi de ţărani „deschiaburiri" din foarte multe gubernii 
ale Rusiei. Acoperişurile în pantă, din scândură, ale barăcilor, răsăreau de-a dreptul din 
pământul nisipos. în barăci erau două rânduri de laviţe, iar în mijloc un loc de trecere. 
Când ploua, prin acoperişurile putrede în barăci se revărsau torente de apă. 

Intr-o dimineaţă, am văzut cum în piaţeta din centrul lagărului au fost adunaţi 
două sute de deţinuţi şi, după înregistrare, au fost mânaţi în nişte barje trase de un vaporaş 
pe râul Vâcegda, care se varsă nu departe de Kotlas în Dvina de Nord. 

Vâcegda curge prin locuri pustii, codri deşi, neumblaţi. Precum aveam să aflu 
mai târziu, toţi cei trimişi cu barjele au fost debarcaţi în adâncul codrului la câteva zeci de 
verste de Kotlas, li s-au dat topoare şi ferăstraie şi li s-a ordonat să construiască izbe. Nu 
ştiu ce s-a mai întâmplat cu ei. Eu am fost mutat la scurt timp din Makariha în Kotlas şi 
mi s-a propus să consult bolnavii în ambulatoriu, iar ceva mai târziu am fost transferat în 
calitate de chirurg în spitalul din Kotlas. 

Chiar înainte de a fi mutat în Kotlas din Makariha, a izbucnit o epidemie de 
tifos exantematic. Locuitorii Kotlasului mi-au povestit că în Makariha bântuiau cu un an 
înainte tifosul exantematic şi alte varietăţi de tifos, precum şi epidemii de mai toate bolile 
contagioase ale copilăriei. In acea perioadă cumplită, în Makariha se săpa zilnic câte o 
groapă mare în care se îngropau la sfârşitul zilei cam şaptezeci de cadavre. 

Nu mi-a fost dat să operez decât foarte scurt timp în spitalul din Kotlas: am 
fost anunţat că trebuie să merg cu vaporul la Arhanghelsk. In primul an de viaţă în 
Arhanghelsk am întâmpinat mari greutăţi cu locuinţa şi eram aproape pe drumuri. Nu 

numai medicii din spital, ci şi - spre marea mea mirare - însuşi episcopul de Arhanghelsk 
m-au întâmpinat destul de duşmănos. 

Mi s-a propus să lucrez ca chirurg în ambulatoriul mare. Acolo am avut 
posibilitatea să văd femei operate insuficient de radical pentru cancer al glandei mamare 
şi, de aceea, când venea la mine o bolnavă cu cancer de sân, nu o trimiteam la spital, ci îi 
efectuam în ambulatoriu o operaţie foarte radicală. Aflând de acest lucru, medicii din 
spital au făcut plângere împotriva mea la directorul Departamentului regional pentru 
sănătate, însă acesta i-a întrebat: „Ei bine, operaţia a decurs cu succes, bolnava este vie, 
nu au apărut nici un fel de complicaţii: ce mai vreţi?". 

Locuind în Arhanghelsk, am observat că mi-a apărut o formaţiune tumorală 
proeminentă ce mă făcea să suspectez un cancer, lucru pe care l-am comunicat şefului 
departamentului secret, cerând permisiunea să plec la Moscova pentru operaţie. Acesta a 
întrebat la Moscova şi după două săptămâni am primit permisiunea de a pleca să mă 
operez, dar nu la Moscova, ci în Leningrad. Am fost mirat de acest lucru, dar am văzut în 
trimiterea la Leningrad calea arătată mie de Dumnezeu. 

In vagon am făcut cunoştinţă cu un tânăr medic, care după sosirea în 
Leningrad m-a invitat să stau la el, scăpându-mă de dificultăţile care mă aşteptau într-un 
oraş necunoscut. 

El m-a dus departe, pe insula Vasilievski, într-un mare spital clinic, în secţia 
de chirurgie a profesorului N.N. Petrov, cel mai bun specialist în oncologie. Profesorul 
Petrov mi-a acordat multă atenţie şi m-a operat. Tumora excizată s-a dovedit a fi benignă 
(lipsită de gravitate). 

După externare, am mers în mănăstirea Novo-Devicii, deja închisă, şi am fost 
primit cu multă prietenie de mitropolitul Serafim, ce locuia acolo. 

Din clinică m-a condus în mănăstire fostul meu student, doctorul Jolondz. Am 

stat de vorbă cu el pe teme medicale, fiind foarte departe de orice gânduri şi dispoziţii 
sufleteşti cât de cât mistice. Iată însă ce s-a întâmplat în continuare. La mitropolit am 
ajuns într-o sâmbătă, nu cu mult timp înaintea privegherii de toată noaptea, şi m-am 
îndreptat spre biserica mare a mănăstirii cu cea mai banală stare sufletească. Slujea un 
ieromonah, iar eu stăteam în altar. Când s-a apropiat vremea citirii Evangheliei am simţit 
deodată o tulburare neînţeleasă, care creştea foarte repede şi care a ajuns să aibă o putere 
uriaşă în timp ce ascultam cuvintele sfinte. Era a unsprezecea Evanghelie a învierii. Am 
primit cuvintele Domnului Iisus Hristos către apostolul Petru: „Simone, fiul lui Iona, Mă 
iubeşti tu mai mult decât aceştia?... Paşte oile Mele" (Ioan 21, 16) cu negrăit cutremur şi 
emoţie, ca fiind spuse nu lui Petru, ci ,nemijlocit, mie. Tremuram cu tot trupul; nu am 
putut să mai aştept sfârşitul privegherii, am mers la mitropolitul Serafim şi i-am povestit 
despre cele întâmplate. El m-a ascultat cu multă luare-aminte, spunându-mi că şi în viaţa 
lui se întâmplaseră lucruri asemănătoare. 

Vreme de încă două-trei luni, de fiecare dată când îmi aduceam aminte de cele 
trăite la citirea celei de-a unsprezecea Evanghelii, începeam iar să tremur şi lacrimile îmi 
curgeau şiroaie. 

La un destul de scurt răstimp de la întoarcerea mea din Leningrad în 
Arhanghelsk, am fost chemat la Moscova de împuternicitul special al Colegiului GPU şi, 
după sosirea mea acolo, acesta a purtat cu mine vreme de trei săptămâni discuţii zilnice 
foarte îndelungate. I se dăduse sarcina de a revizui cazul meu întrucât, după spusele lui în 
Taşkent, fusesem judecat de „cretini cu cap de tablă". Se înţelege că avea misiunea de a 
mă studia temeinic. în cuvintele lui era multă linguşire, mă ridica în slăvi în fel şi chip. 
Mi-a promis o catedră de chirurgie în Moscova şi era cât se poate de limpede că vrea ca 
eu să mă lepăd de slujirea arhierească. 

Cum spuneam mai devreme, înaintea celui de-al doilea arest fusesem scos la 
pensie de locţiitorul patriarhal, mitropolitul Serghie. Fără să bag de seamă, cuvintele 

mieroase ale împuternicitului special îmi otrăveau inima şi cu mine s-a întâmplat o cât se 
poate de grea nefericire şi un mare păcat, fiindcă am scris o asemenea declaraţie: „Nu 
activez ca arhiereu şi sunt la pensie. In actualele condiţii nu consider că este posibil să 
continui slujirea, şi ca atare, dacă cinul meu duhovnicesc nu va împiedica aceasta, aş vrea 
să capăt posibilitatea de a lucra în domeniul chirurgiei. Totuşi, nu mă voi lepăda niciodată 
de cinul arhieresc". 

Nu înţeleg, nu înţeleg deloc cum am putut să uit atât de repede porunca însuşi 
Domnului Iisus Hristos ce mă cutremurase atât de adânc în Leningrad: „Paşte mieluşeii 
Mei... Paşte oile Mele...". 

Singura explicaţie pe care o pot găsi e faptul că îmi era din cale afară de greu 
să mă desprind de chirurgie. 

După această declaraţie a mea, a cărei copie am lăsat-o mitropolitului Serghie, 
nu numai că nu am fost eliberat înainte de termen, cum se întâmplă de obicei cu exilaţii 
chemaţi la împuternicitul special ci, după ce m-au dus înapoi în Arhanghelsk, mi-au mai 
adăugat o jumătate de an la termen. 

Doar la sfârşitul anului 1933 am fost eliberat şi am plecat la Moscova. Fireşte, 
Domnul Dumnezeu ştia că am de gând să fac un nou pas păcătos şi m-a prevenit printr-un 
accident de tren care, din păcate, m-a speriat doar, tară să mă înveţe minte. Primul lucru 
pe care l-am făcut la Moscova a fost să mă prezint la cancelaria locţiitorului, mitropolitul 
Serghie. Secretatul acestuia m-a întrebat dacă nu doresc să ocup una dintre catedrele 
arhiereşti rămase libere. Părăsit de Dumnezeu şi lipsit de judecată, mi-am sporit greul 
păcat dând poruncii lui Hristos: „Paşte oile Mele" cumplitul răspuns: „Nu". 

Ceva mai devreme hotărâsem să plec la Taşkent şi îi scrisesem în acest sens 
mitropolitului Arsenie, dar din răspunsul lui am priceput că nu se bucură deloc de venirea 
mea. 

încă dinainte de încheierea exilului din Arhanghelsk, i-am trimis lui 
Vladimirski, comisarul poporului pentru ocrotirea sănătăţii, o scrisoare cu rugămintea de 
a-mi da posibilitatea să mă ocup cu elaborarea studiilor de chirurgie septică într-un institut 
special de cercetare. Spre pierzania mea, de la mitropolitul Serghie am mers la Ministerul 
pentru ocrotirea sănătăţii pentru a face personal demersuri în această privinţă. Comisarul 
poporului, Vladimirski nu m-a primit, ci m-a trimis la adjunctul său. I-am cerut 
adjunctului să se organizeze pentru mine un institut ştiinţific special de cercetări în 
domeniul chirurgiei septice. Acesta a arătat multă înţelegere faţă de cererea mea şi a 
promis că va vorbi despre ea cu Feodorov, directorul institutului de medicină 
experimentală, care urma să vină la el curând. Spre bucuria diavolului, spre pierzania 
mea, m-am bucurat foarte mult de acest lucru. Dumnezeu însă, Care m-a păzit şi a 
îndreptat cărările mele, m-a păzit de pieire, căci Feodorov a refuzat să dea pe mâinile unui 
episcop conducerea unui institut de cercetări ştiinţifice. 

Nu aveam încotro s-o mai apuc, însă, în vreme ce prânzeam la mitropolitul 
Serghie, unul dintre arhierei m-a sfătuit să merg în Crimeea. Fără nici un scop raţional, am 
urmat acest sfat şi am plecat la Feodosia. Acolo am simţit că m-am abătut de la calea 
dreaptă şi că am fost părăsit de Dumnezeu; mâneam într-un birt murdar, înnoptam în casa 
unui ţăran şi am sfârşit prin a lua o altă hotărâre tară noimă: să mă întorc în Arhanghelsk. 
Acolo am primit din nou bolnavi în ambulatoriu vreme de două luni. In Arhanghelsk s-a 
deschis pe atunci un institut de medicină şi mi s-a propus catedra de chirurgie. Am refuzat 
şi, venindu-mi întrucâtva în fire, am plecat la Taşkent. 

Să rămân însă în Taşkent, făcând probleme mitropolitului Arsenie, nu era cu 
putinţă. Am decăzut în aşa măsură că am îmbrăcat haine civile şi în Ministerul pentru 
ocrotirea sănătăţii am primit postul de consultant pe lângă spitalul de boli exotice. 

Şi acolo simţeam că harul lui Dumnezeu m-a părăsit. Operaţiile pe care le 

făceam erau nereuşite. Am intrat în rolul, nepotrivit pentru un episcop, de lector de 
oncologie şi în curând am fost greu pedepsit de Dumnezeu. M-am îmbolnăvit de febra 
tropicală Papatacci, care s-a complicat cu desprindere de retină la ochiul stâng. 

Plecând la Taşkent, am primit conducerea unei mici secţii de chirurgie septică, 
având douăzeci şi cinci de paturi, de pe lângă spitalul clinic orăşenesc. Mai târziu, această 
secţie a fost extinsă la cincizeci de paturi. 

Nu după multă vreme, am aflat de operaţia oftalmologului elveţian Gopin, 
prin care se vindecau între 60 şi 80 de procente din cazurile de dezlipire de retină. Această 
operaţie s-a răspândit rapid în toate ţările, şi în Moscova o efectua profesorul Odinţov. Am 
lăsat munca în domeniul chirurgiei septice şi am plecat la Moscova, în clinica lui Odinţov. 
Acesta mi-a făcut de două ori operaţia Gopin, fiindcă prima dată nu identificase exact 
toate punctele de dezlipire. După operaţie zăceam cu ochii bandajaţi şi seara târziu m-a 
cuprins iarăşi dorinţa pătimaşă de a continua munca în domeniul chirurgiei septice. 
Chibzuiam cum să-i scriu din nou comisarului poporului pentru ocrotirea sănătăţii şi cu 
aceste gânduri am adormit. Mântuindu-mă, Domnul Dumnezeu mi-a trimis un somn 
prevestitor cu totul neobişnuit, pe care mi-1 aduc aminte cu desăvârşită limpezime şi 
acum, după mulţi ani. 

Visam că sunt într-o bisericuţă pustie, în care era luminat puternic doar altarul. 
In bisericuţă, nu departe de altar, lângă perete, se afla racla unui oarecare cuvios, acoperită 
cu un capac greu din lemn. In altar, pe Sfânta Masă, era pusă o scândură lată, iar pe 
aceasta era întins un cadavru omenesc gol. De amândouă părţile mesei şi înapoia acesteia 
stăteau în picioare studenţi şi medici, care fumau în timp ce eu le ţineam un curs de 
anatomie pe cadavru. Deodată m-a cutremurat un bubuit greu şi, întorcându-mă, am văzut 
că a căzut capacul de pe racla cuviosului, acesta s-a aşezat pe raclă şi, întorcându-se, mă 
priveşte cu dojană mută. M-am trezit plin de groază. 

Nu pot să înţeleg de ce, dar acest vis înfricoşător nu mi-a băgat minţile în cap. 

După externare m-am întors în Taşkent şi am continuat încă doi ani munca în secţia de 
chirurgie septică, muncă legată deseori de necesitatea efectuării de studii pe cadavre. Şi nu 
o dată mi-a trecut prin cap că o asemenea muncă este de neîngăduit pentru un episcop. 
Mai bine de doi ani am continuat această muncă şi nu puteam să mă rup de ea, fiindcă ea 
îmi oferea, una după alta, descoperiri ştiinţifice foarte importante, iar observaţiile 
acumulate în secţia de chirurgie septică aveau să alcătuiască mai apoi cel mai important 
fundament pentru cartea mea „Studii de chirurgie septică". 

In rugăciunile mele de pocăinţă, am cerut cu osârdie iertare de la Dumnezeu 
pentru continuarea vreme de doi ani a lucrului în chirurgie, însă odată rugăciunea mea a 
fost oprită de un glas din lumea nepământească: „Pentru aceasta nu te pocăi!". Şi am 
înţeles că „Studiile de chirurgie septică" au fost plăcute lui Dumnezeu, fiindcă au mărit 
nespus de mult puterea şi însemnătatea mărturisirii numelui lui Hristos de către mine în 
focul propagandei antireligioase. 

Pe data de 10 februarie 1936, a murit subit, în urma unei hemoragii cerebrale, 
mitropolitul Arsenie. Cu Prea Sfinţitul Arsenie întreţineam cele mai apropiate şi mai 
prieteneşti relaţii. El îi iubea pe copiii mei şi pe Sofia Sergheevna şi mergea deseori la ei. 
Mi-a dăruit două fotografii ale sale, scriind pe una dintre ele: „Jertfei pentru jertfa" 
(Filipeni 2, 17), iar pe cealaltă: „Prin tine, frate, s-au odihnit inimile sfinţilor" (Filimon 1, 
7). S-a fotografiat şi împreună cu mine. îmi asculta predicile cu multă luare-aminte şi le 
preţuia mult. Despre sine spunea că a împlinit tot ce îl menise Dumnezeu să împlinească 
şi, ca atare, aştepta moartea. 

Al treilea arest 



După un an, în 1937, a început o perioadă cumplită pentru Sfânta Biserică - 
perioada stăpânirii lui Ejov ca şef al GPU-ului de la Moscova. A început reprimarea în 
masă a clerului şi a tuturor celor suspectaţi de duşmănie împotriva puterii sovietice. 
Bineînţeles, am fost arestat şi eu. 

[In ajunul arestării, la Vlădica Luca s-a făcut percheziţie. Aceasta a avut loc, 
ca de obicei, noaptea. Au venit câţiva oameni în civil, un miliţian, portarul. Au luat 
icoanele, şi-au băgat nasul în sertarele mesei şi în dulapuri. Un tânăr cekist a spintecat 
cutia cu scrisorile răposatei Anna Lanskaia. Vlădica Luca şedea într-un colţ tară să 
rostească o vorbă. In mijlocul odăii zburau la grămadă cărţile, hainele, manuscrisele 
medicale. Tânărul cekist a cerut permisiunea să fumeze. Episcopul a răspuns: „Vă băgaţi 
nasul în scrisorile soţiei mele, faceţi nu se ştie-ce în casa mea. Aşadar, faceţi ce vreţi şi în 
continuare..." 

Pe atunci Vlădica împlinea şaizeci de ani, iar de ochiul drept orbise cu 

desăvârşire] 

Regimul lui Ejov era într- adevăr înfricoşător. La interogatorii se foloseau 
chiar şi torturi [observaţia Sfântului Luca pare oarecum naivă dacă ne gândim la 
binecunoscutele metode prin care bolşevicii au pus mâna pe putere şi şi-au consolidat-o 
chiar de la început, dar trebuie să luăm în considerare faptul că în timpul precedentelor 
arestări nu suferise torturi. O altă explicaţie posibilă ar fi aceea că autobiografia aceasta, 
fiind scrisă în timpul stăpânirii sovietice, ea nu abundă în expresii dure la adresa puterii 
sovietice deoarece Vlădica nu dorea distrugerea ei în cazul în care ar fi căzut în mâna 

poliţiei secrete (n. tr.)]. 

A fost inventat aşa-numitul interogatoriu pe bandă rulantă, cu care am făcut şi 
eu cunoştinţă de două ori. Această bandă rulantă a groazei continua tară întrerupere zi şi 
noapte. Cekiştii luau interogatoriul cu schimbul, în schimb cel interogat nu era lăsat să 
doarmă. 

Am început din nou greva foamei şi am continuat-o timp de mai multe zile. In 
pofida acestui fapt, am fost pus să stau în picioare la colţ, dar curând am căzut pe podea 
de epuizare. începusem să am puternice halucinaţii vizuale şi tactile, care veneau una 
după alta. Ba mi se părea că prin cameră aleargă puişori aurii de găină şi eu îi prindeam, 
ba mă vedeam pe mine însumi stând pe marginea unei râpi imense în care se afla un întreg 
oraş, luminat puternic de felinare electrice. Simţeam limpede cum sub cămaşă mi se 
încolăcesc pe spinare şerpi. 

Mi se cerea cu stăruinţă să recunosc că sunt spion. Singurul meu răspuns însă 
era să arate pentru care stat fac spionaj, la care bineînţeles că n-aveau ce să spună. 
Interogatoriul pe bandă rulantă a continuat unsprezece zile şi unsprezece nopţi şi nu o dată 
am fost băgat sub robinet, de unde îmi revărsau peste cap apă rece. Nevăzând capătul 
acestui interogatoriu, m-am gândit să îi sperii pe cekişti. Am cerut să fie chemat şeful 
secţiei Secrete şi, când acesta a venit, i-am spus că voi semna ce vor, afară poate de atentat 
la viaţa lui Stalin. Am declarat că voi înceta greva foamei şi am cerut să mi se trimită 
masa. 

Aveam de gând să-mi secţionez artera temporală punându-mi un cuţit la 
tâmplă şi lovind cu putere peste dosul lamei. Pentru oprirea hemoragiei ar fi trebuit 
ligaturată artera temporală, lucru imposibil de realizat în condiţiile GPU, aşa că ar fi fost 
siliţi să mă ducă într-un spital sau într-o clinică de chirurgie. Aceasta ar fi stârnit mare 
scandal în Taşkent. 

Cekistul, care era de rând, şedea la celălalt capăt al mesei. Când au adus masa 

am pipăit pe nebăgate de seamă lama boantă a cuţitului de masă şi m-am convins că nu 
voi reuşi să-mi secţionez cu el artera temporală. Atunci am sărit de pe scaun şi, fugind 
repede în mijlocul camerei, am început să îmi ferăstruiesc gâtul cu cuţitul - însă n-am 
reuşit să-mi tai nici pielea. 

Cekistul s-a aruncat asupra mea ca o pisică, mi-a smuls cuţitul şi m-a lovit în 
piept cu pumnul. M-au dus în altă cameră şi mi-au propus să dorm puţin pe masa goală, 
cu un teanc de gazete sub cap în loc de pernă. In ciuda puternicului şoc prin care 
trecusem, am adormit şi nu ţin minte dacă am dormit vreme îndelungată. 

Mă aştepta deja şeful secţiei Secrete, ca să semnez minciuna alcătuită de ei 
despre spionajul meu. Eu însă doar am râs de pretenţia lui. 

Suferind un fiasco cu „banda rulantă" de aproape două săptămâni, m-au dus 
înapoi în beciul GPU. Eram cu totul istovit de interogatorii şi când ni s-a dat drumul la 

a a 

closet, am leşinat pe podeaua umedă şi murdară. In cameră am fost adus pe braţe. In ziua 
următoare, am fost mutaţi cu „corbul negru" (obişnuita Volgă neagră a poliţiei secrete) în 
închisoarea centrală regională. Acolo am petrecut cam opt luni în condiţii foarte grele. 

[O mărturie despre perioada petrecută acolo de Vlădica Luca, ne-a lăsat vărul 
emirului afgan, Muhammad Raim (Raim Omarovici Muhammad), musulman, care se 
refugiase pe teritoriul sovietic în timpul tulburărilor din Kabul şi fusese arestat sub 
acuzaţia de spionaj. In anul 1938, acesta era deţinut în închisoarea regională, în celula 
şapte din corpul doi, împreună cu Vlădica Luca. 

Muhammad Raim vorbeşte cu respect despre episcopul ortodox. Potrivit 
relatărilor lui, în celulă se aflau la un loc generali „albi" şi „roşii", secretari de comitet 
regional, membri ai comitetului central, profesori, cădeţi, anarhişti, comunişti şi apartinici. 
Acolo aveau, deseori, loc dispute, se auzeau învinuiri reciproce. Ateii cei mai înverşunaţi 
încercau să îl atragă în dispută pe episcopul „inconştient şi reacţionar", însă Vlădica 

refuza să polemizeze pe teme religioase. In cursurile sale de medicină (şi alţi profesori 
ţineau cursuri) el nu atingea probleme de politică. In celulă, era imparţial faţă de toţi şi 
reţinut, gata să dea oricui ajutor medical; ajungea să-şi împartă şi raţia de pâine. 
Atitudinea faţă de Vlădica a celor din celulă era în general respectuoasă. Până şi 
conducerea închisorii îi acorda un tratament oarecum preferenţial: îl scuteau de spălatul 
toaletei şi vărsarea hârdaielor cu excremente. „Era un om cu care nu te puteai purta 
altfel", lămureşte Muhammad Raim. 

Episcopul Luca i-a povestit acestuia multe despre viaţa sa din trecut. Lui 
Muhammad Raim i-a rămas în minte o istorisire despre felul în care a ajuns Vlădica 
să opereze în Siberia, cu briceagul, un ţăran şi apoi să coasă rana cu... păr de femeie, tară 
ca plaga să se infecteze! 

Tot acesta povestea că Vlădica Luca i-a scris din închisoare comisarului 
poporului pentru apărare, K.E. Voroşilov, despre cartea sa, despre faptul că ea este extrem 
de necesară patriei noastre şi în vreme de pace, dar în vreme de război de-a dreptul 
indispensabilă. Nu cerea să fie pus în libertate, ci vroia numai să primească de acasă 
materialele ştiinţifice necesare şi să aibă timp de, măcar două ceasuri pe zi, singurătatea şi 
liniştea necesare pentru a lucra. 

Vlădica Luca îşi mărturisea făţiş credinţa. Nu ascundea nici faptul că este 
prigonit pentru ea - spunea: „Mi se tot spune: «Dă jos rasa». Eu nu voi face asta niciodată. 
Ea, rasa, va rămâne cu mine până la moarte". Şi mai spunea: „Nu ştiu ce vor de la mine. 
Eu sunt om credincios. Ajut oamenii ca doctor, îi ajut şi ca slujitor al Bisericii. Cui îi face 
rău asta? Ca nişte hoitari se aruncă asupra mea lucrătorii GPU. Pentru ce?". 

In celula unde stătea Vlădica Luca s-a întâmplat ca unii deţinuţi, înainte de a 
merge la interogatoriu, să facă plecăciune episcopului cerând binecuvântare. Faptul a fost 
denunţat şi Vlădica a fost chemat în spitalul închisorii, unde doctorul Oboev a încercat 
vreme îndelungată să îl convingă să lepede rasa şi în general „să nu atragă asupra sa 

atenţia mai mult decât este nevoie". Oboev avea să recunoască mai apoi în faţa unui 
cunoscut că nu a reuşit să îndeplinească însărcinarea pe care i-o dăduse, în privinţa 
episcopului, directorul închisorii. Episcopul Luca i-a făcut observaţie colegului în mod 
politicos, dar ferm, spunându-i că şi-a luat asupră-şi o misiune peste puterile sale. 

A.A. Akovdian, profesor dermatolog din Taşkent, care audiase cândva la 
universitate cursurile profesorului Voino-Iaseneţki şi mai apoi ajunsese în aceeaşi celulă 
cu Vlădica, observa că necazurile prin care trecuse episcopul Luca nu-1 doborâseră 
nicidecum, ci, dimpotrivă, îi întărise sufletul şi-1 căliseră. De două ori pe zi Vlădica se 
punea în genunchi, întorcându-se către răsărit, şi se ruga tară să ia aminte la nimic din 
jurul său. în celula plină până la refuz cu oameni istoviţi de chinuri şi înrăiţi, se făcea 
dintr-o dată linişte. Toţi oamenii ce îl înconjurau - iar printre ei se aflau şi musulmani, şi 
atei - începeau să vorbească în şoaptă şi certurile abia începute se potoleau de la sine. 

în timpul împărţirii raţiei de dimineaţă, când atmosfera din celulă se încingea 
până la limită, Vlădica Luca şedea de obicei într-o parte, dar în cele din urmă cineva îi 
întindea un codru de pâine cu nimic mai prejos decât cele căpătate de ceilalţi, iar uneori 
chiar şi câte un colţ. Mai târziu, la începutul anului 1939, după sfârşitul perioadei Ejov, au 
fost permise pachetele. După spusele lui Armais Aristagesovici (Akovdian), când primea 
pachete, Vlădica le împărţea până la ultima fărâmă tovarăşilor de celulă. 

Vlădica Luca nu se plângea niciodată şi niciodată nu povestea despre 
acuzaţiile împotriva lui. Nu s-a plâns nici după interogatoriul de treisprezece zile pe bandă 
rulantă. Se spune că mai mult de treisprezece zile nu rezistase nimeni. După „banda 
rulantă", Vlădica a fost târât în cameră ca o zdreanţă. Potrivit mărturiei fiicei episcopului 
Luca, Elena Valentinovna Jukova-Voino, în timpul unuia dintre aceste interogatorii, în 
camera de anchetă a dat buzna de câteva ori un cekist îmbrăcat pestriţ ca un măscărici, 
care vărsa un potop de înjurături respingătoare şi batjocorea credinţa, prezicându-i 
episcopului un sfârşit groaznic. 

Din câte îşi aminteşte A.A. Akovdian, doar în momentul plecării în exil 
Vlădica s-a adresat pentru prima dată medicilor şi celorlalţi savanţi din Taşkent, care 
stăteau cu el în închisoare, cu rugămintea ca cei cărora Dumnezeu le va da să ajungă în 
libertate să mijlocească împreună cu ceilalţi profesori pentru îmblânzirea sentinţei lui: 
„Doar nu am făcut nimic rău. Poate că autorităţile îşi vor pleca urechea la rugăminţile 
voastre...". După o jumătate de an, în vara lui 1940, Armais Aristagesovici i-a transmis 
această rugăminte profesorului M.I. Slonim - dar bătrânul prieten al Vlădicăi Luca, acum 
deja decorat, deputat, medic emerit, a dat înspăimântat din mâini: „Ce tot spuneţi, ce tot 
spuneţi, nu, nu..." 

Elena Valentinovna istoriseşte că, la aproape doi ani după arestarea Vlădicăi 
Luca, copiii lui nu ştiau nimic despre soarta lui. Primele veşti s-au scurs din spitalul 
închisorii: episcopul zăcea cu picioarele umflate de edeme iar din pricina grevelor foamei 
inima îi cedase. După aceea, rudelor li s-a permis să îi aducă pachete. In vara anului 1939, 
stând lângă porţile de fier ale curţii închisorii, Elena Valentinovna şi-a văzut de două ori 
tatăl, în timpul programului de plimbare al arestaţilor, printr-o gaură făcută cu un cui. Un 
deţinut persan, pe care îl cunoştea, ducând un cazan cu zeama botezată „supă", striga în 
gura mare: „Faceţi loc! Faceţi loc!", iar trecând pe lângă Elena i-a şoptit: „Este sănătos, 
este sănătos". După aceea avea să afle că Vlădica Luca declarase greva foamei şi fusese 
dus în spital. Odată a primit de la tatăl său un bilet: „In 24 de ore voi fi acasă". Nu a venit 
acasă nici după 24 de ore, nici după o săptămână. Următorul bilet transmis prin sanitar 
glăsuia astfel: „M-au amăgit, nu îmi dau drumul, fac din nou greva foamei". De această 
dată a răbdat de foame optsprezece zile] 

Celula mare în care ne aflam era plină până la refuz cu deţinuţi care stăteau 
culcaţi pe laviţele suprapuse câte trei şi pe podeaua de piatră a spaţiilor dintre acestea. La 
toaletă, ce se afla lângă uşa de la intrare, trebuia să mă strecor nopţile străbătând toată 

camera printre oamenii care stăteau întinşi pe podea, poticnindu-mă şi căzând peste ei. 

Pachetele erau interzise şi eram foarte prost hrăniţi. Până acum îmi amintesc 
de prânzul din ziua Bunei Vestiri a Prea Sfintei Născătoare de Dumnezeu, prânz alcătuit 
dintr-un castron mare de apă fierbinte în care era amestecată foarte puţină hrişcă. 

Nu-mi mai aduc aminte din ce motiv am ajuns în spitalul închisorii. Acolo am 
reuşit, cu ajutorul lui Dumnezeu, să scap viaţa unui tânăr escroc grav bolnav. Vedeam că 
tânărul medic al închisorii nu-i înţelege defel boala. L-am examinat eu şi am descoperit un 
abces al splinei. Am reuşit să obţin consimţământul medicului închisorii pentru a-1 trimite 
pe acel bolnav într-o clinică unde lucra elevul meu, doctorul Rotenberg. I-am scris 
acestuia ce şi cum avea să găsească la operaţie şi el mi-a scris mai apoi că s-a confirmat 
ad litteram ceea ce îi comunicasem în epistola mea. 

Viaţa escrocului a fost salvată şi multă vreme după aceea, în timpul 
plimbărilor noastre prin curtea închisorii, criminalii îmi adresau de la etajul doi saluturi şi 
mulţumiri răsunătoare. 

Din păcate, am uitat multe din cele trăite în închisoarea regională. îmi 
amintesc doar că m-au dus la GPU pentru noi interogatorii şi încercau din răsputeri să 
stoarcă de la mine recunoaşterea faptului că aş fi spion. A fost repetat interogatoriul pe 
bandă rulantă, în timpul căruia la un moment dat cekistul a adormit; a intrat şi 1-a trezit 
şeful secţiei Secrete. Cekistul intrat în belea, care mai înainte fusese totdeauna foarte 
respectuos cu mine, a început să mă lovească peste fluierele picioarelor cu cizmele din 
piele. La scurtă vreme, când eram deja sleit de interogatoriul pe bandă rulantă şi şedeam 
cu capul plecat adânc, am văzut că în dreptul meu stau trei cekişti de vază şi mă observau. 
La ordinul acestora am fost dus în beciul GPU şi vârât într-o carceră foarte strâmtă. 
Soldaţii de pază, schimbându-mi hainele, au văzut hematoame foarte mari pe picioarele 
mele şi m-au întrebat de unde au apărut. Am răspuns că m-a bătut cu picioarele cekistul 
cutare. In beci, în carceră am fost chinuit câteva zile în condiţii foarte aspre. Mai târziu 

aveam să aflu că rezultatele primului meu interogatoriu fuseseră considerate 
neconcludente de GPU-ul moscovit şi de acolo venise ordin să se întreprindă o nouă 
anchetă. Pe cât se pare, prin aceasta se explică îndelungatul meu sejur în închisoarea 
regională şi al doilea interogatoriu pe bandă rulantă. 

Cu toate că şi a doua anchetă a rămas tară rezultat, tot am fost exilat în Siberia 
pentru trei ani. 

De astă dată nu m-au mai dus prin Moscova, ci prin Alma-Ata şi Novosibirsk. 
Pe drumul până la Krasnoiarsk am fost prădat în chip foarte ticălos de escrocii din vagon. 
In faţa tuturor deţinuţilor s-a apropiat de mine un tânăr escroc, fiu de procuror 
leningrădean, şi m-a „dus cu preşul" vreme îndelungată, în timp ce sub acoperirea lui alţi 
doi îmi făceau curăţenie prin geamantan. 

In Krasnoiarsk, ne-au ţinut pentru un scurt răstimp într-o oarecare închisoare 
de tranzit de la periferia oraşului şi de acolo ne-au dus în satul Bolşaia Murta, la vreo 130 
de verste depărtare de Krasnoiarsk. 

[In centrul raional Bolşaia Murta de pe drumul Eniseiului, trăiau înainte de 
război 3500 de oameni. In registrul de consultaţii, Vlădica Luca îi înregistra ca 
„agricultori". 

Medicul-şef al spitalului raional, A.V. Barski, care avea pe atunci 26 de ani, îşi 
aduce aminte cum, într-o seară târzie de la începutul lui martie, episcopul Luca a venit în 
spitalul lui: „A intrat un bătrân înalt cu barba albă, frumoasă, şi s-a prezentat: „Eu sunt 
profesorul Voino-Iaseneţki". Acest nume îmi era cunoscut doar după cărticica „Studii de 
chirurgie septică". El mi-a spus că numai ce sosise din Krasnoiarsk cu căruţa împreună cu 
un lot foarte mare de foşti deţinuţi, victime ale anului 1937, care au fost trimişi în raionul 
Bolşaia Murta pentru a locui acolo în libertate... In calitate de chirurg, el hotărâse să 

meargă mai întâi la spitalul raional. M-a rugat să îi asigur doar lenjeria şi hrana, făgăduind 
să mă ajute în munca de chirurg. Am fost întrucâtva uluit şi m-am bucurat de un asemenea 
ajutor şi o asemenea întâlnire". 

Doctorul Barski spunea că în răstimpul cât au lucrat împreună, profesorul 
Voino-Iaseneţki i-a ţinut în fapt un întreg curs practic de chirurgie. Cu mare greutate a 
reuşit să capete pentru episcopul-profesor exilat permisiunea de a lucra în spital. 

Doctorul Barski îşi aminteşte: „Şefa raională pe probleme de sănătate era o 
femeie foarte energică, dar tară nici o pregătire medicală şi aproape complet analfabetă, 
care ştia numai să se semneze. Probabil că, pe atunci, cazuri ca acesta erau dese. Când am 
istorisit că iată, la mine este cutare profesor... ea a început să dea din mâini spre mine şi a 
zis că nu, nu se poate admite ca el să lucreze în spitalul raional". 

Doctorul Barski a mers la preşedintele comitetului executiv raional, însă n-a 
obţinut nimic. A fost apoi la secretarul comitetului de partid raional; acesta, după ce s-a 
sfătuit puţin cu şeful secţiei NKVD raionale, a hotărât în cele din urmă că, sub 
supravegherea tovarăşului Barski, profesorul exilat poate totuşi să lucreze în spitalul 
raional. Doctorul Barski a fost obligat, neputând să-1 treacă pe profesor pe statul de plată 
al spitalului, să scoată pentru el câte două sute de rable pe seama posturilor vacante ba de 
infirmieră, ba de spălătoreasă. Vlădica Luca putea primi la consult bolnavi numai la 
indicaţia medicului- şef. 

Locuitorii Murtei îşi amintesc că episcopul exilat trăia în mare sărăcie, chiar şi 
hrana îi era neîndestulătoare, „nu se bucura de nici un respect". Ca şi alţi exilaţi, Vlădica 
Luca era tratat prost. 

Chirurgul B.I. Honenko, ce a lucrat în Murta după război, a auzit de la 
colaboratorii mai în vârstă că profesorul locuia într-o cămăruţă minusculă a spitalului, 
alături de bucătărie. Trăia foarte modest. Colaboratorii lui îl iubeau iar bucătăreasa 
Ekaterina Timofeevna se străduia să îi aducă profesorului câte ceva mai gustos, dar el 

ruga să nu i se aducă nimic. Copiilor, Vlădica Luca le scria: „Bani să nu trimiteţi... 
Dulciuri şi alte lucruri de-ale gurii să nu-mi trimiteţi..." 

Infirmiera T.I. Starodubţeva îşi aminteşte: „Noi, asistentele şi infirmierele, îl 
iubeam. Profesorul n-a suferit nici un necaz din partea noastră". 

Cu mare dragoste îşi aminteşte de episcopul-profesor o altă infirmieră a 
spitalului din Murta. El vorbea pe faţă despre credinţa sa, spunea: „Oriunde m-ar trimite, 
peste tot este Dumnezeu". Vlădica Luca mergea în fiecare dimineaţă în crângul din 
apropiere şi se ruga, punând pe o buturugă mică un diptic, (icoană alcătuită din 2 părţi, ca 
o carte, care se deschide şi se închide) 

Vlădica Luca scria foarte mult, continuând să lucreze cu multă râvnă la 
„Studiile de chirurgie septică". In scrisorile către copii, el îi ruga să-i trimită cărţile, 
revistele, istoricele de cazuri de care avea neapărată nevoie. Opera nu numai în Murta, ci 
şi în Krasnoiarsk. Vlădica Luca ajunsese extrem de epuizat ca urmare a muncii în 
domeniul ştiinţific şi considera că îi este indispensabilă o jumătate de zi de muncă 
practică, efectuată în mod regulat, pentru a nu lucra întreaga zi numai cu creierul] 

Acolo am trăit la început în nevoi, fară locuinţă stabilă, însă destul de repede 
mi s-a dat o cameră pe lângă spitalul raional şi mi s-a oferit posibilitatea de a lucra acolo 
alături de medicul locului şi de soţia lui, de profesie tot medic. Mai târziu, aceştia aveau 
să-mi spună că de-abia mă ţineam pe picioare când m-au văzut pentru prima dată (asta în 
urma hranei foarte proaste primite în închisoarea din Taşkent) şi mă crezuseră un moşneag 
decrepit (ramolit). M-am întărit totuşi destul de repede şi am dezvoltat o intensă activitate 
chirurgicală în spitalul din Murta. 

Din Taşkent mi se trimiteau foarte multe istorice de cazuri din secţia septică a 
spitalului de acolo, aşa încât am avut posibilitatea să scriu numeroase capitole din cartea 

mea „Studii de chirurgie septică". 

La un moment dat, am fost chemat pe neaşteptate la sediul GPU din Murtinsk 
unde, spre marea mea uimire, mi s-a declarat că am permisiunea să merg în oraşul Tomsk 
pentru a lucra în foarte cuprinzătoarea bibliotecă a facultăţii locale de medicină. Este de 
crezut că aceasta s-a întâmplat în urma petiţiei trimise de mine în timpul detenţiei din 
Taşkent pe numele mareşalului Kliment Voroşilov, petiţie în care ceream să mi se 
dea posibilitatea de a-mi finaliza lucrarea în domeniul chirurgiei septice, lucrare de mare 
necesitate pentru chirurgia militară de teren. 

La Tomsk m-am aranjat minunat într-o locuinţă pe care mi-a pus-o la 
dispoziţie o credincioasă. In două luni am reuşit să parcurg toată literatura mai nouă 
privitoare la chirurgia septică apărută în limbile germană, franceză şi engleză şi am făcut 
extrase mari din ea. După întoarcerea în Bolşaia Murta am terminat complet marea carte 
„Studii de chirurgie septică". 

A venit vara anului 1941, când armatele hitleriste, terminând cu ţările 
occidentale, au pătruns între hotarele URSS. 

[Când a început războiul, satul a rămas pustiu, în spital nu mai erau nici cele 
mai importante medicamente, asistentele erau silite să spele bandajele folosite. In acea 
perioadă, Vlădica Luca îi scria fiului: „Aveam un imbold foarte puternic de a trimite o 
cerere să mi se dea un post în domeniul îngrijirii răniţilor, însă apoi am hotărât să aştept 
până la sfârşitul cărţii mele, cerând să fie editată cât mai urgent, dată fiind marea ei 
importanţă pentru chirurgia militară de teren. In Murta s-a găsit un specialist grafician... 
Acesta mi-a făcut schiţe minunate ale ilustraţiilor pentru carte...". Şi după o lună de la 
începutul războiului: „După terminarea cărţii, voi trimite la Comisariatul poporului pentru 
sănătate şi la Burdenko, chirurgul-şef al armatei, cerere să mi se dea un post de consultant 

în domeniul îngrijirii răniţilor"] 

La sfârşitul lui iulie, a sosit cu avionul la Bolşaia Murta chirurgul principal al 
ţinutului Krasnoiarsk şi m-a rugat să merg împreună cu el la Krasnoiarsk, unde fusesem 
desemnat chirurg principal al spitalului pentru evacuaţi 15-15. Acest spital ocupa trei etaje 
ale unei clădiri mari unde fusese mai înainte localul unei şcoli. Acolo am lucrat doi ani şi 
în legătură cu munca aceea mi-au rămas amintiri luminoase şi îmbucurătoare. 

[Această întoarcere, prin mila lui Dumnezeu, a episcopului-profesor de la 
locul de exil în nişte vremuri atât de cumplite i-a uluit pe mulţi. La scurtă vreme după 
începutul războiului, comisariatul militar a primit ordinul de a folosi profesorii în 
domeniile lor de specialitate. Vlădica Luca socotea că va fi poate chemat sub arme: „La 
şaizeci şi patru de ani voi îmbrăca pentru prima dată uniforma militară", scria el. 

La început episcopul a primit numai permisiunea de a se muta în centrul 
raional, deocamdată tot în calitate de exilat, pentru a lucra într-o instituţie medicală. 

Fostul şef al transportului fluvial de pe Enisei, I.M. Nazarov, povesteşte că, la 
începutul războiului, Vlădica Luca i-a trimis o telegramă Preşedintelui Prezidiului 
Sovietului Suprem, M.I. Kalinin: „Eu, episcopul Luca, profesorul Voino-Iaseneţki, execut 
o condamnare la exil în baza articolului... în satul Bolşaia Murta din ţinutul Krasnoiarsk... 
Fiind specialist în chirurgie septică, îi pot ajuta pe militari în condiţii de front sau în 
spatele frontului, oriunde mi se va încredinţa un post. Rog ca exilul meu să fie întrerupt şi 
să fiu trimis într-o unitate spitalicească. Sunt gata ca după încheierea războiului să mă 
întorc în exil. Episcop Luca". 

Când aceasta a ajuns la telegraful orăşenesc, ea nu a fost trimisă la Moscova, 
ci - în concordanţă cu dispoziţiile existente - la comitetul de ţinut. La comitet au chibzuit 
îndelung: să o trimită, să n-o trimită. Nazarov a văzut-o şi pe masa primului 

secretar, tovarăşul Golubiov. La discutarea problemei au luat parte şi lucrătorii NKVD. 
Aceştia au spus că profesorul Voino-Iaseneţki este savant de renume mondial, că lucrările 
lui sunt editate chiar şi la Londra. Până la urmă s-a hotărât să se trimită totuşi telegrama 
lui Kalinin. Răspunsul de la Moscova a venit tară întârziere. S-a dat ordin ca profesorul să 
fie mutat în Krasnoiarsk. 

După spusele lui Nazarov, mai multe instituţii se băteau pe un chirurg bun: 
spitalul lucrătorilor din transporturile navale, statul-major al Cercului Militar. 
Krasnoiarskul era destinat să devină punctul terminus de evacuare a răniţilor în Răsărit. 
Acolo a fost organizată o instituţie gigant: MEP (Mestnâi Evakopunkt - Punctul local de 
evacuare), compus din zeci de spitale şi cuprinzând, după calculele oficiale, zece mii de 
paturi. De pe front veneau deja în Siberia primele trenuri sanitare. MEP avea nevoie de 
clădiri, lenjerie, alimente, doctori, însă în primul rând de conducere medicală calificată. 
Pe o rază de o mie de kilometri nu exista specialist mai calificat şi mai necesar decât 
Vlădica Luca, profesorul Voino-Iaseneţki. 

Chirurgul principal al MEP a plecat cu avionul la Bolşaia Murta. Şefului 
organelor raionale ale Ministerului de Interne i-a fost înmânată o hârtie prin care 
profesorul exilat Voino-Iaseneţki era transferat în Punctul local de evacuare, mai exact în 
spitalul 15-15. Vlădica Luca comunica din Krasnoiarsk: „Chiar de mâine începem să 
operăm". Iar după zece zile: „Am fost numit consultant al tuturor spitalelor din ţinutul 
Krasnoiarsk şi după cât se pare voi fi eliberat din exil. M-am aranjat minunat..." 

Vlădica Luca a mai rămas încă doi ani în poziţia de exilat. Potrivit mărturiei 
profesorului Maximovici, el era obligat să se prezinte la miliţie de două ori pe săptămână. 
Să meargă la conferinţe ştiinţifice care aveau loc în alt oraş putea numai cu permisiunea 
cekiştilor şi era nevoit să scrie rapoarte. 

In iarna anului 1942, Vlădica Luca a locuit într-o cameră umedă şi rece unde, 
mai înainte de război, stătea portarul şcolii. Episcopul trăia aproape la limita de jos a 

sărăciei. In cantina spitalului, unde se pregătea mâncare pentru o mie două sute de 
oameni, nu era prevăzut să fie hrănit şi chirurgul-consultant - iar întrucât el nu avea nici 
timp pentru a-şi fierbe cartofii, nici bani pentru a-şi cumpăra alimente la negru, răbda 
mereu de foame. Infirmierele spitalului se strecurau pe furiş în cămăruţa portarului ca să 
lase pe masă o farfurie de caşă (un fel de pilaf cu multă grăsime). Mai târziu, Vlădica 
Luca avea să-i scrie fiului său Mihail: „La începutul perioadei cât am lucrat în 
Krasnoiarsk, atitudinea faţă de mine a fost dubioasă". 

Ca şi mai înainte, în anii de închisoare şi exil, Vlădica răbda totul cu adâncă 

A 

încredinţare în voia lui Dumnezeu. Intr-una din scrisorile sale din acel timp, îi scria 
aceluiaşi Mihail: „Am iubit pătimirea, fiindcă minunat curăţeşte sufletul"] 

Ofiţerii şi soldaţii răniţi mă iubeau mult. Când făceam turul camerelor 
dimineaţa, răniţii mă salutau cu bucurie. Unii dintre ei, care fuseseră operaţi fără succes în 
alte spitale, ca urmare a rănilor primite în articulaţiile mari şi fuseseră vindecaţi de mine, 
mă cinsteau totdeauna ridicându-şi picioarele în echer. 

[Fosta chirurgă VA. Suhodolskaia îşi aminteşte: 

„Noi, chirurgii tineri, la începutul războiului, nu ne pricepeam la mai nimic. 
La Voino-Iaseneţki ne uitam de-a dreptul cu evlavie. El ne-a învăţat multe lucruri. 
Osteomielitele nu le putea opera nimeni afară de el, iar bolnavi septici erau cu grămada! 
Ne învăţa şi în timpul operaţiilor, şi la remarcabilele cursuri pe care le ţinea o dată pe 
săptămână în şcoala 10". 

a 

Doctoriţa Braniţkaia povesteşte: „In sala de operaţie, Voino-Iaseneţki lucra 
liniştit, cu personalul vorbea domol, cu glas egal, la obiect. Surorile medicale şi medicii 
asistenţi nu erau niciodată nervoşi la operaţiile lui". 

Pe lângă faptul că episcopul Luca opera mult, el trebuia să dea consultaţii în 
numeroase spitale. Potrivit listei de consultaţii date de chirurg într-o perioadă de trei 
săptămâni ale anului 1942, profesoral mersese în şapte spitale, consultase mai mult de 
optzeci de bolnavi. Adeseori examinarea se încheia cu următoarea rezoluţie în foaia 
bolnavului: „Rănitul cutare să fie transferat în şcoala nr. 10" (acolo se afla spitalul lui). 

Vlădica Luca îi lua la el pe răniţii cu leziunile cele mai grave. Radiologul V.A. 
Kluege din Krasnoiarsk îşi aminteşte cum chirurgul-consultant îi trimitea pe el şi pe alţi 
medici tineri ai spitalului 15-15 la staţia de cale ferată unde erau descărcate trenurile 
sanitare. El ruga să fie aleşi bolnavii cu leziuni infectate, complicate ale articulaţiei 
coxofemurale, pe cei care în ochii majorităţii chirurgilor erau condamnaţi. Dările de 
seamă ale spitalului 15-15 mărturisesc că mulţi răniţi dintre cei „tară speranţe" au fost 
vindecaţi de el. 

O dată cu venirea lunii ianuarie a anului 1943, toate cele zece mii de paturi 
din spitalele MEP-49 erau ocupate cu răniţi, iar frontul trimitea din ce în ce mai multe 
trenuri sanitare. Krasnoiarskul era cel mai îndepărtat oraş unde ajungea evacuarea 
medicală iar, până când trenurile sanitare, biruind cei şapte mii de kilometri până acolo, 
aduceau răniţii pe malurile Eniseiului, multe răni apucau să se infecteze, leziunile osoase 
degenerau în osteomielite avansate. 

Priorov, inspectorul tuturor spitalelor de evacuare, spunea după ce a vizitat 
spitalul 15-15 că în nici unul din foarte multele spitale pe care le colindase nu a văzut 
rezultate atât de strălucite în tratamentul rănilor articulare infectate ca la Vlădica Luca 
Voino-Iaseneţki. 

Chirurga VN. Zinovieva, discipolă a lui Voino-Iaseneţki în spitalul 15-15, îşi 
aminteşte că Vlădica Luca îşi învăţa ajutoarele şi „medicina umană": cu fiecare rănit el 
intra într-o legătură sufletească, îşi amintea toate figurile lor, le ştia numele de familie, 
ţinea minte toate amănuntele legate de operaţie şi de perioada postoperatorie ale fiecărui 

caz. Acum au devenit binecunoscute cuvintele Vlădicăi Luca: „Pentru chirurg nu trebuie 
să existe „caz", ci numai omul viu care suferă". Manifestările de indiferenţă faţă de 
datoria medicală îl tulburau pe Vlădica Luca. 

Munca lui era însoţită câteodată de suferinţe sufleteşti adânci. „Suport cu greu 
moartea bolnavilor după operaţie", îi scria fiului său episcopul Luca. „Au fost trei morţi în 
sala de operaţie, care efectiv m-au dărâmat. Tu, care eşti teoretician, nu cunoşti chinurile 
acestea; eu însă le îndur din ce în ce mai greu... M-am rugat pentru morţi acasă, căci în 
Krasnodar nu este biserică..." 

Despre felul în care Vlădica Luca trăia morţile survenite în sala de operaţie, s- 
au păstrat istorisiri ale medicilor din Taşkent. Obstetriciana Antonina Alekseevna 
Şorohova, care a lucrat în Uzbekistan încă dinainte de revoluţie, îşi aminteşte: „Pe 
Valentin Felixovici îl durea sufletul pentru fiecare nereuşită. Odată, fiind reţinută la lucru 
după ce toţi medicii plecaseră din spital, am intrat nu mai ştiu de ce în secţia 
preoperatorie. Deodată, prin uşa deschisă a sălii de operaţie, a ajuns la mine o voce 
mormântală: „Uite un chirurg care nu ştie ce înseamnă să-i moară un bolnav. Iar la mine e 
cel de-al doilea pe ziua de astăzi...". M-am întors şi l-am văzut pe Valentin Felixovici, 
care mă privea stăruitor şi trist. M-a uimit figura lui abătută: stătea încovoiat, sprijinindu- 
se cu mâinile de marginea mesei de operaţie. Pe masă zăcea un bolnav mort în timpul 
operaţiei..." 

Dacă nu exista altă posibilitate de a salva bolnavul, Vlădica Luca făcea 
operaţii riscante, în ciuda marii responsabilităţi pe care o implicau acestea... Dacă intra în 
salon şi vedea că bolnavul pe care îl operase cu o zi în urmă nu mai este acolo, mergea 
tară să spună nimic la etajul întâi şi se închidea în camera sa. 

Despre aceasta îşi aminteşte discipola lui, A.I. Beniaminovici: „După o 
asemenea întâmplare, nu-1 mai vedeai cu ceasurile în secţie. Noi ştiam că fiecare deces 
- pentru care el se considera vinovat - îi provoca suferinţe adânci". 

Vlădica Luca era de părere că bolnavilor aflaţi pe moarte trebuie neapărat să li 
se aducă la cunoştinţă cât de gravă e starea lor, pentru a le da posibilitatea să moară 
creştineşte. 

Grele erau şi condiţiile de lucru din spitalul de evacuare. „Spitalul 15-15 este 
în mare înapoiere", raportau lucrătorii de partid comitetului de ţinut „situaţia economică 
grea a acestui spital, nivelul sanitar nesatisfacător, calitatea scăzută a îngrijirii bolnavilor 
din secţii, în ciuda remarcabilelor capacităţi ale specialistului calificat care este profesorul 
Voino-Iaseneţki, disciplina scăzută la locul de muncă, îl aşază în rândul spitalelor 
proaste...". 

Intr-o scrisoare către fiul său cel mare, Vlădica Luca se plângea că trebuie să 
lucreze în condiţii insuportabile: personalul auxiliar este nepriceput şi grosolan, medicii 
nu cunosc fundamentele chirurgiei. Protestele lui n-au fost luate în seamă vreme de un an 
întreg, deşi era vorba literalmente de crime. 

„Am devenit foarte irascibil şi, acum câteva zile, am avut o izbucnire de 
mânie atât de puternică încât a trebuit să iau o doză de brom, să-mi fac o injecţie cu 
camfor, căci aveam dispnee cu frisoane. In astfel de condiţii nu am mai lucrat niciodată", 
scrie episcopul Luca. 

Chirurgul, cu aproape patruzeci de ani de experienţă, nu se mai ciocnise 
nicicând cu o asemenea dezordine generală: nici în spitalele din vremea războiului ruso- 
japonez, nici în cele din primul război mondial. Vlădica se enerva, uneori chiar îşi dădea 
afară din sala de operaţie ajutoarele neglijente. împotriva lui s-au ridicat plângeri. S-au 
făcut anchete, spitalul a fost vizitat de numeroase comisii de verificare. 

Toate acestea, fireşte, s-au răsfrânt într-un chip cât se poate de dăunător 
asupra sănătăţii Vlădicăi. In timpul operaţiilor, era nevoit să se aşeze din ce în ce mai des 
pe scaun: nu-1 mai ţineau picioarele. Ii era greu să urce scările spitalului, căci emfizemul 
îşi făcea simţită prezenţa. Şi mai apăsător era însă pentru Vlădica faptul că nu putea să 

meargă la biserică. 

In Krasnoiarsk, oraş cu multe mii de locuitori, ultima din numeroasele biserici 
fusese închisă înainte de război. După spusele Vlădicăi Luca, de bucuria slujbelor erau 
lipsiţi în oraş sute, poate chiar mii de oameni. Din câte se povesteşte, credincioşii i-au 
adus episcopului numeroase icoane, aşa încât unul dintre pereţii camerei portarului 
strălucea de la îmbrăcăminţile icoanelor şi lumina candelelor. 

In primăvara anului 1942, atitudinea autorităţilor faţă de Vlădica Luca s-a 
îmbunătăţit. Chirurgul-consultant a început să capete micul dejun, prânzul şi cina de la 
bucătăria spitalului şi s-au luat măsuri pentm îmbunătăţirea condiţiilor lui de muncă. In 
Irkutsk, la consfătuirea interregională a chirurgilor-şefi, arhiepiscopului Luca „i s-a 
organizat un veritabil triumf, din câte îi scria el lui Mihail. „Cercurile conducătoare au 
despre mine cea mai bună părere şi se încred total în mine. Slavă lui Dumnezeu!". 

Vlădica Luca a făcut o serie de noi descoperiri; operaţiile, cursurile lui, 
comunicările prezentate de el la conferinţe se bucurau de o înaltă preţuire din partea 
medicilor simpli, docenţilor, profesorilor. „Sunt foarte respectat: când intru în adunări 
mari ale funcţionarilor sau comandanţilor, toţi se ridică în picioare", scria pe atunci 
episcopul Luca. 

Despre această perioadă a vieţii sale, Vlădica Luca îi scria lui N.R Puzin, cu 
care se cunoscuse după venirea în Krasnoiarsk (amintirile lui N.R Puzin despre 
arhiepiscopul Luca şi scrisorile către el ale Vlădicăi au fost publicate în „Vestnik RHD" 
nr. 170/1994): 

„20 iunie 1942, 

Mult stimate Nikolai Pavlovici! 



Şi mie îmi pare rău că aţi plecat din Krasnoiarsk. Cu mitropolitul Serghie am 
început să port o intensă corespondenţă pe teme religios-filozofice, bisericeşti-politice şi 
tactice, corespondenţă care v-ar stârni, nu mă îndoiesc, un mare interes. Desigur, nu există 
posibilitatea de a vă transmite această corespondenţă. 

Am o mare amărăciune: din Novosibirsk mi s-a comunicat că nu pot edita 
cartea mea din lipsă de hârtie... Mi se poartă o excepţională grijă: pacienţii cu funcţii de 
conducere l-au convocat pe directorul fabricii de încălţăminte, i-au comandat pentru mine 
ghete pe măsură, i-au ordonat să-mi facă rost cu orice preţ de cizme din cauciuc pentru 
operaţii. Au mai comandat pentru mine două rânduri de lenjerie, două cearşafuri, batiste. 
Ei le fac observaţie surorilor dacă mă văd ducându-mi singur farfuria. MEP, sovietul 
militar revoluţionar, m-au propus pentru decorare. Cu adevărat, rapidă evoluţie de la 
persona odiosa la persona grata\ Slavă lui Dumnezeu! 

Mă hrănesc atât de bine încât jumătate din hrană o dau celor din jur sau 
cunoscuţilor, în timp ce bietul arhiereu al „Bisericii Vii" din Murta flămânzeşte în aşa hal 
că a făcut edeme de inaniţie, trăind numai cu 400 gr. de pâine. Mâine mă voi muta într-o 
locuinţă nouă (unde era farmacia). Acolo vor fi cele mai bune condiţii pentru meditaţiile 
pe teme religioase cu care sunt ocupat acum: izolare deplină, linişte, tihnă, însingurare. 

Domnul să vă binecuvânteze şi să vă păzească. 

Arhiepiscop Luca." 

„25 decembrie 1942 

Lui Nikolai Pavlovici, bucuraţi-vă în Domnul! 

...Sunt deja trei săptămâni de când nu mai lucrez din pricina surmenajului 
foarte puternic, mai ales cerebral. Trei săptămâni am zăcut în spitalul comitetului de ţinut, 
iar acum zac la mine acasă. Medicii spun că după ce mă voi însănătoşi nu trebuie să lucrez 
mai mult de trei-patru ore pe zi şi să nu fac mai mult de două operaţii - iar până acum 
lucram până la opt-nouă ore şi făceam patru-cinci operaţii. 

...Intensa mea corespondenţă cu Mitropolitul Serghie continuă. 

Să vă ajute Domnul să înduraţi timpurile grele de război şi să vă 
binecuvânteze. 

Arhiepiscop Luca" 

In acea perioadă, Vlădica Luca 1-a chemat la el pe primul secretar al 
comitetului regional de partid şi i-a spus că relaţiile dintre Biserică şi stat se vor 
îmbunătăţi în curând, iar el se va putea întoarce la slujirea de arhiereu. Prin mila lui 
Dumnezeu, în scurtă vreme, Vlădica a fost într-adevăr numit la catedra Krasnoiarskului, 
iarăşi a răsunat deschis propovăduirea lui despre Hristos. 

„De mult au făgăduit să deschidă la noi o biserică, dar tot amână, iar eu rămân 
din nou fară slujbe de marele praznic al Naşterii lui Hristos", îi scrie trist episcopul fiului 
său Mihail la sfârşitul anului 1942. In fine, pe data de cinci martie îi aduce la cunoştinţă: 
„Domnul mi-a trimis o negrăită bucurie. După şaisprezece ani de dor chinuitor după 
biserică şi de tăcere, Domnul a deschis gura mea din nou. S-a deschis o bisericuţă în 

Nikolaevka, o suburbie a Krasnoiarskului, şi eu am fost numit arhiepiscop de 
Krasnoiarsk... Bineînţeles, voi continua munca în spital, nu există nici o piedică în această 
privinţă". 

Vlădica Luca scria: „Puţină lume a ştiut despre cea dintâi slujbă ce s-a făcut, 
dar tot au venit două sute de oameni. Mulţi stăteau în curte". 

„Cea dintâi slujbă... a îmbunătăţit îndată starea mea nervoasă - iar neurastenia 
mea era atât de severă încât medicii mi-au prescris repaus total vreme de două săptămâni. 
Eu nu am început acest repaus şi sunt convins că mă voi descurca şi tară el", scrie Vlădica 
Luca. 

După încă o lună confirmă: „Nevroza mea a trecut complet de când s-a 
redeschis biserica iar capacitatea mea de muncă s-a refăcut". 

Pe uşa locuinţei arhiepiscopului a apărut din nou tăbliţa ce anunţa că în 
probleme bisericeşti primeşte marţea şi vinerea de la şase până la opt seara. Lui N.P. 
Puzin, Vlădica Luca îi scria: 

„Foarte mult timp nu am putut să vă răspund din două pricini: 

1) eram foarte ocupat cu încheierea grabnică a monografiei mele despre 
rezecţiile tardive în rănile articulare prin împuşcare; 

2) mă simţeam foarte rău şi câteodată zăceam la pat zile întregi ca urmare a 
puternicei suprasolicitări a creierului care ţinea de mai bine de patru luni. Mi se cere să nu 
merg la biserică dacă nu muncesc la spital, aşa că lucrez peste puteri. 

Până la minusculul paraclis de cimitir din Nikolaevka este un ceas şi jumătate 
de mers pe jos pe un drum în pantă abruptă, aşa încât obosesc până la completa epuizare. 

Biserica este atât de mică încât în ea încap în mod normal patruzeci-cincizeci de oameni, 
iar acum vin două, trei sute, drept care până în altar este la fel de greu să străbaţi, exact ca 
ca de înviere. 

Să slujesc în ea aş putea doar după rânduiala preoţească, dar şi lucrul acesta e 
deocamdată imposibil din lipsă de veşminte. Pe cât se pare, o să primim veşminte de la 
teatru. Nu este diacon, nu sunt cântăreţi, nici măcar un dascăl. Slujeşte un protoiereu de 
şaptezeci şi trei de ani, iar eu predic. Predica este, atât pentru mine cât şi pentru popor, o 
bucurie uriaşă. 

Sunt mari speranţe că la primăvară vor deschide biserica Acoperământul 
Maicii Domnului (pe strada Stalin colţ cu Surikov)... 

Prea Fericitul a avut o pneumonie periculoasă dar, slavă lui Dumnezeu, s-a 
însănătoşit. Din pricina bolii nu mi-a mai scris demult. Vă doresc reuşită în muncă, 
sănătate şi mântuirea sufletului. 

Arhiepiscop Luca 
17 martie 1943". 

In biserica din Nikolaevka a fost cu neputinţă să se slujească după rânduiala 
arhierească. Autorităţile făgăduiau că vor deschide altă biserică abia peste un an. „La 
teatru sunt o mulţime de veşminte arhiereşti, dar nu vor să ne dea, socotind că e mai 
important să-i îmbrace în ele pe actori şi să le ciopârţească, cosându-le pentru comedii", 
scria Vlădica Luca. 

Mai apoi a reuşit să primească veşminte arhiereşti în Novosibirsk, unde 
prezentase o comunicare la conferinţa chirurgilor spitalelor militare, iar în Krasnoiarsk a 

fost deschisă după oarecare vreme încă o biserică. 

Arhiepiscopul scrie într-o scrisoare din acea perioadă că relaţiile conducerii de 
stat cu Biserica s-au schimbat net: „Peste tot se deschid şi se repară bisericile, pe 
cheltuiala sovietelor orăşeneşti, sunt numiţi episcopi". Iar despre sine: „Adu-ţi aminte, 
Mişa, că monahismul meu, cu făgăduinţele lui, rangul meu, slujirea adusă de mine lui 
Dumnezeu, sunt pentru mine cel mai sfânt lucru şi prima datorie. M-am lepădat în chip 
adevărat şi adânc de lume şi de slava medicală (care, bineînţeles, ar fi putut fi foarte mare 
în ce mă priveşte), aşa încât pentru mine nici un lucru lumesc nu are acum vreun preţ. Iar 
în slujirea lui Dumnezeu e toată bucuria mea, toată viaţa mea, căci adâncă este credinţa 
mea. Totuşi sunt hotărât să nu părăsesc munca medicală şi ştiinţifică". 

După câteva luni, îi aducea lui Mihail la cunoştinţă: „In Krasnoiarsk, despre 
mine se vorbeşte în „cercuri" la modul următor: «N-are decât să slujească, este un lucru 
indispensabil din punct de vedere politic». Ţi-am scris că a fost dat ordin de sus să nu fiu 
urmărit pentru convingerile mele religioase. Chiar dacă situaţia Bisericii nu s-ar fi 
schimbat atât de substanţial, chiar dacă nu m-ar fi ocrotit înalta mea valoare ştiinţifică, nu 
aş fi şovăit să purced iarăşi pe calea slujirii active a Bisericii, fiindcă voi, copiii mei, n- 
aveţi nevoie de ajutorul meu, iar cu închisoarea şi exilurile sunt obişnuit şi nu mă tem de 
ele. O, de-ai ştii tu cât de prostesc şi mărginit este ateismul, cât de vie şi de reală este 
împărtăşirea cu Dumnezeu a celor ce îl iubesc pe El..." 

în ziua când se împlineau douăzeci de ani de la hirotonia întru episcop a 
Vlădicăi Luca, acesta i-a scris fiului său mai mare amintindu-i de călătoria de atunci între 
Taşkent şi Pendjikent: „Acela a fost începutul căii spinoase pe care trebuia să o străbat. Ea 
a fost însă şi calea slavei înaintea lui Dumnezeu. Cred că pătimirile s-au sfârşit..." 

Arhiepiscopul Luca depunea multe stăruinţe ca să vadă ieşită la lumină a doua 

Pagina 129 



ediţie a „Studiilor de chirurgie septică", ştiind că această carte avea să aducă medicilor un 
mare folos practic, că aceştia au nevoie de ea. în anul 1943 a reuşit, în fine, să primească 
aprobarea pentru editarea ei. Iată ce îi scria în legătură cu aceasta lui N.R Puzin: 

„1 iulie 1943 

Lui Nikolai Pavlovici, pace şi binecuvântare. 

Am o mare bucurie. Pe 2 mai i-am trimis lui Stalin o scrisoare despre cartea 
mea la care erau anexate recenziile ultraelogioase ale profesorilor Manuilov şi Priorov. 
Rezultatul: o scrisoare de la Editura Medicală, din data de 26 iunie, care cuprindea 
rugămintea de a le trimite manuscrisul în vederea editării. Şi monografia despre articulaţii, 
pe care editura locală de aici o tot amâna, a fost cerută la Moscova. Spre iarnă vor apărea 
şi cartea, şi monografia. 

Spitalul nostru a fost restrâns la 250 de paturi şi munca s-a împuţinat. Nu vor 
să mai deschidă biserici în oraş, în timp ce din Taşkent primesc scrisori că a venit acolo un 
arhiereu al „Bisericii Vii" şi pentru el deschid o mulţime de biserici... Iar la Nikolaevka 
este cu neputinţă să mergi toamna şi primăvara. Nu demult, am mers pe jos după o ploaie, 
am căzut în noroi şi m-am întors. Sănătatea mea, slavă lui Dumnezeu, este bună. Nu 
demult, am primit o scrisoare de mulţumire şi o diplomă de la sovietul militar al 
Armatelor Siberiene. 

Să fiţi sănătos şi să aveţi spor. Domnul să vă păzească. 

Arhiepiscop Luca. 
1 iulie 1943". 

„Lui Nikolai Pavlovici, pace şi binecuvântare. 

Am o noutate mare şi neaşteptată. Pe 2 martie am primit telegramă de la 
Moscova. Comitetul panslav cere să le trimit, pentru presa slavă din străinătate, un articol 
despre activitatea mea pe timpul Războiului pentru Apărarea Patriei în calitate de 
arhiepiscop al Krasnoiarskului şi de chirurg al spitalelor Armatei Roşii. Fără îndoială că 
dumneavoastră puteţi aprecia sub toate aspectele importanţa acestei propuneri şi 
însemnatele urmări pe care ea ar putea să le aibă. După două zile le-am şi trimis articolul, 
pe care din păcate nu am timp să-1 copiez pentru dumneavoastră. 

Slujesc şi predic la fiecare praznic şi în fiecare duminică. Munca în spital 
merge la fel ca înainte... Nevroza mea recidivează câteodată iar pe 8 august nici nu am 
putut să slujesc Liturghia din pricina ei. 

Furunculoza de care suferiţi se va vindeca, probabil, doar prin autovaccin. 

Domnul să vă ajute şi să vă binecuvânteze. 

Arhiepiscop Luca. 
16 august 1943" 

Despre corespondenţa sa cu Locţiitorul Scaunului Patriarhal, Mitropolitul 
Serghie, Vlădica Luca amintea în următoarele cuvinte: 

„In anul 1942, am purtat o intensă corespondenţă privitoare la problemele 
fundamentale ale vieţii contemporane iar scrisorile lui m-au impresionat prin profunzime 
şi prin corecta înţelegere a esenţei creştinismului, prin cunoaşterea Sfintei Scripturi şi a 
istoriei Bisericii. Unele dintre ele pot fi chiar numite tratate de teologie în miniatură. Nu 
în toate privinţele a fost de acord cu mine şi adeseori a trebuit să recunosc că avea multă 

dreptate". 



Corespondenţa dintre mitropolitul Serghie şi arhiepiscopul Luca a avut multă 
însemnătate pentru pregătirea Sinodului din 1943 al episcopatului Bisericii Ortodoxe 
Ruse. Arhiepiscopul Luca a luat parte nemijlocit la alcătuirea documentelor Sinodului, 
fiind membru al lui. 

După ce mitropolitul Serghie a devenit Patriarh, 1-a determinat pe Vlădica 
Luca să colaboreze la Jurnal Moskovskoi Patriarhii (Revista Patriarhiei Moscovei). 
Colaborarea Vlădicăi cu JMP a continuat vreme de zece ani. 

Spre sfârşitul războiului, am scris cartea (nu prea mare) „Despre rezecţiile 
tardive în cazuri de răni infectate ale articulaţiilor mari", pe care am prezentat-o la 
concursul pentru premiul Stalin împreună cu cartea mare „Studii de chirurgie septică". 

După terminarea lucrului în spitalul pentru evacuaţi 15-15, am primit o 
diplomă de mulţumire din partea cercului militar al Siberiei de Vest, iar după încheierea 
războiului am fost răsplătit cu medalia „Pentru efort eroic în Marele Război pentru 
Apărarea Patriei 1941-1945". 

Sfântul Sinod, în frunte cu locţiitorul patriarhal, mitropolitul Serghie, a 
echivalat munca mea de tratare a bolnavilor cu slujirea arhierească eroică şi m-a ridicat la 
rangul de arhiepiscop. 

în Krasnoiarsk am îmbinat tratarea răniţilor cu slujirea arhierească în eparhia 
Krasnoiarskului şi, în toate duminicile şi sărbătorile, mergeam departe la periferia 
oraşului, într-un paraclis mic de cimitir, fiindcă altă biserică în Krasnoiarsk nu se afla. 
Eram nevoit să merg printr-o asemenea mocirlă încât odată m-am împotmolit şi am căzut 
în noroi, aşa încât am fost nevoit să mă întorc acasă. 

Să slujesc după rânduiala arhierească era cu neputinţă, întrucât nu aveam pe 

nimeni pe lângă mine afară de un preot bătrân, aşa încât mă mulţumeam doar cu 
propovăduirea plină de râvnă a cuvântului lui Dumnezeu. 

După terminarea exilului, în anul 1943, m-am întors la Moscova şi am fost 
numit în Tambov, pe teritoriul căruia se aflau, înainte de revoluţie, o sută zece biserici, în 
timp ce eu am găsit doar două: una în Tambov şi una în Miciurinsk. Având mult timp 
liber, şi în Tambov am îmbinat vreme de vreo doi ani slujirea bisericească cu munca din 
spitale pentru bolnavi. 

[După încheierea exilului, Vlădica Luca a început să facă demersuri pentru a 
fi mutat din Siberia. Factorii de răspundere din Krasnoiarsk nu vroiau să-i dea drumul. 
Atât autorităţile civile cât şi cele militare se străduiau în fel şi chip să-i intre în voie. Pe 
lista celor mai buni medici, numele Voino-Iaseneţki ocupa primul loc. Problema mutării a 
fost negociată timp de câteva luni între Patriarhie şi Comisariatul poporului pentru 
sănătate. In cele din urmă, comisarul poporului, Tretiakov, a telegrafiat: „Intenţionăm să 
vă mutăm în Tambov, unde este un câmp larg de activitate şi un spital important". 

Sanctitatea Sa, Patriarhul Serghie, 1-a numit printr-un decret special pe 
Vlădica Luca arhiepiscop de Tambov şi Miciurinsk. La începutul anului 1944, Vlădica 
Luca s-a mutat în Tambov. 

Multe osteneli îl aşteptau pe arhiepiscop în noua sa eparhie. El a continuat să 
îmbine slujirea de arhipăstor cu cea de medic. 

„Oraşul nu e rău, a păstrat aproape în întregime înfăţişarea unui vechi oraş de 
provincie", îi scria Vlădica Luca fiului său. „Am fost primit foarte bine... La rugămintea 
Prezidiului (Societăţii chirurgicale) am susţinut un referat despre osteomielită la 
conferinţa chirurgilor, aparţinând de Cercul militar Orlov. Am apărut şi am luat loc în 
prezidiu îmbrăcat în rasă, cu cruce şi cu panaghie". 

V.A. Poliakov, candidat în ştiinţe medicale (titlu ştiinţific în Rusia imperială, 
contemporană şi în Uniunea Sovietică), îşi aminteşte despre întâlnirea sa cu Vlădica Luca 
(la o adunare a chirurgilor) din anul 1944: 

„La consfătuire se adunase multă lume. La masa prezidiului se ridicase deja 
preşedintele pentru a anunţa numele comunicării - însă deodată amândouă canaturile uşii 
s-au deschis larg şi în sală a intrat un om de statură uriaşă, cu ochelari. Pletele cărunte îi 
cădeau pe umeri. O barbă albă, diafană, străvezie, îi odihnea pe piept. Sub mustăţi buzele 
îi erau strânse. Mâinile mari şi albe prefirau nişte mătănii negre, mate. Omul a intrat tară 
grabă în sală şi s-a aşezat în rândul din faţă. Preşedintele i-a adresat rugămintea de a lua 
loc în prezidiu. El s-a ridicat, a străbătut podiumul şi a luat loc în fotoliul ce i se oferise. 
Era profesorul Valentin Felixovici Voino-Iaseneţki..." 

In ce priveşte conducerea eparhiei, arhiepiscopul Luca a avut de înfruntat 
chiar de la început numeroase dificultăţi. Biserica din Tambov, care timp de mulţi ani 
adăpostise sub acoperişul său un cămin muncitoresc, fusese adusă în ultimul hal de 
pustiire. Locatarii ei despicaseră icoanele, sfărâmaseră şi aruncaseră iconostasul, 
scriseseră pe pereţi măscării. Vlădica Luca a luat în primire fară să se plângă moştenirea 
ateilor, a început să repare biserica, să adune clerici, să facă slujbe, continuând totodată şi 
munca medicală. In grija arhiepiscopului de Tambov se aflau acum o sută cincizeci de 
spitale, fiecare având între cinci sute şi o mie de paturi. El dădea şi consultaţii pentru 
secţiile chirurgicale ale spitalului principal orăşenesc. Vlădica Luca era, ca şi mai înainte, 
gata să muncească zile în şir, în ciuda faptului că în curând avea să împlinească şaptezeci 
de ani. 

„Vom aduce biserica la o înfăţişare cuviincioasă... Munca în spitale merge 
excelent... Ţin cursuri medicilor despre artritele septice... Zile libere aproape că nu am. 
Sâmbetele dau consultaţii câte două ore la policlinică. Acasă nu primesc, fiindcă deja nu 

mai am deloc putere pentru aşa ceva. Bolnavii însă, mai ales cei de la ţară, care vin de 
departe, nu înţeleg lucrul acesta şi mă numesc arhiereu nemilostiv, ceea ce îmi vine foarte 
greu. In cazuri excepţionale ajung să primesc şi acasă", scria el fiului şi familiei acestuia. 

învăţătoarea pensionară O.V. Strelţova din Tambov, povesteşte următoarea 
întâmplare pe care o ştie de la răposata ei prietenă, doctoriţa V.R Dmitrievskaia: 

„In timp ce Vlădica Luca vizita în calitate de medic militarii bolnavi din 
spital, un ostaş şi-a permis să-1 jignească întrebând de ce umblă pletosul pe acolo. Ce 
credeţi că s-a întâmplat? In aceeaşi seară, neruşinatul şi-a primit răsplata spre învăţătură 
de minte. La douăsprezece noaptea a avut o criză ce 1-a adus în pragul morţii - şi el, 
bolnavul, 1-a rugat pe doctor să-1 cheme la el pe profesor, adică pe Vlădica Luca. 

Acesta a venit în aceeaşi noapte şi a intrat în salon la bolnav, care şi-a cerut cu 
lacrimi iertare de la episcopul-medic pentru jignirea pe care i-o adusese şi 1-a rugat să-i 
salveze viaţa, întrucât el, bolnavul, îşi simţea moartea aproape. Vlădica Luca a dat 
dispoziţie să se facă neîntârziat toate pregătirile ca pacientul să fie operat de urgenţă. 
Acesta a fost adus, l-au pregătit de operaţie. Vlădica, precum făcea de obicei în astfel de 
situaţii, 1-a întrebat pe bolnav dacă crede în Dumnezeu, dat fiind că viaţa i-o va înapoia nu 
profesorul, ci Dumnezeu prin mâna doctorului. 

Bolnavul, tară a înceta să plângă, a răspuns că acum crede şi a mărturisit că şi- 
a primit plata pentru batjocorirea grosolană a episcopului. Acesta, făcând o operaţie foarte 
serioasă, 1-a readus pe bolnav la viaţă. Acest caz a avut o foarte mare influenţă pozitivă 
asupra tuturor bolnavilor din spital". 

Când Vlădica Luca a venit în Tambov, vederea lui era deja foarte slăbită. 
Acele incizii elegante, care stârneau admiraţia în trecut, acum nu îi mai reuşeau 
întotdeauna. Din pricina înrăutăţirii vederii, Vlădica a fost nevoit să abandoneze cele mai 

complicate operaţii. 

S-au păstrat o mulţime de mărturii despre faptul că Vlădica Luca era iubit cu 
adevărat: îl iubea turma, îl iubeau colaboratorii, îl iubeau pacienţii - adeseori atei. Cu 
fierbinte dragoste şi recunoştinţă îşi amintesc de arhiepiscopul lor enoriaşii catedralei 
arhiereşti din Tambov: 

„A venit la noi chiar la începutul anului 1944. In primele zile nu avea nici 
veşminte pentru slujbe. Acestea i s-au trimis înainte de Postul Mare. Prima oară când a 
slujit, a rostit pentru credincioşi un cuvânt scurt: «După o îndelungă foamete 
duhovnicească, putem din nou să ne adunăm şi să dăm mulţumită lui Dumnezeu... Am 
fost numit păstor la voi». După aceea a binecuvântat pe fiecare om din biserică". 

„Vlădica începea ziua cu cartea în mână, cu cartea şi cu rugăciunea o şi 
termina. Bibliotecă îi lăsase monahia Liubov din familia cnejilor Şirinski-Şihmatov, care 
se afla exilată în Tambov". 

„Odată, în timp ce Vlădica mergea la slujbă, a văzut lângă biserică o femeie 
văduvă. „De ce eşti, soro, aşa de tristă?" - a întrebat-o Vlădica. La care ea: „Am cinci 
copii mici, iar căsuţa mea s-a dărăpănat cu totul". „Aşteaptă până la sfârşitul slujbei, vreau 
să vorbesc cu tine". După slujbă, a luat-o pe văduvă la el acasă, a aflat cât de prost îi merg 
treburile şi i-a dat bani să-şi construiască locuinţă". 

Olga Vladimirovna Strelţova îşi aminteşte că predicile Vlădicăi atrăgeau la 
biserică numeroşi medici, bibliotecari, profesori. In biserică, nota predicile o profesoară 
de limba engleză foarte devotată arhiepiscopului Luca, Natalia Mihailovna Feodorova, 
după care o altă enoriaşă, dactilografa, le culegea pe hârtie fină şi le împărţea 
credincioşilor. In Tambov au fost aşternute în scris şaptezeci şi şapte de predici. 

Părintele arhidiacon Vasili Mălin, pe care îl hirotonise întru diacon în 1945 
Vlădica Luca, istoriseşte: 

„Intre enoriaşi se afla un bătrân, casier de meserie, I.M. Fomin. Citea la strană 
ceasurile. Citea prost, pronunţa incorect cuvintele. Vlădica 1-a îndreptat de câteva ori. 
Odată, după slujbă, când arhiepiscopul Luca s-a apucat pentru a cincea sau a şasea oară 
să-i explice cum se pronunţă anumite expresii din slava bisericească, între ei s-a pornit o 
dispută aprinsă. Vlădica Luca, temperamental, agita cartea şi, evident, 1-a atins pe Fomin. 
Acesta s-a tulburat, a spus că arhiereul 1-a lovit şi a încetat în mod demonstrativ să mai 
meargă la biserică. După oarecare răstimp, punându-şi crucea şi panaghia, Vlădica 
Tambovului a străbătut întreg oraşul ca să îşi ceară iertare de la enoriaşul jignit. Fomin nu 
1-a primit pe arhiepiscop. Vlădica a mers din nou la el şi n-a primit iertare. Casierul pur şi 
simplu şi-a bătut joc de el. L-a iertat pe Vlădica doar cu câteva zile înainte de plecarea din 
Tambov a arhiepiscopului". 

S-au păstrat foarte interesantele amintiri despre Vlădica Luca ale profesoarei 
Sofia Ivanovna Borisova. Nemţoaică de naţionalitate, ea era luterană şi, în vremea cât a 
fost arhiepiscop de Tambov Vlădica Luca, a dorit să treacă la ortodoxie. Vlădica a poftit-o 
la el acasă, a stat de vorbă cu ea, a pregătit-o pentru trecerea la credinţa ortodoxă. Ea i-a 
devenit un om foarte apropiat şi, după plecarea Vlădicăi Luca la Simferopol, a purtat cu el 
o îndelungată corespondenţă. 

La sfârşitul anului 1944, Vlădica a spus într-una din predici că atrocităţile 
nemţilor nu sunt întâmplătoare, că cruzimea este o caracteristică a poporului german; 
această trăsătură naţională s-a arătat nu o dată la nemţi în veacurile trecute şi oglindeşte 
duhul poporului german. Sofia Ivanovna a fost jignită de aceste cuvinte. Biruindu-şi 
tulburarea, ea s-a apropiat după predică de arhiepiscop şi i-a spus că nemţii, ca şi ruşii, 
sunt de tot felul şi că ea nu cunoaşte nici un duh de cruzime la poporul german. Vlădica 

Luca i-a ascultat în tăcere spusele şi tot în tăcere a părăsit biserica. După câteva zile, în 
faţa unei mari mulţimi de enoriaşi, Ie-a spus acestora că a descoperit în trecuta sa predică 
o greşeală de neîngăduit, că a vorbit greşit despre caracterul crud al tuturor nemţilor în 
general şi că îi roagă, pe cei pe care i-a jignit prin spusele sale, să îl ierte, căci de acum 
înainte îşi va chibzui predicile mai bine. 

Cei ce îl cunoşteau pe Vlădica Luca au remarcat că el are multă încredere în 

oameni. 

Arhiepiscopul Inochentie al Kaliningradului (Leoferov), care a fost în Tambov 
secretar eparhial al Vlădicăi Luca, îşi amintea: „Era un om foarte corect Vlădica Luca, 
uneori caraghios de corect, şi presupunea că în jurul lui toţi sunt la fel de corecţi, iar 
oamenii ştiţi cum sunt... Când pleca din Tambov, îl conduceam pe tren până la Miciurinsk. 
Odată eram singuri în compartiment şi Vlădica m-a întrebat: 

- Spuneţi-mi, care este cel mai mare viciu de care credeţi că trebuie să fug? 

- Vă rog să nu aveţi încredere în clevetitori, am zis eu. Dând urmare 
plângerilor unor mincinoşi, câteodată aţi pedepsit, Prea Sfinţia voastră, oameni întru totul 
nevinovaţi. 

- Da? - s-a mirat el. După care, gândindu-se puţin, a adăugat: Aici nu am ce 
face. Nu pot să n-am încredere în oameni". 

Arhiepiscopul Luca încerca să obţină pentru credincioşi restituirea catedralei, 
îndată după venirea în Tambov, i-a scris fiului său: „Aproape sigur ne vor da înapoi 
catedrala mare cu două etaje". Ii mai scria: „La Moscova au refuzat să ne deschidă 
catedrala, ceea ce pentru mine este o mare amărăciune". Mai târziu, Karpov i-a promis 
Vlădicăi că va deschide catedrala sau altă biserică mare din Tambov, dar împuternicitul cu 
problemele Bisericii Ortodoxe din Tambov a refuzat să facă acest lucru. In august, 

Vlădica Luca scria: „Catedrala va fi redeschisă doar în urma demersurilor făcute de 
credincioşi, dar până acum nu sunt iniţiatori, se tem cu toţii". 

într-adevăr, Karpov a vrut să deschidă catedrala din Tambov, dar Kozârkov, 
preşedintele de atunci al comitetului executiv regional, şi Volkov, primul secretar al 
comitetului regional de partid (comsomoliştii din anii 1920) se împotriveau din răsputeri. 
Kozârkov a murit în curând (Vlădica Luca i-a diagnosticat un cancer de stomac 
inoperabil), însă Volkov n-a îngăduit până la sfârşitul războiului ca în oraş să se deschidă 
o a doua biserică, iar după război ,1a Moscova, problema nu a mai fost luată în 
considerare. 

Kozârkov nu se purta rău cu Vlădica Luca, considerându-1 un medic nimerit 
din întâmplare în „capcana bisericii". Odată, 1-a invitat pe Vlădica la el în cabinet şi, 
dorind să-i arate prietenia sa, 1-a întrebat: 

- Cum să vă premiez pentru remarcabila muncă pe care o faceţi în spital? 

- Deschideţi catedrala oraşului. 

- A, nu, catedrala n-o s-o vedeţi niciodată. 

- Atunci eu nu doresc altceva de la dumneavoastră, a răspuns arhiepiscopul şi 
a părăsit sediul comitetului executiv regional. 

Noul preşedinte, înlocuitorul lui Kozârkov, a avut cu arhiepiscopul Luca 
următoarea păţanie. La sfârşitul anului 1945, Vlădica şi secretarul său au fost chemaţi la 
comitetul executiv regional pentru a li se înmâna medaliile „Pentru efort eroic în Marele 
Război pentru Apărarea Patriei 1941-1945". După înmânarea medaliilor, preşedintele a 
spus că, deşi munca lui Voino-Iaseneţki în calitate de consultant al spitalelor de evacuare 
este încheiată (spitalele acestea părăsiseră Tambovul în toamna lui 1944, mutându-se spre 
vest), el nădăjduieşte că profesorul îşi va împărtăşi marea experienţă şi în continuare 

medicilor oraşului. 

Arhiepiscopul Luca a răspuns următoarele: 

„Eu i-am învăţat pe medici ceea ce ştiu şi sunt gata să-i învăţ şi în continuare; 
am redat viaţa şi sănătatea a sute, poate mii de răniţi şi probabil că aş fi fost de ajutor 
multor altora dacă dumneavoastră (a apăsat cuvântul „dumneavoastră", lăsându-i pe 
ascultători să înţeleagă că dă cuvântului un sens larg) nu m-aţi fi înhăţat fară pricină şi nu 
m-aţi fi târât unsprezece ani prin puşcării şi exiluri. Iată câtă vreme s-a pierdut şi câţi 
oameni nu au fost salvaţi, şi asta nicidecum din voia mea". 

Cuvintele acestea au produs conducerii regionale un adevărat şoc. Câtăva 
vreme, în prezidiu şi în sală, a domnit o linişte apăsătoare. Venindu-şi cât de cât în fire, 
preşedintele a îngăimat că trecutul trebuie uitat, trebuie trăit prezentul şi viitorul - la care a 
răsunat din nou basul Vlădicăi Luca: „A, nu, scuzaţi-mă, n-am să uit niciodată!" 

După moartea Patriarhului Serghie, a început pregătirea pentru Sinodul Local 
al Bisericii Ortodoxe Ruse şi alegerea noului Patriarh. Vlădica Luca a mers la Moscova şi 
a luat parte la adunarea episcopală care a avut loc pe data de 21 noiembrie 1944, pentru 
alegerea Comisiei presinodale. Arhiepiscopul Luca le-a amintit celor de faţă procedura 
alegerii Patriarhului prin tragere la sorţi, care fusese elaborată la Sinodul Local al anului 
1917. Potrivit hotărârii acelui Sinod, alegerea candidaţilor la rangul de Patriarh trebuie să 
fie lăsată în seama participanţilor înşişi la Sinod şi votul trebuie să fie secret. Vlădica 
Luca a declarat că întrucât numirea mitropolitului Alexie ca unic candidat la rangul de 
Patriarh încalcă această hotărâre, el va vota împotriva lui. Urmarea? Vlădica Luca a fost 
singurul arhiereu rus neinvitat la Sinod, la care au luat parte patruzeci şi unu de arhierei 
ruşi şi cinci străini] 

In anul 1946, am primit premiul Stalin clasa întâi pentru lucrările mele „Studii 

de chirurgie septică" şi „Rezecţii tardive în cazuri de răni infectate ale articulaţiilor mari". 



[„O mulţime de felicitări din toate părţile", scria Vlădica Luca după primirea 
premiului. „Patriarhul, mitropoliţii, ceilalţi arhierei, Karpov (Preşedintele sovietului 
pentru problemele Bisericii Ortodoxe Ruse), Mitiarev, Tretiakov (Comisarul poporului 
pentru sănătate), Academia de ştiinţe medicale, Comitetul pentru problemele 
învăţământului superior, Institutul teologic, profesorii ş.a.m.d. îmi aduc laude 
extraordinare... Patriarhul mi-a telegrafiat că slava de care mă bucur este un mare triumf 
pentru Biserică". 

înalt Prea Sfinţitul Luca a împărţit aproape toţi banii primiţi o dată cu premiul 
pentru ajutorarea orfanilor de război. 

Vlădica Luca îi trata pe bolnavi pentru Dumnezeu şi tot întru slava lui 
Dumnezeu îi ajuta adeseori pe nevoiaşi şi îi mângâia pe nefericiţi. Desele consultaţii 
particulare pe care le dădea, erau gratuite. In ce priveşte activitatea sa ştiinţifică, 
publicarea de cărţi şi articole, primirea premiului de Stat, acestea erau privite de Vlădica 
Luca drept un mijloc de a ridica autoritatea Bisericii. Fără îndoială că în acele vremuri 
cumplite propovăduirea făţişă despre Hristos a celebrului savant şi chirurg nu putea să nu 
pună pe gânduri numeroşi oameni. 

Vlădica Luca considera că munca sa ştiinţifică va atrage la ortodoxie 
numeroşi intelectuali. Aşa s-a şi întâmplat. Intr-una din emisiunile din acea perioadă ale 
postului de radio BBC, se comunica faptul că un grup de tineri francezi a trecut la 
ortodoxie, aceştia făcând în declaraţia lor trimitere la savanţii creştini din URSS: Ivan 
Pavlov, Vladimir Filatov (celebru oftalmolog din Odessa, prieten al Sfântului Iona din 
Odessa) şi arhiepiscopul Luca Voino-Iaseneţki. 

„Astăzi s-a confirmat părerea mea, şi anume că sunt un as deloc neînsemnat în 

mâneca conducerii noastre", îi scria Vlădica Luca fiului său. „A venit un corespondent 
special al TASS ca să îmi facă fotografii pentru presa de peste hotare, iar mai devreme mi 
s-a cerut de la Patriarhie să trimit o biografie pentru revista lor şi pentru biroul de 
informaţii. Doi pictori de aici îmi fac portretul. Arhiepiscopul de Iaroslav, care numai ce 
s-a întors din America, citise deja în gazetele de acolo articole despre mine, arhiepiscop 
laureat al premiului Stalin... Mâine va veni de la Moscova un sculptor să-mi facă bustul..." 

Pentru mari merite faţă de Biserica Rusă, arhiepiscopul Luca al Tambovului şi 
Miciurinskului a fost răsplătit de Patriarhul Alexie în februarie 1945 cu dreptul de a purta 
cruce cu briliante pe potcap. 

In eparhia Tambovului, Vlădica Luca a restaurat şi a sfinţit câteva biserici, 
concentrându-şi eforturile în vederea refacerii vieţii parohiale. Slujbele săvârşite de 
arhiepiscopul Luca se distingeau prin înalta lor duhovnicie, prin adânca trăire a rugăciunii. 

El îşi închina o mare parte din puteri catehizării turmei. „Acolo am 
propovăduit foarte mult şi am încercat să le insuflu tuturor o mare dragoste faţă de 
Cuviosul Serafim, drept care după fiecare slujbă cântam cu tot poporul troparul 
Cuviosului în faţa icoanei lui", spune arhiepiscopul Luca într-un cuvânt rostit în ziua 
pomenirii Cuviosului Serafim de Sarov. 

In anul 1946, Vlădicăi Luca i s-a interzis definitiv să mai apară în faţa unui 
auditoriu ştiinţific îmbrăcat în rasă, cu cruce şi panaghie. El îi scria fiului: „Am primit din 
partea comisariatului poporului pentru sănătate al URSS, propunerea de a face o 
prezentare fundamentală a rezecţiilor tardive ale articulaţiilor mari în cadrul unui mare 
congres unde trebuie trase concluziile activităţii chirurgilor militari în timpul războiului. 
Mi-am dat cu plăcere acordul, însă am scris că Comisariatul poporului îmi interzice să 
apar în rasă, iar Patriarhul tară rasă. 

I-am scris şi Patriarhului despre asta, mi-a răspuns printr-o scrisoare... părerea 
lui coincide cu a mea: să apar în costum civil şi să îmi ascund pletele într-o adunare unde 
toţi ştiu că sunt arhiereu înseamnă să mă ruşinez de demnitatea mea episcopală. 

Dacă adunarea consideră că pentru ea este inacceptabilă şi chiar jignitoare 
prezenţa unui arhiereu, atunci arhiereul trebuie să considere că este sub demnitatea sa să 
apară într-o astfel de adunare... Am vorbit la telefon cu organizatorul congresului, 
doctorul Dedov. Acesta s-a tulburat şi a spus că toţi, inclusiv comisarul poporului, dau o 
mare însemnătate comunicării mele şi au promis să facă demersuri pe lângă toată 
conducerea. Peste o zi însă mi-a spus că toată conducerea a fost ocupată întreaga zi cu 
această problemă, au vorbit cu Tretiakov şi cu Karpov, că afacerea ar fi ajuns la cunoştinţa 
Comitetului Central de Partid, însă nu au fost de acord să apar în rasă. Am cerut să se 
transmită comisarului poporului că primesc această decizie ca pe o excludere a mea din 
comunitatea ştiinţifică"] 

In mai 1946, am fost numit ca arhiereu al Simferopolului şi Crimeii. Tineretul 
studenţesc m-a aşteptat la gară cu flori, dar întâlnirea nu a reuşit, fiindcă am venit cu 
avionul. Asta s-a întâmplat în ziua de 26 mai a anului 1946. 



(Aici, amintirile se curmă. Ele au fost dictate secretarei E.P. Leichfeld de 
arhiepiscopul Luca, ce orbise cu desăvârşire, la Simferopol, în anul 1958. Arhiepiscopul 
Luca a murit în ziua de 11 iunie a anului 1961 şi a fost înmormântat în Simferopol, unde a 
ocupat scaunul arhieresc vreme de cincisprezece ani) 

Anexă privitoare la păstorirea Sfântului Luca în Crimeea 



Această anexă aparţine tot redacţiei ruse şi are scopul de a-1 edifica pe cititor 
în legătură cu evenimentele petrecute de la momentul în care se opreşte autobiografia şi 
până la adormirea în Domnul a înalt Preasfmţitului Luca (nota traducătorului). 

In această ultimă perioadă a vieţii sale, sănătatea arhiepiscopului Luca se 
resimţea din ce în ce mai mult în urma încercărilor pe care le suferise în viaţa sa şi a 
muncii excepţional de încordate. îşi pierde vederea, inima refuză din ce în ce mai des să 
lucreze cum trebuie: aritmii, decompensare. El scrie: „Amărăciunea şi lacrimile turmei 
(din Tambov), care mă iubeşte fierbinte, m-au tulburat şi iarăşi îmi e mai rău cu inima. Ieri 
şi astăzi, în duminica Tomei, nu am slujit". 

In mai 1946, Vlădica a fost mutat în Crimeea. 

„Oricât a plâns turma mea din Tambov, oricât 1-a rugat pe Patriarh să mă lase 
acolo, am fost nevoit să plec la Simferopol. Aceasta s-a întâmplat, fără îndoială, din voia 
lui Dumnezeu, fiindcă şi aici este mare nevoie de mine. Trebuie să pun pe picioare o 
eparhie pustiită". 

Războiul făcuse Crimeii răni înfricoşătoare. Oraşele erau în ruine, satele 
prefăcute în cenuşă. Pe locul multor biserici din Crimeea rămăseseră numai dărâmăturile. 
In Chersones, vechiul Korsun, unde a primit botezul sfântul cneaz Vladimir, fusese 
distrusă măreaţa catedrală a creştinătorului Rusiei. Multă osteneală şi-a dat arhiepiscopul 
Luca pentru refacerea bisericilor şi reînceperea slujbelor în ele. 

Situaţia economică era extrem de dificilă. Un sfert de pâine costa la piaţă 50 
de ruble. Gospodinele cumpărau cereale de la ţărani cu păhăruţul de cincizeci de grame şi 

îl duceau în săculeţe ca pe un bun de mare preţ. Reşedinţa arhierească de pe strada 
Gospitalnaia se afla la etajul întâi al unei case vechi, demult nerenovate. în afară de 
arhiereu şi de secretarul lui eparhial, pe etaj mai stăteau câteva familii străine. In casă erau 
ploşniţe. La singurul robinet existent, se făcea dimineaţa coadă. 

Vlădica Luca era gata să le ajute tuturor. La bucătăria arhierească se gătea 
prânzul pentru 15-20 de oameni: un prânz frugal, alcătuit adeseori doar dintr-o zeamă, dar 
mulţi simferopoliţi nu aveau în anii 1946-1948 nici atât. Vera Prozorovskaia, nepoata 
arhiepiscopului Luca, îşi aminteşte că la prânz veneau mulţi oameni flămânzi, bătrâne 
singure, săraci cărora le lipseau mijloacele de existenţă. „In fiecare zi fierbeam un cazan 
mare, pe care îl curăţau până la fund. Seara unchiul mă întreba: „Câţi au fost astăzi la 
masă? I-ai hrănit pe toţi? Le-a ajuns tuturor?" 

In ce-1 privea, Vlădica Luca mânca foarte prost. Micul dejun era alcătuit dintr- 
un singur fel. Dacă i se punea şi al doilea, se supăra. Se îmbrăca mai mult decât modest. 
Profesoara Iudina, căreia Vlădica i-a dat bani să îşi cumpere casă, îşi aminteşte că Prea 
Sfinţitul umbla totdeauna în rase peticite cu coatele roase. De fiecare dată când nepoata 
Vera îi propunea să-i facă haină nouă, auzea răspunsul: „Cârpeşte, cârpeşte, Vera, sunt 
mulţi săraci". într-adevăr, în jur erau mulţi săraci. Secretarul eparhial făcea liste lungi cu 
cei aflaţi în nevoie. La sfârşitul fiecărei luni, erau trimise treizeci-patruzeci de pachete 
celor mai urgente cazuri înscrise în acele liste. 

Situaţia din eparhia Crimeii era complicată. Vlădica Luca a început să 
inspecteze cele 58 de parohii ale Crimeii. Majoritatea bisericilor fuseseră deschise relativ 
recent (înainte de război în Crimeea rămăsese o singură biserică deschisă). în parohii i se 
plângeau arhiereului de lipsa unor lucruri indispensabile: veşminte, cărţi de slujbă, tămâie, 
lumânări, ulei de candelă. 

Vlădica punea foarte mult la inimă atunci când vedea că nu toţi păstorii sunt 
un exemplu vrednic de urmat pentru credincioşi. Nu obosea să le repete: „Ce răspuns voi 

da în faţa lui Dumnezeu pentru voi toţi?". Fostul secretar al cancelariei eparhiei Crimeii, 
părintele Vitali Karvovski, îşi aminteşte că nemulţumirea Prea Sfinţitului era stârnită nu 
numai de preoţii beţivi, ci şi de cei fumători. Pe unii ca aceştia îi punea sub epitimie aspră 
- îi oprea de la slujire timp de trei luni. Tot atât de categoric cerea ca preoţii să poarte 
întotdeauna şi pretutindeni hainele cuvenite cinului lor. „Cel necredincios în cele mici va 
fi necredincios şi în cele mari", cita el din Evanghelie şi îi pedepsea pe preoţii care îşi 
rădeau barba şi îşi tundeau părul. Unii dintre aceştia încercau să ocolească împlinirea 
cerinţelor arhiereului, însă Vlădica Luca rămânea neînduplecat. 

In arhiva eparhiei s-a păstrat următoarea epistolă din anul 1947: 

„Nu demult mi-a căzut în mâini liturghierul ferfeniţit al unui preot, în care 
toate colţurile de jos ale paginilor erau negre de murdărie. O, Doamne! înseamnă că acel 
preot tară frică de Dumnezeu lua Trupul lui Hristos cu mâinile murdare, cu murdărie 
neagră sub unghii! Cum nu le e ruşine preoţilor să nu se spele, să fie îmbrăcaţi murdar, să 
stea în faţa Sfintei Mese în galoşi?! 

In eparhia noastră nu mai sunt preoţi bărbieriţi şi tunşi, dar cât sunt de 
numeroşi aceştia în alte locuri! Ce mulţi sunt şi aceia care se ruşinează să poarte 
îmbrăcăminte preoţească, aceia care se îmbracă după modă nu se deosebesc cu nimic de 
oamenii lumeşti! 

Iar marele scriitor al pământului rusesc, care a fost N.V Gogol, scria cu multă 
vreme în urmă despre îmbrăcămintea clerului: „Ce bine că chiar prin îmbrăcămintea lor, 
nesupusă nici unei schimbări şi nici unui capriciu al modelor noastre prosteşti, ei (clerul) 
se deosebesc de noi! îmbrăcămintea lor este măreaţă şi minunată. Nu este rococoul idiot 
rămas din al optsprezecelea veac şi nici îmbrăcămintea peticoasă, care nu lămureşte 
nimic, a preoţilor romano-catolici. Ea are noimă, ea este după chipul îmbrăcămintei pe 
care o purta însuşi Mântuitorul..." 

Iată încă o pastorală a arhipăstorului către preoţii din eparhia lui: 

„Oare mulţi sunt printre noi preoţii care se aseamănă medicilor serioşi? Oare 
ştiţi voi câtă osteneală şi luare-aminte le acordă celor grav bolnavi doctorii buni şi 
încercaţi? Iar sarcina doctorului este doar vindecarea bolilor trupeşti, în vreme ce sarcina 
noastră este neasemuit mai însemnată, fiindcă noi suntem rânduiţi de Dumnezeu pentru 
marea lucrare a vindecării sufletelor omeneşti, a izbăvirii lor de chinurile veşnice!" 

Vlădica Luca îi oprea de la slujire pe cei care călcau rânduielile canonice ale 
slujirii: care, de exemplu, cădeau tară să aprindă tămâie în cădelniţă, care nu săvârşeau 
după rânduiala cuvenită Taina Botezului, care foloseau surogate de tămâie ş.a.m.d., 
amintindu-le de înfricoşătoarele cuvinte ale prorocului Ieremia: Blestemat tot cel ce face 
lucrul Domnului cu nebăgare de seamă (Ieremia 48, 10). 

Intr-una din pastoralele sale, arhiepiscopul Luca arată cu durere cazurile de 
simonie (trafic cu lucruri considerare de biserică bunuri spirituale, sfinte şi pedepsit cu 
excomunicarea, caterisirea), numindu-i pe cei ce prefăceau slujirea celor sfinte în sursă de 
îmbogăţire personală: „Ce să fac cu un asemenea preot? Voi încerca să-i trezesc simţul 
ruşinii, să ating corzile cele mai bune ale inimii lui; îl voi muta în altă parohie 
avertizându-1 cu asprime, iar dacă nu se va îndrepta îl voi caterisi şi voi aştepta ca Domnul 
să trimită în locul lui un păstor bun" (Jurnal Moskovskoi Patriarhii nr. 6/1948, pag 8). 

Fiind plin de râvnă pentru statornicia în credinţă a creştinilor, Vlădica Luca 
vorbeşte în dispoziţiile sale eparhiale: „A se aduce la cunoştinţa tuturor preoţilor că acei 
creştini care, din puţinătate de suflet, s-au declarat în formularele din trecut atei trebuie 
socotiţi drept apostaţi (Matei 10, 33) şi opriţi de la împărtăşanie pe timp de patru ani" 
(Dispoziţia nr. 16-1 din 24.01.1947). 

„Indulgenţa faţă de păcătoşi, canonisirea cu epitimii blânde (metanii 
şi celelalte) sunt socotite indispensabile ca pogorământ faţă de slăbiciunea oamenilor 
vremii noastre, lucru care este profund neadevărat. Tocmai prin severitatea spovedaniei, 
prin frica de Dumnezeu trebuie lucrat asupra oamenilor destrăbălaţi duhovniceşte. Inimile 
lor trebuie cutremurate. Oamenii care nu au primit dezlegare să se împărtăşească se 
ruşinează? Această ruşine este neapărat trebuincioasă pentru ei şi mântuitoare, şi ei nu pot 
fi sloboziţi din puţinătate de suflet de această ruşine pentru a li se face pe plac... Preoţilor 
care consideră de dorit păstrarea vechii practici a aplicării doar de epitimii uşoare le 
amintesc că ei sunt datori să împlinească, tară să critice, indicaţiile episcopului lor, asupra 
căruia a fost pusă de Dumnezeu răspunderea pentru turma sa din eparhie şi îndrumarea 
tuturor preoţilor..." (Dispoziţia eparhială nr. 16-7 din 07.06.1947). 

Pe atunci, începuseră iarăşi să închidă peste tot bisericile. Pentru crearea unei 
aparenţe de legitimitate, KGB-ul elaborase o serie de reguli după care putea fi închisă o 
biserică. Una dintre ele spunea că biserica este supusă închiderii dacă în ea nu a fost preot 
vreme de şase luni. In Crimeea, ca dealtfel în toată ţara, nu erau destui preoţi, şi spre 
toamna anului 1949 împuternicitul din Simferopol a stins candelele din biserica oraşului 
Starâi Krâm, apoi a celor din satele Jeliabovka şi Beşarani. S-au trezit în primejdie 
bisericile din încă vreo câteva puncte populate ale Crimeii. 

Vlădica Luca se străduia din răsputeri pentru salvarea bisericilor. El îi muta pe 
preoţi în bisericile pustii, trimiţându-i de la oraş la ţară. Unii preoţi erau nemulţumiţi de 
asta. Arhiepiscopul a scris într-o pastorală adresată tuturor preoţilor şi diaconilor din 
eparhia Simferopolului: 

„Este oare cu putinţă ca un militar să refuze trecerea în altă unitate? 
îndrăznesc oare cei aflaţi în serviciul statului să refuze transferul într-un alt post, chiar 

dacă transferul cu pricina vatămă interesele lor personale şi familiale? Şi atunci, de ce ar fi 
cu neputinţă un astfel de transfer în Biserică? Dacă severa disciplină militară este absolut 
indispensabilă în armată, ea este cu atât mai indispensabilă în Biserică, întrucât are sarcini 
mult mai însemnate decât sarcina apărării Patriei prin forţa armată, fiindcă Biserica este 
însărcinată cu ocrotirea şi mântuirea sufletelor omeneşti". 

Arhiepiscopul Luca se străduia să atragă în Crimeea clerici din alte regiuni ale 
ţării, dar şi aici i se puneau piedici: miliţia nu le dădea vize de şedere celor veniţi de 
aiurea. împuternicitul alcătuia dosare ba împotriva unui preot, ba împotriva altuia, cerând 
ca arhiereul să îi alunge pe „netrebnici". Vlădica Luca îi apăra până în pânzele albe pe 
preoţii vrednici. Orice ar fi binecuvântat arhiepiscopul, împuternicitul anula imediat. 
Această luptă s-a prelungit ani de zile. 

Arhiepiscopul Luca scria cu amărăciune Sanctităţii Sale, Patriarhul Alexie, 
despre situaţia din satele eparhiei: 

„In zilele de duminică şi chiar de praznice, bisericile şi casele de rugăciune 
sunt aproape pustii. Poporul s-a dezvăţat de slujbe şi se păstrează, de bine-de rău, doar 
formalismul ritual. De cununie, de prohodirea morţilor - poporul aproape a uitat. Sunt 
foarte mulţi copii nebotezaţi. Şi totuşi, după părerea generală a preoţilor, nu se poate vorbi 
deloc de pierderea credinţei în popor. Pricina înstrăinării oamenilor de Biserică, de slujbe 
şi de predici stă în aceea că credincioşilor le lipseşte posibilitatea de a merge la slujbe, 
fiindcă duminicile şi chiar în sărbătorile mari ei sunt siliţi pe timpul slujbelor să 
muncească în colhoz, ori sunt scoşi de la biserică pentru a duce vitele la controlul 
veterinar sau la aşa-zisa muncă voluntară... Această nenorocită stare a Bisericii poate fi 
schimbată doar prin măsuri hotărâte ale Conducerii Centrale". 

Se ştie că Sanctitatea Sa, Patriarhul Alexie, avea o anumită reţinere faţă de 

arhiepiscopul Luca. Cu toate acestea, Vlădica Luca arăta totdeauna deplină ascultare faţă 
de conducerea supremă bisericească. „Patriarhul nu trebuie osândit, ci compătimit", scria 
el într-o scrisoare. Şi într-una din predicile sale, arhiepiscopul Luca îşi încredinţa, cu 
înflăcărare, turma de faptul că trebuie să aibă o adâncă cinstire faţă de Patriarh, să îşi 
aducă aminte cât de mari sunt ostenelile şi pătimirile acestuia. 

In anul 1948, Biserica Ortodoxă Rusă a sărbătorit cinci sute de ani de 
autocefalie, însă arhiepiscopul Luca nu a fost invitat la Moscova. 

El scria: 

„La foarte importantul congres al reprezentanţilor tuturor Bisericilor Ortodoxe 
au fost invitaţi numeroşi arhierei eparhioţi, însă nu eu. Iată dovada definitivă a faptului că 
s-a ordonat să fiu ţinut sub obroc". Când Vlădicăi Luca i s-a refuzat mutarea la Odessa, el 
a scris că Sanctitatea Sa, Alexie, „nu are stăpânire", că „după antecedentele de unsprezece 
ani, locul meu este doar într-o fundătură". 

S-a păstrat, de asemenea, următoarea mărturie a celor apropiaţi despre 
smerenia şi neagonisirea lui. In anul 1951, Vlădica a mers la Odessa, unde Patriarhul se 
odihnea la vila sa. Sofia Sergheevna Beleţkaia îi scria fiicei Vlădicăi: „Din păcate, tata 
este iarăşi îmbrăcat foarte prost: rasa este veche, din doc, iar dulama foarte veche, dintr-un 
material ieftin. Atât una, cât şi cealaltă au trebuit să fie spălate în vederea vizitei la 
Patriarh. Aici tot clerul de rang înalt este minunat îmbrăcat: rase scumpe, frumoase, şi 
dulame minunat cusute, în timp ce tata - un om atât de remarcabil - este îmbrăcat mai 
prost de cât toţi, pur şi simplu te apucă supărarea..." 

In această perioadă, Vlădica Luca se ocupă din ce în ce mai puţin de 
activitatea medicală. „Se stinge chirurgia mea şi răsar marile probleme bisericeşti", îi scria 

el fiului său mai mare. Intr-o altă scrisoare spune: „Chirurgia este incompatibilă cu 
slujirea arhierească, întrucât atât una cât şi cealaltă solicită întreaga fiinţă a omului, 
întreaga lui energie, şi Patriarhul scrie că trebuie să las chirurgia". 

Nu cu multă vreme înainte de plecarea din Tambov, Vlădica Luca scria: „Stau 
prost cu inima; toţi profesorii şi ceilalţi medici, care au examinat-o, consideră că este 
absolut indispensabil pentru mine să părăsesc chirurgia activă". 

Când arhiepiscopul Luca a fost mutat în Crimeea, directorul Institutului 
medical din Simferopol şi consiliul său ştiinţific au crezut că este mai bine să se prefacă 
neştiutori de venirea lui. Studenţii medicinişti, care l-au primit cu flori în Simferopol pe 
Vlădica Luca, au fost pedepsiţi pentru acest lucru. 

La începutul lui 1947, Vlădica îi scria fiului său: „Comunicările pe care le-am 
făcut în Societatea chirurgicală şi la două congrese ale medicilor au avut un succes enorm. 
La Societate se ridicau toţi în picioare când intram în sală. A început obstrucţionarea. Mi 
s-a dat de înţeles, fără ocolişuri, că nu trebuie să mai fac rapoarte cu înfăţişarea mea 
arhierească. In Aluşta, comunicarea mea a fost ruptă (la rugămintea medicilor!)... 

Mi-am dat acordul să ţin de două ori pe lună cursuri de chirurgie septică şi să 
îndrum munca medicilor din ambulatoriile de chirurgie. Şi acesta a fost rupt. Atunci am 
încetat complet să mai merg la Societatea chirurgicală". 

In acelaşi timp, Vlădica a anunţat că dă consultaţii gratuite, drept care sute de 
bolnavi din întreaga Crimee roiau în reşedinţa arhierească de pe Gospitalnaia. 

In afara slujbelor, predicilor, consultaţiilor şi muncii administrative pe 
problemele eparhiei, în anul 1949 Vlădica Luca s-a îndeletnicit cu adunarea de materiale 
pentru o monografie: dizertaţia refăcută „Anestezia regională", care trebuia să aducă un 

neîndoielnic folos chirurgilor. 

Medicii militari din Simferopol l-au trimis la arhiepiscopul Luca pe 
reprezentantul lor, M.F. Avercenko, cu rugămintea de a le împărtăşi experienţa sa 
medicală. Vlădica s-a învoit cu bucurie să dea consultaţii în spitalul lor. Pentru consultant, 
toate secţiile spitalului pregăteau de obicei bolnavii cu problemele cele mai grave. In iunie 
1951 însă, Vlădica Luca scria deja: „De chirurgie am fost despărţit din pricina rangului 
meu arhieresc şi nu mai sunt chemat nici la consultaţii. Din această pricină se prăpădesc 
bolnavi cu afecţiuni septice grave..." 

Vlădica Luca era în legături de prietenie cu academicianul V.P. Filatov, om 
profund credincios. Filatov 1-a internat la el în institut pe Valentin Voino-Iaseneţki şi tot el 
supraveghea ochiul bolnav al arhiepiscopului Luca. Vlădica îi scria fiului Alexei: 
„Filatov... este un om foarte bun, pe de-a-ntregul credincios. Am fost la el de două ori şi el 
venea la mine la hotel să se spovedească". Iar în altă scrisoare: „Cu Filatov am stat de 
vorbă multă vreme despre munca lui ştiinţifică şi despre problemele lui sufleteşti. Este un 
om pe de-a-n-tregul religios". 

Programul bătrânului arhiepiscop era supraîncărcat. Ziua începea pentru el la 
ora şapte dimineaţa. De la opt la unsprezece dimineaţa săvârşea Liturghia. Vlădica Luca 
predica In fiecare zi. In timpul micului dejun extrem de modest, secretara Evghenia 
Pavlovna Leichfeld citea zilnic câte două capitole din Vechiul Testament şi două din Noul 
Testament. După aceea, începeau problemele eparhiale: dispoziţiile Patriarhiei, poşta, 
primirea clerului, numirile şi transferurile, pretenţiile autorităţilor. Cancelaria se afla tot în 
apartament. Secretarul eparhial - un preot în vârstă, părintele Vitalie - se obişnuise cu 
faptul că arhiereul cerea rapoarte exacte şi răspunsuri limpezi la întrebări. Arhiepiscopul 
Luca lua hotărârile tară întârziere şi şovăială. 

Secretara personală a Vlădicăi, Evghenia Pavlovna Leichfeld era un om foarte 
apropiat lui, o intelectuală în vârstă, profesoară de literatură cu educaţie universitară. Ea a 
scris, cu multă hărnicie, sute de scrisori şi predici şi „Amintirile", revizuite nu o dată, ale 
arhiepiscopului. In timpul cât a lucrat la Vlădica, ea a citit de patru ori şi jumătate Biblia 
cu voce tare, a citit nenumărate gazete, reviste (unele în limbile germană şi franceză), 
tratate teologice. 

Citirea presei şi a cărţilor continua până la prânz. După prânz Vlădica se 
odihnea, iar de la patru la cinci primea bolnavi. Spre seară făcea o mică plimbare pe 
bulevard, în josul râuleţului Salghir. La plimbare era însoţit adesea de nepoţii Gheorghii şi 
Nikolai. Arhiepiscopul Luca nu pierdea nici acest răstimp: le povestea băieţilor capitole 
din Sfânta Scriptură. După mulţi ani, Gheorghii şi Nikolai Sidorkin spuneau că şi-au adus 
aminte toată viaţa de acele lecţii predate ca în treacăt. După aceea - iarăşi muncă de 
cabinet: Vlădica Luca se apleca asupra predicilor, scrisorilor, atlaselor chirurgicale până la 
unsprezece seara. 

Zilele de praznic erau de asemenea foarte încărcate pentru arhiereu. „îţi scriu 
seara târziu, după ce m-am întors din Djankoi (de la Simferopol la Djankoi sunt o sută de 
kilometri), unde am slujit în ziua Acoperământului Prea Sfintei Născătoare de Dumnezeu. 
Liturghia (cu predică cu tot) a ţinut patru ceasuri şi un ceas întreg am binecuvântat 
poporul. Am obosit. N-am dormit toată noaptea", îi scria el fiului Mihail în 1951. 

„Nu puţină este şi munca mea, mai ales acum în Postul Mare. Am slujit cinci 
ceasuri la rând. Sunt foarte ostenit..." 

încă de la Tambov se găsiseră cârtitori: „Ce e la noi, mănăstire ?" 

Insă Vlădica Luca, oricât i-ar fi fost de greu din punct de vedere fizic, slujea 

după rânduiala întreagă. 

Vara, Vlădica se muta din oraş într-o căsuţă de lângă Aluşta, dar şi acolo 
continua zi de zi aceeaşi muncă încordată. Singura deosebire consta în faptul că pe ţărmul 
de sud al Crimeii el îşi îngăduia plimbări ceva mai lungi şi înota cu plăcere în mare. 

Prieten şi sfătuitor duhovnicesc al arhiepiscopului Luca era arhimandritul 
Tihon (Bogoslaveţ), care se bucura de mare cinstire în Ucraina şi Crimeea şi la care 
veneau oamenii de departe pentru poveţe duhovniceşti. Arhimandritul Tihon fusese întâi- 
stătător al mănăstirii din Inkerman (Crimeea), mănăstire aflată într-o peşteră, iar după ce 
aceasta a fost închisă, locuia în Simferopol. S-au păstrat mărturii despre darul vederii 
duhovniceşti pe care îl avea părintele Tihon. 

Arhimandritul Tihon s-a săvârşit în anul 1950. In cuvântul rostit la parastasul 
de un an al stareţului, arhiepiscopul Luca spunea: 

„Am avut fericirea ca, în primii trei ani şi mai bine de cârmuire a eparhiei 
Crimeii, să-1 am ca cel mai apropiat prieten şi cel mai preţios şi scump sfătuitor. Toate 
sfaturile lui privind problemele bisericeşti, sfaturi de care eu aveam nevoie atunci când 
păreau una după alta tulburări grele în felurite locuri ale eparhiei noastre, erau întotdeauna 
nu numai înţelepte, ci erau pătrunse de adevăratul duh creştinesc. El mi-a dat sfaturi pe 
care le putea da numai un adevărat ucenic al lui Hristos". Pomenirea părintelui Tihon este 
cinstită în Crimeea până în ziua de astăzi. 

Propovăduirea arhiepiscopului Luca despre Hristos era îndreptată şi către 
rudele sale. Fiicei Elena, Vlădica îi scria: 

„Oare vă amintiţi, tu şi Ana (nepoata), de greaua răspundere pe care o veţi 
avea înaintea lui Dumnezeu dacă nu le veţi învăţa pe Irocika şi pe Katiuşa cu legea lui 

Dumnezeu şi cu rugăciunea? Doar le ameninţă cumplita primejdie a propagandei 
antireligioase. Aş putea să îţi trimit Noul Testament cu Psaltirea, ediţia Patriarhiei, dacă tu 
şi Ana promiteţi că le veţi citi strănepoatelor mele. Cu greu am reuşit să fac rost de Noul 
Testament în patru exemplare pentru toţi copiii". 

Vlădica Luca mărturisea, într-una din predicile sale, că pe atunci erau chiar şi 
preoţi care nu puteau face rost de Biblie. 

Fiii Vlădicăi au ajuns savanţi cu renume: Mihail - anatomist, doctor în ştiinţe 
medicale, profesor; Valentin s-a ocupat cu oftalmologia şi anatomia patologică, fiind de 
asemenea profesor şi doctor în ştiinţe medicale; Alexei a fost unul dintre colaboratorii 
ştiinţifici principali şi unul dintre întemeietorii institutului de fiziologie şi biochimie 
evoluţionistă „I.M. Secenov", doctor în ştiinţe biologice. 

Felicitându-1 pe Mihail cu prilejul zilei de nume, Vlădica Luca scria într-o 
telegramă: „...Mucenicul Mihail, cneazul de Cemigov, să-ţi fie pildă de credincioşie faţă 
de Hristos". 

Propovăduind întotdeauna cuvântul lui Dumnezeu, arhiepiscopul Luca nu se 
temea de cei ce ucid trupul. Când a rostit cea dintâi predică în Tambov (era februarie 
1944), enoriaşii au fost chiar speriaţi. Părintele diacon Vasili Mălin povestea că, plecând 
în acea seară de la biserică, mulţi nu mai nădăjduiau să-1 mai audă şi să-1 mai vadă 
vreodată pe arhipăstorul lor. Atunci însă Vlădica nu a fost arestat, deşi conducerea din 
Tambov i-a arătat de câteva ori predicatorului nemulţumirea lor. 

In anul 1948, împuternicitul cu problemele Bisericii Ortodoxe din Simferopol 
a raportat la Moscova că arhiepiscopul Luca ţine în catedrală o serie de predici cu caracter 
antimaterialist. 

La mijlocul anilor 1950, Karpov s-a pronunţat cu duritate la adresa 

cuvântărilor arhiepiscopului Crimeii. Când Vlădica Luca s-a plâns de faptul că Revista 
Patriarhiei Moscovei nu îi publică predicile, preşedintele Sovietului pentru problemele 
Bisericii a răspuns: „Dumneavoastră tulburaţi apele acolo, în catedrala din Simferopol. 
Bine, tulburaţi-le, dar în arena internaţională nu o să vă lăsăm". 

Curajoasele predici şi gesturi ale arhiepiscopului, ce îi speriau pe medicii 
necredincioşi, deşteptau temeri şi în comitetul regional de partid al Crimeiii, atrăgând 
totodată către Vlădica inimile multora. Cu dragoste şi cu recunoştinţă vorbeau despre el 
pacienţii credincioşi şi necredincioşi. Veneau pe ascuns, la biserică, studenţi, profesori, 
ingineri, bibliotecari. Şeful serviciului arheologic al Crimeii, profesorul Pavel Nikolaevici 
Schultz, savant de renume şi fost partizan în timpul Marelui Război pentru Apărarea 
Patriei, îşi aminteşte cum mergea la catedrală împreună cu soţia ca să asculte 
propovăduirea Vlădicăi despre relaţia dintre religie şi ştiinţă. Pentru aceasta a fost chemat 
la comitetul regional, interogat, ameninţat, lipsit de decoraţia pe care o meritase. 

In anii 1950, Vlădica Luca a încercat, împreună cu Schultz, să salveze de la 
demolare biserica din secolul al 14-lea aflată pe drumul Simferopol-Starâi Krâm. La 
rugămintea arhiepiscopului, arheologii au cercetat clădirea şi au ajuns la concluzia că 
biserica poate să mai reziste încă două-trei secole. Vlădica a primit concluzia specialiştilor 
şi a cerut pe loc ca biserica vechilor creştini să fie dată creştinilor de acum, ca aceştia să 
poată relua în ea slujbele. Monumentul de arhitectură a fost, bineînţeles, demolat fară 
întârziere, iar pe profesorul Schultz aproape că 1-a costat carnetul de partid toată istoria 
aceasta - în comitetul regional au ţipat la el: „Eşti membru de partid şi ajuţi 
obscurantiştilor! Te împotriveşti propagandei antireligioase?!" 

La începutul anului 1951, arhiepiscopul Luca, care mersese la Moscova cu 
oarecare treburi, s-a întors la Simferopol cu avionul. în urma unei neînţelegeri, nu a venit 
nimeni să îl aştepte la aeroport. Arhiereul, care era pe jumătate orb, stătea pierdut în faţa 



Pagina 156 



clădirii aeroportului, neştiind cum să ajungă acasă. Orăşenii îl cunoşteau, l-au ajutat să 
suie şi să se aşeze în autobuz. Cel mai uimitor lucru s-a petrecut însă când arhiepiscopul 
Luca se pregătea să coboare în staţie. La rugămintea pasagerilor, şoferul s-a abătut de la 
traseu şi, mergând trei străzi mai încolo, a oprit autobuzul chiar în pragul casei de pe 
Gospitalnaia. Vlădica a coborât din autobuz în aplauzele unor oameni despre care cu greu 
se putea spune că frecventează biserica. 

Aşa cum se întâmplă deseori în vieţile celor sfinţi şi drepţi, Vlădica Luca era 
respectat chiar şi de cei de altă credinţă, în particular de evrei. De praznicele mari, pe 
arhiepiscopul-medic venea să îl felicite epitropul sinagogii din Simferopol, pe care 
Vlădica Luca îl salvase cândva de la moarte. Pentru arhipăstorul ortodox chiar se rugau la 
sinagogă, mai ales de când aflaseră că e bolnav. Vlădica Luca îi scria, în 1957, fiului că a 
primit felicitări „de la Patriarhii Moscovei şi Gruziei, de la treizeci de arhierei şi de la 
comunitatea evreiască, ce mă respectă pentru relaţia bună cu evreii". 

Vlădica Luca a început să îşi piardă definitiv vederea. Ochiul sănătos 
începuse să vadă prost încă de la Tambov. In toamna lui 1947, arhiepiscopul a fost silit să 
meargă în Odessa, la Filatov. Celebrul oftalmolog 1-a examinat îndelung pe Vlădica şi a 
spus că până la orbire mai este cale lungă. „Filatov mi-a descoperit o opacifiere a 
cristalinului care va progresa lent, aşa încât capacitatea de a citi se va mai păstra câţiva ani 
(între trei şi zece)", scria Vlădica Luca. 

Şi, într-adevăr, după patru ani arhiepiscopul Luca încă putea - deşi cu greu - 
să citească şi să scrie. In primăvara lui 1952, supraapreciindu-şi puterile, Vlădica a 
petrecut din nou câteva săptămâni - ca de obicei de dimineaţa până seara - în bibliotecile 
de medicină din Moscova. El şi-a extenuat ochii şi a început să îşi piardă vederea 
literalmente de la o săptămână la alta. Nu mai vedea culorile, obiectele se prefăceau în 
umbre. Acum, când consulta, trebuia să o întrebe pe secretară ce culoare are tumefacţia, 

cum arată tegumentele şi mucoasele pacientului. Până la urmă Vlădica a fost nevoit să 
renunţe şi la consultaţii, şi la pregătirea celei de-a doua ediţii din „Anestezia regională". 

în toamna anului 1952, profesorul Filatov, care întreţinea corespondenţă cu 
Vlădica Luca, i-a propus o operaţie preliminară - iridectomie. Vlădica nu a fost de acord, 
întrucât la el, diabetic fiind, operaţia se putea complica cu o infecţie. Cei apropiaţi erau 
îndureraţi. Arhiepiscopul Luca a învăţat să se mişte prin cameră pe pipăite şi tot pe pipăite 
semna hârtiile pregătite de secretari. 

Tânărul episcop Mihail (Ciub) al Lujskului, venit în Simferopol pentru a face 
cunoştinţă cu Vlădica Luca, îşi aminteşte: 

„Am trecut pragul şi l-am văzut pe Vlădica. Stătea în mijlocul cabinetului. 
Mâinile îi pipăiau prin văzduh neajutorate; era limpede că se străduie să găsească fotoliul 
şi masa pe care nu le vedea. M-am prezentat şi am auzit o voce joasă, fermă, care nu se 
potrivea deloc cu înfăţişarea stăpânului casei: «Să trăiţi, Prea Sfinţite. Vă aud vocea, dar 
nu vă văd. Apropiaţi-vă, rogu-vă». Ne-am îmbrăţişat. S-a înnodat o discuţie. II interesa şi 
unde lucrasem, şi unde învăţasem, cine fuseseră profesorii mei. în timpul convorbirii, s-a 
ridicat şi a aprins o lampă mare şi puternică din spatele unui orologiu cu cadranul 
transparent. Incordându-se în mod evident, s-a uitat singur cât e ora. După aceea am 
observat: tot ce putea, făcea singur. Orbirea nu îi frânsese voinţa şi nu îi distrusese 
acuitatea percepţiei. Când l-am întrebat dacă visează noaptea, Vlădica a răspuns: «O, şi 
încă ce mai vise! în culori!»" 

In ziua de nume a Vlădicăi, episcopul Mihail a fost de faţă la slujba solemnă 
de Te Deum. El îşi aminteşte că în biserică preoţii îl duceau pe arhiereu de subsuori, iar 
după ce s-au sfârşit te deumul şi cuvântările festive, Vlădica Luca, parcă recăpătându-şi 
vederea, a ieşit singur în pridvor. La ieşire îl aştepta o mulţime de oameni cu flori: 

„Scumpul nostru doctor..." Vlădica stătea zâmbind în mijlocul celor ce până nu demult îi 
fuseseră pacienţi, binecuvântându-i pe acei copii ai săi, ca şi pe cei care se aflau în 
biserică. 

In anul 1954, după decretul din iulie al CC al PCUS „cu privire la 
îmbunătăţirea propagandei ateiste", a început un nou val de prigoane împotriva Bisericii 
lui Hristos. Şicanarea şi arestarea credincioşilor, jignirile aduse în public preoţilor, 
închiderea bisericilor, împiedicarea desfăşurării praznicelor bisericeşti de către „oamenii 
de bine" le aminteau celor din generaţia veche de evenimentele anilor 1920-1930. 

Există mărturii despre faptul că erau urmăriţi oamenii care întreţineau 
corespondenţă cu Vlădica Luca. Inginerul I.Ia. Borisov a fost convocat la KGB-ul din 
Tambov din pricina corespondenţei întreţinute de soţia lui cu arhiepiscopul Luca al 
Crimeii. Corespondenţa atingea probleme atât religioase, cât şi personale, dar inginerului i 
s-a spus că dacă soţia lui, Sofia Ivanovna, nu va înceta să corespondeze cu omul bisericii, 
el va fi dat afară din uzina de cazane şi nu va mai găsi nicăieri de lucru în Tambov, iar 
copiii lui, studenţi, vor fi de asemenea daţi afară din facultate. Ilia Iakovlevici a văzut pe 
masa anchetatorului un volum gros: „Dosarul Voino-Iaseneţki", în care se aflau copii după 
scrisorile trimise de Vlădica în Tambov şi cele trimise de Sofia Ivanovna în Simferopol. 

Iar în Simferopol, unde erau de asemenea deschise scrisorile arhiereului şi îi 
erau ascultate convorbirile telefonice, după decretul din iulie al CC-ului, a apărut un nou 
post: fotograful de biserică. Acesta făcea zilnic turul bisericilor şi îi fotografia din faţă pe 
cei aflaţi acolo. Cei slabi cu duhul, temându-se de persecuţii, au încetat să se mai arate la 
biserică, iar celor mai tari li se făceau dosare la „organele competente" în vederea unor 
noi persecuţii. 

In decembrie 1954, la Simferopol a avut loc un congres al preoţilor din 

eparhia Crimeii. Arhiepiscopul Luca a prezentat o comunicare în care arăta că din 58 de 
biserici mai rămăseseră în Crimeea 49 (celelalte fiind închise de împuternicitul cu 
problemele Bisericii) şi că erau în primejdie încă două biserici. Vlădica Luca a vorbit pe 
faţă despre faptul că propaganda, formele disimulate şi făţişe de presiune asupra 
credincioşilor îşi fac efectul: bisericile rămân pustii. Punctul al nouălea de pe lista cu 
problemele de discutat era formulat chiar astfel: „Felul în care s-a reflectat propaganda 
antibisericească asupra numărului rugătorilor din biserici". 

Despre decretul CC al PCUS şi declaraţiile lui Hruşciov din ziare, 
arhiepiscopul a spus scurt: „Nu am considerat necesar să combat aceste declaraţii. M-am 
mărginit doar la o predică pe tema: «Nu te teme, turmă mică»"! După două decenii, 
credincioşii din Simferopol încă îşi aminteau acea predică rostită în ziua 
prăznuirii Acoperământului Prea Sfintei Născătoare de Dumnezeu, în anul 1954: 

„...Eu ştiu că cei mai mulţi dintre voi sunt foarte alarmaţi de întărirea 
neaşteptată a propagandei antireligioase şi că sunteţi mâhniţi... Nu vă tulburaţi, nu vă 
tulburaţi! Lucrurile acestea nu au cu ce să vă atingă. 

Spuneţi-mi, rogu-vă, mai ţineţi minte cuvintele lui Hristos din Evanghelia 
după Luca: Nu te teme, turmă mică, pentru că Tatăl vostru a binevoit să vă dea vouă 
împărăţia (Luca 12, 32)? Despre mica Sa turmă Domnul nostru Iisus Hristos a vorbit nu o 
dată. Mica Lui turmă şi-a avut începutul în sfinţii Lui apostoli, iar după aceea s-a tot 
înmulţit... Ateismul a început să se răspândească în toate ţările, în primul rând în Franţa la 
începutul veacului al optsprezecelea, dar pretutindeni, în ciuda propagandei din ce în ce 
mai puternice a ateismului, s-a păstrat mica turmă a lui Hristos şi se păstrează până acum. 
Voi, voi, voi toţi, cei ce mă ascultaţi, sunteţi această turmă mică. 

Şi să ştiţi, şi să credeţi că mica turmă a lui Hristos este de neînvins, ei nu are 
ce-i face nimeni, ea nu se teme de nimic, fiindcă ştie şi păzeşte totdeauna marile cuvinte 

ale lui Hristos: „Voi zidi Biserica Mea, şi porţile iadului nu o vor birui". Aşa că dacă nici 
porţile iadului nu vor birui Biserica Lui, mica Lui turmă, pentru ce să ne tulburăm, pentru 
ce să ne facem griji, pentru ce să ne întristăm?! N-avem de ce, n-avem de ce! Mica turmă 
a lui Hristos, adevărata turmă a lui Hristos nu poate fi vătămată de nici o propagandă". 

Aşa vorbea arhiepiscopul Luca la nici patru luni după ce şeful statului 
proclamase necesitatea de a termina definitiv cu Biserica. Vorbea nu pe ascuns, ci făţiş - în 
biserică. Şi pe mulţi i-a liniştit, pe mulţi i-a întărit atunci. 

La începutul anului 1955, Vlădica a orbit cu desăvârşire. La scurtă vreme 
după asta a venit în Crimeea discipolul cel mai apropiat al lui Filatov - docentul Şeveliov. 
Vlădica Luca le scria rudelor: „Cred cu tărie că Domnul îmi va da înapoi vederea...". Şi 
totuşi, oftalmologul întârziase cu cel puţin doi ani. „Şeveliov mi-a găsit un glaucom 
avansat. Operaţia, pe care el a numit-o riscantă şi foarte riscantă, ar fi putut să-mi dea în 
cel mai bun caz foarte puţin din vedere, însă în nici un caz putinţa de a citi". 

Cu mult timp înainte de pierderea vederii, arhiepiscopul Luca scria: „Cneazul 
Vasili Tiomnâi i-a spus celui ce 1-a orbit: «îmi dai mijloc de pocăinţă!»". 

După ce Vlădica şi-a pierdut vederea, nimeni n-a auzit din partea lui vreo 
plângere sau cârtire. „Am primit ca pe voia lui Dumnezeu faptul că trebuie să fiu orb până 
la moarte, şi l-am primit liniştit, chiar cu recunoştinţă faţă de Dumnezeu... îmi îndur 
orbirea cu seninătate şi cu deplină încredinţare în voia lui Dumnezeu", scria el. 

După un an, arhiepiscopul Luca îi scria lui Alexei: „Fireşte că orbirea este un 
lucru foarte greu de îndurat - dar pentru mine, care sunt înconjurat de oameni iubitori, ea 
este neasemuit mai uşoară decât pentru nefericiţii orbi singuri, pe care nimeni nu-i ajută. 
Pentru lucrarea mea arhierească, orbirea nu este o piedică deplină şi cred că voi sluji până 
la moarte". 

Urmând sfinţilor arhipăstori, Vlădica Luca se îngrijea tară încetare de turma 
sa. Ca şi mai înainte, în anii 1950, dispoziţiile date de el privitor la problemele eparhiale 
înfierează neglijenţa şi indiferenţa, lăcomia şi neascultarea. La scurtă vreme după decretul 
CC al PCUS, Vlădica pedepseşte o serie de preoţi ce preferau „varianta simplificată" a 
Botezului. El i-a chemat pe rând pe preoţi la Simferopol ca să verifice personal dacă 
păstorii nu săvârşesc greşeli în slujire. Greşeli se făceau multe şi Vlădica arată acest lucru 
într-o pastorală a sa. 

In „Apelul către toţi preoţii ai eparhiei Crimeii" din anul 1955, arhiepiscopul 
scrie: „Cu mare durere aud şi aflu că mulţi preoţi slujesc doar de sărbătorile mari şi 
duminicile. Este foarte important să se slujească în zilele de sâmbătă. Preoţii care nu vor 
să slujească în zilele când tipicul prevede slujbe cu polieleu şi slujbe în zilele de sâmbătă, 
obişnuiesc să spună - spre a se dezvinovăţi - că aceste slujbe cer cheltuieli suplimentare 
pentru lumânări, untdelemn, vin, şi mai ales că nu sunt rugători în biserică...". 

Pe arhiepiscop îl aşteptau noi necazuri: se prelungea greaua luptă pentru 
biserici cu împuternicitul în problemele Bisericii. A fost fabricat un protocol „ingineresc" 
în vederea închiderii catedralei din Evpatoria: clădirea, pasămite, era în pericol şi nu 
întrunea condiţiile necesare pentru exploatare. Brigada de muncitori trimisă de 
împuternicit a săpat lângă fundaţia bisericii aproape până la bază până şi au „descoperit" 
nu ştiu ce avarie. Vlădica Luca a început să protesteze, a telegrafiat la Patriarhie. Au venit 
doi ingineri, au examinat catedrala, au alcătuit un nou act, care glăsuia că fundaţia este 
absolut integră şi sigură. Cu toate astea, împuternicitul a închis catedrala, autorităţile 
locale au dat jos în pripă cupolele şi au plasat în clădirea „periculoasă" propriile depozite 
şi birouri. 

Asemenea nelegiuiri se petreceau adesea. Vlădica Luca îşi trimitea secretarul 
cu proteste la împuternicit, dar acesta nici nu voia să stea de vorbă. Arhiepiscopul a făcut 

plângere la Sovietul pentru problemele Bisericii Ortodoxe, iar Karpov a trimis la 
Simferopol o „comisie" alcătuită din doi prieteni apropiaţi ai împuternicitului. Bisericile 
erau închise şi în urma denunţurilor calomniatoare împotriva preoţilor şi a celorlalţi 
membri ai clerului. 

Vlădica îi scria fiului său în vara anului 1956: 

„...Treburile bisericeşti merg din ce în ce mai greu, bisericile sunt închise una 
după alta, preoţi nu sunt îndeajuns şi numărul lor se tot împuţinează". El i-a scris fiului 
deseori: „Sunt ocupat până peste cap cu probleme eparhiale din cele mai împovărătoare şi 
neplăcute". „Treburile eparhiei merg din ce în ce mai greu, ajungând pe alocuri până la 
răzvrătiri făţişe împotriva autorităţii mele arhiereşti. îmi este greu să îndur toate acestea la 
cei optzeci şi doi de ani şi jumătate ai mei - însă, nădăjduind în ajutorul lui Dumnezeu, 
continui să port această grea povară". „A venit un membru al Sovietului pentru 
problemele Bisericii Ortodoxe pentru a verifica plângerile împotriva împuternicitului; nici 
această venire a lui n-a adus ceva bun. Am înţeles: plângerile mele dau slabe rezultate". 

Intr-o scrisoare din 1960: 

„Problemele bisericeşti sunt chinuitoare. împuternicitul nostru, vrăjmaş crunt 
al Bisericii lui Hristos, îşi însuşeşte din ce în ce mai mult drepturile mele arhiereşti şi se 
amestecă în treburile interne ale Bisericii. M-a istovit de tot". „Am avut de luptat mai bine 
de două luni cu un preot din cale-afară de rău... O răzvrătire în Djankoi împotriva 
autorităţii arhiereşti, care dura de un an şi ceva, fiind încurajată de împuternicit". „Eu am 
mult mai multe trăiri ce îmi scurtează zilele decât tine", îşi înştiinţa fiul episcopul. 

O lungă scrisoare a Vlădicăi vorbeşte în întregime de feţele duhovniceşti 
„care s-au răzvrătit împotriva autorităţii arhiereşti şi au făcut mari necuviinţe, supunându- 
se în chip nelegiuit doar împuternicitului...". 

In această vreme grea, s-a arătat dragostea faţă de Vlădica Luca a oamenilor 
care îl respectau. Faimosul fiziolog L.A. Orbeli, discipol şi continuator al lui I.P. Pavlov, 
era dintre acei savanţi care aveau o adâncă cinstire faţă de Vlădica Luca. 

Alexei Valentinovici Voino-Iaseneţki îşi aminteşte: „Cu Leon Abgarovici am 
vorbit despre tata în august 1958. Pe atunci Orbeli deja nu se mai ridica din pat şi a murit 
la trei luni după aceea. Nu mă voi apuca să reproduc aici întreaga noastră convorbire, însă 
îmi amintesc că m-a uimit prin spontaneitate şi sentiment. Orbeli şi-a arătat profundul 
respect faţă de tata, admiraţia pentru statornicia convingerilor lui, pentru faptul că a rămas 
întotdeauna atât doctor trupesc, cât şi duhovnicesc. Era firesc ca tăria de caracter, 
verticalitatea tatei să îi impună în mod deosebit lui Leon Abgarovici, întrucât şi el 
refuzase în anii de distrugere a fiziologiei să abjure de la convingerile sale ştiinţifice. 

Chiar şi atunci când, cu două luni înainte de moartea lui Stalin, a început 
pregătirea comunităţii ştiinţifice pentru declararea lui Orbeli „duşman al poporului" şi 
arestarea lui, el aştepta aceasta cu bărbăţie". 

[După sesiunea din august 1948 a VASHNIL (Academia Unională de Ştiinţe 
Agronomice „VI. Lenin"), în urma căreia trei mii de biologi au rămas tară loc de muncă, 
iar mulţi şi tară libertate, Stalin s-a hotărât să mai organizeze câteva din aceste sesiuni de 
epurare. Scopul era dezbinarea, învrăjbirea savanţilor, transformarea instituţiilor de 
cercetare în cuiburi ale răutăţii, invidiei, vanităţii şi urii naţionaliste. In ianuarie 1950, a 
început cumplitul joc politic în ştiinţă: s-a ţinut o sesiune reunită a Academiei Medicale şi 
a Academiei mari, în cadrul căreia a fost declarată lupta „pentru triumful doctrinei 
fiziologice a academicianului Pavlov". O parte din discipolii marelui fiziolog - 
academicianul Orbeli şi şcoala lui - au fost acuzaţi de deformare, incompletă înţelegere, 
înjosire a doctrinei lui Pavlov. La acea sesiune s-a ales Orbeli cu boala de inimă care avea 
să-1 bage în mormânt. „Josnica şicanare a lui Orbeli m-a tulburat până într-atât că i-am 

scris astăzi o scrisoare", îl înştiinţa Vlădica Luca pe fiul său Alexei după faimoasa 
sesiune] 

Vlădica Luca i-a scris lui L.A. Orbeli: 

„Sunt foarte mişcat de faptul că într-o lungă convorbire despre mine cu fiul 
meu Alexei l-aţi rugat să îmi transmită adânca dumneavoastră plecăciune înaintea 
savantului şi omului care sunt... Ştiţi, bineînţeles, cât de greu îmi este să plutesc împotriva 
curentului viforos al propagandei antireligioase, cât de multe suferinţe mi-a adus aceasta 
şi câte îmi mai aduce încă... Vă preţuiesc foarte mult ca savant eminent şi luptător plin de 
curaj împotriva nevrednicilor lingăi ai slavei marelui fîziolog Pavlov. 

Fie ca Domnul Dumnezeu să lungească luminoasa şi foarte folositoarea 
dumneavoastră viaţă şi să uşureze marea greutate a muncii inimii dumneavoastră bolnave. 
Pentru aceasta, II voi ruga în rugăciunile mele. 

Arhiepiscop Luca, 
5 septembrie 1958." 

In anii cât a condus eparhia Crimeii, înalt Prea Sfinţitul Luca a rostit cea mai 
mare parte din predicile sale. El începuse să predice încă din Taşkent, însă din pricina 
arestării şi a exilului a fost silit timp de mulţi ani să tacă. Din primăvara anului 1943, când 
s-a deschis biserica din Krasnoiarsk, lucrurile au luat o altă întorsătură şi arhiepiscopul 
Luca a propovăduit neîncetat până la sfârşitul vieţii. Scria predici, le rostea, le bătea la 
maşină, le îndrepta, trimitea foi cu textul lor prin oraşele ţării. „Consider că îndatorirea 
mea arhierească de căpetenie este să propovăduiesc pretutindeni şi totdeauna despre 

Hristos", a spus el în catedrala din Simferopol pe data de 31 octombrie 1952. 

In treizeci şi opt de ani de preoţie, Vlădica Luca a rostit o mie două sute 
cincizeci de predici, dintre care şapte sute cincizeci au fost însemnate în scris şi alcătuiesc 
12 volume groase bătute la maşină (în jurul a 4500 de pagini). Consiliul Academiei 
Duhovniceşti din Moscova a numit această culegere de predici „un fenomen excepţional 
în viaţa bisericesc-teologică contemporană" şi 1-a ales pe autor membru de onoare al său. 

Arhiepiscopul Manuil al Kuibâşevului scria că predicile Vlădicăi „se disting 
prin simplitate, sinceritate, tonul direct şi originalitate". Discutând un fragment dintr-un 
cuvânt la Vinerea Mare al arhiepiscopului Luca, el spune: „Pe această temă au vorbit în 
cursul a o 1900 de ani atât de mulţi din cei mai buni predicatori creştini încât s-ar fi părut 
că nu se mai poate spune nimic nou. Şi totuşi, cuvintele arhiepiscopului Luca mişcă 
sufletul ca un lucru neaşteptat: «Domnul a luat cel dintâi Crucea, cea mai cumplită Cruce, 
şi în urma Lui au luat pe umerii lor cruci mai mici, însă adeseori tot cruci cumplite, 
nenumăraţii mucenici ai lui Hristos... Oare nu ne vom lua şi noi crucile şi nu vom merge 
după Hristos?»". 

Dacă ne amintim că aceste cuvinte au fost rostite în primăvara anului 1946, 
când orbirea se apropia deja şi arhiepiscopul Luca era silit să părăsească chirurgia, 
primind cu smerenie această nouă şi grea cruce, spusele lui capătă un nou sens. 

Protoiereul Aleksandr Vetelev, profesor de omiletică al Academiei 
Duhovniceşti din Moscova, care îl cunoştea pe Vlădica Luca şi întreţinea cu el 
corespondenţă, considera predicile lui „comori ale tâlcuirii Sfintei Scripturi". 

„Fiecare predică a lui respiră duh şi putere, apropiindu-se de binevestirea 
Apostolilor şi Sfinţilor Părinţi, atât prin puterea sentimentului lor sincer, cât şi prin duhul 
grijii pastorale, precum şi prin simplitatea şi accesibilitatea conţinutului şi expunerii", 

scria părintele Aleksandr (JMP, 1961, nr. 8, pag 37). 

Totuşi, opera apologetică „Duh. Suflet. Trup" (sub titlul „Puterea inimi" în 
ediţia modernă) a arhiepiscopului Luca, operă care prezintă un neîndoielnic interes din 
punct de vedere ştiinţific, este socotită de numeroşi teologi ortodocşi ca discutabilă din 
punct de vedere dogmatic. 

Potrivit amintirilor lui I.P. Puzin, în anii de cârmuire a eparhiilor Tambovului 
şi Crimeii arhiepiscopul Luca venea câteodată la Moscova şi slujea în diferite biserici: „Ii 
plăcea foarte mult să predice şi considera predica drept lucrul cel mai important din 
slujirea sa arhierească. De câteva ori l-am vizitat la hotelul „Moscova", unde se caza, şi 
am fost de faţă la slujbe săvârşite de el în diferite biserici din capitală... sunt fericit că a 
fost scris în viaţa mea să mă întâlnesc cu acest om uimitor", scria I.P. Puzin. 

In cei din urmă ani ai vieţii sale, Vlădica Luca a început să obosească puternic 
în urma slujbelor, predicilor, problemelor eparhiale. în acea perioadă, în viaţa Bisericii 
Ruse s-au petrecut întâmplări triste, tragice, care l-au tulburat adânc pe bătrânul 
arhiepiscop. 

Anul 1960 a început în ţară printr-un nou val de prigoane împotriva Bisericii. 
A urmat decretul CC al PCUS în care se spunea: „Conducătorii unora dintre organizaţiile 
de partid nu duc o luptă insistentă împotriva ideologiei străine, nu dau replica cuvenită... 
ideologiei idealiste religioase...". 

Au fost publicate nenumărate articole, broşuri şi monografii antireligioase. 

In martie 1960, Sovietul pentru problemele Bisericii Ortodoxe a prezentat 
Sfântului Sinod un proiect de reformă bisericesc-parohială în urma căruia episcopii şi 
preoţii parohi erau lipsiţi de orice autoritate. Pe 18 iulie 1961, când Vlădica Luca era deja 
răposat, s-a întrunit un Sinod la care s-a consfinţit schimbarea situaţiei Bisericii. 

Iată ce scria Vlădica nu cu multă vreme după moartea uneia dintre fiicele sale 
duhovniceşti: 

„Sunt pe de-a-ntregul absorbit şi apăsat de însemnatele evenimente din 
Biserica Rusă, care răpesc tuturor arhiereilor o parte însemnată din drepturile lor. De 
acum înainte, adevăraţii stăpâni în Biserică vor fi doar consiliile bisericeşti - fireşte, în 
unire cu împuterniciţii statului. Clericii de rang înalt şi mijlociu vor rămâne doar ca 
săvârşitori năimiţi ai slujbelor, lipsiţi de cea mai mare parte din putere în privinţa 
dispunerii de clădirile, avutul şi banii bisericeşti. înţelegeţi, desigur, că nu mă pot gândi 
acum la nimic altceva...". 

Se apropia sfârşitul arhiepiscopului; devenise palid, refuza hrana - 
apăsătoarele trăiri sufleteşti îşi spuneau cuvântul în ce priveşte sănătatea Vlădicăi. E.R 
Leichfeld îşi amintea: „îl chinuia nespus prin acţiunile sale, mereu nedrepte, împotriva 
Bisericii împuternicitul statului, un om crud şi absolut neprincipial". „Ultima sa Liturghie 
a săvârşit-o de Naşterea Domnului, ultima predică a rostit-o în Duminica Iertării (la noi, 
Duminica Lăsatului sec de brânză). Nu şi-a părăsit datoria de propovăduitor până în 
ultima clipă; pe cât se vede, se ruga mult...", scria E.R Leichfeld. 

In dimineaţa zilei de 11 iunie 1961, în Duminica pomenirii tuturor Sfinţilor 
care au strălucit pe pământ rusesc, arhiepiscopul Luca s-a săvârşit din această viaţă. 

„N-a cârtit, nu s-a plâns. Dispoziţii testamentare n-a lăsat. A plecat dintre noi 
la şapte fară un sfert dimineaţa. A început să respire mai greu, după care a suspinat de 
două ori, încă o dată abia auzit - şi gata...", îi scria Evghenia Pavlovna surorii Vlădicăi, 
VF. Dzenkovici. 

„Viaţa lui s-a stins la o vârstă înaintată, după o lungă boală, care i-a ros 

puterile trupeşti şi i-a pregătit duhul pentru un sfârşit creştinesc, neruşinat, cu pace", scria 
în necrologul din Revista Patriarhiei Moscovei protoiereul Aleksandr Vetelev. 

„Sfârşitul Prea Sfinţitului Luca a cutremurat nu numai turma lui, ci şi pe toţi 
cei care l-au cunoscut. Deosebit de mare este pierderea pentru turmă, căci el a păscut 
turma lui Dumnezeu, purtând grijă de dânsa, nu cu sila, ci de bunăvoie, nu pentru 
agoniseli urâte, ci cu osârdie, nici ca şi cum ar fi stăpânit peste moştenirea lui Dumnezeu, 
ci pildă facându-se turmei (1 Petru 5, 2-3)". 

E.P. Leichfeld scrie: „Panihidele se ţineau lanţ, casa se umpluse de popor până 
la refuz, curtea era ticsită de oameni, jos era o coadă imensă. Prima noapte, trupul 
Vlădicăi a rămas acasă, a doua, a fost dus în Biserica Buna Vestire, a treia - în catedrală. 
Tot timpul răsuna citirea Evangheliei, întreruptă de panihide, preoţii făceau cu schimbul, 
iar oamenii tot veneau şi veneau în şir neîncetat să se închine Vlădicăi... Erau oameni din 
felurite raioane, erau unii veniţi din locuri îndepărtate: din Melitopole, Genisk, Skadovsk, 
Herson. Veneau unii după alţii, se vărsau lacrimi line, se auzea: «acum nu mai avem 
rugător», «nu mai e sfântul nostru». Şi îndată îşi aminteau ce spunea Vlădica, cum îi 
vindeca, cum îi mângâia...". 

încetase să bată inima care ardea de dragoste înflăcărată şi lucrătoare faţă de 
Dumnezeu şi faţă de oameni. In toată Crimeea se vorbea despre sfârşitul arhiepiscopului. 
Se transmiteau din gură în gură amănunte despre viaţa lui ascetică, despre faptele lui 
bune, despre înaltele lui cerinţe morale faţă de credincioşi şi cler. Chiar şi oamenii 
depărtaţi de Biserică înţelegeau că plecase din această viaţă un suflet care nu era de rând. 

înţelegeau aceasta şi comitetul regional de partid, şi în direcţia regională 
KGB, şi în comitetul executiv regional. Pentru moartea arhiepiscopului Luca se 
pregătiseră dinainte. In noaptea de 10 spre 11 iunie, când tipografia regională începea deja 

să scoată tirajul ziarului, a venit ordinul să fie inclus în numărul de a doua zi un întins 
articol antireligios. 

„îndată ce a murit tata, eu şi fratele Alexei am fost chemaţi în comitetul 
executiv orăşenesc", povesteşte Mihail Valentinovici Voino-Iaseneţki. „Ni s-a explicat că 
este imposibil să ducem trupul pe strada principală a Simferopolului. Deşi drumul de la 
catedrală pe magistrala principală este scurt, procesiunea va îngreuna circulaţia din oraş. 
Ca atare, i-au stabilit traseu pe străzile periferice. Conducerea oraşului nu s-a zgârcit la 
autobuze. Ne-au propus treizeci de maşini, numai să nu fie procesiune pedestră, numai să- 
1 ducem mai repede pe tata la cimitir. Am fost de acord... Totul însă a ieşit altfel". 

E.P. Leichfeld scrie: „Liniştea acelor zile de sărbătoare a fost stricată de o 
tulburare cumplită: se purtau tratative cu împuternicitul, care interzicea procesiunea. El 
încerca să convingă că dacă va permite procesiunea, negreşit vor fi strivite cinci-şase 
băbuţe... Atât credincioşii, cât şi ceilalţi s-au tulburat cumplit de faptul că este interzisă 
procesiunea. Un evreu bătrân a zis: «De ce nu ne dau voie să îl cinstim pe acest drept?»". 

Arhiepiscopul Mihail (Ciub), care a fost trimis de Patriarhie la înmormântarea 
Vlădicăi Luca, îşi aminteşte şi el de nesfârşitele certuri şi tratative legate de 
înmormântarea arhiepiscopului Crimeii. La început, Vlădicăi Mihail i s-a interzis să 
slujească panihidă. 

După un telefon la Moscova, au permis slujirea panihidei, însă au pus condiţii 
pentru înmormântarea Vlădicăi Luca. Toţi cei care aveau să-1 însoţească pe ultimul drum 
trebuia să meargă doar în autobuze, în nici un caz să nu se facă procesiune pedestră, în 
nici un caz sicriul să nu fie purtat pe braţe, nici un fel de cântare, nici un fel de muzică, 
încet, rapid, cât mai neobservat şi în aşa fel ca pe 13 iunie la cinci seara (nici un minut 
mai târziu) trupul arhiepiscopului să fie în pământ. 

După tratative care au avut loc în clădirea comitetului executiv orăşenesc, 
preşedintele acestuia a mers din nou în strada Gospitalnaia şi a repetat iarăşi placa cu 
ritmul vieţii orăşeneşti care nu poate fi nicidecum încălcat, despre aglomeraţia de pe 
magistralele centrale ş.a.m.d. 

Arhiepiscopul Mihail a săvârşit slujba de îngropare a celui răposat în faţa unei 
uriaşe mulţimi de credincioşi, având ca împreună- slujitori aproape toţi clericii din 
Crimeea. 

Arhiepiscopul Mihail îşi aminteşte: 

„Am luat măsuri ca oamenii să-şi poată lua rămas bun de la Vlădica întreaga 
noapte şi toată noaptea au venit oameni în catedrală. Erau zile fierbinţi, înăbuşitoare, dar 
cei veniţi să îşi ia rămas-bun parcă nu băgau de seamă lucrul acesta. Poporul s-a 
îngrămădit în catedrală şi în jurul ei o zi întreagă. 

La amiaza zilei de treisprezece, când purtam trupul răposatului Vlădică în 
jurul catedralei, la intrare se afla deja autocatafalcul şi în urma acestuia o maşină plină 
vârf cu coroane de flori, apoi o maşină pentru arhiepiscop, autobuze cu rude, cler, 
cântăreţi. Mai rămâneau câteva maşini pentru mirenii care doreau să îl petreacă pe 
Vlădica, dar în acele autobuze nu voia să intre nimeni. Oamenii au înconjurat în cerc 
strâns catafalcul, s-au apucat de el cu mâinile, parcă nevoind să dea drumul arhiereului 
lor. Mult timp maşinile n-au putut să plece din curte. Asudat, răguşit, împuternicitul fugea 
de la o maşină la alta, încerca să-i mâne pe oameni la autobuze, să convingă „persoanele 
străine şi de prisos" să se dea la o parte, să nu încurce. Nimeni nu-1 asculta. In fine, până 
la urmă au pornit cumva. 

Pe străduţele înguste ale Simferopolului, catafalcul şi autobuzele puteau 
merge cu viteza cu care mergeau băbuţele. Cei trei kilometri de la catedrală la cimitir i-am 
parcurs în vreo trei ore...". 

Anna Dmitrievna Stadnik, care dirija corul catedralei Sfânta Treime din 
Simferopol, istoriseşte: 

„Când Vlădica s-a îmbolnăvit grav, era aproape de moarte, i-a spus nepoatei 
sale: «Vor lăsa oare să mi se cânte „Sfinte Dumnezeule?» Şi într-adevăr, când a murit, 
autorităţile oraşului Simferopol s-au împotrivit cumplit procesiunii solemne. In 
catedrală, oamenii veneau zi şi noapte să îşi ia rămas-bun de la el, zi şi noapte citeau 
preoţii Evanghelia. A venit ziua înmormântării. Am văzut cum altarul s-a umplut de 
oameni care vorbeau nu se ştie ce cu preoţii, ordonau, pretindeau nu ştiu ce. Noi simţeam 
cu sufletul că se pregăteşte ceva. 

A sosit şi clipa scoaterii trupului din biserică. Cântând „Sfinte Dumnezeule" 
am mers cu toţii către poartă. Lângă ea, la stânga, se afla un autobuz mare, gol. Când am 
ieşit pe poartă şi catafalcul s-a oprit, autobuzul cu pricina a pornit din loc, tăindu-ne calea. 
Ideea era să ne taie complet de catafalc în aşa fel ca acesta să plece, iar oamenii să rămână 
în urmă, ca să nu fie procesiune solemnă cu Vlădica, arhiepiscopul Luca. Atunci am 
strigat: «Oameni buni, nu vă temeţi!» Femeile au început să ţipe de frică, fiindcă 
autobuzul se îndrepta spre ele. Le-am spus: «Nu vă temeţi, oameni buni, n-o să ne calce, 
n-o să meargă până acolo - apucaţi-vă de bord!» Şi atunci s-au apucat toţi oamenii, pe cât 
se putea, s-au lipit din toate părţile de catafalc şi au mers în urma lui. 

Am mers poate o sută de metri; trebuia să întoarcem pe strada centrală, dar 
autorităţile n-au vrut să mergem pe acolo, au vrut iarăşi să ne despartă de catafalc şi să 
ducă trupul pe la periferia oraşului, ca să nu se poată aduce nici un fel de cinstiri celui 
răposat - şi atunci femeile, tară să le comande cineva, s-au aruncat la pământ în faţa roţilor 
maşinii şi au zis: «Doar peste capetele noastre veţi merge pe unde vreţi voi». Atunci ne-au 
promis că o să meargă cum vrem noi. Şi am mers pe strada centrală a oraşului. 

Ce mai procesiune a fost! Era plin peste tot de oameni, străzile ticsite, încetase 

absolut orice mişcare. Acea stradă se putea străbate în douăzeci de minute, dar noi am 
mers trei ceasuri şi jumătate, şi erau oameni în copaci, pe balcoane, pe acoperişurile 
caselor. Era ceva ce nu mai fusese nicicând în Simferopol şi pesemne că nici nu o să mai 
fie - asemenea înmormântare, asemenea cinstiri!". 

Farmacistul Overcenko îşi aminteşte: „A fost o adevărată demonstraţie. Părea 
că tot oraşul ia parte la înmormântare: îmi aduc aminte balcoanele pline de oameni, 
oamenii cocoţaţi pe acoperişuri, prin copaci...". 

E.R Leichfeld îşi aminteşte şi ea: „Strada era plină de femei cu basmale albe. 
Ele mergeau încet, pas după pas, înaintea maşinii cu trupul Vlădicăi; nici cele mai bătrâne 
nu rămâneau în urmă. Trei rânduri de mâini întinse păreau că poartă maşina. Până la 
cimitir, drumul era acoperit de trandafiri. Şi până acolo a răsunat neîncetat din mulţimea 
de basmale albe: Sfinte Dumnezeule, Sfinte Tare, Sfinte fără de moarte, miluieşte-ne pe 
noi... Orice i se spunea acestei mulţimi, oricât se străduiau s-o amuţească, răspunsul era 
unul şi acelaşi: «Noi îl înmormântăm pe arhiepiscopul nostru»". 

Vlădica Luca a hrănit duhovniceşte eparhia Crimeii mai mult de cincisprezece 
ani. Cinstirea lui nu încetează nici acum. Pe mormântul arhiepiscopului Luca, de lângă 
biserica Tuturor Sfinţilor, oamenii vin deseori să se roage, aduc flori, aprind lumânări. 
Mulţi au mare credinţă în rugăciunile arhipăstorului răposat. Se cunosc chiar cazuri de 
vindecare pe mormântul lui. Ultimul caz de acest fel s-a petrecut pe 24 iunie 1995: unei 
femei i s-au sudat pe loc două coaste fracturate. 

Prin purtarea de grijă a lui Dumnezeu, arhimandritul Tihon, care în timpul 
vieţii a fost apropiat duhovniceşte de Vlădica Luca, odihneşte şi după moarte alături de el, 
mormintele lor aflându-se foarte aproape. împreună cu părintele Tihon este înmormântat 

arhiepiscopul Gurie (Gury Karpov, ştiut şi ca Gurie de Tavryisk, 1815-1882), de asemenea 
foarte cinstit în Crimeea, a cărui canonizare este acum în curs de pregătire. 

Când trupul Vlădicăi Luca a fost mutat în cimitirul Tuturor Sfinţilor, s-a arătat 
că este nestricat şi s-a petrecut următoarea minune. Dintr-o mână vătămată în timpul 
mutării a curs sânge. 

Sunt cunoscute multe cazuri de vindecări prin rugăciunile arhiepiscopului 

Gurie. 

Preoţii spun că enoriaşii bisericilor din Crimeea scriu totdeauna numele 
Vlădicăi Gurie, arhimandritului Tihon şi Vlădicăi Luca în pomelnicele date la 
proscomidie şi parastase; în toate bisericile se înalţă rugăciuni pentru odihna sufletelor 
drepţilor adormiţi. 

In necrologul publicat în Revista Patriarhiei Moscovei (1961, nr. 8), Biserica 
Rusă cinstea pomenirea arhiepiscopului Luca în astfel de cuvinte: 

„Până la sfârşitul zilelor sale şi-a păstrat sufletul viu, gata să ajute, fermecător, 
plin cu gingaşă dragoste de oameni... Şi iată, a venit vremea plecării lui. A plecat de la noi 
ca să se poată înfăţişa Domnului şi să dea răspuns pentru sine şi pentru numeroasa lui 
turmă. Trăind pe pământ, lupta cea bună s-a luptat, călătoria a săvârşit, credinţa a păzit (2 
Timotei 4, 7), iar acum, îndrăznim să credem, Domnul i-a gătit în cer cununa dreptăţii... 
ca unuia ce a iubit arătarea Lui (2 Timotei 4, 8)". 

Intr-una din predicile sale, arhipăstorul Luca grăia: 

„Voi întrebaţi: «Doamne, Doamne, oare uşor este să fii prigonit? Oare 

este uşor să mergi prin uşa cea strâmtă şi pe calea cea pietroasă?» 

Voi întrebaţi cu nedumerire, poate că în inima voastră se strecoară îndoiala: 
«Oare chiar este uşor jugul lui Hristos?» Iar eu vă spun: «Da, da! Uşor, din cale-afară de 
uşor». Dar de ce uşor? De ce este uşor să mergi în urma Lui pe calea cea spinoasă? 
Fiindcă nu vei fi singur, istovit de puteri, ci te va însoţi însuşi Hristos; fiindcă harul Lui 
cel nemăsurat îţi va întări puterile când te vei chinui sub jugul Lui, sub sarcina Lui, 
fiindcă El însuşi te va sprijini, te va ajuta să porţi această sarcină, această cruce. 

Vă vorbesc nu numai din raţiune, ci din proprie experienţă - fiindcă trebuie să 
vă mărturisesc că atunci când mergeam pe o cale foarte grea, când purtam sarcina grea a 
lui Hristos, ea nu era nicidecum grea şi calea aceea era o cale plină de bucurie, fiindcă 
simţeam în chip cât se poate de real că alături de mine merge însuşi Domnul Iisus Hristos 
şi sprijină sarcina mea şi crucea mea. 

Grea era această sarcină, însă îmi amintesc de ea ca de o bucurie luminoasă, 
ca de o mare milă a lui Dumnezeu - fiindcă harul lui Dumnezeu se revarsă din belşug 
asupra oricui poartă sarcina lui Hristos. Asta anume fiindcă sarcina lui Hristos este 
nedespărţită de harul lui Hristos, anume fiindcă Hristos nu-1 lasă singur pe cel ce a luat 
crucea şi merge în urma Lui, nu îl lasă lipsit de ajutorul Său, ci merge alături de el, 
sprijină crucea lui, îl întăreşte cu harul Său. 

Amintiţi-vă de sfintele Lui cuvinte, căci mare adevăr este cuprins în ele: 
„Jugul Meu este bun şi sarcina Mea este uşoară". 

Pe voi toţi, pe toţi cei care aţi crezut în El, vă cheamă Hristos să mergeţi în 
urma Lui luând sarcina Lui, jugul Lui. Deci, nu vă temeţi, mergeţi, mergeţi cu 
îndrăzneală. Nu vă temeţi de spaimele cu care vă ameninţă diavolul, care încearcă să vă 
împiedice mergerea pe această cale. Scuipaţi asupra diavolului, goniţi-1 pe diavol cu 
Crucea lui Hristos, cu numele Lui. înălţaţi-vă ochii către cer, şi-L veţi vedea pe însuşi 
Domnul Iisus Hristos, Care merge împreună cu voi, uşurând jugul vostru şi sarcina 

voastră. Amin". 

(Predică din 28 ianuarie 1951 asupra cuvintelor: Veniţi la Mine, toţi cei osteniţi şi 

împovăraţi) 



Prinos amintirii Arhiepiscopului Luca 



- Protoiereu Evgheni Vorşevski, din oraşul Cerkassî - 

Fiecare dintre clericii Bisericii noastre considera drept o mare cinste să aibă 
de-a face cu arhiepiscopul Luca, să primească binecuvântarea lui, să săvârşească 
împreună cu el Dumnezeiasca Liturghie. Aş vrea să împărtăşesc amintirile mele despre 
întâlnirea mea cu Vlădica, întâlnire care a avut loc în urma unei întâmplări fericite pentru 
mine. 

In anul 1958, episcopul Inochentie al Kirovogradului (acum răposat) fusese 
numit să ia parte la o hirotonie arhierească în Odessa, eu însoţindu-1 ca secretar eparhial. 
Slujirea Dumnezeieştii Liturghii 1-a avut ca proestos pe Sanctitatea Sa - Patriarhul Alexie. 
In aceeaşi zi, Sanctitatea Sa 1-a trimis pe episcopul Inochentie în Simferopol, cu treburi 
bisericeşti, la arhiepiscopul Luca. Noi ştiam deja că Vlădica Luca, fiind şi mai înainte 
nevăzător cu un ochi, orbise acum şi de al doilea. 

în Simferopol am ajuns cu maşina noastră eparhială în dimineaţa zilei 
următoare - în ajunul praznicului Schimbării la Faţă a Domnului. Pe Vlădica nu l-am găsit 
acasă: se afla într-o căsuţă pe care o închinase în oraşul Aluşta. La reşedinţa arhierească ni 
s-a propus să ne întărim puterile cu câte un ceai. Prea Sfinţitul Luca ocupa la etajul întâi 
un apartament foarte modest, alcătuit din două cămăruţe. Intr-una din acestea era 
amenajată chilia arhierească, iar în cealaltă, care slujea drept cameră de primire, 
sufragerie şi cabinet, toţi pereţii erau acoperiţi de la podea până la tavan cu cărţi - 
biblioteca personală a arhiepiscopului. 

După ceai, am plecat spre Aluşta unde, la marginea oraşului, pe malul mării, 
se afla o căsuţă unde îşi petrecea timpul vara Vlădica Luca. Micuţul lui apartament era 
alcătuit şi aici din două cămăruţe. îmi aduc aminte că prânzul modest şi cina pe potrivă au 
fost servite sub cerul liber, într-un chioşc. Arhiepiscopul Luca locuia în Aluşta împreună 
cu un om care îi slujea. 

După o zi, a venit secretarul lui eparhial să dea raportul. Vlădica cerceta cu 
sârguinţă toate problemele eparhiei. Am fost de faţă la un asemenea raport şi ne-am mirat 

de memoria şi gradul de informare al Prea Sfinţitului Luca, de abilitatea lui practică şi 
neobişnuita capacitate de a lua hotărârea corectă. 

Am remarcat îndată că arhiepiscopul Luca merge prin apartamentul, căsuţa şi 
chioşcul său tară baston. Lua singur lucrurile de care avea nevoie, muta farfuriile, îşi 
punea de mâncare, lua de pe rafturi cărţile care îi făceau trebuinţă şi aşa mai departe. L-a 
întrebat în amănunt pe Vlădica Inochentie despre eparhia Kirovogradului, despre călătoria 
noastră la Odessa, despre slujirea Sanctităţii Sale Patriarhul şi despre hirotonia ce avusese 
loc. 

Pe vremea când l-am vizitat noi în Aluşta, Vlădica Luca nu mai primea 
bolnavi. Ca medic era un fin diagnostician şi stabilea cu exactitate deznodământul bolii. 
Ni s-a povestit că policlinicile locale îi trimiteau câteodată pe bolnavii cu problemele cele 
mai grave la profesorul orb, arhiepiscopul Luca, ca acesta să pună diagnosticul corect. 
Odată, nişte părinţi şi-au adus fiul bolnav la Vlădica. După ce l-a palpat, Vlădica i-a 
diagnosticat cu exactitate boala şi apoi a cerut să fie scos din cameră, după care i-a chemat 
pe părinţii lui şi le-a zis: „Nădăjduiţi în Domnul, trebuie să vă spun adevărul: nu vor trece 
nici zece zile şi fiul vostru va pleca de la voi în veşnicele locaşuri". Totul s-a întâmplat 
după cum prezisese Vlădica Luca. 

In seara zilei de 18 august am mers la privegherea de toată noaptea din 
biserica oraşului Aluşta. Pentru cei doi arhierei, a fost organizată o primire sărbătorească. 
Vlădica Luca nu a fost dus de mână. După cum se părea, se orienta după sunetul paşilor 
episcopului Inochentie. După ce a primit de la parohul bisericii sfânta cruce, arhiepiscopul 
Luca i-a dat-o spre sărutare Prea Sfinţitului Inochentie, iar apoi nouă, clericilor. 

A început privegherea sărbătorească de toată noaptea. Vlădica Luca a citit 
rugăciunile luminilor cu glas scăzut, din aducere-aminte, cu toate că în faţa lui era ţinut 

liturghierul, pe paginile căruia îşi purta din când în când degetele. La litie a ieşit episcopul 
Inochentie, iar la polieleu amândoi arhiereii. Cădirea întregii biserici a săvârşit-o 
arhiepiscopul Luca, sprijinit de ipodiaconi pe trepte şi în câteva locuri din biserică unde 
trebuia făcute întoarceri. Evanghelia sărbătorii a citit-o tot Vlădica Luca - a citit-o fară 
greşeală, din când în când purtându-şi degetele peste litere, care nu erau în relief, ca în 
cărţile pentru orbi, ci obişnuite. Pe mireni i-a miruit episcopul Inochentie, însă pe clerici 
arhiepiscopul Luca: pe fiecare îl atingea uşor şi îl miruia chiar pe mijlocul frunţii. 

In vremea privegherii, Prea Sfinţitul Luca lua aminte la fiecare cuvânt, la 
fiecare cântare. Se cufundase cu totul în rugăciune şi cu duhul nu se mai afla pe pământ, 
ci stătea în cer înaintea Tronului Dumnezeiesc. 

Dimineaţa, arhipăstorii au mers la biserică pentru a sluji Dumnezeiasca 
Liturghie. Biserica era plină de credincioşi, printre care se aflau mulţi vilegiaturişti 
(sezonişti). Ca şi în ajun, Vlădica însuşi, fară nici un ajutor, a ieşit din maşină şi s-a 
îndreptat către intrarea în biserică. El a păşit fară şovăială prin mulţimea care se desfăcuse 
în faţa lui, facându-i loc să treacă, apoi a ascultat şi a citit rugăciunile intrării în biserică, a 
sărutat icoanele. Dacă nu ştiai că Vlădica este nevăzător nici nu ai fi putut să crezi că 
arhipăstorul ce săvârşeşte Dumnezeiasca Liturghie este orb de amândoi ochii. 
Arhiepiscopul Luca a atins grijuliu discul cu mâna, a binecuvântat după cuviinţă Sfintele 
Daruri când a fost vremea preschimbării lor, fară să le atingă nici cu mâna, nici cu 
veşmintele. Vlădica a citit din amintire toate rugăciunile de taină şi doar de două ori şi-a 
purtat degetul peste textul din liturghier. Vlădica s-a împărtăşit şi i-a împărtăşit şi pe 
clerici. Noi priveam toate acestea ca pe un semn al călăuzirii lui Dumnezeu, care 
înţelepţeşte orbii. 

Arhiepiscopul Luca a scos el însuşi sfântul antimis şi a încheiat slujirea 
Liturghiei. înainte de otpust el a ieşit pentru a rosti predica. Toată biserica a încremenit în 
aşteptare: şi iată, gura propovăduitorului s-a deschis. După ce a povestit istoria Schimbării 

la Faţă a Domnului, Prea Sfinţitul Luca a vorbit în continuare despre luminarea omului 
credincios de o lumină Dumnezeiască la fel cu lumina Taborului. Arhipăstorul a accentuat 
pe faptul că omul credincios, care şi-a închinat viaţa Domnului şi II iubeşte, nu poate fi 
niciodată orb, fiindcă este luminat de o deosebită lumină a lui Dumnezeu, care îi dă o 
vedere deosebită, o deosebită bucurie în Domnul Iisus Hristos. 

Arhiepiscopul Luca şi-a sprijinit propovăduirea prin spusele Sfintei Scripturi, 
numind la fiecare citat cărţile, capitolele şi versetele, pe care le citea apoi preotul paroh, 
care stătea alături de Vlădica. Fiecare cuvânt al propovăduitorului ieşea din adâncul 
inimii, era plin de credinţă adâncă şi încredinţare în voia lui Dumnezeu. Din toate colţurile 
bisericii se auzeau plânsete şi suspine înăbuşite. Cuvintele arhipăstorului cădeau ca nişte 
seminţe şi pătrundeau adânc în inimile ascultătorilor. Fiecare se simţea înnoit după o 
predică de asemenea putere a duhului şi a credinţei. 

Am mai stat în Aluşta la arhiepiscopul Luca încă o zi, cea de 20 august 
(1958), după care petrecerea noastră la ospitalierul arhiereu din Aluşta s-a încheiat. 



Protoiereu Evgheni Vorşevski, din oraşul Cerkassî. 



In anul 1996, Sfântul Sinod al Bisericii Ucrainene, atârnătoare de Patriarhalul 
Moscovei, a hotărât înscrierea înalt Preaşfmţitului Arhiepiscop Luca în ceata sfinţilor cu 
cinstire locală, ca Ierarh şi Mărturisitor al credinţei. 

In ziua de 18 martie 1996, au fost aflate sfintele lui moaşte, care de 20 martie 
au fost aduse în Catedrala Sfânta Treime din Simferopol. Acolo a avut loc în ziua de 25 

mai 1996 actul solemn de canonizare a înalt Preaşfmţitului Luca în rândul sfinţilor cu 
cinstire locală. 

Sfântul Luca al Crimeii este prăznuit pe 11 iunie. 



Acatistul Sfântului Luca al Crimeii, Făcătorul de minuni 



Troparul Sf. Ierarh Luca, glasul al III-lea: 

„Nou sfânt al Mângâietorului te-a arătat pe tine, Luca, harul, în vremuri de 
necazuri şi prigoană, că bolile ca un doctor le-ai tămăduit şi sufletele ca un păstor le-ai 
călăuzit, Părinte cinstite, pildă a călugărilor şi a mirenilor, roagă-te să se mântuiască 
sufletele noastre". 

Condac 1 

Veniţi, iubitorilor de sfinţi, cu căldură să lăudăm pe păstorul cel de Dumnezeu 
luminat al Simferopolei şi doctorul prea-ales: că în Rusia vieţuind ca un înger, numele cel 
dumnezeiesc al lui Hristos a mărturisit, pentru care strigăm: Bucură-te, Sfinte Luca, 
vrednicule de minunare! 

Icos 1 

înger te-ai arătat, Părinte, în vremurile din urmă, între oamenii necăjiţi: că 
viaţă îndumnezeită ducând pe pământ, Ierarhe Luca, dreptar te-ai făcut cu adevărat 
clerului şi mirenilor, pentru care strigăm ţie unele ca acestea: 

Bucură-te, cel cu care se laudă toată Rusia; 
Bucură-te, vas al cucerniciei; 
Bucură-te, dreptar al păstoririi oamenilor; 
Bucură-te, că pe Hristos bărbăteşte L-ai mărturisit; 
Bucură-te, că vindeci neputinţele muritorilor; 
Bucură-te, că legiuita căsnicie ai iubit; 
Bucură-te, că odraslele ţi le-ai luminat; 
Bucură-te, laudă sfinţită a credincioşilor; 

Bucură-te, podoabă a cinstiţilor episcopi; 
Bucură-te, carte a cereştilor obiceiuri; 
Bucură-te, comoară de vindecări; 
Bucură-te, izvor de binecuvântări; 
Bucură-te, Luca, vrednicule de minunare! 



Condac 2 

Moaştele sfinţilor din Kiev văzând, desfătările lumeşti ai urât, şi către stadia 
credinţei îndreptându-te, Sfinte Luca, neabătut, cu bucurie strigai, prealăudate, cântarea 
îngerească: Aliluia! 

Icos 2 

Amândouă cunoaşterile având, pe cea lumească şi pe cea dumnezeiască, 
întunericul celor tară de Dumnezeu ai risipit, şi cu meşteşugul doctorilor îndeletnicindu- 
te, Sfinte Luca, cu ajutorul harului în nenumărate rânduri ai vindecat neputinţele 
muritorilor, drept care strigăm ţie unele ca acestea: 

Bucură-te, scularea celor ce pătimesc; 

Bucură-te, îmbărbătarea celor ce se tânguiesc; 

Bucură-te, încetarea durerilor anevoie de vindecat; 

Bucură-te, ridicarea oamenilor bolnavi; 

Bucură-te, întărirea neclintită a celor cu frică de Dumnezeu; 

Bucură-te, turn neclătinat al binecredincioşilor creştini; 

Bucură-te, al doctorilor călăuzitor; 

Bucură-te, cel ce înaripezi inimile celor nedreptăţiţi; 
Bucură-te, cel ce rosteşti cuvintele înţelepciunii; 
Bucură-te, cel ce închizi gurile celor fară de Dumnezeu; 
Bucură-te, lăudător al Maicii Domnului; 
Bucură-te, cela ce dobori pe vrăjmaşii ei; 
Bucură-te, Sfinte Luca, vrednicule de minunare! 



Condac 3 

Slava celor trecătoare şi nestatornice urând, ai îndrăgit nectarul înţelepciunii şi 
- ca o albină iubitoare de osteneală - ai cules, Sfinte Părinte Luca, mierea cunoştinţei 
dumnezeieşti, preacinstite, lui Hristos, Domnului tău, cântând: Aliluia! 



Icos 3 



Dumnezeiască râvnă câştigând în sine-ţi, cele mai bune ai voit să cunoşti: că 
pe Hristos îndrăgind din toată inima, Sfinte Luca, de Dumnezeu cinstite, har de sus ai 
primit, care insuflă pe toţi să strige ţie: 

Bucură-te, prietenul adevărului; 
Bucură-te, sfeşnicul cuviinţei dumnezeieşti; 
Bucură-te, dreptarul cel întocmai al ştiinţei tămăduirii; 
Bucură-te, următor al doctorilor fară de arginţi; 
Bucură-te, viţă cu multă roadă a viei lui Hristos; 
Bucură-te, carte cu multe foi a înţelepciunii; 
Bucură-te, că străluceşti ca o nouă stea; 
Bucură-te, că vas al harului eşti; 

Bucură-te, îndreptător preacinstit al celor căsătoriţi; 
Bucură-te, vas al uşurării celor bolnavi; 
Bucură-te, întăritor al celor pe nedrept învinuiţi; 
Bucură-te, cădere a potrivnicilor lui Dumnezeu; 
Bucură-te, Sfinte Luca, vrednicule de minunare! 



Condac 4 

Cu dumnezeiască râvnă haina preoţiei ai îmbrăcat ca un înger, Sfinte Luca, şi 
în mijlocul unui neam stricat ai lucrat, de Dumnezeu înţelepţite, poruncile Domnului tău, 
îndemnând pe cei dimpreună cu tine să cânte pururea cântarea: Aliluia! 



Icos 4 



Auzit-ai glasul Domnului poruncind să ne ducem crucea cu bucurie: pentru 
aceasta toate necazurile, temniţele şi chinurile ai răbdat, Sfinte Luca, întărind turma ta, 
care cântă ţie cu veselie: 

Bucură-te, urmaş al Apostolilor; 
Bucură-te, slujitor al suferinzilor; 
Bucură-te, chirurg al bolilor trupului; 
Bucură-te, tămăduitor al bolilor duhului; 
Bucură-te, dimineaţă prealuminată a vieţii slobode; 
Bucură-te, certare neînduplecată a nedumnezeirii cumplite; 
Bucură-te, că fară teamă necazurile ai îndurat; 
Bucură-te, că te-ai depărtat cu bună îndrăznire de răutate; 

Bucură-te, podoabă a poporului Rusiei; 
Bucură-te, cel ce baţi pe amarii demoni; 
Bucură-te, cel ce bagi cutremur în făcătorii de rele; 
Bucură-te, spaima multor nelegiuiţi; 
Bucură-te, Sfinte Luca, vrednicule de minunare! 



Condac 5 

Nesuferind să fie scoasă icoana Născătoarei de Dumnezeu, ocară ai primit de 
la cei fară de Dumnezeu: că ai vrut să ai, Sfinte Luca, ajutătoare în meşteşugul tău, 
puterea ei cea curată şi lui Hristos ai cântat, înţelepte, lauda: Aliluia! 



Icos 5 



Ierarh al Domnului te-ai arătat, cu dumnezeiască chemare, ca să paşti cetele 
credincioşilor, şi la tunderea în monahism numele sfântului Luca în chip minunat ai luat, 
pentru care, veselindu-ne, strigăm ţie din inimă: 

Bucură-te, veselia episcopilor; 
Bucură-te, cinstea monahilor; 
Bucură-te, pildă pentru cei feciorelnici; 
Bucură-te, întărire a celor căsătoriţi; 
Bucură-te, că ai îmbrăcat haina sfântă; 

Bucură-te, că împotrivirile casnicilor tăi nu le-ai luat în seamă; 
Bucură-te, cela ce ai săvârşit Jertfa înfricoşătoare; 
Bucură-te, cela ce ai dorit împărăţia Cerurilor; 

Bucură-te, dreptar prea-ales al păstorilor; 
Bucură-te, turn înalt al credincioşilor din Taşkent; 
Bucură-te, fulger care loveşti nebunia necredincioşilor; 
Bucură-te, bucuria ortodocşilor; 
Bucură-te, Sfinte Luca, vrednicule de minunare! 



Condac 6 

Ca un leu de puternic, uneltirile necredincioşilor desăvârşit le-ai surpat, 
Preafericite, şi în trupul tău, ca un rob al lui Dumnezeu, ai purtat rănile lui Hristos şi ai 
plinit lipsurile necazurilor Lui, strigând: Aliluia! 

Icos 6 

Neabătut te-ai luptat să păzeşti Biserica nestricată de vătămarea fraţilor 
mincinoşi: că tu, ca un episcop al lui Hristos, schismele clericilor ai înlăturat. Pentru 
aceasta, ortodocşii te cinstesc, Sfinte, strigând: 



Bucură-te, limbă a adevărului; 

Bucură-te, stricare a necredinţei; 

Bucură-te, a clericilor fară de rânduială mustrare; 

Bucură-te, îndreptător al sfinţitei preoţimi; 

Bucură-te, că înlături fară cruţare necurăţia eresurilor; 

Bucură-te, că grabnic ai dat în vileag schisma cea urâtă de Dumnezeu; 

Bucură-te, gură a acriviei dogmelor; (acrivie = corectitudine) 

Bucura-te, băutura prea-dulce a iconomiei; 

Bucură-te, că prin tine a fost biruiţi demonii; 
Bucură-te, că de tine s-au veselit îngerii; 
Bucură-te, luminător al întregii Biserici; 
Bucură-te, izbăvitor al Rusiei din rătăcire; 
Bucură-te, Luca, vrednicule de minunare! 



Condac 7 

Singur rămânând în surghiunuri, Sfinte, înălţai lui Hristos cântare, şi sămânţa 
vieţii, Părinte, ca un înţelept plugar aruncai în suflete, iar secerând belşug de spice, strigai: 
Aliluia! 



Icos 7 



Ca pe un nou Ierarh şi doctor dumnezeiesc, vistierie a harului lui Hristos, 
mărturisitor al dogmelor şi păstor al Crimeii prealăudat, te cinstim cu toţii, Sfinte Luca, 
strigând întru veselie: 



Bucură-te, călăuzitor al Taşkentului; 

Bucură-te, hrănitor al celor flămânzi; 

Bucură-te, că prin tine a primit sfinţire Siberia; 

Bucură-te, că prin tine bărbaţii închişi au primit izbăvire; 

Bucură-te, prin multe locuri ale Rusiei ai pribegit; 

Bucură-te, că în lanţuri, ca un răufăcător, multe ai pătimit; 

Bucură-te, că de tine s-au spăimântat cugetătorii de rele trimişi în taină; 

Bucură-te, dumnezeiască linişte a celor osândiţi împreună cu tine; 



Pagina 188 



Bucură-te, că prin tine şi-au căpătat vederea cei orbi; 
Bucură-te, că prin tine au fost păziţi pruncii; 
Bucură-te, lauda preoţilor cinstiţi; 
Bucură-te, cutremur al celor nelegiuiţi; 
Bucură-te, Sfinte Luca, vrednicule de minunare! 



Condac 8 

Ca un străin între străini ai fost socotit, Părinte, viaţă străină petrecând: căci ca 
un venetic mutându-te dintr-o cetate a Rusiei în alta, Fericite, numele cel mare al lui 
Hristos l-ai propovăduit cu tărie, strigând: Aliluia! 



Icos 8 



Socotit-ai sfânta credinţă a lui Hristos, Părinte, bogăţie mai presus de toate 
bogăţiile, şi ca pe un mărgăritar ai arătat-o credincioşilor, Sfinte. Pentru aceasta, cu 
dragoste cântăm ţie cântare de mulţumire: 

Bucură-te, Arhiereu fară de arginţi; 
Bucură-te, împreună-cetăţean al cetelor de sus; 
Bucură-te, tovarăş bun în surghiunul amar; 
Bucură-te, priceput doctor al bolilor de ochi; 
Bucură-te, că ai alungat pe ispititorii cei nevăzuţi; 
Bucură-te, vindecarea orbilor; 
Bucură-te, că necredincioşii nu te puteau suferi; 
Bucură-te, îndreptătorul preotului Martin; 

Bucură-te, că ai adus la credinţă ţinuturile din miazănoapte; 
Bucură-te, laudă a răbdării întru credinţă; 
Bucură-te, cântare de bucurie întru necazuri; 
Bucură-te, nimicitorul ereticilor; 
Bucură-te, Luca, vrednicule de minunare! 



Condac 9 

Toată cetatea Turuhanskului s-a sculat pentru tine, de Dumnezeu purtătorule, 
şi te-a cerut: că, aflând de mulţimea faptelor bune şi a vindecărilor săvârşite de tine, 
slăveau pe Domnul, Cel ce te-a proslăvit pe tine, strigând: Aliluia! 

Icos 9 

Cuvinte ale cunoştinţei de Dumnezeu, învăţături ale bunei credinţe şi dogme 
ortodoxe vărsa gura ta, Părinte, şi curgerea neştiinţei, Sfinte Luca, ai oprit-o, luminând pe 
cei dimpreună cu tine, care strigă unele ca acestea: 



Bucură-te, luminătorul celor învăţaţi; 

Bucură-te, nimicitorul vrăjmaşilor întunecaţi; 

Bucură-te, veselia celor ajutaţi de tine; 

Bucură-te, mângâierea slujitorilor lui Hristos; 

Bucură-te, pom cu roade multe şi frumoase; 

Bucură-te, floare prea-bine înmiresmată a sfinţilor lui Dumnezeu; 

Bucură-te, că peste puterile vrăjmaşe călcat-ai cu îndrăzneală; 

Bucură-te, că pe cugetătorii de rele în vileag i-ai dat tară teamă; 

Bucură-te, semn de biruinţă al învăţăturii dumnezeieşti; 
Bucură-te, că prin tine află odihnă cei suferinzi; 
Bucură-te, că în surghiun cu bucurie te-ai nevoit; 
Bucură-te, că ai împodobit locaşurile sfinte; 
Bucură-te, Sfinte Luca, vrednicule de minunare! 



Condac 10 

Cugetare sănătoasă având, cu bucurie ai suferit tânguirile trupului, Sfinte 
Ierarhe: că în focul multor ispite ca aurul te-ai luminat, Luca slăvite, şi cu adevărat pildă 
te-ai făcut nouă, celor care strigăm: Aliluia! 



Icos 10 



îngrădit fiind cu lucrările lui Hristos cele sfinte, nebunia necredincioşilor cea 
de multe feluri ai surpat-o, Luca slăvite, şi pe culmile harului ai suit, minunate lucruri 
săvârşind pentru poporul ce cântă ţie: 

Bucură-te, că ai fost legat pentru Domnul; 
Bucură-te, propovăduitorule al mântuirii; 
Bucură-te, că ai îmbrăcat haina celor întemniţaţi; 
Bucură-te, că în cumplitele închisori ai sălăşluit; 

Bucură-te, că ai risipit uneltirile zbirilor; (zbir = oameni duri ai conducerii) 
Bucură-te, că ai nimicit cursele dracilor; 
Bucură-te, că pe necredincioşi i-ai întors spre cele mai bune; 
Bucură-te, că ai însufleţit pe cei osândiţi împreună cu tine; 

Bucură-te, al rasei fierbinte apărător; (rasă = haina lungă şi neagră a monahilor) 
Bucură-te, al multor minuni mijlocitor; 
Bucură-te, iubitor al rugăciunii către Hristos; 
Bucură-te, al semnelor rele nimicitor; 
Bucură-te, Sfinte Luca, vrednicule de minunare! 



Condac 11 

Către cele de sus înăltându-ţi ochii, mintea şi inima, Sfinte Ierarhe, iar 
dimpreună cu ele şi mâinile, mila lui Hristos căutai în rătăcirile din surghiun, Fericite, 
strigând: Aliluia! 



Icos 11 



Foc - ce a luminat cu razele sale cetatea Simferopole şi toate ţinuturile din jur 
- te-ai arătat la bătrâneţe, Sfinte Luca, şi ai sfinţit poporul de Dumnezeu iubitor, cela ce a 
rămas nestrămutat în credinţă şi aduce ţie laude ca acestea: 

Bucură-te, dreptar al purtătorilor de rasă; 

Bucură-te, că ai fost de un obicei cu Apostolii; 

Bucură-te, părtaş al tainelor lui Hristos; 

Bucură-te, că ai certat pe clericii nesupuşi; 

Bucură-te, pildă însufleţită a cinului sfinţit; 

Bucură-te, icoană prea-aleasă a episcopilor binecinstitori; 

Bucură-te, că de săraci ca un iubitor de oameni ţi-ai amintit; 

Bucură-te, că pe credincioşi i-ai învăţat cele plăcute lui Dumnezeu; 

Bucură-te, că eşti vrednic de bune laude; 
Bucură-te, că mijloceşti noi semne; 
Bucură-te, pildă de arhipăstor bun; 
Bucură-te, păstor al poporului iubitor de Hristos; 
Bucură-te, Sfinte Luca, vrednicule de minunare! 



Condac 12 



Har de sus având, la bătrâneţe ai fost luat de pe pământ la cele de sus şi 
alergarea bine ai săvârşit, cu cetele puterilor înţelegătoare fiind, slăvite Luca, socotit şi 
dimpreună cu acestea cântând: Aliluia! 



Icos 12 



Laudă cântând ţie, cu credinţă ne închinăm moaştelor tale, de Dumnezeu 
purtătorule, că precum un izvor de har tămăduieşti bolile celor ce cinstim vieţuirea ta, 
pentru care strigăm ţie unele ca acestea: 



Bucură-te, bărbat purtător de semne; 
Bucură-te, vindecător al rănilor aducătoare de moarte; 
Bucură-te, lance nefrântă a doctorilor; 
Bucură-te, lăcaş preafrumos al episcopilor; 
Bucură-te, sălaş neprihănit al dragostei lui Hristos; 
Bucură-te, nume preadulce casnicilor lui Dumnezeu; 
Bucură-te, că ai primit cununa ce nu se ofileşte; 
Bucură-te, că ai gonit taberele drăceşti; 
Bucură-te, alungare a toată răutatea; 

Bucură-te, dulce cântare a toată Rusia; 
Bucură-te, mângâietor al sfintelor mănăstiri; 
Bucură-te, cel ce ne întăreşti şi pe noi, sărmanii; 
Bucură-te, Sfinte Luca, vrednicule de minunare! 

Condac 13 

O, prealăudate Părinte, culme a episcopilor şi rugător pentru toată lumea, nu 
înceta a mijloci pe lângă Iisus Hristos Dumnezeu ca să ne dăruiască iertare de păcate, 
încât să strigăm fierbinte: Aliluia! (de 3 ori se citeşte condacul 13) 



RUGĂCIUNE PENTRU BOLNAV 

Sfinte Ierarhe mărturisitor, învăţătorule al adevărului şi doctore tară de arginţi, 
Sfinte Luca, ţie plecăm genunchii sufletului şi ai trupului şi căzând la cinstitele şi 
tămăduitoarele tale moaşte pe tine te rugăm precum fiii pe tatăl lor: auzi-ne pe noi, 
păcătoşii, cinstite părinte, şi du rugăciunea noastră la Milostivul şi Iubitorul de oameni 
Dumnezeu, ca unul care stai înaintea Lui dimpreună cu sfinţii toţi. Credem că ne iubeşti 
cu aceeaşi dragoste cu care ai iubit pe fraţii tăi când vieţuiai în această lume. 

Meşteşugul doctorilor stăpânind, în multe rânduri - cu ajutorul harului - 
suferinţele celor bolnavi ai vindecat, iar după cinstita ta adormire, Stăpânul tuturor a arătat 
moaştele tale izvor de tămăduire: că felurite neputinţe se vindecă şi putere se dăruieşte 
celor ce cu evlavie le sărută şi cer dumnezeiasca ta mijlocire. 

Pentru aceasta, ne rugăm cu căldură ţie, care ai primit harul tămăduirilor: pe 
fratele nostru (numele celui bolnav) cel bolnav şi cumplit înviforat de suferinţă 
cercetează-1 şi vindecă-1 de neputinţa ce-1 stăpâneşte. 

Cu totul cinstite şi preasfmte Părinte Luca, nădejdea celor bolnavi, care zac în 
patul durerii, nu uita de fratele nostru (numele) şi dăruieşte-i vindecare, iar nouă tuturor 
cele spre bucurie, ca şi noi dimpreună cu tine să slăvim pe Tatăl şi pe Fiul şi pe Sfântul 
Duh, o Dumnezeire şi o împărăţie, acum şi pururea şi în vecii vecilor. Amin. 

Poze şi imagini 



Traseul exilului (a se lua în calcul că există situaţii în care Sfântul Luca a făcut 
drumuri înapoi, de exemplu de la E la F, apoi de la F la E, trasee care nu au putut fi redate grafic 
pe hartă din cauza suprapunerilor. De asemenea, unele locaţii nu au putut fi reprezentate datorită 
dispariţiei lor: sate mici şi comune vechi). 




Harta poate fi accesată la următorul link (deşi puteţi întâmpina probleme dacă 
folosiţi Internet Explorer ori va trebui sa o accesaţi de mai multe ori până se încarcă total): 
http://goo.gl/f6HSo 

Locaţiile exilului 



Taşkent. Regiunea Taskent. Uzbekistan 
Rusia, Moscova 



(C) Rusia, Tyumenskaya oblasf. Tiumen 
(6) Rusia, Omskaya oblasf 



Rusia. Ţinutul Krasnoiarsk. Eniseysk 
(fi) Venâjă. Krasnojarskin aluepiiri. Turuhansk 
(D Rusia, Ţinutul Krasnoiarsk. Plakhino 
(j) Cherkasy. Cherkas'ka. Ukraine 



(§) Rusia. Novosibirskaya oblasf. Novosibirsk 
(F) Russie. Krasnoiarsk 



(K) Rusia, Samarskaya oblasf. Samara 

(U) Rusia, Regiunea Arhanghelsk. Kotlas 

(M) Rusia, Regiunea Arhanghelsk. Arhangelsk 

(N) Rosja, Petersburg 



(§) Teodosia. KpbiM. Ucrania 

(P) Poccim. KpacHoapcKMii Kpaii. Bonbwafl MypT 



Adăugaţi o destinaţie - Afişaţi opţiunile 



Locaţiile exilului pot fi vizualizate accesând următorul link (cu aceleaşi peripeţii ca 
şi primul de sus): http : //goo . gl/Lc42n 

Sfântul Luca cu personalul medical, Krasnoiarsk, 15 septembrie 1943 

Sfântul Luca citind 

Mormântul Sfântului Luca Racla cu moaştele 

Sfântului Luca al Crimeii 

In exil. 



La închisoare. 

ApxHenHCKon Jlyica b OKpyjKeHHH nacTBM 

ApxuenucKon flyn [HoHO-flceieiiHOI 

Casa în care a locuit. în prezent, transformată în biserică. 




Alte informaţii puteţi găsi aici http^sfantulluca.blogSpOt.COm/ 



